
	Za pomoc pri písaní tejto knihy

	

	ďakujem Petrovi Tvaruškovi.

	



	



	       „Čo je zlo? Je to tá časť každého človeka, ktorá chce nenávidieť bez hraníc, ktorá chce nenávidieť s Bohom na svojej strane.“

	

	KURT VONNEGUT

	

	 

	„Úlohou dnešných dní nie je odhaliť, čo sme, ale odmietnuť, čo sme.“

	

	MICHEL FOUCAULT

	



	



	        

	Všetky postavy v tomto románe sú vymyslené. Akákoľvek podobnosť so skutočnými osobami je čisto náhodná.

	



	



	       I.

	

	 

	ZIMA 2011

	

	 

	Kláštor stál na zasneženej lúke hlboko v lese. Stredoveká veža aj múry sa strácali pod bielou pokrývkou. Fúkal prudký víchor, ani husté stromy ho nezastavili.

	

	Budova, hoci si už odžila svoje, nebola schátraná. Kedysi slúžila ako skladisko, no po revolúcii ju zrekonštruovali. Odvtedy v nej bolo rušno počas celého roka. Po úzkej lesnej ceste sem prichádzali návštevy, ktoré by v týchto húštinách nik nečakal – vládne limuzíny, luxusné autá veľkopodnikateľov, raz či dva razy do roka na lúke pred kláštorom pristála súkromná helikoptéra.

	

	Kláštor bol cirkevným majetkom, no nepatril žiadnemu oficiálnemu mníšskemu rádu. Formálne bol zaradený ako náboženské archívne stredisko. Väčšina vysokopostavených cirkevných hodnostárov o ňom nemala ani potuchy. Našlo sa však aj zopár takých, čo stáli veľmi vysoko, a pritom o kláštore aj aktivitách jeho obyvateľov dobre vedeli. Donedávna k nim patril dokonca jeden z arcibiskupov. Niektorí hodnostári skryto podporovali tajnú činnosť kláštora, no verejne by čosi také nikdy nepriznali. Len vďaka priazni ľudí z vysokého kléru mohol kláštor existovať ako hlavné sídlo organizácie známej iba úzkemu kruhu ľudí.

	

	Albert Itrich, deväťdesiatdvaročný opát, sedel v malom skriptóriu vedľa knižnice. Bolo to jeho obľúbené miesto. V kozube praskal oheň, v miestnosti bolo príjemne. Itrich potreboval teplo, potreboval ho čoraz viac, pretože v posledných mesiacoch ho chlad v stareckom tele zmáhal. Vedel, že mu už nezostáva veľa času. Ak sa chcel dožiť zavŕšenia svojho poslania a životného triumfu, musel už čoskoro vydať pokyn na začatie akcie, ktorú plánoval vyše dvadsať rokov.

	

	Hneď v novembri 1989 si uvedomil, že prichádza čas, keď bude môcť splniť sľub, čo dal v roku 1945 národu. Krátko po nežnej revolúcii sa zdalo, že to pôjde ľahko, no vplyv liberálneho Západu sa ukázal príliš silný. Itrich potreboval čas. Preniknutie jeho ľudí do rodiacich sa mocenských štruktúr mladého štátu trvalo celé roky. Organizácia musela zapustiť pevné korene, aby v rozhodujúcej chvíli, ktorá sa už blížila, mohla uskutočniť svoje ciele. Našťastie sa to podarilo – členovia a sympatizanti organizácie nazývanej vo vnútornom kruhu skratkou V.S.S.N. alebo aj kódovým menom Vesna, postupne presiakli všade – do politiky, štátnej správy, súdnictva, cirkvi i polície.

	

	Nadišla historická chvíľa. Všetky figúrky stáli na svojich políčkach, Vesna mala dostatok finančných zdrojov, plán operácie bol prepracovaný do najmenších detailov.

	

	Lenže ani nepriatelia za ten čas nezaháľali. Aj oni boli len krôčik od zavŕšenia svojich plánov. Aj oni sa dlhé roky pridŕžali vlastnej stratégie, nenápadne intrigovali, vytrvalo smerovali k cieľu.

	

	Dnes už otvorene rozprávali o autonómii južného Slovenska, na medzinárodných fórach spochybňovali platnosť Trianonskej zmluvy aj Benešových dekrétov, zakladali vlastné polovojenské organizácie a kde mohli, škodili slovenskej veci.

	

	Neschopná vláda židákov, liberálov a maďarských zapredancov – ďalších nezmieriteľných nepriateľov – sa nielenže bezmocne prizerala, ale dokonca tým zámerom napomáhala. To im Albert Itrich, hlava Vesny, nemohol dovoliť. Nepríjemné bolo aj to, že na rozdiel od predchádzajúcej vlády v tejto mala Vesna o čosi menej ministrov a nedokázala ju kontrolovať tak, ako by si želala.

	

	Túžil ešte raz pocítiť to vzrušenie, keď človeka unáša vlna dejinných udalostí a on vie, že vykonáva veľké činy pre národ. Pre národ a pre Boha; za Boha život, za národ slobodu!

	

	Ešte aj dnes, po takmer sedemdesiatich rokoch, mali naňho tie heslá hypnotický vplyv a vyvolávali mu na koži zimomriavky. Ešte aj dnes počul, ako ich veľký vodca Andrej Hlinka prevoláva pred ružomberskou radnicou. akoby to bolo včera.

	

	Mladého alberta slová o vernosti národu uchvátili, očarovala ho Hlinkova energia a vznešenosť cieľov, za aké jeho stúpenci bojovali. Vstúpil do Hlinkovej slovenskej ľudovej strany, stal sa presvedčeným ľudákom. Mal len osemnásť rokov, no to, čo mu chýbalo na skúsenostiach, doháňal horlivosťou.

	

	Vyštudoval obchodnú akadémiu, bol skvelý matematik, vyznal sa v číslach. Ako člena Katolíckeho kruhu si ho všimol sám Hlinka, ocenil jeho talent a zamestnal ho v ľudovej banke, ktorú ovládal.

	

	Itrich sa rýchlo zorientoval. Vysvetlili mu, čo má robiť, ako účinne pracovať pre národ. Ochotne a s nadšením vykonával všetky nezákonné bankové operácie. Ako presvedčený ľudák nezaváhal pri machináciách prospešných Hlinkovi, ktorý už možno bol najbohatším Ružomberčanom, a pre jeho stranu či významných ľudákov. Inak sa v tom čase, podobne ako dnes, pre národ pracovať nedalo.

	

	Systém fungoval dobre, veď ho vymyslel sám vodca, kradlo sa, ale konečne pre Slovákov, nie pre prekliatych Židov, Čechov, komunistov alebo luteránov. Itrich dnes, po sedemdesiatich rokoch, už dobre vie, že korupcia je na Slovensku normálny stav, bežný chod vecí a čokoľvek iné znamená len dočasnú odchýlku. Vtedy mu to ešte také jasné nebolo.

	

	Rád by zotrval ponorený do spomienok, posledné mesiace sa k nim vracal čoraz častejšie, no nateraz ich musel odsunúť. Vráti sa k nim, až keď vydá zopár dôležitých príkazov. S námahou vstal a odvliekol sa k starodávnej skrini.

	

	Mal pocit, že vyhlásenie takých dôležitých vecí by mal urobiť v primeranom oblečení. Mníšska sutana mu nepripadala dostatočne slávnostná. chcelo to odev, v ktorom sa vždy cítil najlepšie, ktorý vystihoval jeho podstatu a symbolizoval úlohu, ktorá pred Vesnou stojí.

	

	Albert itrich otvoril skriňu, načiahol sa do nej a s posvätnou úctou vytiahol starú uniformu dôstojníka Hlinkovej gardy.

	



	



	       II.

	

	 

	Damián kráčal po zasneženom kláštornom dvore. Vedel, čo znamená, že si ho Itrich predvolal na stretnutie do podzemnej krypty. Práve tam, v chlade a tme spočívala najväčšia vzácnosť kláštora a posvätný poklad organizácie V.S.S.N. Pri tejto relikvii prijímali najdôležitejšie rozhodnutia a hlavný veliteľ vydával najvážnejšie rozkazy.

	

	Damián tušil, že ani dnes to nebude inak. Už piaty rok pracoval ako zástupca hlavného veliteľa V.S.S.N., dobre poznal Itrichove zvyky. Kedysi sa hrozného starca bál – a právom. Veď Itrich rozhodoval o jeho živote, riadil jeho osud. On sa ho ujal, keď Damiánova existencia visela na vlásku.

	

	Damián bolo jeho rehoľné meno, no zžil sa s ním už natoľko, že nedokázal o sebe uvažovať ako o Vladimírovi Boleckom, čo bolo jeho pôvodné, civilné meno. Damiánom bol od pätnástich rokov, vtedy sa s tým menom stotožnil, vybral si ho podľa svätého patróna lekárov, najmä chirurgov.

	

	Práve chirurgia, hladké rezanie a pílenie, ho od detstva fascinovala. Jeho otec pracoval ako chirurg v malom oravskom meste, kde sa Damián narodil. Keďže rodina bola silno veriaca, Damián si už ako malý osvojil ideál pomoci blížnym. Chcel ľuďom pomáhať, najradšej tak, ako im pomáhal otec – tým, že by do nich rezal alebo ich pílil. Páčila sa mu bolesť, nebol však obyčajný sadista – nevzrušovala ho sexuálne, ale nábožensky. Predstava trpiacich ľudí a trestajúceho Boha ho fascinovala. Nik netrpel zbytočne, ani Boh netrestal ľudí len tak, z rozmaru. Robil to z lásky k svojmu dielu, ľudia trpeli z Božej dobroty, aby sa zavŕšili veľké veci, aby sa uzavrel veľký kolobeh stvorenia, alfa a omega bytia.

	

	Čím bol Damián starší, tým menej ho oslovovala medicína, a naopak – priťahovala teológia. Veda o ľudskom tele mu už pripadala obmedzená, úzkoprsá, nebol v nej priestor pre nič naozaj veľké a vznešené. Zato v teológii nachádzal všetko – fascinujúce obrazy stvorenia i ničenia, božské výšky aj démonické hĺbky, sugestívnosť i silu. Rozhodol sa, že bude blížnym pomáhať týmto spôsobom, stane sa teda kňazom.

	

	Nemalou mierou k tomu prispela udalosť, ktorá narušila jeho normálny vývoj. Keď mal jedenásť rokov, na ľavom líci sa mu objavila biela škvrna. Onedlho nato pribudla druhá i tretia. Navzdory jeho zdeseniu fľaky rástli, zväčšovali sa, rozpínali, až sa zliali a pokryli celú polovicu tváre. Lekári boli bezmocní, hovorili, že ide o vitiligo – stratu zafarbenia, vyvolanú odumretím pigmentových buniek. Skúšali lieky aj rozličné gély, no nič nepomáhalo. Vraj sa s tým nedá nič robiť, bude sa musieť s kožným ochorením zmieriť.

	

	Lenže ako sa mal chlapec stojaci na prahu puberty, na prahu veku, keď je výzor tým najdôležitejším, s niečím takým vyrovnať? Polovica tváre mu bielo žiarila, v kombinácii s blond vlasmi a modrými očami pôsobil strašidelne. Rovesníci sa mu vysmievali alebo sa ho báli, celkom ho vylúčili zo svojich kruhov. Žiadne dievča oňho ani nezakoplo, všetky pokusy o dvorenie sa skončili výsmechom.

	

	Damián odvrhnutie niesol ťažko, no nezrútil sa, na to bol príliš silná osobnosť. Naopak, po čase si svoju odlišnosť vysvetlil tak, že ho označil sám Boh a určil mu cestu životom.

	

	To Boh chcel, aby Damián svoj život zasvätil iba jemu. Tak sa aj stalo, chlapec zavrhol všetky ľudské i svetské radosti raz a navždy. Mal dostatočne silnú vôľu na také zásadné rozhodnutie. Chcel pomáhať blížnym, i keď ho odvrhli a vylúčili. V inej dobe by ho možno ukrižovali ako Ježiša. Napriek tomu túžil pomáhať, tak naozaj, ako pomáha Boh, ktorého nástrojom sa mal stať – svojim blížnym bude pomáhať, aj keby pri tom mali trpieť, aj keby do nich musel rezať alebo ich píliť. A preto o niekoľko rokov vstúpil do kolégia Spoločnosti Ježišovej – medzi jezuitov – a prijal rehoľné meno Damián podľa svätého patróna chirurgov.

	

	V kolégiu sa jeho schopnosti rozvinuli naplno. Dvojročný noviciát, štúdium filozofie a teológie zvládol ako jeden z najnadanejších a najzbožnejších žiakov. Vďaka vynikajúcim výsledkom ho dokonca poslali na stáž do Ríma na pápežskú univerzitu Gregoriana. Nevynikal len umom, ale aj duchom.

	

	Náročné duchovné cvičenia Ignáca z Loyly, zakladateľa rádu, ktoré boli postrachom pre ostatných novicov, absolvoval s nezvyčajnou chuťou a nasadením.

	

	Cvičenia neraz trvali celý mesiac. Ich základom bola samota, dokonalá izolácia od vonkajšieho sveta a jeho záležitostí. Pre mnohých bola taká skúsenosť zdrvujúca, no Damián žil osamelo a v izolácii už dávno, samota preňho nepredstavovala žiadnu veľkú zmenu. S chuťou štyrikrát denne meditoval, vyvolával si pred vnútorným zrakom obrazy pekla, zatratenia, hriechu, posledného súdu, boj Ježišovej a Satanovej armády a ďalšie výjavy, ktoré mu predpisovali.

	

	Presne podľa inštrukcií si ich vyvolával tak intenzívne, až ožívali. Preciťoval ich ako skutočný účastník, potil sa, sťažka dýchal, od hrôzy a vypätia upadal do mdlôb a opäť sa prebúdzal na krik mučených.

	

	Niekedy pravidlá cvičení porušoval, nechcel byť len bezduchou hračkou, svoj imaginárny svet rozvíjal aj v tých smeroch, v ktorých to inštrukcie zakazovali. Namiesto toho, aby raz a navždy zatvoril brány Hádesu a otvoril sa novému životu, vstupoval do pekelných kruhov, zostupoval nimi ako Dante až k zmrznutému jadru pekla – do mesta Díta – a skúmal ho s rovnakou horlivosťou ako vznešené nebeské sféry.

	

	Občas sa mu zdalo, že niečo z toho zmrznutého pekla v ňom zostalo, že si čosi z pekelných sfér priniesol naspäť do bežného sveta, pretože po absolvovaní cvičení sa v ňom prebudili rozličné zvláštne záľuby.

	

	A práve tie boli napokon príčinou katastrofy. Po kňazskej vysviacke, pred treťou probáciou, ktorá by ukončila dlhoročné obdobie formácie, jeho duchovný veliteľ odhalil mládencovu slabosť. Obludnosť Damiánových chúťok bola taká veľká a natoľko zvrátená, že mu nepomohli ani vynikajúce študijné či teologické výsledky. Vylúčili ho z rádu, zbavili kňazstva a po rokoch probácie sa ocitol na ulici. Sľuboval, že sa svojich nerestí raz a navždy zbaví, že ich odvrhne, že len dočasne poblúdil, prosil o zľutovanie, nič nebolo preňho dôležitejšie, než vrátiť sa do rádu. Neprijali ho, rozhodnutie predstavených bolo definitívne. Jedinou milosťou, ktorú mu preukázali, bolo, že ho neudali polícii, ale všetky prehrešky ututlali. Nepochyboval, že to urobili predovšetkým pre zachovanie dobrej povesti rádu. Damiánov svet sa zrútil, nevedel, čo robiť, ani kam sa uchýliť.

	

	Vtedy ho oslovila V.S.S.N. Mala členov všade, aj medzi jezuitami. Ktosi spomedzi nich ju musel upozorniť na nadaného mladíka, ktorý by mohol dobre a efektívne poslúžiť jej záujmom. Organizácia, našťastie, nebola taká úzkoprsá ako jezuitský rád. Tolerovala drobné ľudské prehrešky. Tolerovala aj prehrešky, ktoré už boli neľudské. Dôležité pre ňu bolo len to, aby boli všetci členovia fanaticky oddaní veci, jej vznešenému poslaniu. Všetko ostatné im Boh odpustí, ak poslúžia veľkej veci, očistia sa od všetkého ostatného, pri poslednom súde budú sedieť po Božej pravici ako všetci dobrí kresťania a pôjdu do neba. aj keby vykonali to, čoho sa dopúšťal Damián.

	

	To všetko sa udialo pred vyše desiatimi rokmi. Damián sa čoskoro po prijatí osvedčil. pre Vesnu pracoval tvrdo, s ozajstným nadšením. Jeho silná vôľa, nadanie i horlivosť konečne našli uplatnenie.

	

	Itrich to oceňoval, na odplatu vytvoril pre Damiánove záľuby vhodné podmienky. Neodsudzoval ho, aj keď sa za kresťanské mohli považovať len s privretím oboch očí alebo radšej s ich zaviazaním. tak to však chodilo, veď aj sám vodca, katolícky kňaz Andrej Hlinka mal podľa zlých jazykov aspoň dvanásť detí. Každý sa v niečom previnil proti katolíckemu kódexu, aj samotný Itrich. Napríklad, keď po vypuknutí povstania ako veliteľ pohotovostného oddielu Hlinkovej gardy organizoval a vykonával čistky, aby Slovenský štát zbavil nepriateľov.

	

	Damián, napriek svojim nerestiam, znamenal pre organizáciu veľký prínos, bol oddaný ich veci, počúval každé Itrichovo slovo, stal sa jeho učeníkom. Aj vďaka lojálnosti postupoval v hierarchii Vesny čoraz vyššie. pred piatimi rokmi mu Itrich oznámil, že bude jeho zástupcom. potreboval Damiánov úskočný jezuitský mozog, aby mu pomohol pri naplánovaní veľkej operácie. Posledné desaťročia žil Itrich iba ňou. Nič iné pre neho nemalo význam.

	

	Damián podrobne sledoval politickú klímu, tušil, že udalosti sa dali do pohybu. Keď po úzkom kamennom schodišti zostupoval do krypty, premkla ho predtucha veľkých činov.

	

	Hneď ako špeciálnym kľúčom otvoril portál do svätyne organizácie, pochopil, že sa nemýlil.

	Albert Itrich stál v strede krypty. Keď chcel do nej zostúpiť, používal súkromný výťah zo skriptória. Sám už urobil sotva zopár krokov, na dlhšie vzdialenosti sa vozil na invalidnom vozíku s vlastným motorom. Teraz stál vozík v kúte krypty, vedľa výťahu. Itrich ho tam odstavil a sám sa domotkal až do stredu krypty – táto chvíľa mu zrejme pripadala príliš slávnostná na to, aby ju prežíval posediačky na vozíku.

	

	Aj jeho oblečenie tomu nasvedčovalo. Na starecké vychudnuté telo si navliekol čiernu dôstojnícku rovnošatu Hlinkovej gardy a zahalil sa do vlneného plášťa, ktorý bol súčasťou uniformy. Opásaný bol dôstojníckym opaskom, z ktorého visela dýka v čiernej pošve s pozláteným kovaním.

	

	V krypte vládol chlad, starec vydychoval obláčiky pary, no nebolo mu zima. Hrialo ho vzrušenie z dejinnej chvíle.

	

	Damián sklonil hlavu: „Pozdraven buď, Ježiš Kristus.“

	

	„Naveky amen. Poď bližšie.“ Itrich mu vždy tykal. Damián by si k nemu nikdy nič podobné nedovolil.

	

	Pristúpil bližšie, presne, ako si starec želal. Zablúdil pohľadom do zadnej časti krypty, kde na vyvýšenom podstavci spočívala ich relikvia. Aj keď ju videl už tisíckrát, neodolal, zakaždým, keď sem zostúpil, musel ju skontrolovať pohľadom.

	

	„Myslím, že nastal čas,“ zaškrípal starcov hlas.

	

	Damián pozrel Itrichovi do očí a prikývol: „Tiež mám ten pocit.“

	

	„Nie pokoj som priniesol, ale meč. Prišiel som postaviť syna proti otcovi, dcéru proti matke, nevestu proti svokre. A vlastná rodina bude človeku nepriateľom,“ zacitoval Itrich Kristove slová z Matúšovho evanjelia.

	

	„Amen.“

	

	„Keď sme vstupovali do gardy, boli sme vysvätení za Kristových vojakov. Byť nasledovníkom Ježiša znamená občas rezať a rúbať ako meč.“

	

	„Všetko je pripravené,“ povedal Damián. Chcel, aby sa to už konečne začalo. cítil, že konštelácia politických síl i rozličných okolností je v tejto chvíli priaznivá, všetko bolo správne zosúladené, no situácia sa mohla kedykoľvek zmeniť. Vyčkávať bolo riskantné.

	

	„Ako je na tom Ikaros?“ opýtal sa Itrich. Damián vycítil, že stále váha.

	

	„Je pripravený. Všetko, čo potrebujeme, má pod palcom.“

	

	„On je najdôležitejším ohnivkom... Ak zlyhá, celá operácia stroskotá.“

	

	„Nemusíte sa obávať, Ikaros nezlyhá. Tam, kde je, sa dostal len vďaka nám, našej podpore, vďačí nám za všetko. V poslednom čase stratil niektoré politické pozície, to je pravda. Ale iná cesta nebola, potrebovali sme získať dostatok zdrojov na operáciu. To, že sa mu zopár machinácií nepodarilo dobre utajiť a židácke médiá ich vyňuchali, nie je podstatné. Naši maďarskí spojenci ho zachránili, ich zásluhou je stále v parlamente. Teraz máme dosť zdrojov a on má v hrsti každého, koho potrebujeme. Mocensky napriek všetkému vzrástol, jeho politický život nás už nemusí zaujímať,“ Damián sa snažil rozptýliť starcove obavy.

	

	Itrich pokýval hlavou, ešte raz všetko prehodnotil.

	

	Potom sa rozhodol.

	

	„V poriadku. Začni operáciu podľa plánu. Rozvrhni akcie tak, aby vyvrcholili najneskôr do budúcej jesene. Viac času nemáme. Chcem sa toho dožiť.“

	

	Damiánovi zažiarili oči, srdce sa mu rozbúchalo od vzrušenia. Po dlhých rokoch plánovania a príprav to konečne vypukne.

	

	„Rozumiem, okamžite vydám príkazy, usmerním finančné toky, skontaktujem sa s Ikarom.“

	

	Itrich nepočúval. Ovládla ho zvláštna extáza. Otočil sa k vyvýšenému podstavcu, kde spočívala ťažká truhla so skleným vekom. Urobil k nej zopár šuchtavých krokov. S dojatím sa zadíval na zabalzamované telo Andreja Hlinku, ktoré tu ležalo od roku 1949, keď zmizlo z katakomb pod Dómom sv. Martina v Bratislave.

	

	„Na stráž!“ vykríkol s pátosom a zodvihol pravicu na ľudácky pozdrav.

	Damián cítil vzrušenie z toho, čo sa dialo. To nebolo dobre. Riadenie operácie si vyžadovalo pokoj, ľadový pokoj. Potreboval sa utíšiť, nadobudnúť rovnováhu. Najlepšie na to poslúži jedna z jeho záľub. Nevenoval sa jej príliš často, tak tri-štyri razy do roka. Ak chcel na zopár týždňov úplne ovládnuť svoje emócie, využil ju. Rozhodol sa pre ňu aj tentoraz.

	

	Vrátil sa do svojej cely s modlitebňou, zavolal na špeciálne telefónne číslo a kódovou rečou povedal, o čo má záujem. Vedel, že kým vybavia jeho objednávku, ubehnú približne dve hodiny. Prešiel do modlitebne, zobliekol sa donaha, ľahol si na brucho pred dreveným krucifixom visiacim na stene, roztiahol ruky a zahĺbil sa do adorácie.

	

	Postupne, pomaly, ním prenikal chlad a to bolo práve to, čo potreboval.

	

	O dve hodiny sa ozvalo zaklopanie na dvere. Damián už čakal, oblečený do čiernej reverendy s bielym kolárikom pod hrdlom. Za dverami stáli dvaja policajti platení Vesnou. Podali mu čosi veľké zabalené do deky.

	

	„Choďte v mene Božom,“ urobil znak kríža a zavrel dvere.

	

	Preniesol balík do modlitebne a tam ho rozbalil.

	

	V deke ležalo nahé telíčko asi päťročného chlapca. Nebol mŕtvy, Damián predsa nie je žiadne sadistické monštrum, jeho zvrátenosť je preduchovnená. Chlapček bol nadopovaný ketamínom, takže bude zopár hodín v bezvedomí.

	

	Keď sa preberie, bude ho bolieť zadoček a možno dostane zápal pľúc, nič viac.

	

	Silné podchladenie zneužívaného tela bolo totiž nevyhnutné, inak by si Damián neprišiel na svoje – pocit, že sa spája s mŕtvolou, mu pripomínal pominuteľnosť pozemského života. Policajti preto nechali chlapčeka nejaký čas na mraze.

	

	Damián mu prešiel prstami po bruchu – príjemne chladilo. Cítil vzrušenie, ale žiadnu vášeň ani zažiadanosť. Také prízemné emócie by narúšali dokonalosť spojenia, o akú sa usiloval.

	

	Premiestnil telíčko na modlitebný stolík pod krížom. Otočil ho na brucho a pohladil hladkú kožu na zadku. Z nevinného tela priam vyžarovala čistota, pôsobilo celkom asexuálne – a o to mu išlo. Keď už vybitie nízkych pudov, tak v čo najčistejšej a najnevinnejšej forme.

	

	Damiánovi sa zo slabín vyvalila mrazivá láva, elektrizovala ho, ale nespalovala, s prízemnou vášňou nemala nič spoločné.

	

	Vnikol do detského tela.

	

	Takmer sa nehýbal, len držal, zbožne sa díval na kríž a nahlas odriekal šesťdesiaty žalm: „Bože, zavrhol si nás a roztrhol. Hneval si sa. Znova nás zjednoť! Zalomcoval si krajinou a rozštiepil ju. Zaceľ jej trhliny, lebo sa otriasa.“

	Michala Harvana neprekvapilo, keď sa dozvedel, že sedemročná Soňa Lokajová, o ktorú sa staral od smrti jej matky, je ťažko chorá. Malo by ho to šokovať, veď také čosi ho už raz postretlo, no naopak – práve preto zostal po vypočutí si diagnózy celkom pokojný.

	

	Zvykol si na to, že všetky ženy, ktoré miloval alebo k nim aspoň čosi cítil, umierali predčasne. Tak ako jeho kamarátka Denisa Filová, jej sestra Mirka, Silvia Lokajová a dokonca aj jeho matka Beáta Harvanová.

	

	Nebolo to preňho nič nové, lenže v prípade malej Sone už bral takúto nepriazeň osobne. Neveril v žiadnu vyššiu moc, žiadneho Boha ani v osud, neveril v nič, čo by malo riadiť jeho život, okrem vlastnej vôle. Tak ho to naučil jeho mentor Peter Štarch. Lenže ten bol už tiež mŕtvy, on sám ho dal zavraždiť.

	

	Toľko krutých náhod nebolo normálnych. Harvan vždy pozeral na svet aj na vlastné konanie cez mriežku vzorcov pravdepodobnosti. Väčšinou mal správny odhad, lenže nešťastia, čo postihovali ženy, ktoré si pripustil bližšie k telu, niekoľkonásobne prevyšovali index akejkoľvek pravdepodobnosti.

	

	Jednoducho to nebolo normálne. Harvan sa musel ovládnuť, aby nezačal veriť, že je to on, kto k nim priťahuje nešťastie, alebo že jeho city znamenajú prekliatie. Možno, že každý, koho vpustil do svojho sveta, komu udelil výsadu nazrieť za oponu svojej zložitej mysle, bol odsúdený umrieť.

	

	Lekári boli spočiatku optimistickí, ale Harvan sa nedal oklamať a ani na chvíľu neuveril, že by Soňa mohla prežiť. Takto to v jeho živote nefungovalo. Všetky, ktoré miloval, umreli. Bodka.

	

	A Soňu miloval zo všetkých najväčšmi. Netrápili ho žiadne otcovské pudy, o založení rodiny vážne premýšľal iba raz – ešte počas vysokoškolských štúdií. Vtedajšia láska s maliarkou Lenou sa však skončila jej neverou a bolestivým rozchodom. Záležitosti ako rodina, deti či teplo rodinného kozuba neboli preňho. Dávno sa tak rozhodol a rozhodnutie spečatil, keď svojmu vojakovi Vojtechovi Dracharovi prikázal navždy zmrzačiť soka, ktorý mu Lenu ukradol.

	

	Aj z malej Sone bol najprv neistý. Spoznali sa na zvrátenom pokuse o rodinný výlet, ktorý zorganizovala jej matka Silvia. Bola to prostitútka, no v ťažkých chvíľach Harvanovi pomohla, a až jej vražda ho vytrhla z letargie, do ktorej upadol po útoku Dominika Vokoša.

	

	po Silviinej smrti sa Harvan rozhodol, že sa o Soňu postará. prirodzene, neadoptoval ju, veď nebol ženatý a ani nevedel, čo by si s vtedy šesťročným dievčaťom počal. Vybavil jej však skvelú náhradnú rodinu a prispieval veľkými sumami na jej výchovu. Za malou dochádzal čo najčastejšie, venoval jej všetok voľný čas, ktorý mu pri výkone funkcie primátora zostával. Snažil sa, aby ho bolo čo najviac.

	

	Spočiatku bral starostlivosť o dievčatko ako obetu, ako záväzok, ktorý si nemohol dovoliť nesplniť. Soňa bola uzavretá, vôbec s ním nekomunikovala. Možno preto si ju obľúbil. Presedeli vedľa seba celé hodiny, bez toho, aby jeden z nich čosi povedal. Pravidelne ju vozil k najlepšiemu detskému psychoterapeutovi. Ten tvrdil, že malá prežíva ťažkú traumu, čo je po násilnej smrti matky prirodzené. Obzvlášť, keď pred niekoľkými rokmi opustil rodinu aj otec. Doktor na Harvana apeloval, aby sa snažil vypestovať v dieťati pocit stability a istoty. On si však nebol istý, či masový vrah dokáže v krehkej detskej duši vyvolať takéto pocity. Napokon dospel k názoru, že áno.

	

	Usiloval sa, ako vedel, kupoval Soni hračky, prejavoval city (tie si musel v duši prácne vyvolávať, pretože jeho prirodzeným stavom bola emocionálna prázdnota), pokúšal sa vytvárať pocity stability a istoty, presne ako odporúčal lekár. Vzhľadom na Harvanovo takmer nulové citové vybavenie to znamenalo pokus o nemožné.

	

	Hračky, ktoré nakupoval, boli buď chlapčenské, alebo určené pre oveľa nižšiu či vyššiu vekovú kategóriu. Málokedy uhádol, chýbala mu akákoľvek vnímavosť pre potreby druhých, všetko, čo mal, bola vôľa. Tú teraz napínal do prasknutia, snažil sa, ako najlepšie vedel, no jeho úsilie bolo založené len na metóde pokusu a omylu.

	

	Azda práve tým si Soňu získal – zdal sa jej smiešny.

	

	Prichádzal za ňou takmer každý deň – popletený ujo s pokrkvanou tvárou (tak nazývala jeho dve jazvy na líci), ktorý jej nosil smiešne darčeky a hračky, aké ju nebavili.

	

	Napäto ju pozoroval zakaždým, keď jej ich dával. Pokúšal sa v jej tvári a pohyboch zachytiť záchvev, aspoň náznak toho, že tentoraz utrafil, že jej urobil radosť a hračka sa jej páči.

	

	Časom sa z toho stala hra. Keď sa jej zdal smutný a chcela ho potešiť, po prijatí darčeka sa usmiala. Vtedy sa mu tvár rozjasnila, akoby vyhral v nejakej ťažkej súťaži. Na druhý deň zvyčajne doniesol úplne rovnakú hračku a čakal, či ju znova poteší. Pri deťoch bol skrátka úplne mimo.

	

	Keď Soňa nemala dobrú náladu a neusmiala sa, Harvanovi poklesli plecia a zavanul z neho chlad, ale aj tak prišiel na druhý deň znova.

	

	Obľúbila si ho aj preto, že ju nenútil rozprávať. Málokto s ňou vydržal len tak sedieť, nevenovať sa nijakým dospeláckym záležitostiam, a pritom nepovedať ani slovo. Ujo Havran, ako ho už od začiatku naschvál volala, lebo sa mu pri tom vždy zábavne zablyslo v očiach, tak vydržal sedieť celé hodiny. Nevyzeral sklamaný, akoby považoval za prirodzené mlčky sedieť a pozerať do prázdna.

	

	Ich vzájomný vzťah sa zlepšoval, no Soňa začala chorľavieť. Mávala zvýšenú teplotu, bola bledá a slabá, nič ju nebavilo. Lekárka jej predpísala antibiotiká. Kým ich užívala, jej stav sa nezhoršoval, no keď prestala, teploty opäť stúpli a pribudlo nechutenstvo. Z hnedých detských očí sa vytratila iskra, ktorá sa tam po mesiacoch trápenia konečne ukázala.

	

	Lekárka Soni predpísala iné antibiotiká. Keď nezabrali ani tie, Harvan zobral malú na kompletné vyšetrenie na súkromnú kliniku. Zaplatil zaň takmer celý mesačný primátorský plat. Peniaze neľutoval, zaplatil by, aj keby rôznymi nelegálnymi postupmi nezarábal každý mesiac desaťnásobok priznaného príjmu. Polovicu z nelegálnych zdrojov odvádzal na detskú onkológiu. Tento princíp si osvojil hneď po nástupe do funkcie. Stále ho totiž strašili posledné chvíle Denisy Filovej. Sonina diagnóza potvrdila, že to bol predvídavý krok.

	

	„Non-Hodgkinov syndróm, zrejme takzvaný B-bunkový typ,“ povedal mu lekár. „Je to rakovina lymfatického systému,“ doložil, keď sa mu Harvan nezdal informáciou dostatočne zasiahnutý. Rodinní príslušníci i pacientovi blízki zvyčajne v takýchto chvíľach prejavili úžas, šok, smútok, čokoľvek. Chlapa stojaceho pred ním, akoby sa ortieľ netýkal. Hľadel naňho prázdnym ľadovým pohľadom – bez hnevu i ľútosti.

	

	„Prognóza?“ opýtal sa po chvíli.

	

	„Pri lymfómoch vo všeobecnosti dosť priaznivá. Pri niektorých typoch je liečba úspešná až v osemdesiatich percentách. Vždy však závisí od podtypu ochorenia, štádia, stupňa agresivity a konkrétneho pacienta. Musíme urobiť ďalšie testy,“ povedal lekár.

	

	„Prečo už v jej veku? Prečo dieťa?“

	

	„Povedali ste, že obaja starí rodičia z matkinej strany umreli na rakovinu.“

	

	„Jej matka mi to raz naznačila.“

	

	„Môže to mať genetický pôvod. Pri lymfómoch je vplyv genetiky obyčajne malý, ale nedá sa vylúčiť. Môže vytvoriť vhodné podmienky, podhubie. Ak príde spúšťač, napríklad veľa stresu, spustí ochorenie. Býva to tak najmä u detí. Ak som vám dobre rozumel, Soňa v posledných mesiacoch prežila ťažké obdobie.“

	

	„Otec rodinu opustil, matku zavraždili. Znamená to ťažké obdobie?“ spýtal sa Harvan so záujmom.

	

	Lekár bol zvyknutý na sarkazmus pacientov, ktorí sa práve dozvedeli zlé správy. Nevšímal si teda podobné poznámky, no na tomto chlapovi mu niečo nesedelo. Až neskôr si uvedomil čo. Harvan sa pri tej absurdnej otázke vôbec netváril tak ako ostatní, ktorí sa k cynizmu uchýlili zo šoku a zúfalstva. Harvan sa tváril, akoby ho to naozaj zaujímalo, akoby bol fakt zvedavý, či lekár pokladá stratu otca i matky za čosi stresujúce. Harvan sa tváril, akoby odpoveď na takú, pre normálneho človeka samozrejmú otázku vôbec nepoznal.

	Sedemročná Soňa vycítila vážnosť situácie. Bola naďalej uzavretá, ale jej pohľad sa zmenil. V očiach mala strach. Dokonca aj Harvan postrehol tú zmenu.

	

	Vybavil pre ňu hospitalizáciu v Národnom onkologickom ústave v Bratislave. Zaviezol ich tam jeho šofér a zároveň kapitán mestskej polície Viktor Gollo. Primátor mu dôveroval a brával ho so sebou na najdôležitejšie stretnutia.

	

	Viktor sa trochu čudoval, prečo ho Harvan vzal do hlavného mesta. Odvoz dieťaťa do nemocnice nebola úloha, na aké bol zvyknutý. Harvan ho využíval hlavne vtedy, keď chcel, aby niektorí ľudia bez stopy zmizli, keď bolo treba komusi dolámať ruky, prestreliť kolená alebo rozdrviť čeľusť. Starostlivosť o sedemročnú pacientku bola novinka, Viktora taká úloha znervózňovala. Zdalo sa však, že rovnako neistý je aj sám Harvan.

	

	Počas celej jazdy sedel s malou vzadu. Viktor ich sledoval v spätnom zrkadle. Neprehovorili ani slovo. Soňa zachmúrene pozerala z okna na jednej strane, Harvan rovnako zachmúrene hľadel na opačnej strane z druhého.

	

	Viktor ho upodozrieval, že také správanie vyjadruje Harvanovo chápanie poučky o tom, že dôveru si u detí získa zrkadlovým kopírovaním ich činností. Primátor sa mu tým pochválil pred niekoľkými dňami – vraj to vyčítal z akejsi knihy.

	

	Až pred Bratislavou sa Soňa konečne otočila k Harvanovi.

	

	„Neboj sa, nebudem tam dlho,“ povedala.

	

	„Jasné, že nebudeš,“ usmial sa.

	

	Aj ona sa usmiala.

	

	„Máš zuby ako veverica,“ zažartoval.

	

	Urazila sa.

	V komplexe onkologického centra Soňu prijali na oddelenie C, kde sa liečili detskí pacienti s lymfómami. Keď kráčali chodbou, všimla si, že takmer všetky deti, čo tam boli, nemajú vlasy. Zbledla, zopárkrát smrkla, no nerozplakala sa, držala Harvana za ruku, verila mu a odhodlane kráčala.

	

	Zablúdili.

	

	Harvan bol v spleti nemocničných chodieb zmätený, dvojmetrový Viktor vlečúci kufor na tom nebol o nič lepšie. primátor myslel na Denisu Filovú, myslel na to, že čosi podobné už zažil. Všetky potláčané spomienky sa mu vracali, no odháňal ich, chcel sa venovať iba malej, už znova posmrkávala a ruku mu stískala čoraz tuhšie.

	

	„Kam to ideme?“ opýtala sa s obavou v hlase.

	

	Harvan zastal, pozrel na Viktora, no ten v nemocničnom prostredí pôsobil bezradne. Tu naozaj nebolo treba nikomu lámať prsty, ani strieľať do kolien. Tí, čo sa vliekli po chodbách ako prízraky, mali dosť bolesti aj bez neho.

	

	„Počkajte!“ ozvalo sa za nimi.

	

	Prichádzala k nim žena v bielom plášti. Mohla mať niečo vyše tridsať, Harvana aj Viktora upútal jej výzor. Symetrická tvár, vysoká štíhla postava, ryšavé vlasy zastrihnuté na polokrátko; pred niekoľkými rokmi by mohla robiť modelku, predávať svoju krásu, cestovať, žiť v celkom inom svete než v tejto smutnej galaxii zaľudnenej holohlavými obyvateľmi s vodnatým pohľadom.

	

	Doktorka sa na nich usmiala: „Naháňam vás už od príjmu, kam sa tak ženiete?“

	

	Kým stihli odpovedať, zohla sa k malej.

	

	„Ty budeš Soňa, však?“ opýtala sa milo.

	

	Dievčatko sa zamračilo a odvrátilo.

	

	Doktorku to nevyviedlo z miery, znovu sa usmiala, no tak naozajstne, usmiali sa aj jej oči, sálalo z nich teplo. Soňa, Viktor, dokonca aj Harvan to teplo, čo z nej vyšlo, pocítili.

	

	Vzpriamila sa a podala Harvanovi ruku: „Mária Anášová, detská psychoonkologička.“

	

	„Michal Harvan.“

	

	„Viem, poznám vás z televízie a novín. Väčšinou vás tam chvália. Verím, že spoločne tú chorobu zvládneme.“

	

	„Naozaj v to veríte?“

	

	Úsmev jej zmizol z tváre. Prekvapene zamrkala. Zarazilo ju, že tú otázku položil pred malou, ktorá ho držala za ruku a s napätím sledovala ich rozhovor.

	

	„Áno, naozaj,“ povedala dôrazne. „Pozhovárame sa neskôr. Teraz Soňu vezmem na izbu a vysvetlím jej niektoré veci.“

	O hodinu sedel v jej ambulancii. Znova si vypočul ubezpečovanie, že prognóza býva pri lymfómoch priaznivá.

	

	„Soňu teraz čaká veľa testov. Potrebujeme zistiť, aký typ lymfómu má, aby sme vedeli určiť čo najúčinnejšiu liečbu. Váš vzájomný vzťah bude teraz veľmi dôležitý. Môže ovplyvniť priebeh liečby. Môžem počítať s vašou spoluprácou?“

	

	„Samozrejme,“ odvetil bez zaváhania. To sa jej páčilo.

	

	„Mala by som zopár otázok. Aby som lepšie rozumela situácii. Čo pre ňu znamenáte? Viem, že nemá rodičov, ale prečo ste s ňou prišli vy?“

	

	„Som niečo ako pestún. Žije síce v náhradnej rodine, ale dozerám na ňu.“

	

	„Ako krstný otec?“

	

	„Také niečo. Dobre som sa poznal s jej matkou.“

	

	„Čo robila?“

	

	„Prostitútku.“

	

	Mária Anášová sa už druhýkrát zarazila. O Harvanovi toho veľa počula, tešil sa spoločenskému rešpektu, no niektoré jeho odpovede ju prekvapovali. Skúmavo si ho prezrela, hľadala najmenší náznak toho, že sa usiluje byť vtipný, sarkastický, cynický, no nič nenachádzala. Akoby si naozaj neuvedomoval necitlivosť a nemiestnu otvorenosť niektorých svojich odpovedí.

	

	„Aha... dobre. Jednoducho, dôležité je, aby ste si uvedomovali, že deti v jej veku už často vedia vycítiť závažnosť ochorenia, sú prístupné vysvetleniu toho, čo ich čaká, a možno ich motivovať k spolupráci. Mali by ste s ňou komunikovať, citlivo, ale otvorene.“

	

	Harvan pokýval hlavou: „Citlivo a otvorene, rozumiem.“ Maximálne sa sústredil na doktorkine slová. Vycítil vážnosť situácie a nechcel nič pokaziť.

	

	„Áno, keďže pre tento vek je príznačná bohatá fantázia, je veľmi dôležité Soňu primerane a zrozumiteľne informovať, čo sa s ňou deje. Inak riskujete, že si chýbajúce informácie doplní vlastnými dohadmi.“

	

	„Rozumiem.“

	

	„Fajn. Teraz by ste za ňou mali ísť. Už ju uložili do postele, zájdite za ňou a upokojte ju. Ako často sem budete môcť chodiť?“

	

	„Pokúsim sa čo najčastejšie.“

	

	„Ako primátor asi veľa času nemáte.“

	

	Usmial sa: „Nie som karierista, moje priority sú jasné.“

	

	„Vynikajúco,“ potešila sa. „Je dôležité, aby ste pri nej v týchto chvíľach boli. Z toho, ako vás držala za ruku a skrývala sa za vás, je jasné, že vás má rada, dôveruje vám, ste pre ňu dôležitý.“

	

	„Myslíte?“ ožil Harvan.

	

	„Som o tom presvedčená.“

	

	Podali si ruky a rozlúčili sa.

	

	Michal Harvan sa doktorke Anášovej zrazu zdal celkom fajn.

	Izba pôsobila na nemocničné pomery dobrým dojmom. Bola čistá a moderne vybavená. Soňa ležala na posteli. Na stolík si položila plastového koníka bez chvosta – jej talizman a spomienka na mamu. Mala ho aj pri ich výlete na Oravský hrad, keď sa s Harvanom prvý raz stretli.

	

	Druhá posteľ bola prázdna. Harvan chcel veriť, že preto, lebo detský pacient, čo na nej ležal, sa vyliečil a teraz už spáva doma. Na druhú alternatívu nechcel ani pomyslieť. Pri prázdnej posteli stála sestrička a čosi na nej upravovala.

	

	„Prečo tu deti nemajú vlasy?“ opýtala sa Soňa.

	

	„Berú silné lieky, aby sa vyliečili, a preto im vlasy vypadali. Ale znova im narastú,“ rýchlo dodal.

	

	„Aj mne vypadajú?“

	

	„Áno, asi áno.“

	

	„Čo najhoršie sa mi môže stať?“ uprela naňho oči.

	

	„Môžeš umrieť,“ povedal Harvan.

	

	Soňa pokývala hlavou, asi tú odpoveď tušila, nezdala sa prekvapená.

	

	Zato sestrička zmeravela uprostred pohybu, neveriacky pozrela na Harvana, s toľkou necitlivosťou sa ešte nestretla, veď dieťa len pred chvíľou prijali. Rýchlym krokom vyšla z izby, išla po lekárku.

	

	Harvan si to ani nevšimol. Bol celkom zaujatý rozhovorom, chcel postupovať presne podľa inštrukcií psychologičky (otvorene a citlivo), sústredil na to celú pozornosť.

	

	Soňa zvraštila tváričku ako v očakávaní niečoho nepríjemného: „Bude to bolieť?“

	

	„Myslím, že áno. Asi to bude bolieť,“ odpovedal.

	

	Do izby vtrhla doktorka Anášová, jeho poslednú odpoveď už počula aj ona. Položila mu ruku na plece.

	

	„To stačí, poďte, prosím vás,“ povedala chladným tónom.

	

	Jej naliehavosť ho prekvapila. Rozlúčil sa so Soňou, ktorá sa rozplakala a prosila ho, nech ju tam nenecháva. ubezpečoval malú, že čoskoro znova príde, sľuboval, že sa vráti už na druhý deň, no musel odísť, tvrdo a necitlivo, lebo predlžovanie tej chvíle iba umocňovalo Sonin plač a prosby.

	

	Keď vyšli z izby a urobili zopár krokov, doktorka sa k nemu prudko otočila.

	

	„Zbláznili ste sa?!“ sršal z nej hnev.

	

	Nechápavo zastal: „Čo som pokazil?“

	

	Zadívala sa mu do očí. uvidela v nich ozajstné prekvapenie, zmätok a kdesi v hĺbke nešťastný záblesk.

	

	Mária Anášová naňho dlho hľadela, zvažovala odpoveď, najprv mu chcela vytknúť, či si uvedomuje, aké škody mohol svojou necitlivosťou napáchať, akú traumu vyvolať v detskej duši, no čím dlhšie mu pozerala do očí, tým jasnejšie chápala, že by to bolo zbytočné.

	

	„Počuli ste niekedy výraz Aspergerov syndróm?“ opýtala sa napokon.

	

	„Nepočul.“ Spýtavo nadvihol obočie: „Niečo také som jej teraz spôsobil?“

	

	„Nie, tým trpíte vy. Myslím, že nadnes nám obom stačilo, pán Harvan. Dúfam, že časom nám to spolu pôjde lepšie.“

	

	Doktorka mu podala ruku, no tentoraz z nej nesálalo teplo, len mu ňou potriasla. Nečakala na pozdrav, otočila sa a odchádzala dlhou studenou chodbou.

	



	



	       IV.

	

	 

	Plamene v kozube dohasínali, no Albert Itrich nepociťoval chlad, ktorý sa vkrádal do skriptória. Starec bol opäť ponorený do spomienok, prežíval najžiarivejšie okamihy svojho života. Aspoň tie doterajšie. Veril, že najkrajšia chvíľa, najväčší triumf, ho ešte len čaká.

	

	Teraz sa v mysli ocitol v roku 1938, choroba síce skolila vodcu hnutia – milovaného Andreja Hlinku, no zároveň vznikla organizácia, ktorej Itrich zasvätil celú svoju existenciu – Hlinkova garda. Bola obnovením Rodobrany – myšlienkového diela Vojtecha Tuku, ktoré svojím súhlasom posvätil sám Hlinka. Ten svojich prívržencov krátko pred smrťou nabádal, aby sa vydali po tejto ceste, aby zmietli všetkých, čo sa im postavia do cesty, aby do krvi rezali a rúbali tých, čo si dovolia odporovať ich historickému svätému poslaniu. Taký bol Hlinka, mal rád, keď lietali iskry a tiekla krv, a taký vodca sa Itrichovi páčil.

	

	Do gardy vstúpil okamžite po jej založení. Úlohy novej organizácie boli jasné – urobiť poriadok so Židmi, Čechmi, luteránmi, komunistami, ateistami, liberálmi, urobiť poriadok s každým, kto nie je zapálený pre slovenskú vec alebo ju chápe inak než oni – ľudáci.

	

	Spočiatku nešlo o nič veľké, ani krvi pre katolícke Slovensko veľa nepretieklo, prezident Tiso sa prejavil ako príliš mäkký. Keď sa však kormidla chytili Tuka, Mach, Ďurčanský a ďalší správni chlapi, začalo byť veselšie, zavádzal sa poriadok ako v Nemecku, kde Hitler dokázal veľké veci. Garda zmocnela, mohli si dovoliť viac a aj si viac dovoľovali.

	

	Albert Itrich pracoval pre národ najprv v Ružomberku – na okresnom veliteľstve gardy. Pôsobil ako hospodársky referent, do služby vkladal všetko. Okolie ho rešpektovalo – veď v ľudovej banke pracoval priamo pre vodcu, ktorý ho niekoľko ráz pochválil za jeho zápal a ochotu urobiť pre stranu čokoľvek.

	

	Keď Ružomberok v roku 1939 navštívil Alexander Mach, nový najvyšší veliteľ gardy, Itrichovi sa podarilo prehodiť s ním zopár slov. Vysvetlil mu, kto je, aké má predstavy o riešení židovskej otázky, ktorá ho v tom čase pálila najviac, a prejavil nekonečnú oddanosť pre spoločnú vec.

	

	„Ste vzácny vlastenec,“ povedal mu vtedy Mach, a keď sa na stanici rozlúčil s nastúpenými gardistami nemeckým zahajlovaním, kývol Itrichovi hlavou.

	

	Krátko nato sa Albertovi splnil jeho sen. Prevelili ho do Bratislavy, rovno na Hlavné veliteľstvo Hlinkovej gardy. Začal pracovať v hlavnom štábe, na oddelení E 5, ktoré sa zaoberalo hospodárskymi otázkami. Rýchlo si však získal dôveru veliteľov. Oceňovali jeho nadpriemerný intelekt, prísnu disciplínu a fanatické zapálenie pre spoločnú vec. Vypomáhal aj v propagačnom oddelení a právnej sekcii F 6.

	

	Gardistov čakalo veľa práce. Po salzburských rokovaniach v lete 1940 bolo ďalšie smerovanie štátu jasné. Prioritou bola židovská otázka. Prvé úlohy ako vysťahovanie všetkých Židov z Hlinkovho a Hitlerovho námestia v Bratislave alebo kontrolovanie dodržiavania protižidovských nariadení neboli také náročné. Ideologické záležitosti sa tiež dali zvládnuť. Itrich osobne zostavil základné body výchovných prednáškových cyklov Židovstvo ako pliaga na tele národa v minulostia Význam odstránenia Židov zo Slovenska. Aj tieto prednášky gardistov povzbudili, aby svoje úlohy plnili energicky, bez strachu a sentimentálnosti.

	

	Tvrdým orieškom sa však ukázali arizácie. Zbaviť Židov ich majetku a previesť ho do rúk tým správnym a dobrým Slovákom nebolo ľahké. Proces musel byť legálny, všade striehli zradcovia, dokonca aj vo vláde sedeli ministri, ktorým sa to nepáčilo. Vraj Slováci, no viac ich trápilo predstierané utrpenie Židov, než aby sa ich vlastný národ mal konečne dobre.

	

	Najhoršie bolo, že po roku 1941 sa situácia začala vymykať spod kontroly. Ideály sa roztápali v korupcii. Tá už od počiatku siahala na najvyššie miesta. Sám Hlinka vynikal vo finančných machináciách, nátlaku, využívaní tlače na očierňovanie politických súperov a v intrigánstve sa mu nevyrovnal nikto. Lenže Hlinka nehrabal pre seba, všetky týmto spôsobom získané zdroje venoval strane, išlo mu o vec, ktorej veril a pre ktorú žil, nie o osobné blaho. Peniaze, čo sa zvláštnymi cestičkami prikotúľali do jeho vlastníctva, napokon rozdal – v meste za ne postavili sirotinec, kultúrny dom, faru a množstvo iných budov slúžiacich verejnosti.

	

	Tí, čo sa po jeho chrbte vyšplhali k moci, však takí neboli. Pokračovali v smere, aký vytýčil, no chýbala im Hlinkova železná disciplína a oddanosť pre spoločnú vec. Hrabali len pre seba. Zaňuchali možnosť dostať sa k obrovským majetkom a využili ju. Aj Albert Itrich si čosi prihodil, veď nebol hlúpy, ale ani príliš pažravý. uspokojil sa len s jednou menšou továrňou, dvomi lekárňami a štyrmi vilami – každá bola v inom regióne. Keďže sledoval situáciu na fronte a predvídal jej nepriaznivý vývin, zosnoval plán na ozajstné zbohatnutie, nielen na také omrvinky...

	

	Popri zhŕňaní majetku sa stal autorom niekoľkých paragrafov Židovského kódexu, ktorý so Židmi konečne urobil poriadok. V roku 1942 došlo k dohode s Treťou ríšou a prikročilo sa k deportáciám. Itrich robil, čo mohol, spolu s radikálnymi ľudákmi a gardistami vložili do diela všetky sily a snažili sa, aby národ očistili od čo najväčšieho množstva parazitov. Vyviezli skoro šesťdesiattisíc duší a takmer všetci v lágroch skapali, čo nebolo zlé, to vôbec nebolo zlé.

	

	Potom sa však dočkali zrady, akú nečakali, bol to ukážkový úder dýkou do chrbta. Začali protestovať katolícki biskupi, prišlo im Židov ľúto, pohoršovali sa, že gardisti nadchnutí pre slovenskú vec väzňov pri deportáciách mlátia, v pracovných táboroch naháňajú do roboty, sem-tam potrestajú, alebo sa potešia s peknou Židovkou, kým ju vtisnú do dobytčieho vagóna a odošlú do Poľska vyletieť komínom.

	

	Plynové komory by citlivejším katolíkom azda naozaj mohli prekážať, preto to gardisti príliš nerozkrikovali, dozvedel sa to iba ten, kto sa chcel dozvedieť, bolo to verejné tajomstvo, každý, kto nechcel, mohol tvrdiť, že o ničom nevie. Pre Itricha bolo záhadou to, prečo sa biskupi ozvali až teraz, keď už zložili Tisovej vláde hold a cirkev so štátom spolupracovala, aj keď všetci vedeli, do čoho tento stav vyústi.

	

	Transporty teda v novembri 1942 nanešťastie zastavili, aj keď Alexander Mach opakovane upozorňoval, že deportácie a všetko okolo nich prebieha podľa zákona. Gardistom sa takmer podarilo naplniť odkaz dejín – vyradiť Židov zo slovenského života, ako nabádali už Ľudovít štúr či Svetozár Hurban Vajanský.

	

	Itrich si dal záležať najmä na deportáciách Židov v jeho rodnom meste – Ružomberku. Dostal ich odtiaľto do rozďavených pecí takmer všetkých – osem stoviek mužov, žien i detí. Hlinkovo mesto sa muselo očistiť.

	

	Podarilo sa mu to aj pomocou miestneho farára Jána Ferenčíka, ktorý bol zároveň poslancom snemu a horlivým obdivovateľom Adolfa Hitlera. Aj preto sa Itrich postaral, aby mu o šesťdesiat rokov na budove ružomberskej radnice umiestnili mramorovú pamätnú tabuľu. Dlho tam visela, dôležitý člen Vesny a predseda rady mestského úradu Alexander Vokoš na ňu dohliadal. Strhnúť ju dal až Michal Harvan, súčasný primátor. Pre Itricha bol odvtedy nezmieriteľný zradca národa a nepriateľ V.S.S.N.

	Starca vytrhol zo spomienok hluk. Vedel, čo je príčinou zvláštneho zvuku doliehajúceho sem z lúky pred kláštorom. Rotory helikoptéry Mil Mi-28N postupne spomaľovali, v skriptóriu opäť zavládlo ticho.

	

	Itrich sa už nevrátil k spomienkam. Naopak, teraz sa musí sústrediť na prítomnosť rovnako intenzívne ako minulú zimu, keď dal Damiánovi príkaz na začatie operácie. Dnes vydá druhý, ešte závažnejší rozkaz. Potom sa nebude dať cúvnuť, začnú sa diať veci, aké táto krajina ešte nezažila.

	

	Množstvo vydarených prípravných akcií za posledné mesiace Itricha presvedčilo, že človeka, ktorý ponesie zodpovednosť za dokonalý priebeh toho, čo dnes odštartujú, vybrali správne.

	

	Vesna ho podporovala vyše dvadsať rokov. Jej vplyv mu otvoril cestu ku všetkému, čo dosiahol, a zachránil ho pred vyšetrovaniami, súdmi a jedným atentátom. Na začiatku bol úplná nula – Itrich radšej nemyslel na jeho pôvodné zamestnanie, lebo by sa rozosmial. Nemal nič, len oddanosť pre vec, výbušnosť, prízemnú zákernosť, vypočítavosť a nijaké zábrany. Ideálny materiál pre Vesnu. Dnes bol jedným z vládcov Slovenska, bohužiaľ, už nie oficiálnym.

	

	Dvere do skriptória sa otvorili.

	

	Ikaros poslušne čakal na prahu, ako ho naučili. Na verejnosti vystupoval arogantne a vulgárne, mohol si to dovoliť, no tu sa správal takmer s posvätnou úctou. Jeho starý otec bol kedysi gardistickým bratom Alberta Itricha.

	

	„Poď ďalej!“ zakričal starec, keď si dostatočne vychutnal jeho poslušnosť.

	

	Ikaros vošiel a pozdravil ľudáckym gestom. Vedel, že Itrich to má rád. Počkal, kým mu posunkom ukázal, aby si sadol, a uložil sa do kresla. Itrich vždy sedel na obyčajnej drevenej stoličke. Pohodlné kreslá slúžili len pre návštevy.

	

	Keď si vymenili zopár zdvorilostných fráz, prešiel Ikaros k veci, pre ktorú sem priletel na jednej zo svojich najdrahších a najobľúbenejších hračiek získanej z ruských vojenských skladov.

	

	„Všetko je pripravené. Kedy dáte príkaz? Ak to chceme spustiť v októbri, potrebujem dať inštrukcie našim ľuďom.“

	

	Itrich sa pousmial. Na jeho asketickej tvári pôsobil úsmev cudzo. Vychutnával si túto chvíľu, aj keď mu v posledných mesiacoch ubudlo síl.

	

	„Môžete začať,“ povedal vecne.

	

	„Naozaj? Mám to spustiť? To si naozaj užijem. Tá zapredaná maďarónka ma nasiera, tú rozjebem prvú!“

	

	Keď bol Ikaros rozrušený, vychádzala na povrch jeho ozajstná, vulgárna podstata.

	

	Damián, stojaci nepohnute pri vchodových dverách od chvíle, keď sem Ikara priviedol, ním opovrhoval. Nechápal, ako môže takúto posvätnú chvíľu pošpiniť hrubosťou. Necitlivosť a tuposť ho znechucovali. Nikdy sa nestotožnil s myšlienkou, že by mala organizácia tomuto človeku za niečo vďačiť. Nech už budú jeho zásluhy na operácii akékoľvek, preňho stále zostane len špinavou sviňou.

	

	Itrich sa nad Ikarovými drobnými nedostatkami dávno povzniesol. Rozčúlil ho len raz – keď v opitosti vykonal veľkú potrebu uprostred námestia plného ľudí. Vesna vtedy musela pustiť veľa peria, aby aféru ututlala. Bolo tam priveľa svedkov, mlčanie médií stálo kopec peňazí, o súdnom víťazstve nad tými, čo mlčať nechceli, ani nehovoriac. V hre však nebola len Ikarova dôstojnosť, na tú sa mohli zvysoka vykašľať. Hralo sa o jeho spoločenskú pozíciu, veď jeho znemožnenie mohlo ohroziť ich dlhoročné plány a stámiliónové investície, ktoré si príprava akcie už vtedy vyžiadala. Ikara potrebovali udržať v hre. Nech už bol, aký bol, lepšieho nemali. Napriek mravnej skazenosti a chorobnej hrabivosti mal dokonalý mocenský inštinkt. Už doňho investovali priveľa. Len on ich mohol dostať tam, kde potrebovali.

	

	„Ako som povedal,“ potvrdil Itrich svoje rozhodnutie. „A keď sa rozohníš, mysli na to, ako ťa tá maďarónska štetka nasiera.“

	

	Damián by si najradšej odpľul, tentoraz bol znechutený z Itricha. Starec asi dementnie.

	

	Ikarosa vodcova poznámka rozosmiala, no oči sa mu leskli nenávisťou a chamtivosťou.

	

	Uškrnul sa: „Veru, užijem si to. Nebyť jej a židáckych médií, mohli sme mať ďalšie miliardy.“

	



	



	       V.

	

	 

	Návštevy Bratislavy boli preňho únavné. Harvana už dlhšie cesty vyčerpávali. Akoby prichádzal o silu zakaždým, keď vyšiel spod ochrany ružomberských hôr. Cítil, že vtedy slabne, lebo len z nich čerpal energiu; lesy ho inšpirovali, uprostred hôr dostával najlepšie nápady, v ich zovretí sa mu vyčistila myseľ.

	

	Teraz cestoval do hlavného mesta aj niekoľko ráz do týždňa. Nebolo to ľahké, pretože v Ružomberku presadzoval nový smer regionálnej politiky, išlo o nové metódy, ktoré zatiaľ nepoznali nikde na Slovensku, a preto vyvolávali rozporuplné reakcie.

	

	Bežným postupom samospráv bolo vkladať obrovské finančné prostriedky do výstavby nízkoštandardných bytov, do dotácií pre najslabšie sociálne vrstvy a do platenia nekonečných dlhov, ktoré vytvárali neprispôsobiví občania.

	

	Harvan aj tu použil Štarchovu poučku, že každý je tým, čím chce byť. Žiadne nekonečné diskusie, žiadne prehnané ohľady, pomoc si zaslúžia len tí, čo sa do nepríjemností nedostali vlastnou vinou. Takí ľudia si pomoc vážili a za krátky čas sa zvyčajne opäť pozbierali. Drvivá väčšina takzvaných sociálnych prípadov však systém len zneužívala, vyhovovalo im nerobiť, parazitovať a žiť na úkor ostatných, z peňazí pracujúcich a ich daní. Harvan pochopil, že čím viac pomoci takýmto ľuďom poskytne, tým viac znásobí ich počet.

	

	Rozhodol sa pre opačnú cestu – začal z pozície mesta podporovať najmä schopných a perspektívnych – mladé rodiny s deťmi, absolventov vysokých škôl, jednoducho tých, čo znamenali prínos, čo za niečo stáli a dokazovali to tým, že sa o svoju budúcnosť zaujímali.

	

	Zatiaľ čo štát podporoval nadbytočných a neschopných, Harvan sa zaujímal o šikovných a schopných. Smial sa nad tvrdeniami, že každý ľudský život má rovnakú hodnotu. Takým fantáziám sa mohli oddávať iba rojkovia, intelektuáli, blázniví humanisti a idealisti – ľudia, ktorí nemali reálnu zodpovednosť za iných. Práve takí sa proti jeho novému kurzu búrili, zastávali sa parazitov, vôbec nechápali, že ich rozbujnenie skôr či neskôr spôsobí zrútenie celého sociálneho systému.

	

	Odchádzať každý druhý alebo tretí deň do Bratislavy bolo ťažké. Najmä, keď ho tam čakala skľučujúca povinnosť.

	

	„Chlap riadi svoj život a to, čo nemôže ovplyvniť, musí zniesť,“ zneli mu v mysli Štarchove slová.

	

	V Bratislave ho čakalo tiché dievčatko ležiace na posteli. Nerozprávalo sa s ním, nerozprávalo sa s nikým. Doktorka Anášová mu vysvetlila, že je to častá reakcia detí, najmä dievčat, na to, keď im po prvých dávkach chemoterapie vypadajú vlasy.

	

	Soňa mlčala, hľadela na neho obviňujúcim pohľadom, ktorý sa stával čoraz prázdnejším. Kombinovaná chemoterapia vyvolala bežnú reakciu – malá po nej vracala, dostávala kŕče, bola vyčerpaná, cítila sa mizerne. Harvana ten pohľad trápil – buď bol prázdny, alebo naplnený bolesťou.

	

	Jediný, kto dokázal prelomiť hradbu jej mlčania, bola doktorka Anášová.

	

	„Vždy keď sa jej stav zlepší, ide k rovnakému oknu na chodbe,“ vykladala Harvanovi. „Nechcela mi povedať prečo, no prišla som na to. Vidí z neho hrad. Keď som sa opýtala, či sa jej páči, prikývla. Neskôr mi povedala, že jej pripomína tortu a tá svetlá farba je vraj veselá.“

	

	„Hrady ju vždy zaujímali,“ zamrmlal Harvan, spomenul si, ako Soňu kedysi očaril Oravský hrad.

	

	„Mali by ste ju tam zobrať, keď jej bude lepšie.“

	

	„A bude jej lepšie?“

	

	„Liečba má dobrý priebeh, vidím to veľmi nádejne. Teraz to tak možno nevyzerá, veď je po prvej sérii chemoterapie. Ale keď doznejú vedľajšie účinky, nastane rapídne zlepšenie, uvidíte.“

	

	„Koľko detí ste už videli umierať?“

	

	Doktorka odtrhla pohľad od okna. Postupne si zvykala na jeho priamosť, no ešte stále ju vedel zaskočiť.

	

	„Prečo vás to zaujíma?“

	

	„Koľko?“

	

	„Pri sto osemdesiatom dieťati som prestala počítať. To bolo pred tromi rokmi.“

	

	Usmial sa: „A stále ste optimistická. Nielen navonok, máte to v očiach.“

	

	„Sú aj dobré konce a je ich veľa.“

	

	Nezlomná vôľa Márie Anášovej ho fascinovala. Ako žena ho priťahovala, čo bolo nezvyčajné, pretože posledný záchvev náklonnosti pocítil k Silvii, lenže tá bola kurva, takže to nebola žiadna veľká vec, žiadna silná emócia, len mierne sčerenie inak dokonale zmrznutej hladiny citového poľa.

	

	Mária ho priťahovala tak naozaj, do hĺbky. Prirodzene, nič z toho nemohlo byť. Nie v tejto situácii, nie v tomto časopriestore. Zistil si, že je šťastne vydatá, má dve deti. Najviac ju však od neho oddeľovala neprekonateľná priepasť – bola totiž normálna. Ale aj keby tam tá priepasť nebola, Harvan by sa na nič neodhodlal, nepopustil by uzdu emóciám, ovládal sa, nič by navonok neprejavil. Veď na lôžku v neďalekej izbe ležala sedemročná holohlavá pripomienka toho, čo čaká všetky ženy, ku ktorým prejaví cit.

	Začínal sa október, prichádzajúca jeseň zahalila ulice hlavného mesta do vlhkej sivosti, bolo zima, no nebol to chlad, aký mal Harvan rád. Nepríjemná lepkavá hmla vyťahovala farby a prinášala bezútešnosť a mdlosť. Nie ako mráz, čo pichá na tvári a zviera v ľadovom objatí celé telo.

	

	Viktor zaviezol primátora pred onkologické centrum. Harvan vystúpil a zašiel za Máriou. Nebola vo svojej ambulancii, ale sestrička mu povedala, nech počká, vraj o chvíľu príde. Sadol si teda na lavičku a čakal. Nechodila. Vstal, vyšiel z oddelenia a začal sa prechádzať po hlavnej chodbe. Zmocnila sa ho nervozita a nedobré tušenie, hoci si uvedomoval, že sa tu liečia desiatky detských pacientov a Máriina neprítomnosť asi vôbec nesúvisí so Soňou.

	

	Aj tak bol nepokojný, chodil po chodbe hore-dolu. Konečne ju uvidel na opačnom konci chodby. Zamávala mu. Nešikovne za ňou vykročil, do kohosi vrazil. Otočil sa, chcel sa ospravedlniť, no slová mu uviazli v hrdle.

	

	Žena, ktorú pri chôdzi zachytil, taktiež stuhla na mieste a civela mu do očí, pootvorila ústa, no nevyšiel z nich žiadny zvuk, trvalo to sekundu, možno dve.

	

	„Lena?“ dostal zo seba Harvan.

	

	Láska z vysokej školy, maliarka Lena, bola to ona, no zároveň nebola, nevideli sa už viac než desať rokov, obaja sa zmenili.

	

	Utrpenie a bolesť, ktoré zažíval i spôsoboval, sa na ňom podpísali, mal len tridsaťštyri, no vyzeral o desať rokov starší, po likvidácii mladého Vokoša mu vlasy na spánkoch osiveli.

	

	S tým musel rátať, bola to daň za cestu, ktorú si vybral.

	

	Aj Lena bola zostarnutá bolesťou a utrpením, mala z nej byť žena kvitnúca zrelou krásou a prekypujúca energiou, no pred Harvanom stála vysychajúca troska bez iskry. Musel sa sústrediť, aby v nej objavil aspoň náznak bývalej Leny, aspoň náznak toho, čím bola, keď bol aj on kýmsi iným v celkom odlišnom vesmíre.

	

	Prevalila sa ním vlna smútku, keď videl, aká ruina sa stala z nádhernej bytosti, keď si uvedomil, že všetko pekné, čo z Leny prýštilo, s čím sa kedysi vrhala do života, sa rozplynulo v únave a utrpení. A určite bol rovnako poznačený aj on – maska natiahnutá na neforemnej hmote, ktorá vsiakla všetko, čo v ňom za niečo stálo.

	

	Doktorka Anášová pochopila, že sa čosi deje, a vykročila k nim.

	

	Lena hľadela Harvanovi do očí, z pohľadu jej pomaly mizlo prekvapenie, na okamih ho vystriedala bolesť, no vzápätí z nich vytryskol hnus.

	

	„Nenávidím ťa,“ zasyčala. Zloba v jej hlase prenikla aj Harvanovým pancierom. „To ty si všetkému na vine, dúfam, že si spokojný. Prišiel si sa pozrieť na svoje dielo?“

	

	„Nerozumiem,“ zamrmlal. Myslel na chvíľu pred piatimi rokmi, keď dal Vojtechovi Dracharovi príkaz, aby spolu s Labom a Bobom zmrzačili Leninho manžela – muzikanta Dávida. A to tak, aby už nikdy nemohol hrať.

	

	Zaškerila sa, no úsmev, ktorý jej skrivil tvár do grimasy plnej nenávisti, bol príšerný.

	

	„Dúfam, že skapeš! Dúfam, že si tu preto, lebo už skapínaš. Každý deň sa za to modlím! Modlím sa, aby si skapal, ty smradľavý potkan, počuješ?!“

	

	Dala mu facku, nestihol zareagovať. Podriapala ho na líci, nebolo to len zaucho, skôr zverský pokus rozdriapať mu nechtami líce aj tepnu.

	

	Tak ďaleko ju dohnal, zmenil na zviera, nenávratne ju rozvrátil.

	

	Rozplakala sa, nenávistný zranený pohľad mu zabodávala do očí, aj keď jej vyhŕkli slzy. Líce ho pálilo, pochopil, že ju zničil, Lena je ďalšia žena, ktorej doničil život. Nevedel však, prečo je aj ona na nemocničnej chodbe plnej zízajúcich pacientov.

	

	„Zdochni!“ zavzlykala Lena, ešte raz mu pozrela do očí, prekliala ho tým pohľadom, otočila sa a rozbehla sa k výťahom.

	

	Harvan meravo stál, znova sa ovládal, išiel z neho chlad. Lena sa zmenila na ďalšiu odpísanú položku, nič dôležité. Oči mu opäť pokryla blanka pripomínajúca námrazu, stratila sa len v okamihu, keď ju uvidel.

	„Poďte,“ povedala Mária a odviedla ho do ambulancie. Keď vošli, zavrela dvere a spýtavo naňho pozrela.

	

	„Čo to malo znamenať? Môžete mi to prezradiť?“

	

	Harvan sa zatváril prekvapene: „Netuším. chodil som s ňou na vysokej škole, nerozišli sme sa v najlepšom. Ale to bolo pred trinástimi rokmi a rozchod bol z jej strany. Naozaj netuším, čo to do nej vošlo.“

	

	„Vyzerala parádne naštvaná, vážne ste jej neublížili?“

	

	„Nebláznite! Bola len hysterická,“ zvýšil hlas. „Hysterická!“ zopakoval. Dodalo mu to na presvedčivosti.

	

	Mlčala, pozorne sa naňho zahľadela. Pôsobil úprimne. Trpko sa usmiala a pokrútila hlavou.

	

	„Ste neuveriteľný!“

	

	Zaškeril sa: „Čo tým myslíte?“

	

	„Čo tým myslím? To, že som tiež videla Krstného otca. Život, situácie, čo sa okolo vás dejú, sú pre vás len scény z filmu. Reagujete tak, ako reaguje Michael vo filme, keď zdôvodňuje, prečo ho vlastná sestra obvinila, že je vrah. Rovnaké gestá aj slová. Aj on tvrdil, že je hysterická, a klamal pri tom rovnako ako vy.“

	

	„Nemám čo skrývať. Prečo by som klamal?“ opýtal sa. Ešte stále sa usmieval.

	

	„Takže neklamete.“

	

	„Prirodzene, že neklamem.“

	

	Znova pokrútila hlavou.

	

	„Viete, som síce detská psychologička, ale pracujem tu už dvanásť rokov a mám doktorát z klinickej psychológie. To v praxi znamená, že pracujem aj s pacientmi mimo detského oddelenia. Napríklad s Dávidom Szegedom, Leniným manželom.“

	

	„To som nevedel,“ zahundral Harvan a úsmev mu trochu pohasol.

	

	„Isteže ste to nevedeli. Dávid bol vynikajúci hudobník, gitarista, veľký talent. Mal pred sebou sľubnú kariéru, ale pred piatimi rokmi ho prepadli. Zničili mu prsty. Neokradli ho, len ho dokopali a zlámali mu prsty tak, aby už nikdy nemohol hrať. Doteraz sa bojí prezradiť, kto to urobil a prečo.“

	

	„Hovädá. Tak to ma mrzí, úprimne,“ Harvanovi poklesli plecia.

	

	Mária si ho nevšímala. „Hudba bola jeho život,“ pokračovala, „a niekto mu ho takýmto zverstvom zobral. Nevyrovnal sa s tým. Začal chľastať. Veľmi, naozaj príšerne. Nezniesol byť triezvy. Pankreas to nevydržal. Rozvinul sa mu chronický zápal a ten sa zvrhol. Pred tromi mesiacmi mu diagnostikovali rakovinu pankreasu.“

	

	„Prognóza?“

	

	„Veľmi zlá.“

	

	Harvan bezradne rozhodil rukami: „To je príšerné...“

	

	„Prestaňte s tým!“ skočila mu do reči. V hlase jej zaznel hnev. „Skúšajte si to na vašich voličoch, nie na mne, ja za ten váš filter vidím. Inak by som vám to nerozprávala. Viem, čo ste zač!“

	

	Pozrel na ňu: „No to by ma zaujímalo!“

	

	„Pamätáte si ešte, že som vám spomínala Aspergerov syndróm?“

	

	„Na také veci sa nezabúda.“

	

	„Predpokladám, že ste si naštudovali, o čo ide.“

	

	„Iste. Porucha osobnosti považovaná za miernu formu autizmu. Prejavuje sa zníženou schopnosťou sociálnej interakcie, chápania neverbálnych signálov, takmer nijakou empatiou, nedostatkom ozajstného záujmu o iných...“

	

	„Hovoríte ako z učebnice, no pritom opisujete seba. Postihnutí majú tiež problém so zaradením do spoločnosti a s flexibilitou. Sú fixovaní na svoju rutinu a rituály, nemajú radi zmenu, sú pripútaní k domovu, mestu, neradi cestujú, majú stereotypné pohyby i vyjadrovanie. Pri liečbe si potrebujú naštudovať sociálne vzorce, ktoré potom opakujú podľa toho, ako vyhodnotia situáciu. To je ten váš Corleone, sústreďujete sa na patologické vzorce.“

	

	Ignoroval jej poznámku a pokračoval vo výklade: „Veľa postihnutých odmieta liečbu. Naopak, sami seba považujú za prínos pre spoločnosť, pretože premýšľajú celkom inak než bežní ľudia a prinášajú nové podnety. Aspergerovým syndrómom trpel napríklad Veron Smith, nositeľ Nobelovej ceny za ekonómiu, a podľa niektorých psychiatrov aj Isaac Newton či Albert Einstein.“

	

	„Prirodzene, ale dôležitejšie je čosi iné.“

	

	„A to?“ opýtal sa. Fascinovalo ho, že Mária doňho vidí a nezdá sa vystrašená.

	

	„Ľudia postihnutí týmto syndrómom zvyčajne mávajú abnormálne silný záujem o jednu úzko vymedzenú oblasť. V tom, čo ich takto patologicky zaujíma, často vynikajú, sú v tom neprekonateľní, za cenu všetkého ostatného. Keď sa do vás pozerám, pán Harvan, vidím, čo je tá jediná vec, ktorá vás ovláda.“

	

	„Čo teda vidíte?“ Už sa neusmieval, tváril sa smrteľne vážne.

	

	Pozrela mu do očí.

	

	„Moc,“ povedala sucho.

	

	„Nerozumiem.“ Naozaj sa zdal zmätený.

	

	„Keď do vás hľadím, nevidím dušu človeka, ale abstrakciu moci. Pre vás je moc všetkým, nič iné nemá cenu. Pokiaľ ide o moc, viete sa na ľudí naladiť, dokonale im porozumieť, ale keď od nich nič neočakávate, ani trochu vás nezaujímajú, sú vám úplne ľahostajní.“

	

	Harvan mlčal. Spomenul si na prvú a najdôležitejšiu Štarchovu lekciu.

	

	„Moc má život okoreniť, urobiť ho zaujímavejším, nie ho definovať. Ak sa tak stane, znamená to katastrofu. Nedajte si pre moc vychladnúť svoje cordon bleu,“ tvrdil mu rozšafne podnikateľ.

	

	V tomto si s Harvanom nikdy neporozumeli. Toto bolo ozajstné jadro ich neskoršieho sváru. Štarcha musel odstrániť  – obmedzoval ho v rozlete, znižoval silu jeho rozmachu, bránil mu, aby sa on, Michal Harvan, stal tým, čím sa stať chcel  – holou abstrakciou moci, ničím ľudským, len kryštalickou štruktúrou vystavanou podľa architektonického vzorca neustále sa zväčšujúcej moci.

	

	To bol ozajstný Harvan, všetko ostatné, všetko ľudské, malo byť obetované tomuto ideálu. Zatiaľ sa k nemu priblížil len občas, vo svojich najlepších chvíľach, keď dal zlikvidovať Alexandra Vokoša, Vojtecha Drachara a neskôr Vokošovho syna, Labu, Bábkara a, samozrejme, keď chladnokrvne a kontrolovane na smrť umlátil nájomného vraha Samuela Hajera.

	

	Harvan si sadol, nič nevravel. Aj Mária mlčala.

	

	Zahanbila sa, že naňho tak vychrlila, čo sa v nej zbieralo už od ich prvého stretnutia. Nebolo to profesionálne. Niečo na ňom ju však neskutočne iritovalo a zároveň priťahovalo. To ju hnevalo najviac. Čosi v ňom, azda kombinácia surovosti a detskej zraniteľnosti, ju lákala profesionálne i ľudsky, aj keď chápala, že zbližovanie s takýmto človekom nemôže dopadnúť dobre, pre žiadnu ľudskú bytosť by to dobre nedopadlo...

	

	„Prejdime k niečomu príjemnejšiemu. Soničkin stav sa zlepšil. Vedľajšie účinky chemoterapie poľavili, myslím, že je to na dobrej ceste.“

	

	Harvan neprejavil žiadnu radosť.

	

	Upokojilo ju to. Nebolo to normálne, ale ju to upokojilo. Konečne prestal predstierať, tvár bez záujmu pôsobila úprimne, naozaj úprimne, veď odzrkadľovala úplnú ľahostajnosť, bolo to úprimnejšie než jeho pokusy simulovať úprimnosť a záujem.

	

	Harvan na ňu pozrel, a keby ešte dokázal plakať, bol by sa rozplakal.

	

	Cítil sa neuveriteľne ľahký. Prvý raz za posledné roky, prvý raz, odkedy si pamätal, stál pred človekom, ktorý ho videl takého, akým bol. Mária pritom neprejavovala žiadne známky zdesenia a on nemusel nič predstierať. Zaliala ho slasť z uvoľnenia, aké už dávno nezažil.

	



	



	       VI.

	

	 

	Harvan vyšiel z budovy onkologického centra, prešiel na blízke parkovisko a zamieril k čiernemu Audi A6, v ktorom ho čakal Viktor. Stále používal svoje prvé služobné auto, osvedčilo sa, mal k nemu sentimentálny vzťah. Dnes to už nebola žiadna luxusná trieda, lenže nebolo ľahké zaobstarať si kvalitnú opancierovanú verziu limuzíny.

	

	Keď sa chystal nastúpiť, otvorili sa dvere na vedľajšom vozidle a vystúpili z neho dvaja dobre stavaní chlapi v kožených bundách. Viktor okamžite vyskočil, no Harvan mu rukou naznačil, nech vyčká.

	

	„Pán Harvan, pôjdete s nami,“ povedal starší z dvojice.

	

	Ten druhý vytiahol z náprsného vrecka plastovú kartu a strčil ju primátorovi pod nos.

	

	Bol to preukaz príslušníka informačnej služby s jeho evidenčným číslom.

	

	„Tajná služba?“ opýtal sa Harvan s úsmevom.

	

	Chlap povinne odrecitoval označenie služby – presne podľa paragrafu osem príslušného zákona.

	

	Ešte nikdy s nimi neprišiel do kontaktu, vedel však, že tá chvíľa skôr či neskôr nastane.

	

	„Čakal som vás. Vedel som, že sa raz objavíte,“ povedal sucho.

	

	„Pôjdete s nami. Prosím,“ doložil starší agent.

	

	Harvan si pozorne prezrel preukaz, vyzeral pravý.

	

	„Čo môj šofér?“ opýtal sa.

	

	„Môže tu na vás počkať. Najneskôr do dvoch hodín ste naspäť.“

	

	„Asi nemá zmysel pýtať sa, o čo ide, však?“

	

	„Nie, nemá. My vás len dopravíme za tými, čo chcú s vami hodiť reč.“

	

	„Mám na výber?“

	

	„Nie,“ povedal agent a hlavou kývol smerom k neďalekej limuzíne. Sedeli v nej ďalší štyria chlapi. „Ak to bude potrebné, máme právo priviezť vás aj nasilu.“

	

	„V poriadku, presvedčili ste ma. Môj šofér mi o polhodinu zavolá, či som v poriadku.“

	

	„Bez problémov,“ prisvedčil chlap.

	

	Harvan pokýval hlavou, vysvetlil prekvapenému Viktorovi, o čo ide, a zozadu nasadol do nenápadnej oktávie s dymovými sklami.

	

	Mladší z chlapov si k nemu prisadol, bez slova ho prehľadal a zobral mu mobil.

	

	„Keď bude šofér volať, dám vám ho,“ vysvetlil. Potom z vrecka vytiahol pásku na oči a podal ju Harvanovi.

	

	Primátor zaváhal, no povedal si, že je to už vlastne jedno, a pásku si nasadil.

	

	Auto vyrazilo, Michal podľa zvukov usúdil, že sa odviezli do centra, no potom akoby zašli do bočných uličiek, auto išlo pomaly, často menilo smer.

	

	Prestal sa orientovať – možno práve preto si vybrali takúto trasu.

	

	Asi po dvadsiatich piatich minútach zastali, nemohli teda zájsť príliš ďaleko. Pomohli mu vystúpiť z auta a vojsť do budovy. Keď za ním zavreli vstupnú bránu, stiahli mu pásku z očí.

	

	Stál v hale starého domu, prerobeného na služobnú centrálu. Z dverí po obvode haly vychádzali technici, za ich chrbtami zahliadol monitory, počítače a prístroje, ktorých účel nepoznal.

	

	„Nahor po schodisku,“ povedal starší z eskorty.

	

	Vo vrecku toho mladšieho sa rozpípal Harvanov mobil.

	

	„To je šofér, dajte mi ho, dohodli sme sa.“

	

	Agent vytiahol mobil a podal ho Michalovi.

	

	Zobral si ho, priložil k uchu a otočil sa k nim chrbtom.

	

	Chvíľu nič nevravel, počúval Viktora.

	

	„Áno, som v poriadku a zdravý, všetko podľa dohody,“ povedal a ukončil hovor.

	

	Keby nepovedal slovo „zdravý“, znamenalo by to, že je v ohrození a Viktor má niečo podniknúť. Bol to signál, na ktorom sa dohodli už dávno. Michal odovzdal mobil agentovi a začal vystupovať po schodoch.

	

	Vošli do kancelárie obloženej zápisnicami, kartotékami a operačnými mapami. Za bežným úradníckym stolom sedel zavalitý chlap v tmavom saku a čiernej košeli. Ostrý pohľad chladných sivých očí prezrádzal tvrdosť spojenú s vysokou inteligenciou. Keď Harvan vošiel, postavil sa.

	

	„Som podplukovník Gemrický, riaditeľ sekcie vnútorného spravodajstva,“ predstavil sa, no ruku mu nepodal. „Posaďte sa,“ ukázal na drevenú stoličku oproti stolu.

	

	Nečakal, kým si Michal sadne, a rozvážnymi pohybmi sa uložil naspäť do kresla.

	

	Mladý operatívec zostal stáť pri dverách.

	

	Michal vyčkával. Vedel, že by bolo zbytočné čokoľvek sa pýtať. Tento chlap si pravidlá hry určuje sám. Trochu mu pripomínal Štarcha.

	

	„Pán Harvan, možno si kladiete otázku, prečo ste tu,“ začal podplukovník Gemrický. „Kým sa dostaneme k veci, priblížim vám povahu našej spolupráce. Aby sme obaja vedeli, na čom sme.“

	

	Michal sa uškrnul: „Spolupráce?“ Predstava, že by mal pomáhať tajnej službe – jednému z mocenských pilierov štátu, ktorý preňho vôbec nič neznamenal a voči ktorému sa necítil nijako zaviazaný, mu pripadala absurdná.

	

	„Vieme o vás všetko. Vieme, že ste stáli za vojnou gangov v Ružomberku, za smrťou bývalého primátora Ladislava Marackého, ale aj Alexandra a Dominika Vokošovcov, Petra Štarcha, Drniaka, Nusku a ďalších, menej významných ľudí, pešiakov. Napríklad vášho priateľa Vojtecha Drachara.“

	

	Harvan vstal, otočil sa a chystal sa odísť. Na takúto debatu nemienil pristúpiť.

	

	Agent pri dverách sa mu však postavil do cesty.

	

	„Nehrajte tu divadlo, nemá to zmysel, posaďte sa,“ prikázal mu Gemrický pevným hlasom.

	

	Harvan si nesadol, jemu rozkazovať nebude, zostal stáť, nič nepovedal, iba naňho hľadel.

	

	Podplukovník sa však nedal vyviesť z miery jeho ľadovým pohľadom.

	

	Na tvári sa mu nepohol ani sval, pokračoval ďalej: „Existuje tiež dôvodné podozrenie, že máte prsty v smrti... Ako ste ho to volali? Bábkar? Možno sa čudujete, odkiaľ máme takéto informácie. A premýšľate, či naozaj niečo máme, alebo iba blafujeme. Pravda je taká, že naozaj niečo máme, pán Harvan. Máme toho na vás dosť.“

	

	„Zatýkate ma?“

	

	„V tejto chvíli nie. My nezatýkame, na to sú iní.“

	

	Michal pochopil, že pôjde o vydieranie. Niečo od neho budú chcieť, a ak nevyhovie, tak...

	

	„Chcem vás ubezpečiť, že materiály, ktorými disponujeme, sú ako dôkazy nepriestrelné,“ vyrušil ho z premýšľania Gemrický. „Upozornili na vás už dávno. Ešte keď ste študovali na univerzite. Všade máme svojich. Niektorým ľuďom sa zdali vaše záujmy neobvyklé. Tretia ríša, nástup Hitlera k moci, studená vojna, informačné hry tajných služieb, Stalin...“

	

	„Profesor Travinský?“ opýtal sa Michal, aj keď vedel, že je to zbytočná otázka.

	

	Podplukovník ju ignoroval. Pokračoval vo výklade: „V našej sieti sa zachytí veľa ľudí. Zaujímaví sú však tí, čo sa v nej objavia aspoň dva razy. A vy k nim patríte, druhý raz ste sa objavili o pár rokov neskôr. Tentoraz na vás upozornil náš dôležitý spolupracovník. A zároveň jedna z vašich neskorších obetí.“

	

	Michal Harvan v očakávaní zodvihol hlavu.

	

	Gemrický sa usmial: „Váš mentor Peter Štarch.“

	

	„Nezmysel!“ vyprskol. Keď Harvan vstupoval do tejto miestnosti, povedal si, že sa bude ovládať, že sa nedá ničím vyviesť z miery, no toto bolo priveľa, znelo to neuveriteľne, vôbec si to nevedel predstaviť – Štarch, opovrhujúci štátom, považujúci ho len za zlegalizovanú vládu najmocnejších mafií, ten Štarch spolupracoval so štátnou tajnou službou?!

	

	„Asi sa vám to zdá absurdné. Keď však o tom pokojne popremýšľate, možno prídete na to, že to až také absurdné nie je. Myslíte si, že niekto ako Štarch by sa zaobišiel bez nás a našich služieb? Bez nášho krytia?“

	

	„Aj jeho ste vydierali?“

	

	„Tak by som to nenazval. Ponúkli sme mu naše služby. Prirodzene, za protihodnotu.“

	

	Harvan pokrútil hlavou: „Ako výpalníci. Kto vám neplatí, ide dole. Ako v deväťdesiatych rokoch.“

	

	„Ale kdeže, to je už za nami. Vtedy sa slúžilo jednému pánovi. Dnes je tých pánov viac.“ Gemrický sa usmieval, akoby viedli príjemnú konverzáciu pri nedeľnom poháriku, Harvanove poznámky sa od neho odrážali. „Ale neodbočujme. Štarch nebol hlúpy. Vedel, že byť niekomu mentorom je nebezpečné. Žiak sa môže pokúsiť prerásť svojmu učiteľovi cez hlavu. chcel mať na vás čosi v zálohe. Len tak, pre istotu. Potreboval vás nejako držať v hrsti, potreboval poistku pre prípad, že by sa čosi pokazilo, a preto nás informoval o všetkých vašich krokoch. Pravda, podcenil vás, udreli ste príliš skoro a príliš prudko, také čosi nečakal. My sme však boli pripravení. Odkedy sme sa dopočuli o jeho smrti, boli ste pod drobnohľadom. Vaše aktivity máme celkom rozkryté, vieme o všetkom, čo sa pod vašou taktovkou v Ružomberku udialo. Máme nahrávky, fotografie, videá. Videli ste tie prístroje dole?“ uškrnul sa. „Všetko tam máme.“

	

	„Prečo ste ma teda už nestiahli z obehu?“ Harvan bol napätý, nepochyboval, že si to podplukovník všimol, no nedalo sa s tým nič robiť. Navonok sa tváril ako vytesaný z mramoru. Vnútro mu však išlo roztrhnúť od bolestivých kŕčov, ktoré sa dostavovali odvtedy, ako ho Laba s chlapcami na Vokošov príkaz takmer ubili na smrť. Skrúcalo ho najmä vtedy, keď zadržiaval emócie pod ľadovou maskou. Títo ľudia neblafovali, hovorili pravdu, cítil to. Mali ho v hrsti. Stačilo lusknúť prstami a skončil by mŕtvy alebo odsúdený na doživotie, nedali by mu žiadnu šancu.

	

	„Stiahnuť vás z obehu? A prečo, preboha?“ Gemrický sa zdal úprimne prekvapený. „Keby sme odstraňovali schopných ľudí...“

	

	„Nemali by ste komu ponúkať vaše služby. A inkasovať,“ dodal Harvan ironicky.

	

	„To je vaša interpretácia.“

	

	„Koľko chcete?“

	

	„Pán primátor, nebudete mi veriť, ale teraz nejde o peniaze. Posaďte sa už konečne!“ Podplukovník počkal, kým sa zloží na stoličku, a potom pokračoval: „Nech si o nás myslíte čokoľvek, našou prvoradou úlohou je dozerať na štátne záujmy a mať pod dohľadom všetko, čo by ich mohlo ohroziť. A mocných tejto krajiny, pochopiteľne, tiež. Malé ryby ako vy, bez urážky, nás nezaujímajú. Lovíme v podstatne hlbších vodách. Takých ako vy nechávame v obehu pre prípad, že raz budeme potrebovať pomoc. Poznáte tú historku z deväťdesiatych rokov, samoúnos prezidentovho syna, vražda Remiáša a všetky tie sračky. Pekné, aj keď trochu dosraté prípady.“

	

	„Čo teda chcete?“ zopakoval Michal otázku a zovrel si dlaňou brucho. Ten pohyb ho prezradil. Už vedeli, že ho majú. Podplukovník sa víťazoslávne usmial.

	

	„Celý čas vám to naznačujem. Pán Harvan, my od vás potrebujeme iba drobnú pomoc. Nechcem vám radiť, ale radšej nám ju poskytnite. Inak... Informačné priesaky sú kurva vec. Nikdy neviete, čo o vás môže vyplávať na povrch.“

	

	Primátor pokýval hlavou a krivo sa usmial. Mlčal.

	

	„Pripravte sa na krátku exkurziu do histórie,“ pokračoval Gemrický. Harvan počúval, zhlboka dýchal, pokúšal sa upokojiť, nič iné sa robiť nedalo.

	

	„Počuli ste už o organizácii Odessa?“ opýtal sa podplukovník a skúmavo ho pozoroval.

	

	„Prirodzene, na univerzite som o nej písal seminárnu prácu. Prečo vás to zaujíma?“ zavrčal Harvan podráždene.

	

	„Čo o nej viete?“ odpovedal Gemrický protiotázkou.

	

	„Chcete ma skúšať z dejín?“

	

	„Radšej mi odpovedzte.“

	

	„Tajné služby o nej zaznamenali prvé zmienky tesne po vojne, už v roku 1946. Bola to nacistická organizácia bývalých príslušníkov jednotiek SS, ktorá sa dohodla na finančnom zabezpečení s nemeckými priemyselníkmi. Mala za úlohu vytvárať únikové cesty pre bývalých esesákov, najmä do Južnej Ameriky či Kanady. Zrejme spolupracovala s Katolíckou cirkvou, Vatikánom, Červeným krížom a ďalšími organizáciami.“

	

	Gemrický mu skočil do reči: „Dobre, vidím, že máte prehľad. Vráťme sa však k našej veci. Krátko po vojne vyslovili agenti vtedajšej ŠtB podozrenie, že podobnú organizáciu, akou bola Odessa, založili aj príslušníci Hlinkovej gardy. Označovala sa iniciálami V.S.S.N. – podľa ich hesla: Verní sebe, svorne napred. Podľa záznamov bankových transakcií sa zdalo, že už pred koncom vojny Hlinkovci vyviezli za hranice štátu obrovské množstvo peňazí, ale aj židovského zlata a cenností. Tieto zdroje mali slúžiť na financovanie úteku gardistov, podobne ako cez Odessu esesákov, najmä do Južnej Ameriky, ale aj do Kanady a iných štátov. Aj v tomto prípade pomáhal Vatikán. Jedným z prominentných členov organizácie bol zrejme Karol Sidor, prvý hlavný veliteľ gardy, podľa niektorých pamätníkov Hlinkov syn, v tom čase vyslanec Slovenska vo Vatikáne.“

	

	„Stále nerozumiem, čo to má spoločné so mnou,“ pokrútil hlavou Harvan.

	

	„Len vydržte. V päťdesiatych rokoch šumy okolo tejto organizácie utíchli. Odrazu akoby prestala existovať. Domnievame sa, že niektorí jej členovia prenikli do štruktúr samotnej ŠtB a postarali sa, aby informácie o V.S.S.N. zmizli.“

	

	„To by museli tí hajzli preniknúť veľmi vysoko,“ zapochyboval Harvan.

	

	„Veď aj prenikli. Nie je tajomstvo, že veľa vysokopostavených gardistov, ktorí neboli verejnosti až tak na očiach, po vojne neutieklo – naopak, tí najvplyvnejší, čo pôsobili z úzadia, si pomocou nakradnutého židovského majetku mohli dovoliť čosi iné – od nových vládcov si kúpili zmeny v životopise aj členstvo v komunistickej strane. Niektorí z nich sa stali ortodoxnými komunistami, len aby zakryli každé podozrenie. Boli aj takí, ktorým sa podarilo dosiahnuť v straníckej hierarchii tie najvyššie posty.“

	

	„Stále nechápem, čo...“

	

	„Držte hubu!“ okríkol ho podplukovník hrubo. „Organizácii sa na zahraničné kontá podarilo previesť astronomické sumy. Arizácia a deportácie Židov boli najväčším štátom posväteným zlodejstvom, aké sme na Slovensku zažili. Kam sa hrabe Mečiarova privatizácia alebo nedávna štátna rabovačka?! Vďaka majetku Židov mohla Vesna, tak ju kódovo označovali, prežiť. A nielen prežiť, ale dokonca zmocnieť. Informácie o nej sa znova objavili až koncom osemdesiatych rokov. Slovenské sekcie štátneho aparátu, dokonca aj štátnej bezpečnosti, boli však už prerastené jej ľuďmi. Podľa všetkého sa Vesna finančne i organizačne podieľala aj na udalostiach v osemdesiatom deviatom. Komunisti boli stále jej úhlavní nepriatelia, bez ohľadu na to, že ich dočasne využili. Gardisti im na konci vojny vyhlásili nezmieriteľné nepriateľstvo a sľubovali, že sa raz vrátia, aby Slovensko vytrhli z boľševických pazúrov. Zdá sa, že niektorí z nich to mysleli vážne.“ Gemrický stíchol, sledoval Harvana, odhadoval, ako naňho zaúčinkovali jeho slová.

	

	„Chcete povedať, že organizácia bývalých gardistov a ľudákov má niečo proti terajšej vláde?“

	

	„Aj proti vláde, usporiadaniu štátu, prozápadnému smerovaniu, integrácii do Európskej únie... ťažko povedať.“

	

	Harvan s úškrnom mávol rukou: „Paranoický nezmysel!“

	

	„Myslíte? Určite ste počuli o organizácii Propaganda due alebo P2, pôsobiacej v Taliansku najmä v sedemdesiatych a osemdesiatych rokoch. Vytvorila tajnú celoštátnu sieť veľkopodnikateľov, vrcholových politikov, armádnych aj policajných veliteľov, dokonca šéfov tajných služieb. Bola zapletená do desiatok kriminálnych a teroristických akcií. Všetky mali slúžiť jedinému konečnému cieľu – P2 chcela prevratom uchopiť moc v štáte a nastoliť autoritatívny režim. To je iba jeden z mnohých prípadov, takéto veci sa stávajú častejšie a teritoriálne bližšie, než by ste čakali. Určite si pamätáte na nedávnu kauzu prepojenia českej vlády s organizáciou ABL. Čo iné to bolo než pokus o čosi podobné?“

	

	„Keby na tom aj niečo bolo, nie je to môj problém.“

	

	„Je to náš problém, pán Harvan. A preto aj váš. Vy nevnímate, čo sa v poslednom období deje? Ako sa stupňujú protimaďarské vášne, ako sa radikalizuje situácia na oboch stranách?“

	

	„Nevidím v tom žiadny súvis.“

	

	„A to je chyba! Máme dosť indícií na to, aby sme mohli tvrdiť, že napätie ktosi zámerne eskaluje. Pred niekoľkými mesiacmi sme zaznamenali prudké oživenie finančných tokov plynúcich do extrémistických skupín a nacionalistických strán nielen na Slovensku, ale aj v Maďarsku. Zdá sa, že sú financované z jedného zdroja. Z rovnakého zdroja sú zrejme platené aj štvavé mediálne kampane, čo ešte viac rozdúchavajú nepriateľské vášne. Obe krajiny zasiahla ekonomická kríza, Maďarsko je na pokraji bankrotu, je tam radikalizovaná vláda, ktorá potrebuje odvracať pozornosť od vnútorných problémov. Takéto nepokoje sú nebezpečné. Na južnom Slovensku to priam vrie. Stačí iskra a...“

	

	Harvan pokrútil hlavou: „Prečo by to niekto robil? Čo by tým sledoval?“

	

	„To práve nevieme. Od agentov sa k našim analytikom zbiehajú informácie, že sa tieto akcie na oboch stranách stupňujú, že k niečomu smerujú, že sa čosi blíži. Čosi veľké a nebezpečné. Zatiaľ netušíme čo. Pre Vesnu už od povojnových čias pracovali aj príslušníci vtedajšej tajnej polície, stupeň konšpirácie bol od začiatku vysoký, sú to profíci. Takmer sa im podarilo utajiť svoju existenciu, nehovoriac o konkrétnej činnosti a zámeroch. Bývalý premiér o nich raz verejne rozprával ako o skupinke, pretože nepoznal skutočnú štruktúru Vesny, a obrátili ho na posmech ako paranoického blázna. Každý si z neho strieľal. Ak chcete získať predstavu o tom, kam až siahajú chápadlá tejto organizácie, musíte si všímať detaily. Pamätáte sa na škandál s gardistickým dvojkrížom na Svätoplukovej soche inštalovanej minulou vládou? A odhalenie Ďurčanského busty v Rajci? Postupnú a riadenú rehabilitáciu ľudáckeho režimu, na ktorej sa podieľa aj Ústav pamäti národa? Na aféry arcibiskupa Sokola – jeho spolupráca s ŠtB, oslavné reči o Slovenskom štáte, prevod pol miliardy korún ďalšiemu bývalému agentovi? Alebo to, že Matica slovenská vydávala knihy ľudákov, pričom obrovské peniaze, ktorými ju štát dotoval, kamsi zmizli?“

	

	„Prečo ste si vybrali práve mňa? Nemám s tým nič spoločné,“ prerušil ho netrpezlivo Harvan.

	

	„Možno nemáte a možno máte. Ešte keď ste pracovali v televízii, prejavili ste sa ako človek, ktorý neoľudáctvo neznáša. Urobili ste reportáž o obdivovateľovi Adolfa Hitlera, o ľudáckom kňazovi, ktorý mal pamätnú tabuľu na mestskom úrade. Alexander Vokoš, mimochodom vplyvný člen Vesny, vás preto nenávidel.“

	

	„Aj Vokoš k nim patril? Prepáčte, to je naozaj absurdné!“ Michal sa pochybovačne usmial.

	

	„Absurdné? Tak premýšľajte. Ako by Vokoš prišiel k takej obrovskej sieti kontaktov a odkiaľ by nadobudol moc? Myslíte si, že jediný človek môže čosi také dosiahnuť? Sám? Ak áno, tak ste naivný. Vokoš by nič nezmohol, nebyť Vesny,“ Gemrický sa uškrnul, „nemyslite si, ani Peter Štarch by nevybudoval také impérium bez nášho vplyvu, poradenstva a iných služieb.“

	

	Michala Harvana už prechádzala trpezlivosť.

	

	„Buď mi povedzte, čo s tým mám spoločné a čo od mňa chcete, alebo choďte do riti.“

	

	„Práve sa k tomu blížime. Ružomberok bol počas prvého Slovenského štátu akousi mekkou režimu. Pôsobil v ňom Andrej Hlinka – takzvaný večný vodca, v monumentálnom mauzóleu tam až do konca vojny odpočívalo jeho telo. Nie Bratislava, ale Ružomberok bol duchovným, pietnym a ideologickým centrom ľudákov. Tu pôsobili najhorlivejší členovia strany a gardy. Tradícia zrejme pretrváva. Máme dôvody myslieť si, že práve v Ružomberku sídli jedna z najdôležitejších centrál Vesny. A tiež, že to, čo sa chystá, s ním nejako súvisí. V informáciách o aktivitách organizácie, ktoré sa nám podarilo zachytiť, sa pričasto objavuje práve toto mesto. Kto iný by nám mohol pomôcť viac než jeho primátor?“

	

	Harvan mykol plecom: „Niekto, koho to zaujíma?“

	

	Gemrický pokrútil hlavou, opäť sa nepríjemne zaškeril.

	

	„Pre vás tento štát nič neznamená?“

	

	„Vôbec nič.“

	

	„Štarch nám pomáhal ochotne.“

	

	„Isteže...“

	

	„Neveríte. Rátal som s tým, a preto som si pripravil jeden záznam z terénu. Sledujte.“

	

	Podplukovník natočil k primátorovi plochý LCD monitor a pustil video.

	

	Na obrazovke sa ukázali dvaja chlapi. Štarch a starší muž, podľa všetkého agent.

	

	Na zázname sedeli v akejsi hotelovej kaviarni a popíjali kávu. Vyzerali ako dobrí priatelia. Štarch asi nevedel, že ho tajne nakrúcajú, alebo mu to bolo jedno. Tváril sa prívetivo, viečka mal privreté.

	

	Michal vedel, že vtedy bol najviac sústredený, zvažoval každé slovo, každý pohyb i gesto. Správal sa tak pri stretnutiach s najväčšími protivníkmi.

	

	Za šesť rokov ich blízkeho priateľstva, ak možno obozretný vzťah medzi mentorom a žiakom takto nazvať, si všimol, že čím priateľskejšie sa Štarch správal, tým viac sa bolo treba mať na pozore. Tak to bývalo aj s ostatnými politikmi a mocnými mužmi, ktorých stretol. Pri komunikácii s mocou prejavy priateľstva neveštili nič dobré, jednoducho tam nepatrili.

	

	Agent na zázname si to určite uvedomoval. Tváril sa priateľsky, no niektoré jeho gestá prezrádzali sústredenie a obozretnosť. Záznam bol aj zvukovo veľmi kvalitný – mikrofón bol zrejme umiestnený niekde v agentovom oblečení.

	

	„Zaujímalo by ma, prečo nám v tomto pomáhate? Nevyplýva to z našich dohôd, nemusíte to robiť,“ prehodil agent navonok ľahostajne.

	

	Štarch sa usmial. Harvan ho raz videl usmiať sa takýmto spôsobom tesne predtým, než istému dlžníkovi rozmlátil tehlou tvár na kašu.

	

	Agentov tajnej služby zjavne nemal rád.

	

	„Nemusím pre vás robiť ani to ostatné, je to však obojstranne výhodné,“ povedal.

	

	„Isteže. Ale predsa, to, čo pre nás robíte v tejto veci, je, takpovediac, nadpráca. Prečo vám na tom záleží?“

	

	„Nemám rád náckov a neoľudákov. Skántrili mi polovicu rodiny, poznáte môj rodokmeň.“

	

	„To bolo pred takmer sedemdesiatimi rokmi,“ poznamenal agent.

	

	„My Židia máme vynikajúcu pamäť. Aj keby to bolo pred sedemsto rokmi... Je to vec krvi a cti.“

	

	„Chápem, ale určite nemáte rád ani nás, opovrhujete týmto štátom.“

	

	„Zaobišiel by som sa aj bez neho.“

	

	„Tak prečo nám pomáhate, prečo nám podsúvate informácie o Vesne?“

	

	„Lebo poznám situáciu, vidím, že tie kurvy postupne rozožierajú štátny aj samosprávny aparát. Neviem, o čo im ide, ale nebude to nič malé, viem si veci spočítať. Ak si mám vybrať medzi skurveným štátom, v ktorom sa kradne, korumpuje a nelegálne podniká, a medzi štátom, v ktorom by vládli oni, vyberám si ten súčasný. A urobím všetko pre to, aby som ten dnešný prehnitý systém udržal.“

	

	Agent naňho vyjavene pozrel: „Prečo?“

	

	„Vyhovuje mi jeho dvojtvárnosť,“ usmial sa Štarch. „Je to ihrisko, na ktorom viem hrať. Jeho pravidlá mi vyhovujú, naučil som sa v nich chodiť. Okrem toho dvojtvárnosť systému prospieva. Ten demokratický a transparentný náter je síce iba na okrasu a učičíkanie stáda, ale má aj inú úlohu.“

	

	„A to?“

	

	„Ak niečo dlho predstierate, čosi z toho sa na vás naozaj nalepí. Keď politici, podnikatelia, úradné orgány, občania, všetci, čo do systému patria, musia predstierať, že dodržiavajú pravidlá a uctievajú nejaké hodnoty, spoločnosť to posúva dopredu. Po milimetroch, ale dopredu. V skutočnosti neexistuje žiadna spravodlivosť, žiadne vyššie hodnoty, no keď všetci predstierame, že v ne veríme, sami ich tým vytvárame.“

	

	„Nepovedal by som, že vám na niečom takom bude záležať,“ zapochyboval agent.

	

	„Nebláznite! Len úplnému kreténovi by na tom nezáležalo. Myslíte si, že chcem, aby moje deti a vnuci vyrastali v ešte väčšej banánovej republike alebo v kópii prvého Slovenského štátu?“ zvýšil štarch hlas.

	

	„Keby začalo prihárať, mohli by ste predsa odísť!“

	

	„A kam? Židia putujú stáročia, už toho bolo dosť. Mne sa tu páči, mám rád túto krajinu, hory... Aj minulý týždeň som si urobil výlet na Choč, je tam tak krásne, že by som tam chcel umrieť. Nikam nepôjdem, nebudem utekať, na to som nedrel. Zakaždým, keď sa naši ľudia trochu zmôžu a zapustia korene, objaví sa niekto, pred kým by mali znova utekať. pokým dýcham, nikam nepôjdeme, aj keby som mal tých skurvených náckov rozjebať sám!“

	

	„V poriadku,“ tíšil ho agent, obzerajúc sa ponad plece. „Hovorili ste o tom niekedy s Harvanom? Tuší o Vesne?“

	

	„Nie, zatiaľ nie. Ale naviedol som ho na tú pamätnú tabuľu, čo Vokošovou zásluhou visí na radnici. Urobil o tom parádnu reportáž. Mali ste vidieť Vokoša, keď si ju pozrel. Ešte dva dni bol červený od zlosti,“ Štarch sa rozosmial.

	

	Aj Michal sa pousmial. Štarchov smiech, mudrovanie a sebaistota mu chýbali. Bola to jediná obeť, voči ktorej cítil aspoň slabý náznak výčitiek.

	

	Gemrický sa natiahol ku klávesnici a zastavil prehrávanie.

	

	„Tak vidíte, pán primátor, neklamal som, Štarch pre nás pracoval. Pomáhať nám proti Vesne bola jeho srdcovka.“

	

	„Lenže ja nie som Štarch,“ odvrkol Harvan.

	

	Podplukovníkova tvár stvrdla.

	

	„V tom prípade pre nás budete pracovať preto, lebo inú možnosť nemáte.“

	

	„Oceňujem, že ste to aspoň skúsili po dobrom,“ usmial sa Michal. Jeho oči zostali ľadové.

	

	Vstal a pobral sa ku dverám. Agent mu tentoraz ustúpil.

	

	Na prahu Harvan zastal a otočil sa: „Nie je s vami reč,“ zašomral.

	

	„Čoskoro sa s vami skontaktujeme. Dodáme vám informácie a inštrukcie, aby ste vedeli, na čo sa máte v Ružomberku sústrediť, o čom nás treba informovať. Tešilo ma,“ lúčil sa Gemrický bez úsmevu.

	

	Vo vstupnej hale agenti Harvanovi znova nasadili na oči pásku. Nastúpili s ním do auta a odviezli ho naspäť na parkovisko, kde čakal Viktor.

	

	Až tam si z liekovky vysypal na chvejúcu sa dlaň dve tabletky silných antispazmatík a náhlivo ich zhltol, aby utíšil bolesť, čo mu pulzovala v útrobách.

	



	



	       VII.

	

	 

	Blížil sa koniec októbra. Tento rok prichádzala jeseň skoro. Krajina od liptovských hôr až po bratislavské roviny pôsobila nevľúdne a ospanlivo. Sivasto, ponuro. Hmla a ustavičné mrholenie nikomu nepridávali na nálade.

	

	Harvan mal dojem, že jazdy do Bratislavy z neho vyciciavajú život a miazgu. Lepšie povedané – ich pozostatky. Jeho vnútorný svet už zopár rokov pripomínal fádnu jesennú krajinu pokrytú inovaťou – nijaké emócie či vášne; žiadne farby, nič – len zahmlený srieň, ktorý sa však kedykoľvek môže zmeniť na ľadový, dokonalý kryštál bez štipky ľudskosti.

	

	Nemocničná izba sa mu už nezdala taká útulná ako pred niekoľkými týždňami. Darmo bola vymaľovaná žiarivými farbami, darmo bolo zariadenie nové a moderné, stále to bola izba, v ktorej sa striedali chradnúce, umierajúce alebo trpiace deti, dočasne zmenené na vycivené bytosti bez vlasov, so svietiacimi lebkami a veľkými očami rozšírenými od hrôzy a trápenia, ktoré ich mučí príliš skoro, akoby im hneď pri štarte do života chcelo naznačiť, do akého sveta sa narodili.

	

	Azda práve to desilo dospelých návštevníkov nemocnice najviac. Všade navôkol sa tmolili deti zbavené bežných detských ilúzií o tom, že všetko môže byť v poriadku, že jestvuje sila, ktorá ich detský svet ochráni pred budúcnosťou plnou bolesti. Dospelí znášali pohľad na choré deti nedobre, pretože práve ony boli za normálnych okolností zvyčajne tým najsilnejším opiátom, pomáhajúcim nevnímať krutú realitu.

	

	Pre Harvana to nebolo nič nové. On nepotreboval ilúziu – žiadne deti, rodinu, lásku, vieru, nič z toho, čím sa stádo dávalo dobrovoľne obalamutiť, len aby si nemuselo priznať nezmyselnosť a banálnosť svojho bytia.

	

	Harvan mal túto konfrontáciu dávno za sebou, prekonal toto prízemné štádium, a práve preto sa stal tým, čím bol. Jeho zasväcovanie sa začalo štúdiom filozofie, ale v skutočnosti sa začalo tak naozaj, až keď umierala Denisa. Jej smrť otvorila štrbinu, ktorú potom on sám roztiahol natoľko, že mohol nazrieť do priepasti. Možno tú štrbinu roztiahol až priveľmi a druhá, odvrátená strana skutočnosti ho jednoducho vtiahla, pohltila.

	

	Keď sa pozeral na Sonino vychudnuté telíčko, na holohlavé dieťa, ktoré pre zničené sliznice v hrdle len s ťažkosťami dýchalo, mal pocit, že sa pred ním opäť otvára štrbina a znova ho vťahuje, no tentoraz naspäť do normálneho sveta. cítil bolesť i bezmocnosť, veď Soňu mal rád, ľúbil ju citom, ktorému celkom nerozumel. Nijakého dospelého človeka si tak neobľúbil.

	

	Držal ju za ruku ako kedysi Denisu, no tentoraz to bolo ťažšie, lebo Soňa neupadala do agónie, práve naopak, celý čas bola pri vedomí, videl jej to na očiach. Napriek tomu mlčala, len sa naňho dívala veľkými očami, žiariacimi spod lesknúcej sa lebky popretkávanej červenými a modrými žilkami.

	

	Šíril sa z nej zápach, sedemročné telíčko nebolo pripravené na takú záťaž, nebolo pripravené na to, že ho utopia v agresívnych chemikáliách; nečakalo takéto privítanie v najlepšom z možných svetov. škoda, že si čosi také neužil veľavážený filozof Leibniz – autor tohto sloganu. Harvan by mu to celkom rád dožičil.

	

	„Toto je fáza, v ktorej je najdôležitejšie, aby ste boli pri nej,“ zdôrazňovala mu Mária. „Soňa je po chemoterapii, zažíva fyzické aj psychické stavy, ktoré sú pre ňu nové. Jej detská psychika sa s niečím takým ťažko vyrovnáva, preto pri sebe potrebuje niekoho, komu dôveruje, v koho verí.“

	

	Harvan sa zarazil: „Myslíte, že vo mňa verí?“ Z toho, že by mal niekto veriť práve jemu, mu naskakovala husia koža. Pocit takejto zodpovednosti ho desil. Mal podozrenie, že aj to bude jeden zo záväzkov, ktoré musí splniť ozajstný chlap. Nikdy neporozumel Štarchovmu kódexu ozajstného chlapa – niekto s natoľko abnormálnym vnútorným svetom ako Harvan tomu ani nemohol porozumieť. V tomto smere nemal šancu, no ignoroval to a vždy robil, čo mohol, aby bol v Dracharových, Štarchových, a najmä vo vlastných očiach ozajstným chlapom.

	

	„O tom nepochybujte. Povedala som vám to, už keď sme sa prvý raz stretli. Ona si to uvedomuje, no možno vám to nechce povedať, je uzavretá a traumatizovaná z toho, ako umrela jej matka, i z vlastnej choroby. Neverbálnymi signálmi k vám však vysiela celé správy. Prosí vás, aby ste s ňou zostali, utešili ju, poskytli jej pocit bezpečia.“

	

	Mechanicky, nerozmýšľajúc, zamrmlal: „Urobím všetko, čo sa bude dať.“

	

	Mária mu pozrela do očí. Čítala v ňom, jeho bezchybný filter na ňu nezaberal, videla, že je skazený, že sa pohybuje kdesi, kde vlastne ani nejestvuje dobro a zlo, a že všetko ľudské mu je cudzie. Chápala, čo preňho znamená, keď v takejto situácii povie: „Urobím všetko, čo sa bude dať.“

	

	„Slovo chlapa?“ opýtala sa.

	

	Harvan sa nervózne zaškeril, doktorka trafila do čierneho.

	

	„Slovo chlapa,“ odvetil.

	

	Doktorka Anášová mu podala ruku a on ju silno zovrel. Energicky si zatriasli pravicami. Hľadela mu do očí a on ľutoval, že sa nestretli v nejakom inom časopriestore.

	

	Teraz obaja stáli pri Soninej posteli, Harvan zvieral drobnú rúčku a aj ňou podvedome triasol, akoby s malou uzatváral chlapskú dohodu, že ju neopustí. Soňa to možno vycítila, čosi v nej muselo rozlúštiť signály z jeho podvedomia, pretože keď ho pustila, opýtala sa: „Teraz už budeš tu?“

	

	„Áno. Zajtra večer prídem a budem s tebou.“

	

	Aj primátor si môže zobrať dovolenku, povedal si v duchu.

	

	„Čo budeš robiť zajtra?“ vyšepla potichu. Na tvár jej náhle vystúpili kropaje potu. Teraz sa to stávalo často.

	

	„V meste bude oslava, musím ju otvoriť, veď vieš, že som primátor. Potom prídem a budem s tebou, až kým nevyzdravieš. Domov sa vrátime spolu.“

	

	„Do tvojho mesta?“

	

	Harvan sa usmial. Aj Mária sa usmiala a pohladkala Soňu po líci. Nepáčili sa jej pot ani teplota, ktorá malej očividne vystúpila.

	

	„Si unavená. Teraz si oddýchneš, dobre?“

	

	Soňa prikývla.

	

	Doktorka ju uložila a napravila jej perinu. Sestričky ju budú kontrolovať celú noc.

	

	Rozlúčili sa.

	

	Soňa sa nadvihla v posteli a zakývala: „Ahoj, ujo Havran.“

	

	Dokonca sa pri svojej malej zlomyseľnosti zasmiala.

	

	Harvan sa k nej vrátil, tváril sa vážne. Sklonil sa k Soni a pohladil ju končekmi prstov po tvári.

	

	Máriu zarazila neobvyklá neha, s akou to urobil. Aj malú to zaskočilo.

	

	Potom sa otočil a bez obzretia vyšiel z izby.

	



	



	       VIII.

	

	 

	Albert Itrich kľačal pred katafalkom s telom Andreja Hlinku a modlil sa k všemohúcemu Bohu. Chlad, čo vládol v krypte, nevnímal. Pohrúžený do modlitieb prosil Boha, aby im v deň, na ktorý Itrich čakal takmer sedemdesiat rokov, nadelil silu uskutočniť ich vznešené plány. Prosil tiež o tvrdosť a odhodlanie, nech sa vyhnú chybám, ktorých sa dopustili v rokoch prvej slovenskej štátnosti.

	

	Vtedy postupovali príliš mäkko a to bol najväčší omyl. Nezatočili s Čechmi a Židmi hneď na začiatku, urobili s nimi len taký polovičný poriadok. To sa im neskôr vypomstilo, títo zradcovia národa a bezbožní komunisti krátko pred koncom vojny zorganizovali takzvané Povstanie. V skutočnosti len rúhavo rozdelili národ, vyvolali takmer občiansku vojnu; Itrich si nevedel predstaviť horšiu zradu.

	

	Stalo sa to však najmä pre ich vlastnú – gardistickú mäkkosť. Situácia im priam vkladala do rúk moc, mohli ovládnuť celý štát a riadiť ho tvrdou rukou. Garda však túto príležitosť nevyužila, opäť sa zachovala zbabelo, nevytrhla moc z rúk ústupčivej strany a neschopnej vlády.

	

	Dnes, po takmer sedemdesiatich rokoch Itrich tieto chyby nehodlal zopakovať. S nepriateľmi národa a červenými naložia bez zľutovania, nebudú sa s nimi maznať, vôbec sa s nimi nebudú maznať, uchopia moc, oni budú rozhodovať, konečne budú znova rozhodovať! Tak ako kedysi učil Hlinka: „Ísť len vpred, vpred za národ a každého, kto sa postaví do cesty, nech parom zmätie!“

	

	Itrich preciťoval význam tejto slávnostnej chvíle. Bolo to čosi neopakovateľné, podobné okamihom v tých dávnych dňoch, na začiatku židoboľševického Povstania, keď armáda i polícia zradili a jedinou silou, ktorá sa hrdo postavila za národnú vec, bola garda. Opäť mali proti komu bojovať, opäť mohli zatočiť so Židmi. Kontrolu nad územím prevzali Nemci, tí mali pre správne riešenie viac pochopenia. Itrich sa vtedy zapojil do činnosti Pohotovostných oddielov Hlinkovej gardy, ktoré spolu s nemeckými komandami a jednotkami Sicherheitsdienst čistili krajinu od zradcov a židoboľševickej hávede.

	

	Najprv pracoval v centrále pohotovostného oddielu na Vlčkovej ulici v Bratislave. Privážali tam množstvo Židov, celé rodiny, vzduch aj steny tam celkom napáchli židovčinou. Itrich znovu využil svoje schopnosti narábať s financiami. Jeho úlohou bolo získavať od Židov informácie o ich majetku, zhabať im všetko, čo sa zhabať dalo, a peniaze poukázať na špeciálne konto „Ž“ do Sedliackej banky sídliacej na Goetheho ulici. Vznikol tak mnohomiliónový fond, určený na financovanie ďalších aktivít gardy, a keby bolo treba, na evakuáciu jej najdôležitejších funkcionárov.

	

	Židia sa vzpierali, nechceli spolupracovať, ešte aj teraz všetko komplikovali. Museli ich presviedčať rôznymi spôsobmi, gardisti sa predchli kresťanskou láskou k blížnemu, teda k Slovákom a kresťanom, aby im dokázali robiť všetky tie hrozné veci. Itricha spočiatku znepokojovalo, že musí byť prítomný pri všemožných spôsoboch, akými zo Židov dostávali informácie. No časom pochopil – Kristova láska je nekonečná, azda aj Židom odpustí, že ich, gardistov, prinútili robiť im všetky tie nechutnosti, ktoré navonok nemali s kresťanstvom nič spoločné.

	

	V čase Itrichovho pôsobenia na Vlčkovej ulici umučili osemdesiattri Židov, inak sa nedalo, vznešené ciele si vyžadujú aj tienisté činy.

	

	Situácia sa zhoršovala. Itrich nebol zbabelec a zradca ako mnohí ostatní, preto sa sám a dobrovoľne prihlásil do oddielu, ktorý spolu s príslušníkmi nemeckého Sonderkommanda ZbV 15 vykonával síce nepopulárnu, no nevyhnutnú prácu – čistili spoločnosť od nepriateľov národa a ich rodín. Itrich sa zúčastnil masovej popravy v Petržalke. Nemci mu vtedy jasne povedali, že teraz nastala jeho chvíľa, nech ukáže, na čej strane stojí. A strčili mu do rúk malú pištoľ Walther PP.

	

	Albert sa aj v tejto ťažkej chvíli prejavil ako kresťan, najprv sa pomodlil za všetkých nehodných, pre ktorých si musí poškvrniť svoju nesmrteľnú dušu, a až potom pristúpil k dielu. Ranou do tyla vlastnoručne očistil národ od štyridsiatich šiestich zradcov – najmä partizánskych banditov, ale aj ich žien a detí. Nepociťoval nijakú ľútosť, takto mali postupovať hneď od začiatku a všetko mohlo byť inak.

	

	V roku 1944 už nepomohli ani čistky, nedalo sa robiť už vôbec nič, kresťanský svet a západná civilizácia sa rútili do záhuby. Najvernejší gardisti prisahali Bohu, že raz sa vrátia k moci a napravia to, v čom vtedy zlyhali.

	

	Tá chvíľa prišla dnes. On, Albert Itrich, nezradil svoj sľub Bohu. Naopak, jeho splneniu zasvätil sedemdesiat rokov života. Nebolo to ľahké, vôbec to nebolo ľahké. Itrich mal však už vtedy pripravený plán. Neutiekol do Nemecka, Čiech či Rakúska ako väčšina vysokopostavených gardistov. Naopak, využil situáciu pre seba. Pomocou svojich kontaktov vytvoril niekoľko spoľahlivých únikových trás, najmä do Južnej Ameriky a Kanady. Možnosť bezpečne uniknúť sa ukázala ako vynikajúci obchodný artikel. Všetci tí hrabiví gardisti a príživníci, ktorí zradili slovenskú vec a zaujímali sa len o zhromažďovanie majetku, teraz platili jemu. Ich obrovské imanie sa dostalo do jeho rúk.

	

	S niekoľkými rovnako zmýšľajúcimi vlastencami založil organizáciu V.S.S.N., kódovo označovanú Vesna – podľa slovanskej bohyne jari, obrodenia a života, ktorá zaháňala zimu i smrť. Pomohli uniknúť desiatkam bývalých bojových druhov, veliteľom i funkcionárom strany a ďalším predstaviteľom ľudáckeho režimu. Vystrašení zbabelci! Zaplatili, koľko si zapýtal, len aby mohli pred postupujúcou Červenou armádou a mocnejúcim domácim odbojom bezpečne zdupkať čo najďalej.

	

	Vesna sa dostala k neopísateľnému majetku. Roduverní vlastenci ho však nerozkradli, naložili s ním oveľa rafinovanejšie. Disponovali sumami, ktoré im od nastupujúcich vládcov umožnili kúpiť si to najdrahšie – novú, nepoškvrnenú minulosť.

	

	Prenikli do rodiacich sa mocenských štruktúr, po roku 1948 sa z mnohých stali komunisti. A nie hocijakí. Väčšina z nich obsadila vysoké posty, niekoľkí, vybavení novými identitami, dokonca posty najvyššie. Prenikli aj do Štátnej bezpečnosti. Pracovali v dokonalom utajení, veď boli profesionáli, zbytočne na seba neupozorňovali, po celý čas splietali siete tak, aby raz mohli nenávidený režim zvrhnúť a opäť uchopiť moc.

	

	Roky ubiehali, okruh zakladateľov Vesny sa, žiaľ, zužoval. Ich prívrženci síce nepozorovane prenikali všade, no ozajstní národovci starli a postupne vymierali. V roku 1989 však Vesna výraznou mierou prispela k prevratu a zvrhnutiu komunistov. Opäť sa menila identita a kupovala sa nová čistá minulosť, tentoraz od demokratických vládcov.

	

	Itrich to nezažíval po prvý raz. Krátko po prevrate, odstránení niekoľkých nepohodlných, ešte stále vplyvných komunistov (napríklad Alexandra Dubčeka) a dosiahnutí rozpadu Československa sa zdalo, že veci pôjdu rýchlejšie.

	

	Napokon to trvalo viac než dvadsať rokov. Zo zakladateľov Vesny žil už len on. Boli chvíle, keď sa ho zmocňovalo zúfalstvo a beznádej, no Boh mu dal dostatok času aj síl, aby svoju úlohu dokončil. Vytúžený veľký deň nastal.

	

	Albert Itrich sa s námahou postavil a položil ruku na sarkofág so zabalzamovaným telom večného vodcu. Úskok a lesť – tak pracoval pre národ aj on. Veľký kňaz by pochopil, k čomu dnes musí prísť. Drobné obete sú zanedbateľné, keď ide o veľkú vec.

	

	A dnes išlo o najväčšiu zo všetkých vecí.

	Na druhom poschodí kaštieľa sa pripravoval aj Damián. V najbližších hodinách musí byť dokonale pokojný a chladnokrvný.

	

	Na východe sa na oblohe práve objavilo slnko. Svitanie bolo sychravé, no obloha jasná. Damián si to vysvetlil ako dobré znamenie. Hľadel na zore v chladnom vzduchu a ponáral sa do renesančnej skladby Spem in Alium od Thomasa Tallisa, anglického skladateľa duchovných piesní. Hudba ho približovala k Bohu, zakaždým ho vedela povzniesť, cítil pri nej božský chlad a dokonalosť.

	

	Jemne pridržiaval plavovlasú hlávku trojročného chlapčeka (vyzeral ako anjel) a pomaly, rozvážne sa v ňom pohyboval.

	

	Chlapček spal, aj v jeho omámenom telíčku sa skrývala dokonalosť.

	

	Damián sledoval nehybnú tváričku, zdala sa mu rovnako božská ako vychádzajúce slnko. Vychutnával si spojenie s detskou nevinnosťou a utápal sa v čistých tónoch Tallisovej skladby.

	



	



	       IX.

	

	 

	Dvadsiaty siedmy október sa mal stať jedným z najväčších tohtoročných sviatkov. Do dedinky Černová – mestskej časti Ružomberka – sa zišli najvýznamnejší predstavitelia štátu, politiky i spoločenského života. už od rána sem prichádzali návštevníci z celého Slovenska. Pred desiatou hodinou sa ich na parkovisku pri dolnom konci dediny tiesnilo takmer šesťtisíc. Neodradilo ich ani sychravé počasie, mrholenie či vlhká hmla pokrývajúca okolité polia.

	

	Dnes išlo o slovenskú vec, museli tu byť, zúčastniť sa znamenalo vyjadriť podporu, veď vzťahy s Maďarmi sa za posledné dva roky prudko zhoršili. Stáť dnes na tomto mieste znamenalo ukázať, že Slováci sa nedajú, že si dobre pamätajú, čoho sú Maďari schopní, a že sa im to vôbec nepáči.

	

	Práve tu, na dolnom konci Černovej, presne v tento deň pred sto piatimi rokmi spustili uhorskí žandári paľbu do davu bezbranných Černovčanov. Zišli sa tu, aby do dediny zabránili vstúpiť kňazovi, ktorý mal vysvätiť nový kostol namiesto ich miláčika a rodáka Andreja Hlinku.

	

	Tomu cirkevná vrchnosť nedovolila svätiť pre jeho politické aktivity a preto, lebo bojoval za práva nielen chudobných Černovčanov, ale všetkých Slovákov.

	

	Žandári sprevádzajúci kňaza stratili pri potýčke s davom nervy a spustili streľbu. Výsledkom bolo pätnásť mŕtvych, medzi nimi aj ženy s deťmi, desať ťažko a šesťdesiat ľahko zranených.

	

	Túto udalosť a jej národný význam si sem dnes prišli pripomenúť mnohí Slováci. Práve v týchto dňoch, keď si Maďari opäť brúsili zuby na južné slovenské územia, mala táto pripomienka smutných udalostí osobitý význam. Už pri stom výročí tejto udalosti, v roku 2007, v Černovej usporiadali celoštátnu spomienkovú tryznu. No stretnutie Slovákov dnes malo byť ešte väčšie a oveľa nákladnejšie – malo sa stať symbolom a jasným upozornením, že Slováci si svoje nedajú.

	

	Najväčším sponzorom i organizátorom osláv bol, rovnako ako pred piatimi rokmi, Jaroslav Rožný, jeden z najznámejších politikov. Nikdy neskrýval svoj nacionalizmus, bol to Slovák do poslednej bunky, svoje životné poslanie videl v boji proti maďarským chúťkam na južné slovenské územie. Dnes už nemal také vplyvné postavenie ako pred niekoľkými rokmi, no organizácia nacionalistických osláv zostávala preňho srdcovou záležitosťou. Na obranu národných záujmov neľutoval čas ani peniaze. Na Slovensku ich pôvod, našťastie, nemusel dokazovať, ani nikomu nič vysvetľovať. Dával predsa peniaze na dobrú vec, to jediné sa počítalo.

	

	Do Černovej však zavítali aj dôležitejší hostia než Rožný. Príležitosť prihovoriť sa národu a predviesť svoj zmysel pre hodnoty, nepremárnili ani prezident, premiérka či arcibiskup. Harvan ich už pred dvoma hodinami privítal na mestskom úrade a absolvoval s nimi formálny rozhovor. Dosť sa pri ňom musel premáhať.

	

	Potom sa v slávnostnej kolóne presunuli do Černovej.

	

	Tragická udalosť spred sto piatich rokov sa odohrala na miestach, kde sa dnes rozkladá parkovisko, autobusová zastávka a budova kultúrneho domu. Teraz pri nej stála tribúna ozdobená monumentálnym dvojkrížom. Otvárala sa smerom k parkovisku, zaplnenému ľuďmi. V diaľke sa trblietal Váh a za ním sa dvíhalo masívne lesnaté úbočie Čebraťa.

	

	Tam by mi bolo najlepšie, myslel si Harvan, keď vystupoval po schodíkoch na tribúnu spolu s prezidentom, premiérkou, arcibiskupom a Rožným. Nemal rád podobné tryzny, nazýval ich národnou masturbáciou, protivili sa mu. Nie pre ich vlastenecký pátos, ale za to, že tichú pietnu spomienku na obete, ktoré naozaj trpeli, už dvadsať rokov premieňajú na veľkohubé chvastanie a politickú frašku – predstavenie pre stádo. Jeho pravým účelom bolo posilňovať moc nacionalistických politikov, aby mohli aj naďalej rozkrádať vo veľkom štátny majetok a devastovať krajinu.

	

	Slávnosť sa začala, dav stíchol, bzučali len kamery televíznych štábov. Zazneli tóny hymny, rozliali sa do okolitých polí, všetci sa vzpriamili, iba hmla zostala k vlasteneckému vzplanutiu ľahostajná, pomaly sa trhala a mizla.

	

	Harvan ako primátor mesta privítal zúčastnených, presne podľa protokolu si uctil vzácnych hostí, s predstieraným zápalom predniesol krátky príhovor a nechal osobnosti, aby sa zaskveli pred mikrofónom.

	

	Prvý sa k slovu dostal prezident. Tváril sa dôstojne, snažil sa aj dôstojne hovoriť, no to mu už tak dobre nešlo. Trápil sa s rozvitými vetami príhovoru, ktorý mu napísal ktosi iný, boli to preňho prizložité vety. Hoci si prejav dlho nacvičoval, nevedel, kde dať dôraz, čo zvýrazniť, ako sa naladiť na rytmus viet.

	

	„Pred sto piatimi rokmi bola v Černovej preliata krv bezbranných mužov, žien, dokonca aj detí. Táto krv sa vpila do černovskej zeme a vzbudila pobúrenie v celej vtedajšej pokrokovej Európe,“ rečnil a poskladanou vreckovkou si utrel kropaje potu. Vysvetľoval, ako má táto udalosť aj dnes spájať všetkých Slovákov, nie rozdeľovať. Premiérka stojaca vedľa neho sa tvárila dojato, akoby prezidentov príhovor pre ňu niečo znamenal, hoci sama by najradšej habkajúceho starca, hnusného prevracača kabátov, odstrčila, nech môže prehovoriť ona, nositeľka skutočnej morálky, skutočného odkazu.

	

	Aj arcibiskup, najvyšší predstaviteľ tej istej cirkvi, ktorá bola pred sto rokmi hlavnou maďarizačnou silou, chcel povedať čosi národné; tváriac sa dôstojne prešľapoval z nohy na nohu.

	

	Jaroslav Rožný sa pozeral na dav roduverných Slovákov, ľudia neváhali a prišli na toto národné stretnutie, ktoré mohol zaplatiť len preto, lebo ich všetkých, občanov Slovenska bez rozdielu národnosti, po celé roky ako politik okrádal. Vlastné vlastenectvo ho teraz dojímalo.

	

	Všetci piati na tribúne, výkvet národa, mali pripravené mravné myšlienky, budú sa odvolávať na odkaz pätnástich zastrelených na tomto mieste, ktorí zahynuli pre slovenskú vec, a národ im nadšene zatlieska, veď na to sem prišiel, aby im vyjadril podporu.

	Ostreľovač sledoval celé divadlo cez objektív teleskopu pripevneného na ťažkej ostreľovačskej puške Barret M82A1, opretej na masívnom stojane. Politický a morálny rozmer diania mu bol ľahostajný. Zaujímal ho iba pohyb terča, prudkosť gestikulácie pohybov a pravdepodobnosť, že v momente výstrelu zmení svoju pozíciu.

	

	Dôležité boli aj údaje, ktoré mu šepkal pozorovateľ ležiaci vedľa neho. Ten sledoval celkový obraz (ostreľovač videl cez ďalekohľad len malý výsek), vyhodnocoval situáciu, informoval strelca o všetkom dôležitom, aby sa mohol sústrediť len na cieľ, aby nič nerozptyľovalo jeho pozornosť.

	

	Ležali na úpätí Čebraťa, prišli tam už v noci, vytypovali si únikové trasy a zopár náhradných palebných pozícií pre prípad, že by svoju polohu museli nečakane zmeniť. Zamaskovali sa, použili maskovaciu sieť, trávu i konáre; postarali sa, aby ich skrýša vyzerala prirodzene.

	

	Tajní predtým, ako na tribúnu vystúpili prezident a premiérka, prečesali okolie parkoviska, obsadili okolité výškové budovy a ďalekohľadmi preskúmali všetko navôkol. Ich skrýšu však neobjavili, ostreľovač aj pozorovateľ boli spoľahliví profesionáli, preto ich na túto úlohu Vesna najala.

	

	Ostreľovač necítil ani najmenšie napätie. Prominentné terče ho neznervózňovali. Boli to obete ako každé iné, za dvadsať rokov služby sa ich odnaučil rozlišovať, nezáležalo na tom, či zasahoval v Čečensku, kdesi na Balkáne, alebo na Slovensku.

	

	„Sedemstodvadsaťdva metrov, mierny vietor z tretej hodiny, päť kilometrov za hodinu, rovnomerne, bez poryvov,“ informoval ho pozorovateľ s pohľadom upretým na displej Bushnellovho diaľkomerača.

	

	Vzdialenosť sa zhodovala s tou, ktorú ostreľovač odčítal z ukazovateľov na optike ďalekohľadu. Výstrel na sedemsto metrov sa málokedy podarí na prvý raz, tak znelo snajperské pravidlo. Do sedemsto metrov to ešte išlo, nad touto hranicou sa začínala neistota. Za horný limit ľudských a technických možností sa považoval presný zásah zo vzdialenosti tisícpäťsto metrov.

	

	Pán Červený (tak ho prezývali nielen preto, že bol Rus a bývalý príslušník elitných jednotiek Specnaz, ale aj pre jeho bytostnú lásku ku krvi) vedel, že sú to táraniny.

	

	Najradšej používal ťažkú pušku Barret M82A1. Vystreľovala projektily kalibru 12,7 milimetra takou silou, že prerazili pancier ľahkých bojových tankov i nepriestrelné materiály štvrtého – najvyššieho stupňa tvrdosti. Využívali ju preto aj ako protitankovú zbraň. Jej hrôzostrašná sila mala aj inú výhodu – sám Červený ňou niekoľko ráz trafil na vzdialenosť neskutočných dvetisíc metrov.

	

	Ľudské telo, ktoré zasiahol takmer trinásťmilimetrový projektil z pušky Barret, v okamihu prestalo pripomínať človeka. Tento axióm si Červený vymyslel, aby opísal to, na čo sa cez okulár ďalekohľadu díval už viac než tristokrát. Keď stlačil spúšť, len mimovoľne pohol prstom a ľudské telo vzdialené kilometer od neho jednoducho prestalo existovať. Bolo to očarujúce. Hľadel na detail živej tváre, ktorá sa v okamihu zmenila na krvavú kašu, vybuchla či jednoducho odletela spolu s lebkou do neznáma. Strnulé bezhlavé telo ešte chvíľu stálo, v mikrosekunde sa ocitlo bez riadiaceho centra, stuhlo a vzápätí sa zrútilo.

	

	„Tím alfa,“ ohlásil pozorovateľ do vysielačky, prepol a čosi počúval. „Zelená,“ povedal.

	

	Červený neodvetil, sústredil sa, sledoval, ako prezident reční, nepočul ho, no videl, že s prejavom sa trápi.

	

	Nadýchol sa, a keď vydychoval, začal jemne poťahovať spúšť.

	„Čistá nevinná krv obetí z Černovej vyplavila pred zrak svetovej verejnosti krutosť maďarizačnej politiky v Uhorsku,“ rozohňoval sa prezident. Šťastne sa usmial, túto vetu zvládol.

	

	Vtedy mu vybuchla hlava.

	

	Vybuchla nie je to správne slovo, rozprskla sa. V okamihu sa z pevnej hmoty zmenila na polotekutú zmes krvi, tkanív a mozgu, rozstrekla sa v záplave lebečných úlomkov.

	

	Okolostojaci zmeraveli v úžase, nechutná spŕška ich postriekala.

	

	Dav sa zavlnil, ktosi zdesene vykríkol a vtedy potiahol spúšť ostreľovač tímu beta, ležiaci asi štyristo metrov severozápadne od Červeného.

	

	Premiérkin hrudník sa prepadol, otvorila sa v ňom diera a sila nárazu ju odhodila dozadu.

	

	Zvyšky bezduchého tela tresli do kovovej konštrukcie.

	

	Ozval sa rev, dav pochopil, čo sa deje, vypukla panika.

	

	Harvan sa vrhol ku schodom na tribúnu, Rožný skočil opačným smerom, bezhlavému prezidentovi sa až teraz podlomili kolená, rútil sa k zemi, v kŕčovito zovretých rukách stále zvieral svoj prejav.

	

	Červený medzitým bezpečne zamieril, tretí terč si myslel, že uniká, no v skutočnosti práve vbiehal do náruče smrti, nadbehol Červenému presne do strely, snajper si to skvele vyrátal.

	

	Arcibiskup sa ozlomkrky rozbehol, hoci veril v Krista, teraz podľahol prvotným inštinktom, ktoré celý život pranieroval. Vletel priamo do stredu zameriavacieho kríža. Ťažký projektil ho zasiahol zboku, preletel telom, akoby bolo maslo, a pokračoval vo svojej púti. Krv ctihodného otca sa vyvalila na černovskú zem a tá ju prijala.

	

	Harvan sa odplazil za tribúnu, kde sa krčil aj Rožný, celý postriekaný od krvi – našťastie cudzej.

	

	Primátor si jediný z besniaceho davu uvedomil, že krajina sa práve ocitla bez hlavy (a to doslova), premiérky a jedného z najvyšších predstaviteľov cirkvi. Srdce sa mu rozbúchalo, spomenul si na Gemrického slová – obávame sa, že sa chystá čosi veľké, príde to čoskoro, súvisí to s Ružomberkom...

	

	Bolo to tu, niečo veľké sa odohrávalo priamo tu, na parkovisku v Černovej. Harvan sa bál odhadnúť, aké veľké to naozaj je. Uvidel hranu, na ktorej odrazu balansoval celý štát, za ňou bol len zmätok, rozvrat a chaos.

	

	Ryčanie vyľakaného davu trhalo bubienky, prehlušilo akékoľvek myšlienky.

	

	Inštrukcie pre Červeného aj druhého ostreľovača boli jasné. Pri štandardných akciách by museli zmeniť pozície, len čo by odpálili druhú strelu, inak by neprežili. Teraz však strieľali na veľkú vzdialenosť, dokonale zamaskovaní a na parkovisku besnel niekoľkotisícový dav.

	

	Ochranka zavraždených prominentov mala čo robiť, aby ju neušliapali. Aj keby podľa zvuku výstrelov vysliedili pozície strelcov, potrvá dlho, kým sa k nim dostanú alebo za nimi niekoho pošlú. Dosť dlho na to, aby ostreľovači splnili posledné inštrukcie.

	

	Červenému zostávalo v zásobníku osem nábojov, strelcovi z beta tímu deväť. Bude to hračka.

	

	Zamierili do davu a spustili náhodnú paľbu.

	

	Prvý trinásťmilimetrový projektil vystrelený z ťažkej pušky sa zaboril do masy tiel. Troch ľudí prestrelil, vo štvrtom uviazol. Nasledoval druhý náboj, tretí, štvrtý...

	

	Ľudia vydesene zjačali, v dave vybuchovali gejzíry krvi, mozgov i vnútorností a neznáma sila trhala telá na kusy.

	

	Harvan vystrčil hlavu spoza tribúny.

	

	Uvidel, ako staršej žene náboj odstrelil ruku, preletel hlavou jej syna a skončil v bruchu starca, ktorého črevá sa vzápätí vyvalili na špinavý betón.

	

	Takú paniku ešte nevidel. ľudia vrieskali, skákali po sebe, ušliapavali sa navzájom, nebrali ohľad na ranených a umierajúcich. Každý zachraňoval sám seba. Všimol si zopár opustených detí bezradne nariekajúcich uprostred pekla.

	

	Parkovisko zaliala krv, čvachtali sa v nej zranení, váľali sa v nej kusy vnútorností i vytrhnutého mäsa, dvíhal sa odtiaľ odporný zápach.

	

	Streľba z Čebraťa konečne ustala. Harvan si uvedomil, že ju vnímal, až keď utíchla.

	

	Snajperi sa rýchlo zbalili a ušli.

	

	Až teraz sa začali ozývať sirény, sanitky sa rútili na parkovisko pokryté mŕtvolami, ležali tam desiatky tiel, niektorí zranení sa hýbali, volali o pomoc, iní sa kŕčovito triasli a meravo hľadeli na oblohu.

	

	Tisícový dav zmizol, Harvan by nikdy neveril, že tisícky ľudí môžu len tak zmiznúť. Rozutekali sa na všetky strany, bezhlavo, zúfalo.

	

	Prvý muž mesta vyliezol spopod krvavej tribúny, civel na to divadlo hrôzy, takú masakru ešte nevidel, veru, on, Michal Harvan, ešte nič podobné nevidel.

	

	Tvár mal bledú, kútikom pery mu šklbalo.

	

	Rožný sa triasol od zlosti: „Kurvy! Tie vyjebané smradľavé kurvy!“

	

	Harvan nechápal, koho tým myslí, no bolo mu to jedno.

	

	Na parkovisko i zohyzdené telá padal studený jesenný dážď.

	

	„To majú na svedomí tie kurvy!“ opakoval Rožný, zjavne v hlbokom šoku.

	

	Harvan si ho nevšímal, obchádzali ho mdloby, no i tak mu napadlo, že by mal pomôcť zraneným. Dotackal sa k zakrvavenému telu a snažil sa zistiť, či muž žije.

	

	Nežil, vnútornosti mal vyvrhnuté do šesťmetrovej vzdialenosti.

	

	Naplo ho na vracanie.

	

	„Tak ako vtedy! Aj teraz zabíjali tie kurvy!“ vrieskal Rožný.

	

	Harvanovi svitlo, že myslí Maďarov.

	



	



	       X.

	

	 

	Damián sedel v kláštornom komunikačnom centre, kde najmodernejšia technika zabezpečovala prísun správ tlačových agentúr aj dáta z vlastných informačných kanálov. Itrich tu nebol, zostával kontemplovať dole v krypte, Damián ho musel každých dvadsať minút informovať o vývoji situácie. Starec by do diania zasiahol len vtedy, keby udalosti vybočili z koridorov vyznačených plánom. Zatiaľ však žiadnu korekciu nepotrebovali.

	

	Na všetkých televíznych kanáloch sa donekonečna striedali zábery zmasakrovaných, rozstrieľaných tiel na parkovisku v Černovej i desiatok zranených. Médiá sa tentoraz ani nemuseli snažiť, aby vyvolali masovú hystériu. Tá sa počas necelej hodiny rozšírila aj tak.

	

	Po krajine už kolovali divé fámy o skutočnom počte obetí, ako aj o ďalších útokoch na južnom Slovensku.

	

	Zdalo sa, že zastal čas, národ bol omráčený, len pomaly sa preberal zo šoku, zdesenie sa menilo na hnev. už sa hľadal len vinník, na ktorom by sa ľudia vyvŕšili.

	

	Na útok si Vesna vskutku nemohla vybrať lepšiu príležitosť než výročie černovskej tragédie.

	

	Damián sa uškrnul pri myšlienke, ako hladko udalosti zapadajú do mozaiky plánu a premieňajú čistú abstrakciu na skutočnosť. V tom procese cítil čosi božské, čosi podobné tvorbe nového vesmíru a usporiadania, keď sa víriaci chaos prispôsobuje plánu veľkého architekta. On, Damián, bol tým architektom, ktorý vytýčil cesty, po ktorých sa bude uberať skutočnosť. Iste, prvotnou hybnou silou bol Itrich, ten však udával iba základný smer, projektovanie konkrétnych akcií zostávalo na Damiánovi.

	

	Bilancia útoku vyzerala veľmi dobre. Streľba si vyžiadala štyridsaťosem mŕtvych a viac než stovku zranených. Medzi zabitými bolo desať žien a sedem detí. Damiána neopúšťal optimizmus, ale nadšenie si nemohol pripustiť, to by bola priveľmi rušivá, nebezpečná emócia. Aj preto sa dnes ráno voviedol do stavu ľadového pokoja, dokonale rovnú hladinu jeho citov teraz nedokázalo sčeriť vôbec nič. Mŕtve ženy a deti – presne to potrebovali. Na ďalšie akcie je to dostatočne silný impulz, mŕtvi vybičujú vášne, postrčia dianie želaným smerom. Neľutoval ich, boli súčasťou uskutočnenia jeho sna – sociálnej chirurgie, ktorá zásahom vyššej sily zachráni spoločnosť aj za cenu niekoľkých nepríjemných rezov. Jediné, čo preciťoval, bol dotyk všemohúceho.

	

	Likvidácia troch prominentných cieľov prebehla tiež hladko. Nešlo o konkrétne osoby, tie predstavovali iba symboly. Aj tí, ktorí ich doteraz nenávideli, odrazu hromžili na vrahov. Strach z faktu, že sa čosi také príšerné mohlo stať v 21. storočí, sa časom premieňal na zlosť.

	

	Eliminácia vedenia štátu pomôže zavŕšiť ďalšie etapy plánu. Prirodzene, malo to aj pragmatický účel – Vesna musela neutralizovať ich vplyv, inak by zasahovali do diania. Najmä premiérka mohla znamenať nebezpečenstvo, mala v rukách dosť koncentrovanej moci.

	

	Monitory zobrazili ďalšie správy, Damián si ich pozorne preštudoval. Presne ako predpokladali – Jaroslav Rožný z útoku verejne obvinil Maďarov, čin označil za protinárodnú provokáciu a otvorený útok na Slovensko. Vyhlásil, že Maďari sa teraz pokúsia využiť chaos a obsadia južné Slovensko.

	

	Jeho zápalisté vystúpenia oslovili mnohých divákov aj rozhlasových poslucháčov. Na južnom Slovensku prepukali nepokoje a šarvátky.

	

	Tamojší občania maďarskej národnosti sa cítili takýmito výrokmi dotknutí a protestovali; niektorí horlivejší Slováci, vybičovaní smrťou prezidenta, premiérky, arcibiskupa a civilistov, začali na Maďarov útočiť.

	

	Neskôr médiá priniesli ďalšiu šokujúcu správu.

	

	Nitky útoku sa vraj naozaj zbiehali pri maďarskej extrémistickej skupine Veľké Maďarsko – Anya-Ország. Tá sa už niekoľko rokov zameriavala na protislovenské aktivity, organizovala útoky na slovenskú ambasádu, blokádu cezhraničných ciest a vyhrážala sa Slovákom žijúcim v okolí Rajky smrťou. Podľa neoverených informácií sa ľudia blízki Anya-Ország nie tak dávno zaujímali o nákup zbraní, najmä ostreľovačských pušiek.

	

	Bola to pravda, svätá pravda; Damián sa znova uškrnul. Skupinu Anya-Ország vytvorila pred niekoľkými rokmi samotná Vesna. Samozrejme, cez ďalšie medzičlánky. Zopár obmedzených maďarských nacionalistov podporili štedrými sumami. ľahko im nahovorili, že im ide o znovuzrodenie Veľkého Uhorska. Nadšenci z Anya-Ország organizovali neveľké akcie, sem-tam dali o sebe vedieť, boli celí bez seba od radosti, keď o nich napísali. Netušili, že sú len bezvýznamní pešiaci v oveľa väčšej hre, ktorú by aj tak nepochopili.

	

	Skupina Anya-Ország si niekoľkými nezákonnými akciami urobila meno, jej poprední funkcionári sa v obave pred trestným stíhaním už dávnejšie stiahli do ilegality a odtiaľ cez sprostredkovateľov vydávali rozkazy. Tak si to aspoň vysvetľovali prívrženci a sympatizanti skupiny.

	

	Damián vedel, že v skutočnosti je to inak. Telá šéfov Anya-Ország nikto nikdy nenájde. Zabehnutú nacionalistickú skupinu teraz riadila Vesna. Všetko, čo táto organizácia vykoná, pôjde na účet jej pôvodných zakladateľov. Anya-Ország teda spáchala atentát na prezidenta, premiérku, arcibiskupa a ďalších štyridsiatich ôsmich nevinných Slovákov.

	

	O hodinu sa táto organizácia k masakre oficiálne prihlásila správou zaslanou médiám.

	

	„Prečo s tým maďarská vláda nič nerobí?! Ako je možné, že na našom území operujú maďarskí teroristi?!“ vykrikoval v priamom prenose Rožný.

	

	Damián sa spokojne usmieval.

	

	Jednotlivé kúsky skladačky do seba zapadali.

	

	Roztržky na južnom Slovensku sa vystupňovali natoľko, že predseda parlamentu vyslal do krízových oblastí okrem policajných poriadkových jednotiek aj niekoľko vojenských čiat, aby zabránili krviprelievaniu.

	

	„Vždy som to hovoril! Celé roky som pred Maďarmi vystríhal! Vláda sa ukázala ako totálne neschopná, podcenila nebezpečenstvo! Nech okamžite odstúpi! Ak maďarská vláda do šiestich hodín zločincov nevydá, budem to považovať za dôkaz, že s nimi spolupracuje!“ vyhlásil Rožný v priamom televíznom prenose a pohrozil nenávidenému nepriateľovi päsťou.

	



	



	       XI.

	

	 

	Harvan sa v sprievode dvoch áut mestskej polície odviezol najprv do svojho bytu, kde sa prezliekol a narýchlo poumýval od krvi. Potom zamierili na radnicu.

	

	Premávka v meste skolabovala, autá stáli v dlhých kolónach. Stovky ľudí sa pokúšali uniknúť z miesta tragédie, no desiatky policajných, záchranných i požiarnických áut im v protismere blokovali cestu.

	

	Primátorova limuzína však prešla, mestskí i dopravní policajti jej uvoľňovali cestu. Harvana sa počas jazdy zmocňovala nebezpečná zúrivosť. O prezidenta, premiérku ani arcibiskupa mu nešlo, ich smrť mu bola ľahostajná, mávol nad nimi rukou. Lenže útočníci zabili aj zopár desiatok Ružomberčanov, jeho Ružomberčanov – ľudí, za ktorých bezpečnosť ako primátor zodpovedal! Díval sa na zmätok za oknom auta, no pred zrakom mu stále blikali desivé obrazy hrôz z parkoviska.

	

	Zastali na Hlinkovom námestí, rovno pred neorenesančnou budovou radnice. Harvan vystúpil, chcel sa čo najskôr dostať do kancelárie, ktorá sa čoskoro zmení na hlavný stan tých, čo budú mať za úlohu dostať situáciu pod kontrolu. Primátor sa nechystal len tak prizerať, bolo to jeho mesto, jeho ľudia, aj keď sa tu očividne odohrávalo čosi presahujúce regionálnu kriminalitu.

	

	Keď vystupoval po schodisku na poschodie, rozpípal sa mu súkromný mobil. Prekvapilo ho to, číslo poznala iba hŕstka ľudí. Okrem toho mobilné siete od preťaženia vypadávali, čudoval sa, že sa vôbec niekto dovolal.

	

	Číslo volajúceho, zobrazené na displeji, nepoznal, no aj tak hovor prijal.

	

	„Som rád, že žijete. Spustili to!“ ozval sa Gemrický. Snažil sa ovládať, no hlas sa mu vzrušene chvel.

	

	„Postrehol som,“ odsekol Harvan. Čakal, že mu zavolá, ani najmenej ho neprekvapilo, že tajní poznajú jeho číslo.

	

	„Chvíľa našej spolupráce nadišla,“ oznámil podplukovník.

	

	„Myslel som si.“ Harvana išlo roztrhnúť od chladnej zúrivosti. Tí, čo postrieľali jeho ľudí ako dobytok, budú pykať. Ak je pomoc tajným cestou k odplate, urobí, čo je v jeho silách.

	

	„Čo potrebujete?“ opýtal sa.

	

	„Som rád, že už vás netreba nútiť, ani vyhrážať sa. Vidíte, že situácia je kritická, boli ste tam.“

	

	„Tak čo mám robiť?!“

	

	„Vesna má centrály v mestách, ktoré sú pre ňu zaujímavé.

	

	V Ružomberku je ich druhým najdôležitejším človekom po nebohom Vokošovi Pavol Mičula.“

	

	„Predseda miestneho kresťanského spolku?“

	

	„Áno, ten. Má kanceláriu v spoločnosti Mirex. Zrejme tam majú centrálu. Streľba a celá akcia mohli byť koordinované odtiaľ. Zaistite to tam, hneď! Zaistite ľudí, všetky materiály, odneste všetko, čo by nás mohlo zaujímať! To, čo sa stalo, je len začiatok, musíme to zastaviť. Posielame našich agentov, ale kým dorazia, mohli by všetky materiály skartovať a vymazať.“

	

	„Prečo nekonáte cez políciu?“

	

	„Netušíme, ako hlboko Vesna prenikla do štátnych štruktúr. V tejto chvíli nedôverujeme žiadnym štátnym zložkám.“

	

	„Mám čakať ozbrojený odpor?“ opýtal sa Harvan.

	

	„Pochybujem. Strelci sú už zrejme ďaleko. Dôležitá je rýchlosť, nie kavaléria, s akou tam vtrhnete.“

	

	„Prečo ste ich nepochytali a nestiahli z obehu, keď ste vedeli, že patria k Vesne?“ nechápal primátor.

	

	„Už som vám povedal, sú to profíci, ovládajú konšpiráciu. Poznáme len pešiakov. Keby sme ich zlikvidovali, tí hore by sa odstrihli a stiahli do bezpečia. Nikdy by sme ich nedostali. Preto sme vyčkávali...“

	

	„Tak ste sa dočkali.“

	

	„Akciu dokonale utajili. Vedeli sme, že sa niečo chystá, ale toto... Zaistite tú centrálu!“

	

	„Potom ma už nebudete potrebovať?“ opýtal sa Harvan.

	

	„Potom si budeme kvit. Pomôžte nám a vaše záznamy zmiznú,“ Gemrického hlas pôsobil presvedčivo.

	

	„Bezpochyby,“ zaškeril sa Harvan, ukončil hovor a zamieril k autám.

	Spoločnosť Mirex vlastnila komplex priemyselných budov na južnom predmestí. Harvan sa tam doviezol v aute mestskej polície. Šoféroval Viktor, na zadnom sedadle sa tiesnili traja mestskí policajti. Auto s ďalšími štyrmi ich sprevádzalo.

	

	Harvan už od začiatku svojho primátorského pôsobenia vytváral z niektorých členov mestskej polície čosi ako svoju osobnú jednotku. Viktor bol kápom, on rozhodoval, ktorých chlapov prijmú, on ich postupne zasväcoval do ich skutočných úloh. Prirodzene, strážili pokojný život občanov, dozerali na ich bezpečnosť a poriadok v meste.

	

	Okrem toho však z času na čas vykonávali aj akcie pre Harvana. Ich popis nemali v náplni práce. Takmer vždy pri nich tiekla krv, občas praskali kosti. Viktor prijímal len tvrdých chlapov, žiadne citlivky. Jadro oddielu tvorili surovci schopní všetkého. Keď Harvan cez Viktora vydal príkaz, museli ho splniť bez zbytočných otázok či zábran. Chlapi sa nebránili nijakým úlohám, dostávali za ne dobre zaplatené. Pekne kešom, v špeciálnej obálke.

	

	Keď zastali na rozľahlom parkovisku pred areálom Mirexu, Viktor zavetril problémy. Všimol si, že Harvan sa pohybuje ako bábka, strnulo vystúpil z auta a silno pribuchol dvere. Znamenalo to, že zúri tým svojím nenápadným, no o to hrozivejším spôsobom.

	

	To neveštilo nič dobré. Viktor už poznal príznaky Harvanovej mrazivej zúrivosti – zvraštené obočie, nehybná tvár, meravý pohľad, ústa zovreté do úzkej štrbiny, kútiky ovisnuté.

	

	Viktor poznal aj dôsledky Harvanovej zlosti. Väčšinou sa dosť nadrel, aby vinníkov – zmasakrovaných, dobitých, niekedy rozsekaných na kusy – bezpečne odpratal.

	

	Tentoraz to bolo o to horšie, že primátor sa doma prezliekol do čierneho koženého plášťa. Viktor ho v podobnom plášti videl chladnokrvne umlátiť na smrť Samuela Hajera. Aj vtedy bol takýto zúrivý. Na prvý pohľad sa zdal v poriadku, no v skutočnosti bol celkom mimo, v akomsi inom svete. Dokonca neužil ani lieky, čo znamenalo, že toto už bol ten druhý Harvan, ktorý nepotreboval žiadne tabletky, pretože nepoznal bolesť ani emócie.

	

	Viktor vystúpil z auta a spolu s policajtmi vykročil za svojím šéfom.

	

	Primátor kráčal po parkovisku, nedbal na nebezpečenstvo, nevšímal si studené kvapky dažďa, ani policajtov kráčajúcich s pripravenými brokovnicami za ním – vedel, že ich má za chrbtom, cítil ich silu, nič iné ho nezaujímalo. Prišiel k zamknutej vstupnej bráne, odstúpil, počkal, kým ju dvaja policajti pakľúčom otvoria, a vydal sa ďalej.

	

	V hlavnej budove sú istotne ľudia zodpovední za to, čo sa stalo. Počas jazdy si z autorádia opätovne vypočul správu o štyridsiatich ôsmich mŕtvych. Ktovie, koľkí zo zavraždených boli Ružomberčania, jeho Ružomberčania!

	

	Poznal Pavla Mičulu, nikdy mu nebol sympatický. Mohol mať niečo vyše šesťdesiatky. Za komunizmu to bol dôležitý funkcionár v niekoľkých podnikoch. Kde sa ukázal, tam sa zabehnutá výroba rozpadla. Teraz už Harvan chápal, že to nebolo pre jeho nešikovnosť. Mičula už vtedy pracoval pre Vesnu, pre ňu – na jej príkaz a podľa jej inštrukcií – po celé desaťročia zhromažďoval finančné zdroje. Ona ho chránila, len vďaka nej mohol podvody donekonečna opakovať v ďalších štátnych alebo družstevných podnikoch.

	

	Vplyv Vesny vysvetľoval aj ďalšiu záhadu – ako sa mohol komunistický papaláš stať po revolúcii predsedom miestneho katolíckeho spolku – organizácie združujúcej niekoľko desiatok dôchodcov, medzi ktorými bolo ešte dosť pamätníkov a sympatizantov prvej Slovenskej republiky. Mnohým z nich v reštitúciách vrátili majetky, čo pred sedemdesiatimi rokmi zarizovali ich rodičia. Neraz išlo o zaujímavé nehnuteľnosti. Krátko pred smrťou ich veriaci často zverovali do správy spolku, preto oň mala Vesna záujem. Postupne ovládla aj desiatky podobných spoločenstiev po celom Slovensku. cez majetky dôchodcov sa dostávala k ďalšiemu imaniu.

	

	Starčekovia už nedokázali sledovať, ako predstavenstvo spolku s darovanými nehnuteľnosťami nakladá. Členská základňa navyše rýchlo vymierala, chorľaví starci mali iné starosti, než sledovať, ako spolok disponuje so zvereným majetkom. Ak nemali deti, čoskoro o všetko prišli.

	

	Mičula po revolúcii vytuneloval niekoľko sprivatizovaných podnikov a založil si vlastnú spoločnosť – Mirex. Tá sa zaoberala všetkým a ničím, málokto vedel, čomu sa vlastne venuje, jej podnikateľský záber bol nezvyčajne široký. V Mirexe sa točili ťažké milióny, papierovo všetko sedelo. Čo nesedelo, to zahladil všemocný Alexander Vokoš. Harvan tušil, že s Mirexom nie je všetko v poriadku, no zatiaľ sa nestihol pozrieť Mičulovi na zuby. Pred časom sa na to chystal, ale nečakaný útok Vokošovho syna Dominika ho od toho odvrátil.

	

	Harvan kráčal k hlavnej budove, Viktor ho nasledoval. Z primátorovej strnulej chôdze mu bolo jasné, že pre spoločnosť Mirex je tento deň posledným.

	

	Vstupné dvere na budove neboli zavreté, prešli nimi na hlavné schodisko. Všetci deviati potichu vystúpili na druhé poschodie. Harvan sa dobre orientoval, pretože práve tu, v sídle kresťanského spolku, pred rokmi ešte ako televízny redaktor nakrúcal Mičulovo vyjadrenie k pamätnej tabuli Hitlerovho obdivovateľa na mestskom úrade. Výrobu tabule totiž financoval Mirex. Práve tu mu Mičula na otázku, či sa hlási k fuhrerovmu odkazu, vyhýbavo odpovedal frázami o zložitej historickej situácii, v akej sa vodcovia prvého Slovenského štátu ocitli – typické táraniny neoľudákov nemajúcich odvahu priznať sa k svojmu presvedčeniu.

	

	Policajti s namierenými zbraňami prehľadávali chodbu. Všetky miestnosti boli prázdne, len z Mičulovej kancelárie sa ozývali vzrušené hlasy.

	

	Harvan tam vkĺzol aj s Viktorovým sprievodom.

	

	Mičulovi robil spoločnosť Ján Novák, čerstvý štyridsiatnik, angažovaný vo veciach spolku. Stáli pri počítači, Novák práve Mičulovi čosi zapálene vysvetľoval, občas zvýšil hlas a názorne mu niečo predvádzal.

	

	Keď postrehli, že v miestnosti nie sú sami, strhli sa. Novák okamžite vypol počítač. Mičula sa duchaplne opýtal: „Pán primátor, čo sa to deje v...“

	

	Vetu nedokončil, všimol si policajtov s brokovnicami, postávajúcich pri dverách.

	

	„Čo to má znamenať?“ opýtal sa chladne.

	

	Konečne začal byť sám sebou. Doteraz vyzeral ako milý starnúci pán, no srdečný úsmev mu v okamihu vyprchal z tváre, akoby mu z nej spadla maska – zostala len chladná a vypočítavá fasáda.

	

	Harvan nepochyboval, že to, čo títo dvaja robili, nejako súviselo s Vesnou. Strach ich prezradil. Určite mali prsty v tom, čo sa stalo, v zmasakrovaní mužov, žien i detí.

	

	„Dajte mi všetky dôležité informácie,“ povedal ľadovo.

	

	„Aké informácie? Nerozumiem, o čo tu ide?“

	

	„Dajte mi ich. Vo vašom záujme.“

	

	„Ale, pán Harvan, to bude nejaké nedorozumenie,“ pokúsil sa o úsmev Mičula. Z Nováka tiekol pot.

	

	Primátor nebadane mávol rukou Viktorovi. Ten gesto pochopil, zaiskrili mu oči, začal sa prechádzať po kancelárii a rozhliadať sa.

	

	Policajti tiež pochopili, vošli do miestnosti a obkľúčili protestujúcu dvojicu.

	

	„Nerozumiem! Nemáte právo!“ vykrikoval Mičula.

	

	Harvan ho prevrtával nehybným pohľadom, mlčal, ani sa nepohol.

	

	Viktor medzitým objavil malý sklad a v ňom skutočné poklady. Chvíľu sa v ňom prehrabúval, do kancelárie doliehal šuchot presúvaných škatúľ a zhadzovanie predmetov z políc.

	

	Keď sa Viktor vrátil, na tvári sa mu rozlieval víťazoslávny úsmev. V jednej ruke držal žehličku, v druhej kufrík s domácim náradím.

	

	„Čo...? Čo idete robiť?“ habkal Mičula, keď policajti obom vykrútili ruky za chrbát.

	

	„Chcem všetko dôležité, čo tu máte,“ zopakoval Harvan.

	

	Hlas mal rovnako pokojný a ľadový ako pred chvíľou, bez najmenšieho náznaku vzrušenia.

	

	„Neviem, o čom hovoríte!“ odvrkol Mičula. Na to, že nevedel, o čom hovoria, sa podozrivo veľa potil.

	

	Viktor zapojil žehličku do elektrickej zásuvky a nastavil na nej najvyššiu teplotu.

	

	„Pán Mičula, nemám čas. Dajte mi, čo potrebujem. Čo myslíte, ako dlho dokážete vzdorovať?“ položil Harvan rečnícku otázku.

	

	Novák sa rozplakal.

	

	„Ja nič neviem, ja naozaj nič neviem!“ kvílil.

	

	„Presne jednu sekundu,“ dopovedal Harvan a zabodol strnulý pohľad do Mičulových očí. Čas vyjednávania sa skončil. Zmrdi dostanú, o čo si koledovali. Kývol smerom k Novákovi.

	

	Traja chlapi ho napriek húževnatému odporu ľahko dovliekli k Viktorovi. Šofér stál so šťastným úsmevom a rozžeravenou žehličkou. Aj pre toto mal Harvana rád – primátor presne vedel, čím ho treba z času na čas potešiť.

	

	Špicom žehličky udrel vydeseného Nováka do brucha. Prehol sa a povracal.

	

	Mičula sledoval Viktora s vypleštenými očami.

	

	Chlapi svoju obeť pevne držali. Viktor otočil vrieskajúcemu Novákovi ruku dlaňou nahor a pristúpil mu zápästie. Zapraskalo to, chlap sa opäť rozvrešťal, no predčasne, zlatý klinec programu ešte nenastal.

	

	„Nie! Preboha! Prosím vás, nie!“ zakvílil, keď pochopil.

	

	Viktor mu pritlačil rozpálenú žehličku na znehybnenú dlaň.

	

	Zaškvrčalo to, miestnosť zaplnil zverský rev, chlapom do nozdier udrel zápach uškvareného mäsa, spálenej kože a povolených zvieračov.

	

	„Bolesť je kurva,“ prehodil Viktor spokojne.

	

	Harvan naďalej strnulo stál, od začiatku mučenia sa nepohol, stále fixoval Mičulu pohľadom.

	

	„Preboha! Preboha!“ vykrikoval predseda kresťanského spolku.

	

	Procedúra sa zopakovala aj s druhou Novákovou dlaňou.

	

	Viktorovi sa zazdalo, že to Novák s vrešťaním trochu preháňa, preto mu žehličkou najprv vrazil do zubov a potom zoškvaril pery. To Viktorovi nestačilo. Zobral skrutkovač a polomŕtvej obeti povylamoval nechty.

	

	Nové prívaly bolesti Nováka prebrali, no Viktor sa nezastavil, začal mu zaradom vylamovať prsty. Vedel, že páčenie prsta s vylomeným nechtom spôsobuje neopísateľnú bolesť, nikdy nepočul o synergickom efekte, no napriek tomu ho práve s dokonalou ľahkosťou využíval.

	

	Pri ôsmom prste sa Novákov organizmus vzdal, bolesť bola priveľká, šok spôsobil kolaps systému. Zo spečených úst sa mu vyvalila pena, vypleštil oči a s chrčaním sa začal zvíjať. Po niekoľkých prudkých kŕčoch sa vláčne uvoľnil, sťažka vydýchol, zatriasol sa a znehybnel.

	

	Bolo po ňom.

	

	„Nezažil nič oproti tomu, čo čaká vás,“ prehodil ľahostajne Harvan.

	

	Viktor na Mičulu priateľsky zažmurkal.

	

	Hlava kresťanského spolku sa takmer v mdlobách zrútila na zem, no v poslednej chvíli sa Mičula vzchopil, zmocnil sa ho nezdravý záchvat vzdoru.

	

	„Nič nedám! Nedám!“ vykríkol a v očiach mu blyslo šialenstvo.

	

	Možno by sa na Harvana aj vrhol, keby ho nedržali dvaja chlapi.

	

	Primátor otočil hlavu k Viktorovmu kufríku a ukázal na nástroj, ktorý sa mu zdal v danej chvíli vhodný.

	

	Viktor zobral do ruky veľký pilník a podišiel k Mičulovi, mokrému od potu.

	

	„Zuby,“ povedal Harvan.

	

	Mičula si pomyslel, že mu idú pilníkom vybíjať zuby.

	

	„Nič vám nedám!“ vykríkol naposledy, oči vypleštené od hrôzy, no zmierený s osudom.

	

	Viktor k nemu podišiel, naznačil chlapom, aby mu pevne držali hlavu, rukou ho chytil za sánku, roztvoril mu ústa a začal mu pilníkom zbrusovať zuby.

	

	Dával do toho silu, dbal, aby drapľavý povrch zaberal plochy zubov po celej dĺžke, aby ich postupne drvil a zbrusoval.

	

	Mičula ryčal, zúfalo sa mykal, aby sa vytrhol z mocného zovretia. Prosil policajtov pohľadom, vyvaľoval na nich oči, z ktorých sa mu – keď pilník zasiahol nervové zakončenia – od neľudskej bolesti vyvalili potoky sĺz.

	

	Harvan stál bez pohnutia, civel mu do tých vypleštených zaslzených očí, neprejavoval ani najmenšiu známku pohnutia. Vdychoval zápach brúsených zubov, pripomenul mu matku, zubnú lekárku. Spomenul si na chvíle, keď ako dieťa sedával v jej ordinácii, sledoval jej prácu a vdychoval vôňu rozvŕtanej skloviny. Zapáčila sa mu.

	

	Viktor ani nie za pätnásť minút zbrúsil Mičulove spodné zuby až na ďasno, celkom ich vymazal, vygumoval, akoby nikdy neboli. Zo starcových úst sa valili nové a nové prívaly krvi, no Viktor neprestával, zopárkrát pre istotu zobral pilníkom aj mäkké ďasná, túžil odhaliť ich tajomstvá.

	

	Harvan zodvihol ruku, Viktor zastal a spýtavo naňho pozrel. Primátor ukázal na počítač. Zapli ho a dovliekli k nemu omdlievajúceho Mičulu. Hrdinstvo ho už prešlo, opustilo ho spolu s dolnými zubami. Teraz už nevládal spolupracovať, upadal do mdlôb, bolo ho treba prebrať k životu.

	

	„Ešte má horné zuby,“ poznamenal Harvan.

	

	To stačilo. Keď táto veta prenikla do Mičulovho mozgu, akoby zázrakom sa prebral. Roztrasenou rukou chytil myš a preklikával sa niekoľkými adresármi. Napokon sa dostal do zložky s dvoma súbormi. Označil ich a preniesol na pracovnú plochu. Znovu stratil vedomie a podozrivo zmodrel, chlapi ho radšej odniesli do kúta.

	

	Harvan klikol na prvý súbor. Bol to dokument vo zvláštnom formáte. Obsahoval reťazce znakov zoradené do troch dlhých stĺpcov. Podľa tvaru reťazcov to mohli byť zakódované mená s priezviskami a k nim priradené údaje, možno telefónne čísla.

	

	Druhý súbor bol taktiež dokument, ukrýval číslice so znakmi, označenie času 11:00, dátum 27. 10. a značku T-1900.

	

	Nerozumel tomu. Pre istotu si oba súbory skopíroval na USB kľúč.

	

	Potom si vystúpenie s Mičulom zopakovali. Ako povedal Harvan – mal ešte horné zuby a oni potrebovali mať istotu, že im vydal naozaj všetko dôležité.

	

	Ako sa ukázalo, už nič nezatajil. Po dvadsiatich minútach nového brúsenia by im určite vydal aj vlastnú mater.

	

	Odrazu zvláštne zachrčal, zachvel sa a bezvládne ovisol.

	

	„Amen,“ zamrmlal Viktor a rukou urobil nad mŕtvolou kríž.

	

	Harvan, Viktor (zahrievaný pocitom dobre vykonanej práce) a sedem mestských policajtov opustilo priestory bývalej firmy Mirex. Vracali sa naspäť na radnicu. V Mirexe zanechali okrem dvoch umučených mŕtvol aj rozbitý počítač, ktorý kedysi ukrýval dôležité dáta.

	

	Nemohli vedieť, že boli poistené bezpečnostným softvérom, ktorý cez internet okamžite informoval hlavnú centrálu Vesny, že s nimi ktosi manipuloval. Každý úkon – kopírovanie, prenesenie z pôvodného adresára na pracovnú plochu alebo premenovanie, vysielal signál.

	

	Mičula im predsa prešiel cez rozum.

	



	



	       XII.

	

	 

	Poručík Martin Prust pohľadom skúmal hlavnú ulicu pohraničnej obce Bušince. Nepozdávala sa mu. Cesta sa medzi domami zužovala; vojenský inštinkt mu napovedal, že tadiaľ by svoju čatu radšej nemal viesť. Najmä nie v terajšej napätej situácii. Zdvihol ľavú ruku zovretú do päste – znamenie na zastavenie.

	

	Pred necelými troma hodinami, krátko po útoku v Černovej, tu vypukli prudké národnostné nepokoje. Šarvátky sa strhli vo viacerých mestách na južnom Slovensku, no v Bušinciach to bolo iné. Stretli sa dve skupiny výtržníkov – maďarská a slovenská. Najprv si nadávali, no nezostalo iba pri tom.

	

	Strhla sa bitka, dokonca zazneli výstrely. Výsledkom boli dvaja mŕtvi maďarskej národnosti. Páchatelia ušli.

	

	Keďže však väčšinu obyvateľstva tvorili občania s maďarskými koreňmi, odplata prišla čoskoro. Ktosi v podvečer takmer na smrť ubil mladíka zo skupiny útočníkov. celá obec bola ako na ihlách, došlo k viacerým surovým potýčkam, až sa proti sebe postavilo niekoľko desiatok Slovákov a ich spoluobčania maďarskej národnosti.

	

	Miestna polícia napätú situáciu a vyhrotené emócie nemohla zvládnuť. Vzhľadom na výnimočný stav, ktorý v krajine po krviprelievaní v Černovej panoval, bolo vyťažených alebo preventívne viazaných všetkých štyridsaťdeväť poriadkových jednotiek policajného zboru.

	

	V Bušinciach preto požiadali o pomoc armádu, tak ako pred niekoľkými rokmi obce pri rabovaní na východnom Slovensku. Ministerstvo obrany zareagovalo okamžite a vyslalo do obce čatu mechanizovanej pechoty. Tá mala spolu s miestnou políciou zabrániť ďalšiemu vystupňovaniu násilia.

	

	Teraz stál veliteľ čaty Martin Prust na hornom konci Krtíšskej ulice. Zvažoval, či je rozumné pustiť sa s tridsiatimi chlapmi a dvoma vojenskými džípmi nadol. Zdalo sa, že to bude nevyhnutné. V obci si totiž vytypoval niekoľko kontrolných bodov, na ktorých teraz rozmiestňoval vojakov. Ďalší kontrolný bod ležal práve na spodnom konci hlavnej ulice.

	

	Napravil si popruhy nosného modulárneho systému – ten mu umožňoval niesť osobný výstroj pri maximálnom možnom pohodlí –, ako aj neveľmi pohodlnú balistickú vestu. celá čata bola vybavená balistickými vestami a napakovanými nosnými modulárnymi systémami. Prust ako veliteľ čaty niesol najmenej výstroja, jednotka mala bohatý palebný arzenál. Väčšina vojakov niesla samopaly vzoru 58 V, štandardné pištole vzoru 82 a zopár dymových granátov. Zasiahnuť by však mohli aj štyrmi ostreľovačskými puškami SVDN-1 Dragunov a dokonca jedným guľometom UG 59, ktorý patril k štandardnému vybaveniu čaty.

	

	Väčšina obyvateľov v strachu pred vyzbrojenými vojakmi zmizla vo svojich príbytkoch. Nasadenie čaty mechanizovanej armády na zdanlivo vyľudnenú obec sa Prustovi zdalo trochu prehnané.

	

	Nastavil prepínač streľby na samopale smerom nadol, do polohy označenej 0, čo znamenalo zaistenie zbrane.

	

	Práve vtedy spoza jedného z domov, vzdialeného necelých sto metrov, vybehol chlap s akousi rúrou na pleci.

	

	Všetko sa odohralo v zlomku sekundy.

	

	Kým si Prust uvedomil, čo sa chystá, chlap už kľačal na kolene.

	

	Zablyslo sa, z rúry vyšľahol ohnivý jazyk.

	

	Raketa vystrelená z protitankového raketometu zasvišťala ulicou.

	

	Prust sa hodil na zem, nestihol ani zakričať, no väčšina chlapov ho okamžite nasledovala.

	

	Raketa vybuchla desať metrov od nich.

	

	Zem sa otriasla, zahučala, vypuklo peklo.

	

	Niekoľkých vojakov tlaková vlna a črepiny roztrhali na kusy. To bol však iba začiatok.

	

	Na ohlušenú čatu sa odkiaľsi znieslo šesť ruských útočných granátov RGD-5. Každý z nich obsahoval stodesať gramov TNT a miesto výbuchu zasypal stovkami smrtonosných črepín.

	

	Vyľakaní vojaci sa rozpŕchli všetkými smermi.

	

	V momente, keď obcou otriasol posledný výbuch, vyvalilo sa spomedzi domov desať útočníkov s útočnými puškami.

	

	Dobrá tretina vojakov už ležala mŕtva. Ďalší boli buď dotrhaní explóziami, alebo ich rozstrieľali prekvapivo presné dávky z útočiacich zbraní.

	

	Ostatní sa zmohli len na chabú, nekoordinovanú obranu. Takýto prudký a profesionálny úder ich zaskočil.

	

	„Ústup! Ústup!“ reval Prust do rachotu zbraní a kúdolov dymu.

	

	Ukazoval na bočnú ulicu stúpajúcu do kopca, ktorá im mohla poskytnúť dostatočný kryt a zároveň výhodu vyvýšeného miesta.

	

	Bol to zázrak, no podarilo sa mu hŕstku mužov skoordinovať. Časť sa presúvala do uličky a zvyšok ich kryl sústredenou paľbou.

	

	Prvý nápor útočníkov sa podarilo odraziť, nepriatelia sa museli ukryť za domy. Odtiaľ streľbu len sporadicky opätovali.

	

	Otrasený Prust sa potreboval premiestniť na vyvýšené miesto, aby ho všetci vojaci videli a aby sa zorientoval v situácii. Rozbehol sa do bočnej uličky.

	

	Prešiel zo desať metrov, obzrel sa a s uspokojením zistil, že väčšina jeho chlapcov, tých, čo prežili, je už v bezpečí bočnej ulice.

	

	Vtedy nohou pretrhol aktivačný drôt smerovej protipechotnej míny MON-50, ruskej verzie americkej Claymore – jednej z najsmrtonosnejších výbušných zbraní. Váži takmer dva kilogramy a pri explózii pred seba vymetie do vzdialenosti šesťdesiatich metrov sedemsto šrapnelov vo forme oceľových guľôčok.

	

	Sedemnásť vojakov natlačených v úzkej uličke necelých pätnásť metrov od míny nemalo šancu prežiť.

	

	Ostré šrapnely prevŕtali ich telá skrz-naskrz, v mikrosekunde ich roztrhali na kusy.

	

	Dunenie výbuchu ešte neutíchlo a v uličke sa váľali už len beztvaré kusy mäsa.

	



	



	       XIII.

	

	 

	Správa o zmasakrovaní poriadkovej čaty zapôsobila na Damiána ako úder z jasného neba. Celá stratégia sa mohla rozpadnúť.

	

	Tá akcia nebola naplánovaná, vymykala sa premyslene pripravenej taktike. Damián neveril na náhody, neveril, že by na čatu zaútočila nejaká tretia strana. Útok mal bezpochyby presný význam, niekto ním sledoval akýsi cieľ. Premkla ho zlá predtucha, narušenie plánu mohlo mať nedozerné následky. Analyzovaním prichádzajúcich správ poveril jedného z radistov a pobral sa za Itrichom.

	

	Našiel ho usadeného na invalidnom vozíku – už zase mal oblečenú gardistickú uniformu, zasnene hľadel na zabalzamované telo vodcu a trasúcou rukou hladkal sklenenú stenu. Zošúverená múmia akoby mu dodávala silu, v tej chvíli znamenala preňho viac než sám Ježiš Kristus.

	

	Itrich za jedno zo svojich najväčších životných zlyhaní považoval, že Hlinku napriek dlhoročným snahám V.S.S.N. ešte stále neblahorečili. Netušil, kde je zrada, veď Vatikánu darovali obrovské sumy, no v tomto prípade akoby nič nefungovalo, bolo to neprirodzené, vymykalo sa to obvyklým pravidlám. Itrich sa obával, že zasiahli Židia. Oni zmarili aj prijatie pôvodného znenia zákona o zásluhách Andreja Hlinku, ktorý Vesna dôkladne vypracovala pred piatimi rokmi.

	

	Po dnešnom dni sa však všetko zmení. Keď Ikaros urobí to, čo má, už im nik nezabráni prijímať také zákony, aké národ naozaj potrebuje. Ak sa dnes všetko vydarí, najvyšší zákonodarný orgán tohto štátu sa ocitne v rukách Vesny. A potom budú pokračovať v Božom diele.

	

	Prijmú zákony upevňujúce národnostné a katolícke povedomie. Školy, súdy, štátne organizácie – všetko bude fungovať podľa nich, tak ako pred sedemdesiatimi rokmi. Zatočia s nepriateľmi národa, ale tentoraz poriadne. Tentoraz potečie krv, očistia národ od všetkých parazitov a škodcov.

	

	Dvere sa prudko roztvorili, do krypty vtrhol Damián.

	

	Itrich bez toho, aby sa otočil, usúdil, že je rozrušený.

	

	Takže sa to už stalo, pomyslel si.

	

	„Ako sa to vyvíja? Je niečo nové?“ opýtal sa.

	

	Damián neodpovedal hneď. Najprv vydýchol a na chvíľu zadržal dych, aby spomalil rozbúrený pulz a upokojil sa. Od rozčúlenia mu horela tvár i svetlé fľaky na nej.

	

	„Niekto zmasakroval poriadkovú čatu. Štandardným vojenským postupom. Muselo to byť naplánované. Útokom vohnali vojakov na zamínovanú ústupovú trasu. Stalo sa to v obci, kde ktosi zámerne vyvolal nepokoje. Môžete mi vysvetliť, čo to má znamenať?“

	

	Itrich sa uškrnul: „To sa pýtaš ty mňa? Ty si architekt plánu.“

	

	„Niečo ste v ňom zmenili. S Ikarom. Mám pravdu?“

	

	Starec mávol rukou: „Možno nejakú drobnosť.“

	

	„Drobnosť?! Uvedomujete si, čo to vyvolalo? Ako ste priliali olej do ohňa?! Masová hystéria sa stupňuje, stáva sa nezvládnuteľnou, vyskytli sa pogromy na Maďarov, sme na pokraji...“

	

	„Áno? Počúvam.“

	

	Damiána šokovalo, že starec o všetkom vedel, tí dvaja pozmenili plán, bez toho, aby ho informovali.

	

	„To všetko Ikarus, však?“ opýtal sa mrazivo, keď sa trochu spamätal.

	

	Itrich potriasol hlavou. Mohlo to znamenať čokoľvek.

	

	V Damiánovom hlase zaznela obava: „Naozaj chce dosiahnuť to, čo si myslím?“

	

	Starec sa k nemu otočil, zadíval sa mu do tváre a vyčítal z nej, že ich zámer odhadol správne.

	

	Prikývol. V očiach sa mu objavil chorobný záblesk.

	

	Damián takmer vykríkol: „To nemôžeme! Chápete, čo to znamená? Aké to bude mať dôsledky? Pre plán, Vesnu, pre národ...“

	

	Na starcových perách sa mihol zlomyseľný úsmev: „Tie najlepšie, nemaj obavy. A nebuď padavka.“

	

	Damiánova myseľ pracovala na plné obrátky. Zvažoval, čo nová informácia znamená.

	

	„Prečo ste mi nič nepovedali? Prečo ste ma nezasvätili?“

	

	„Neber to osobne, zabudni na pýchu. Chceli sme, aby si sa sústredil len na svoj diel operácie. To sa dalo len tak, keď si ten diel pokladal za kompletný celok.“

	

	„Mali sme jasný cieľ. Odstrániť vrcholových štátnych predstaviteľov a rozpútať chaos. Využiť vlnu nepriateľských nálad u obyvateľstva na ovládnutie parlamentu a vymenovanie vlády zostavenej z našich ľudí,“ zdôraznil Damián kovovým hlasom.

	

	„Áno, a to stále platí,“ prikývol Itrich. „Lenže môžeme dosiahnuť oveľa viac. Keď sme už operáciu spustili, musíme z nej vyťažiť maximum.“

	

	„A to?“

	

	„To, čo navrhoval Ikarus. Dobre si to odhadol. Taká situácia by nám umožnila urobiť v štáte konečne poriadok. A nikto by sa nám do toho nemiešal, žiadne zahraničné sily, žiadny židovský kapitál.“

	

	„Nerozumiem.“

	

	„Ak sa podarí Ikarov zámer, sami nás vylúčia z Európskej únie i NATO. Vždy sme boli proti členstvu v týchto spolkoch, spomeň si na deväťdesiate roky. V poslednom období sme však museli hrať politické divadlo, že ich podporujeme. Ak Ikaros uspeje, bude s tým koniec. Doma budeme jedinými pánmi my. A vieš, čo je najlepšie? Zabezpečíme to tak, že väčšina obyvateľstva bude na našej strane.“

	

	Damián nezareagoval, monumentálnosť Itrichových zámerov naňho zapôsobila. Jeho hnev trochu poľavil. Skôr sa obával, či sa nepodujali zhltnúť príliš veľké sústo.

	

	Itrich prerušil jeho myšlienky: „Akcia má aj druhý dôležitý aspekt. Ak sa to podarí, zarobíme tak ako ešte nikdy. Pamätaj, že som ekonóm, musím prihliadať aj na finančnú stránku veci. Bude to pre Vesnu obrovský prínos. A s peniazmi prídu aj nové možnosti.“

	

	Starec sa zahľadel na vodcovo telo, ani Vatikán neodolá toľkej sume, akou ho podporia. Pohladil sklo, akoby chcel mŕtveho ubezpečiť, že veľká chvíľa blahorečenia sa blíži.

	

	„Takže ide o peniaze?“ zavrčal Damián. Podľa jeho mienky Ikaros svojimi prízemnými chúťkami a hrabivosťou celú operáciu znesvätil, pošpinil.

	

	„O národ a o peniaze. O to nám predsa vždy išlo,“ povedal Itrich s posvätnou úctou. Oboje mu bolo rovnako sväté.

	

	„Ale za akú cenu...“

	

	„Primeranú. Hádam teraz nebudeme pozerať na zopár pešiakov. chcel si byť chirurgom, tak teraz rež,“ starec vyceril takmer bezzubé ďasná.

	

	„Zopár pešiakov? Bude to zopár tisícov, ba možno aj desaťtisícov...“

	

	„Veď hovorím, zopár pešiakov. Nikdy sme nepozerali na obete, keď ide o národ,“ zamrmlal Itrich, otočil sa k sarkofágu a tým naznačil, že diskusia sa skončila.

	Damián sa vrátil do informačnej centrály mierne otrasený z toho, čo sa dozvedel. Analytici ho okamžite upozornili na novú alarmujúcu správu. Bezpečnostný softvér nainštalovaný vo všetkých centrálach Vesny vyslal z Ružomberka upozornenie, že sa s ním manipuluje. Bola to poistka proti tomu, aby sa materiály dostali do nepovolaných rúk. Ak s nimi niekto narábal, v hlavnej centrále o tom okamžite vedeli a mohli situáciu preveriť.

	

	Analytici hneď volali do ružomberskej centrály, no nikto nereagoval. Skúsili preto aj Mičulov špeciálny mobil, určený výhradne na kódovanú komunikáciu medzi členmi. Mičula hovor neprebral. To znamenalo problémy.

	

	Keď sa to Damián dozvedel, dal sa pomocou rádiostanice značky Kenwood okamžite spojiť s Červeným. Bývalý dôstojník ruských elitných oddielov Specnaz sa blížil k štyridsiatke, no stále sa udržiaval vo vynikajúcej forme. Bol to veterán oboch čečenských vojen. Bohaté skúsenosti načerpal najmä pri velení takzvaným lietajúcim oddielom, ktoré likvidovali skupiny obyvateľov podozrivých z podpory čečenských povstalcov. Pred niekoľkými rokmi však pre zásadné zmeny v ruskej spravodajskej službe FSB, pod ktorú jednotky Specnaz podliehali, dezertoval a stal sa nájomným žoldnierom.

	

	Odvtedy sa mu naozaj darilo. Vďaka vysokej profesionalite a vynikajúcim referenciám si ho najímali bosovia mafiánskych skupín, tajné služby i teroristi všetkých možných odnoží. Vesna ho oslovila pred dvoma rokmi. Prácu, akú potrebovali vykonať, nemohol urobiť nikto tunajší. Musel to byť profesionál zvonku, ktorý po akcii okamžite zmizne a už nikdy sa na Slovensku neukáže.

	

	Červený sa na túto úlohu pripravoval celé dva roky. Skúmal svoje budúce terče, učil sa po slovensky, do najmenších podrobností študoval vojenskú časť plánu, ktorej zabezpečenie malo pripadnúť pod jeho velenie.

	

	To všetko stálo nemalé peniaze, no doterajší vývoj akcie potvrdzoval, že ich jeho šéfovia investovali správne.

	

	Okrem Červeného boli súčasťou útočnej jednotky ešte dvaja tunajší žoldnieri – bývalí výsadkári a dvaja profesionálni vojaci. Týchto chlapov na akciu odporučil Ikaros, ktorý svojím politickým vplyvom za dve desaťročia ovládol niektoré armádne štruktúry a časť vojenskej rozviedky.

	

	Tých, ktorých neovládol, aspoň poskytovaním obrovských finančných dávok a zabezpečením dlhoročných štátnych dotácií zaviazal k tomu, aby nezasahovali do diania. Prirodzene, v silových rezortoch boli aj čestní dôstojníci, takých bolo možno najviac, lenže bez velenia nemohli nič ovplyvniť.

	

	„Príjem,“ ozval sa z reproduktora Červeného hlas: „Použili sme únikovú trasu B, sme asi päťdesiat kilometrov od miesta úderu.“

	

	„Vráťte sa, máme tam problém a vy ste najbližšie.“

	

	„Aký problém? Návrat znamená zmenu plánu. Improvizovanie je neprípustné.“

	

	„Veľký problém!“ zvýšil Damián hlas. Zmocňoval sa ho pocit, že situácia sa vymyká kontrole. „Niekto manipuloval s dôležitým dokumentom v tamojšej centrále.“

	

	Damián vedel, že uloženie zakódovaného zoznamu členov Vesny spolu s ich kontaktnými údajmi do ružomberskej centrály, je riskantné. Bol to jeden z najhorúcejších bodov celého plánu, lenže zoznam museli poskytnúť. Veď ak by v Černovej čokoľvek nevyšlo, bolo by treba okamžite informovať niektorých členov a zabezpečiť náhradné riešenie. Nedalo sa predvídať, čo všetko sa môže pri akcii pokaziť, preto nebolo jasné ani to, s ktorými ľuďmi sa budú musieť ihneď skontaktovať.

	

	Centrála teda musela mať kompletný zoznam, no Mičula ho mal okamžite po úspešnom zakončení akcie zničiť. Zdalo sa, že to nestihol a niekto sa zoznamu zmocnil. To mohlo znamenať katastrofu. Mená aj telefónne čísla síce chránilo kódovanie, ale šifru za niekoľko hodín vylúšti aj priemerný šifrant.

	

	„Vráťte sa, zistite, čo sa v centrále stalo. Ak dokument niekto skopíroval, nájdite ho,“ zopakoval Damián.

	

	„Je to nevyhnutné? Polícia mohla zablokovať prístupové cesty do mesta a...“

	

	„O políciu sa nestarajte! Vráťte sa do centrály!“

	

	„Rozumiem,“ povedal Červený a prerušil kontakt.

	

	Damián informoval Itricha. Keď mu novinku povedal do interného telefónu, starec sa na chvíľu odmlčal.

	

	Vzápätí sa rozkričal: „To je katastrofa! Idem hore, obnov spojenie s Červeným. Vôbec nechápeš, čo sa môže stať!“

	

	Damiána taká reakcia znepokojila. Starec by do komunikačného centra neprišiel, keby situácia nebola kritická. Ukradnutie zoznamu mohlo znamenať nepríjemnosť, no aj keby ho niekto dešifroval a zverejnil, ich plán by to nemalo ohroziť. Informácie by sa dostali na verejnosť až v čase, keď by už mali v rukách moc. S takou situáciou by si hravo poradili.

	

	Prečo teda tak zúri? premýšľal.

	

	Starec sa do komunikačného centra vyviezol výťahom. Na invalidnom vozíku okamžite zamieril k rádiostanici.

	

	Damián medzitým znova nadviazal spojenie s Červeným.

	

	„Daj mi to,“ zavrčal Itrich a vytrhol mu z rúk slúchadlo.

	

	„Tu hlavný veliteľ,“ ohlásil sa nedočkavo.

	

	„Počúvam.“

	

	„Ste už na ceste do centrály?“

	

	„Áno. Dorazíme tam do tridsiatich minút.“

	

	„Počúvajte. To, čo vám povedal zástupca, nie je kompletná informácia. Nevedel o celom pláne, niečo sme pridali. V centrále boli dva dokumenty. Jeden je zoznam členov. Jeho prezradenie by bolo vrcholne nežiaduce, ale to nás nemôže teraz ohroziť. Ten druhý... Keď ho uvidíte, hneď pochopíte, čo to je. Ten dokument je pre nás kľúčový. Opakujem, kľúčový! Ak ho niekto správne prečíta, zmarí celý plán a všetko vyjde navnivoč!“

	

	„Rozumiem,“ povedal Červený.

	

	„Ak ten dokument niekto zobral, musíte ho dostať za každú cenu. Všetkými prostriedkami. Všetkými! Urobte čokoľvek, ale prineste ho a každého, kto dokument videl, okamžite odstráňte. Natrvalo a definitívne.“

	

	„Rozumiem,“ zopakoval Červený.

	

	Itrich ukončil spojenie, nervózne sa poškrabal na brade a zabubnoval prstami po stole.

	

	„Kurva!“ zahrešil nekresťansky a tresol po doske päsťou.

	



	



	       XIV.

	

	 

	Na parkovisku pred firmou Mirex zastala nenápadná dodávka. Zadné dvere sa rozleteli, v útočnej klinovej formácii z auta vyšli piati vojaci a s namierenými samopalmi AK-103 sa rozbehli k hlavnej budove.

	

	Vnikli do nej, bez jediného slova postupovali chodbami, navzájom sa kryli namierenými zbraňami. Ich taktický postup bol bezchybný. V budove nikoho nenašli, najprv zaistili prízemie, potom vystúpili po schodisku, až sa dostali do kancelárie, z ktorej vychádzal zápach spálenej techniky a mäsa.

	

	Hneď ako vstúpili, alarm v Červeného mysli sa rozozvučal. Rozbitý počítač, dve umučené telá, v podstate nič zvláštne, no i tak sa žoldnierove oči zúžili. Ten, čo to urobil, tu zanechal stopu, o ktorej ani sám nevedel.

	

	Červený okamžite pochopil, čo sa tu prihodilo. Veliteľ akcie nemal veľa času, potreboval rýchlo získať informácie, preto si z dvojice vybral toho menej informovaného a brutálne ho umučil.

	

	Zmyslom nebolo získať od nešťastníka informácie, jeho mučenie malo demoralizovať toho druhého, toho dôležitého. Vystrašenú myseľ bolí každé mučenie dvojnásobne. Bol to štandardný vypočúvací postup používaný v bojových situáciách, Červený bol veľa ráz jeho svedkom, aktérom aj vykonávateľom. Lenže človek, ktorý tých dvoch vypočúval, zrejme nemal špeciálny výcvik. Musel túto metódu pochopiť sám od seba, intuitívne.

	

	Červený sa sklonil k telám a preskúmal ich zranenia, aj nástroje, s ktorými mučitelia pracovali. Zaujala ho krvavá pena s úlomkami zubov, zaschnutá pri Mičulových ústach, spečené napuchnuté ruky druhej obete, pripomínajúce račie klepetá, aj upražená polovica tváre.

	

	Uznanlivo pokýval hlavou. Sám by postupoval podobne. Rozdiel bol v tom, že u neho zábrany v spôsobovaní bolesti odstránil extrémny vojenský výcvik. Neustála prítomnosť krvi na cvičisku, nečakané kritické a krvavé situácie, to všetko sa opakovalo dookola po dlhé mesiace.

	

	Jedným z prvých rozkazov, aký v náborovej skupine dostal, bolo zistiť počet mačiatok v bruchu tehotnej mačky. Na splnenie úlohy mu dali len jednu žiletku. Považovali to za nevinnú zábavu, nič náročné oproti skutočnému výcviku, aký mal prísť. Podobných rozkazov dostal Červený stovky. Najprv sa týkali malých zvierat, potom tých väčších a nakoniec ľudí.

	

	V Specnaze si mučenie trénovali na ľuďoch, ktorých volali panáci. Boli to zväčša trestanci odsúdení na smrť. Oficiálne ich až do vykonania rozsudku posielali do uránových baní. V skutočnosti ich odvážali do výcvikových stredísk. Nevýhodou bežného cvičného boja je, že pri ňom nesmie byť nikto trvalo zmrzačený, nedajbože zabitý, preto používajú panákov. Ich nasadenie má v Rusku dlhú tradíciu. V Čeke ich volali gladiátori, v NKVD dobrovoľníci či robinsoni. Pri výcviku ich vojaci mohli zmrzačiť, zabiť aj umučiť, príslušník špeciálnych jednotiek nesmel mať zábrany. Vojaci im amputovali končatiny, rezali svalovinu, spôsobovali popáleniny, omrzliny či poleptania, aby si privykli na kontakt s rozmanitými spôsobmi poškodenia ľudského tela.

	

	Po niekoľkých rokoch služby v Specnaze Červeným neotriaslo nič.

	

	Znova prezrel telá. Zapochyboval, že ten, čo ich mučil, alebo ten, ktorý to nariadil, prešli výcvikom. Myseľ zodpovedná za to, čo sa tu stalo, musela byť poškodená. Veľmi zvláštnym, zriedkavým spôsobom. Stav, do akého sa vojaci prepracúvali dlhými mesiacmi brutálneho výcviku, stav absolútnej bezcitnosti a ľahostajnosti k cudziemu utrpeniu, zverskému náreku, zápachu a striekajúcej krvi, bol pre veliteľa tejto akcie čímsi celkom normálnym, prirodzeným.

	

	V Červenom sa prebudil záujem. Pri nájomných akciách sa mu to nestávalo často. Človeka, ktorý tu zanechal svoju pečať, chcel spoznať bližšie. Zatúžil ho vystopovať, zistiť, čo je zač, a zmerať si s ním sily. Bol zvedavý, koho vynaliezavosť by bola dômyselnejšia. Chcel sa tomu chlapovi pozrieť do hlavy. Najlepšie doslovne. Bavilo by ho zistiť, ako by taký človek reagoval, keby podobným spôsobom mučili jeho samého.

	

	„Veliteľ!“ ozvalo sa zdola.

	

	Zbehol na prízemie. Na vrátnici jeden zo žoldnierov pretáčal záznam priemyselnej kamery snímajúcej parkovisko. Na malej čiernobielej obrazovke sa chvíľu všetko zrýchlene mihalo, no potom sa obraz rozbehol správnou rýchlosťou. Pred necelými dvoma hodinami zastali pred budovou dve autá. Vystúpilo z nich deväť chlapov. Takmer všetci boli v uniformách mestskej polície.

	

	Kráčali ku vchodu. Viedol ich muž, ktorého Červený dnes už videl – Harvan, primátor mesta. Červený sa naňho pozeral cez vlasový kríž teleskopu ostreľovačskej pušky. Keď v Černovej eliminovali tri hlavné ciele a spustili náhodnú paľbu do davu, mal ho dokonca chvíľu na muške. Stačilo stlačiť spúšť a jeho šéfovia by nemali problémy. Červený si však vybral vhodnejší terč – matku s dieťaťom, pretože inštrukcie boli jasné – zasahovať najmä ciele, ktorých usmrtenie vyvolá najsilnejšie emócie a pobúrenie.

	

	Primátor bol v tomto smere neistý. Možno by niekomu chýbal, ale veľa ľudí by sa jeho smrti potešilo, veď bol politik. Matka s dieťaťom bola určite vhodnejšia. Teraz ho to zamrzelo, ale na druhej strane rozstreliť taký mozog na vzdialenosť sedemsto metrov by bolo škoda. Oveľa zábavnejšie bude hľadieť mu pri tom zblízka do očí.

	

	„Takže primátor,“ zašomral. V mysli sa mu usadil nový terč.

	Harvanovu aktuálnu adresu si s pomocou hlavnej centrály zistili za niekoľko minút. Stále býval v byte po matke na okraji mesta. Dodávkou sa priviezli dostatočne blízko a asi pol kilometra prešli pešo. Obytná štvrť sa nachádzala na úpätí zalesneného kopca, takže ich príchod zostal utajený.

	

	Špecialista na zámky si s dvermi Harvanovho bytu poradil za tridsať sekúnd. Zdržala ho komplikovaná bezpečnostná zámka. Potichu otvorili a vkĺzli dnu.

	

	Byt bol prázdny.

	

	Aj tak ho dôkladne prezreli. Mohli tu objaviť dôležité informácie o ich terči.

	

	Červený pohľadom preletel po strohom vybavení a nábytku. Usúdil, že Harvan nie je bežný typ snobského politika. Byt pôsobil asketicky, sterilne, neosobne. Podľa toho, čo zistili, žil Harvan sám – jeho byt nepripomínal obydlia starých mládencov. Akoby tu nikto nežil. Človek zvyčajne do svojho príbytku odtláča svoju osobnosť, robí to buď vedome, alebo mimovoľne. Ten, kto tu žil, svoj domov ničím nepoznačil, neskrášlil ho nijakou drobnosťou, neležali v ňom pohodené noviny, nič, vôbec nič, byt nemal dušu – zrejme ako jeho majiteľ.

	

	Červený prešiel do pracovne. Stáli tu poličky s tisíckami kníh. Konečne aspoň náznak človečiny, čohosi ľudského. Očami prebehol po chrbtoch kníh. Väčšinou filozofické a historické diela, žiadna beletria. Viac než polovica kníh bola o vojnách, zopár životopisov Hitlera, Stalina, Goebbelsa a podobných osobností.

	

	Pracovný stôl bol prázdny. Pod sklom Červený zazrel akýsi obrázok. Pristúpil bližšie, aby si ho prezrel. Bola to fotografia. Stáli na nej traja vysmiati ľudia. V jednom z nich spoznal Harvana, mladý muž asi tak spred pätnástich rokov. Trochu kŕčovito sa usmieval, akoby len napodoboval smiech nižšieho, zato urasteného chlapca a štíhleho plavovlasého dievčaťa, čo stáli vedľa neho.

	

	Všetci traja mali v očiach iskru, prekypovali očakávaniami z budúcnosti, vyzerali šťastní, jeden z nich musel tesne pred cvaknutím spúšte povedať čosi smiešne. Zdalo sa, že stoja pred budovou strednej školy, v ľavom dolnom rohu bolo napísané: 4. E. – 1998 a načmárané dva podpisy: Denisa a Vojtech.

	

	Zrejme snímka s priateľmi na záver maturitného ročníka. Červený si pozorne prezrel Harvanove črty. Dnes, v zameriavači ostreľovačskej pušky, vyzeral celkom inak. V očiach žiadne iskry, žiadne očakávania, jeho pohľad bol prázdny. Tvár mal zostarnutú, akoby ho čosi ťažilo. Na líci sa mu tiahli dve dlhé jazvy, vlasy na spánkoch mu predčasne zošediveli, stál zhrbene, pravá ruka sa mu chvela. Červený by neuveril, že fotografia bola urobená len pred pätnástimi rokmi.

	

	Musel toho dosť zažiť, prebehlo mu mysľou. Do pamäti si poznačil, že tento terč nesmie podceniť.

	

	V kúte stála váľanda, úzka a neosobná, zjavne slúžila len na spánok, nijaké radovánky sa na nej neodohrávali.

	

	Na nočnom stolíku ležali dve knihy. Červený si ich pozorne prezrel.

	

	Prvá bola filozofická – Myšlienky k sebe od rímskeho cisára Marca Aurelia. Bola v nej vložená záložka. Otvoril na označenom mieste a čítal:

	

	„Ako rýchlo všetko zaniká: vo svete ľudia, vo večnosti povedomie o nich! Aké je všetko, čo je zmyslom prístupné, a najmä to, čo nás rozkošou vábi alebo čo bolesťou odstrašuje, alebo čo v zaslepenosti velebíme: aké je to všetko bezcenné, malicherné, neisté, pominuteľné a mŕtve, o tom sa patrí rozjímať. Kto sú tí, ktorých vratké súdy a hlasy udeľujú slávu? Čo znamená zomrieť?“

	

	Prešiel k druhej knihe. Prečítal si jej názov, nadvihol obočie – takéto čosi sem vôbec nepasovalo, nezapadalo do celkového obrazu.

	

	Kniha sa volala Neverbálna komunikácia detí – ako porozumieť detským gestám a mimike. Harvan s ňou očividne veľa pracoval. Mnohé pasáže boli označené červeným zvýrazňovačom, dôležitosť ďalších zasa podčiarkovali tri výkričníky. Niektoré stránky počmáral vlastnými poznámkami. Krvopotne sa snažil porozumieť niečej detskej duši, no Červenému bolo jasné, že márne a celkom zbytočne.

	

	Keď byt dôkladne prezreli, spojili sa s Damiánom. Ten im potvrdil, že zostáva už len jedno miesto, kde Harvan s kópiami dokumentov môže byť.

	

	„Máme informáciu, že do mesta smerujú agenti z Bratislavy. Trojpísmenkoví. Čo ich tak môže zaujímať? Nad ich organizáciou máme len čiastočnú kontrolu. Môžu byť nebezpeční. Získajte dokumenty skôr než oni! Počuli ste hlavného veliteľa. Použite všetky dostupné prostriedky!“ vyštekol Damián.

	

	Červený chvíľu premýšľal. V hlave mu vznikol jednoduchý plán.

	

	„Ideme do základne po výzbroj, budeme na to potrebovať zopár erpégečok!“ zavelil.

	



	



	       XV.

	

	 

	Jaroslav Rožný stál za parlamentným rečníckym pultom, díval sa na rozvášnených poslancov v laviciach a cítil sa naozaj ako Ikaros. Krycie meno ho vždy dráždilo, pripadalo mu posmešné, no dnes sa mu páčilo. Vzniesol sa veľmi vysoko, oveľa vyššie než na svojich súkromných lietadlách, stíhačke či miláčikovi dovezenom z Ruska – bojovom vrtuľníku Mil Mi-28N.

	

	Celé to protimaďarské divadlo zahral vynikajúco, v predstieraní emócií bol majster, vedel strhnúť masy. Aj tentoraz si prudkým vystúpením prekypujúcim ostrými slovami získal na svoju stranu väčšinu poslancov, dal veci do pohybu. A keď nastane finále, keď príde hlavná šokujúca správa, veci sa rozbehnú bleskovou rýchlosťou, už ich nezastaví nikto, naozaj nikto!

	

	To, čo sa dnes v tejto sále odohrá, zmení dejiny aj budúcnosť Slovenska. Postaral sa o to on, Jaroslav Rožný. Rokovanie, ktoré dnes inicioval, vyústi do veľkých činov. Vystúpenie alebo vylúčenie z nenávideného NATO a Európskej únie bude iba jedným z nich. Vždy proti nim brojil, jeho strana proti takýmto spojenectvám vždy tvrdo vystupovala, na Slovensku majú vládnuť jedine Slováci, to značí praví Slováci – oni, a najmä on.

	

	Odpor však nestačil, väčšinu národa tvorili tupci, podľa neho genetickí hlupáci, a hrnuli sa do náruče tých židáckych organizácií. Aj Rožný a jeho strana museli nejaký čas predstierať, že súhlasia so začlenením. Bolo to potupné, ale poslúžilo to cieľu.

	

	Dostali sa na najvyššiu politickú úroveň, mohli ovplyvňovať hru, pripraviť scénu pre dnešné predstavenie. Po tom, čo príde, sa však celá rozpadajúca Únia aj NATO ukážu ako nefunkčné, nepomôžu Slovensku, nechajú ho napospas vlastným problémom. Národ konečne pochopí, kto je jeho skutočný záchranca, kto mu môže naozaj pomôcť. Keď židáci stojaci na čele Únie a NATO uvidia, čo sa na Slovensku stane, možno aj sami od seba Slovensko vylúčia. To by bolo ideálne riešenie.

	

	Ani finančný efekt celej akcie sa nedal prehliadnuť. Rožný sa pri tej myšlienke usmial. Práca pre národ za jeho peniaze, to bolo jeho heslo.

	

	Už dávno bol miliardár, dokonca aj po prijatí eura ním zostal. No stále to boli len drobné oproti tomu, čo môže zarobiť teraz, keď veci pôjdu tak, ako ich nasmeruje, keď príde šokujúca hrozná správa, ktorá prekryje aj smrť prezidenta, premiérky, arcibiskupa, poriadkovej čaty a zopár civilistov. Udalosti sa nezadržateľne rozbehnú vpred – k sláve národa a k ďalším miliardám do jeho vrecka, k desiatkam miliárd. Ak všetko vyjde, stane sa jedným z najbohatších Európanov.

	

	Nadýchol sa a pokračoval v prejave.

	

	„Udalosti posledných hodín mnou hlboko otriasli. Bol som tam, stačilo málo a nestál by som tu. Najprv zákerný útok maďarskej skupiny Anya-Ország na hlavu nášho štátu, predsedníčku vlády a dokonca arcibiskupa. Desiatky mŕtvych Slovákov, práve na výročie černovskej masakry. To je jasná symbolika, jasná provokácia!“ vykrikoval.

	

	Nemálo poslancov, otrasených poslednými udalosťami, mu prikyvovalo a nahlas vyjadrovalo súhlas.

	

	„Čo urobila maďarská vláda? Nič! Tvrdí, že zločincov nevie vypátrať, a preto ich nemôže vydať. Nie je to podozrivé? Nie je to nanajvýš podozrivé po mesiacoch vojenských cvičení v blízkosti našich južných hraníc, po prijatí zákona o dvojakom občianstve, po tolerovaní fašistických polovojenských spolkov? Namiesto toho, aby si maďarská vláda urobila v krajine poriadok, došlo k zmasakrovaniu našej poriadkovej čaty. Nie je podozrivé, že toto zmasakrovanie našich vojakov, našich chlapcov, prebehlo na profesionálnej úrovni? Kto zaručí, že ho v utajení nespáchali maďarské silové zložky? Nie som jediný, kto si myslí, že maďarská vláda nekoná náročky. A, poviem rovno, nemám dôvod veriť, že v tom aj sama nemá prsty!“

	

	Niektorí poslanci Rožnému zatlieskali, zopár ho vypískalo a ďalší len nerozhodne sedeli. To, čo poslanec hovoril, sa v kontexte posledných hodín nezdalo až také paranoidné.

	

	Rožný sedel v parlamente od prevratu. Od začiatku upozorňoval na maďarské nebezpečenstvo, no nikto ho nebral vážne. Teraz sa ukazovalo, že mal asi pravdu.

	

	Taktiku zastrašovania prebrala Vesna od Winstona Churchilla. Ten v tridsiatych rokoch minulého storočia strašil britskú verejnosť i politickú garnitúru varovaniami pred vojenským rozmachom Nemecka.

	

	Všetkým bol na smiech, odstrčili ho na úplný okraj politického diania, považovali ho za vojnového štváča a pomýleného blázna. Až do chvíle, keď sa ukázalo, že mal pravdu. Verejná mienka sa prudko obrátila. Z blázna bol odrazu jediný prezieravý politik, jediný, kto vedel, čo treba robiť, a mal na to dostatok odvahy. Zakrátko sa z politickej periférie dostal do úplného centra – stal sa ministerským predsedom.

	

	Zopakovanie tohto postupu bolo jedným z dlhodobých a najdôležitejších cieľov Vesny. Zatiaľ sa zdalo, že taktika vychádza. Nad Rožného predpoveďami o maďarskom útoku, o prípravách Maďarska na vojnu či vojenských cvičeniach s cieľom neskoršie zaútočiť na Slovensko sa všetci smiali a ťukali si na čelo. Až do tejto chvíle, keď sa z nenávideného skorumpovaného politika odrazu stával skutočný vodca.

	

	„Musíme okamžite konať!“ zreval. „Musíme prijať rázne opatrenia, brániť sa, predísť ďalším útokom! Súčasná vláda je dezorientovaná tým, čo sa stalo, stratila svoju predsedníčku, vládne v nej chaos. Okrem toho sú v nej ministri maďarskej národnosti. To je dnes pre štát z bezpečnostného hľadiska neúnosné. Navrhujem hlasovať o vyslovení nedôvery vláde!“

	

	Po chrbte mu prebehli zimomriavky. Teraz sa ukáže ozajstná sila Vesny. Táto etapa operácie bola najdôležitejšia. Ak opatrenia zlyhajú, vážne to ohrozí celý plán.

	

	V parlamente to zašumelo. Rožného návrh na hlasovanie o vyslovení nedôvery vláde však podľa rokovacieho poriadku musel byť zobratý na vedomie. Ak poslanci rozhodnú, že chcú, aby Rožného návrh prešiel, bude sa hlasovať o vyslovení nedôvery.

	

	Predseda parlamentu prečítal návrh na uznesenie a hlasovanie sa začalo.

	

	Rožný s napätím sledoval elektronickú tabuľu ukazujúcu výsledky.

	

	 

	ZA: 68

	

	PROTI: 50

	

	ZDRŽALO SA: 22

	

	 

	Návrh prešiel!

	

	Bude sa hlasovať o vyslovení nedôvery vláde.

	

	Teraz už mal takmer vyhraté. Aby poslanci odvolali vládu, potrebovali takzvanú absolútnu väčšinu hlasov.

	

	Prítomných bolo stoštyridsať poslancov. Za vyslovenie nedôvery muselo hlasovať aspoň sedemdesiatšesť. Dosiahnuť to pri súčasnom zložení parlamentu nebolo až také ťažké. Rovnováha koaličných a opozičných kresiel bola po voľbách pred dvoma rokmi obzvlášť vratká. Takmer polovica poslancov by proti súčasnej vláde hlasovala kedykoľvek – čisto z princípu. Len Rožného strana mala v parlamente trinásť poslancov, ich hlasy boli isté. Členmi a sympatizantmi Vesny boli ďalší tridsiati šiesti, roztrúsení vo všetkých poslaneckých kluboch. V tomto prípade budú hlasovať podľa inštrukcií Vesny, bez ohľadu na to, aké rozhodnutie prijmú v klube. Teraz im to už mohlo byť jedno. Ak uspejú, väčšina poslaneckých klubov aj tak zanikne.

	

	Zostávalo dvadsaťsedem poslancov, od ktorých sa v tejto vypätej chvíli dalo očakávať hocičo. Tých (a zopár náhradníkov) spracovala Vesna. Potrebovala hrať na istotu, investovala do nich takmer dva milióny eur.

	

	Našlo sa aj zopár poslancov, ktorí sa nechceli dať podplatiť. Použili teda vydieranie a zastrašovanie. Ak na nich nenašli nijakú špinu, ktorou by ich mohli pritlačiť, zobrali si na mušku ich rodiny.

	

	Dnes ráno prišlo k piatim únosom, v ostatných prípadoch postačili už len vyhrážky. Spracovali aj zopár takých, ktorí by určite hlasovali proti. Navrhli im, aby sa zdržali hlasovania. Niekoľko obzvlášť zaťatých poslancov na schôdzu parlamentu neprišlo, zmizli, neboli zastihnuteľní. V tom zmätku sa tým nikto príliš nezaoberal.

	

	Nastala chvíľa hlasovania.

	

	Rožný sa spotil, teraz alebo nikdy – vlastizradca a najťažší zločinec alebo jeden z najbohatších Európanov, nič medzi tým, jedno alebo druhé.

	

	Hlasovanie sa začalo, poslanci stláčali hlasovacie tlačidlá.

	

	Sekundy časového limitu sa odpočítavali.

	

	Zaznel signál, možnosť hlasovať sa skončila.

	

	Ešte chvíľa, kým sa výsledky zobrazia na elektronickej tabuli.

	

	 

	ZA: 77

	

	PROTI: 52

	

	ZDRŽALO SA: 11

	

	 

	Zavládlo omráčené ticho.

	

	Rožný zajasal, no ovládol sa, navonok pôsobil vyrovnane, ustarane, akoby ho vážnosť situácie a miera zodpovednosti voči národu nesmierne ťažili.

	

	V prípade vyslovenia nedôvery vláde a v neprítomnosti premiéra i prezidenta vymenúva novú vládu predseda parlamentu. To by malo prejsť hladko. Predseda parlamentu bol ťažký oriešok, no našťastie mal rodinu. Po tom, ako dnes ráno zmizla, sa s ním konečne dalo rozumne rozprávať. Napokon sa dohodli.

	

	Poslanci uznesením zaviazali Rožného, aby vzhľadom na extrémnu vážnosť situácie zostavil do piatich hodín návrh novej krízovej vlády. Ak prejde hlasovaním poslancov, môže s plnou legitimitou okamžite podniknúť nevyhnutné kroky.

	

	Prejde, pravdaže prejde, pomyslel si Rožný.

	

	Nová vláda bola už dávno zostavená, tvorili ju výhradne členovia Vesny. Post premiéra bude zastávať, prirodzene, on.

	

	A keď sa ráno nasledujúceho dňa prihodí tá hrozná, šokujúca vec, bude môcť celkom legálne vyhlásiť...

	

	To, o čom už celé roky sníval.

	



	



	       XVI.

	

	 

	Harvan sedel vo svojej primátorskej pracovni. Čakal na agentov z Bratislavy, ktorí mali každú chvíľu doraziť, aby prevzali kópie dokumentov získaných od Mičulu.

	

	Gemrický mu dôrazne vysvetlil, že ich nemá posielať e-mailom ani faxom – nič okrem odovzdania z ruky do ruky jeho agentom nepokladal za bezpečné. Upozornil ho tiež, aby nezostával sám, nech sa obklopí ozbrojenými strážcami. Vplyv a možnosti Vesny nebolo radno podceniť.

	

	Harvanovi sa to zdalo prehnané, no poslúchol – utiahol sa do budovy radnice, kde sídlila aj mestská polícia. V tej chvíli sa tam nachádzalo dvanásť ozbrojených policajtov.

	

	Viktor s tromi najoddanejšími sedel s Harvanom v pracovni. Ďalší strážili vo vstupnej hale a pri vchodoch do budovy. Na mestský úrad dorazilo takmer štyridsať ľudí, odborníkov z rozličných oblastí, ktorí sa snažili zvládnuť zmätok, čo vypukol po masakre.

	

	Primátor koordinoval dianie, telefóny v pracovni ustavične vyzváňali, situácia si vyžadovala spoluprácu úradníkov s policajtmi, vojakmi, záchranármi, neodbytnými médiami i zúfalými príbuznými, ktorí zisťovali, či sa ich blízki nestali obeťami útoku.

	

	Viktor s ďalšími tromi policajtmi sledoval televíziu, v správach sa striedali šoty zo vzrastajúcich masových nepokojov, z množiacich sa prípadov krviprelievania na južnom Slovensku a z miesta tragédie v Černovej aj Bušinciach.

	

	„Toto musíte vidieť!“ zakričal odrazu.

	

	Primátor, ešte stále v koženom plášti, prešiel s mobilným telefónom pri uchu k obrazovke. Hovor náhlivo ukončil. Dávali priamy prenos z parlamentu.

	

	Akoby svojvoľne, znenazdania sa objavila správa, že sa práve hlasuje o vyslovení nedôvery vláde.

	

	Policajti aj Harvan šokovane hľadeli na záber elektronickej tabule s výsledkom hlasovania. Nedôveru vláde vyslovila potrebná väčšina poslancov!

	

	Práve sa stalo čosi zlé, veľmi zlé, všetci to cítili, no nikto nemohol poukázať na nič konkrétne, veď postup hlasovania bol legálny, vystúpiť proti nemu by znamenalo vystúpiť proti zákonom a ústave tejto krajiny, stať sa zločincom, postaviť sa mimo zákona.

	

	V okamihu – z ničoho nič – padla vláda. Bez veľkých rečí. Harvan tomu stále nemohol uveriť. Všetko prebehlo veľmi rýchlo. ľudia sa ešte nespamätali zo šoku z krvavého útoku a už sa odohrávajú ďalšie dôležité zmeny. Kým sa verejnosť spamätá, bude žiť v celkom inej krajine s iným politickým zriadením; bez toho, aby si to vôbec všimla a uvedomila.

	

	Viktor vyprskol: „Tie kurvy museli byť kúpené!“

	

	Harvanovi blyslo hlavou, že má pravdu. Prirodzeným spôsobom nemohlo pri súčasnom rozdelení politických síl hlasovať proti terajšej vláde až sedemdesiatsedem poslancov a jedenásť sa zdržať hlasovania. Museli ich podplatiť, vydierať alebo zastrašiť. V každom prípade sa poslanci ukázali ako slabí, príliš slabí na to, aby mohli zastávať funkcie, ktoré im verejnosť zverila.

	

	„Nie je s vami reč,“ zamrmlal Harvan a pokrútil hlavou.

	

	„Načo taký parlament, keď sa dajú kúpiť!“ rozčuľoval sa Viktor.

	

	Harvan prikývol, do pracovne vošla sekretárka.

	

	„Prišli z televízie...“ začala, no nedokončila.

	

	Budovou otriasol výbuch.

	

	Zadunelo to, sklá veľkých neorenesančných okien sa roztrieštili, zablyslo sa, príval ostrých črepín vletel dovnútra.

	

	Harvana tlaková vlna hodila o stenu.

	

	Okamih predtým, než do nej vrazil, uvidel, ako jednému z policajtov dolámaný okenný rám roztrhol hrdlo. Z rany sa vyvalil krvavý gejzír.

	

	Potom prišiel náraz a Harvan stratil vedomie.

	

	 

	 [image: Image] 

	

	 

	Dodávku, ktorá pred chvíľou zastala na okraji parku pred radnicou, si nikto nevšímal. Zadné dvere sa otvorili, vystúpili z nich dvaja chlapi. Obaja držali v ruke akúsi podlhovastú rúru.

	

	Ako na povel ju ráznym trhnutím pootočili. Na oboch koncoch sa vysunula. Ešte stále si ich nikto nevšímal.

	

	Postavili sa čelom k budove, ruské protitankové granátomety RPG-27 Tavolga, teraz už pripravené k paľbe, si vyložili na plecia, zamierili a stlačili spúšte.

	

	Prvá raketa so špeciálnou termobarickou hlavicou zvyšujúcou výbušný účinok zasvišťala a trafila priečelie radnice nad oknami primátorovej pracovne. Výbuch otriasol námestím, odtrhol kus muriva a vyrazil okná v prednej časti budovy.

	

	Druhý žoldnier použil taktiež nekonvenčný druh výbušných hlavíc, krátko zamieril a vystrelil.

	

	Viktor sa vrhol na Harvanovo telo a zatiahol ho pod masívny dubový stôl. Dnu vletela raketa, vrazila do steny a s ohlušujúcim rachotom vybuchla. Detonácia rozprskla po miestnosti biely fosfor. Zariadenie vzplanulo jasným ohňom. Sekretárka aj dvaja policajti sa zmenili na živé pochodne.

	

	Horeli steny, strop aj podlaha.

	

	Žoldnieri pred budovou odhodili na zem prázdne trubice granátometov a natiahli sa po ďalšie.

	

	Viktor schmatol primátora za golier a odvliekol ho z horiacej pracovne.

	

	Rozrazil dvojkrídlové dvere a vtiahol ho do zasadacej miestnosti vykladanej mramorom – pýchy celej budovy.

	

	Viktor mal ohorený chrbát i nohy, fosfor ho stále pálil, hustý biely dym mu rozleptával sliznice. Harvan sa dusil, no už sa prebral, vzchopil sa, pozviechal sa najprv len na štyri, no potom sa vzpriamil. Z tváre mu vyžarovala zúrivosť.

	

	Ďalšia raketa s trhavou termobarickou hlavicou zasiahla ľavú časť budovy, zatriasla ňou a vyrazila z nej kus steny.

	Z bočného vchodu radnice vybehli štyria mestskí policajti ozbrojení pištoľami a nekrytí zamierili k dvom postavám s granátometmi.

	

	Presne na to Červený s ďalšími dvoma členmi skupiny čakal.

	

	Striehli za jedným zo zaparkovaných áut s pripravenými útočnými puškami. Policajti im vbehli priamo do mušky. Spustili do nich paľbu zboku, chlapi nemali žiadnu šancu.

	

	Štyri telá rozstrieľané trhavou muníciou sa zrútili na betónové parkovisko.

	

	Červený gestom naznačil strelcom s granátometmi, aby sa pripravili na vniknutie do budovy.

	

	Z hlavného vchodu vybiehali vydesení úradníci, vyrojili sa odtiaľ ani osy. Žoldnier s pripravenou fosforovou raketou vyceril zuby, zamieril a stlačil spúšť.

	

	Výbuch niekoľkých ľudí okamžite roztrhal, ďalších pohltil dym a plamene.

	

	Strelci zdrapili útočné pušky AK-103 a rozbehli sa k trojici čakajúcej opodiaľ. Spojili sa, sformovali do klinovej útočnej formácie a vtrhli do budovy bočným vchodom, odkiaľ pred chvíľou vybehli teraz už mŕtvi policajti.

	Harvana aj Viktora detonácie opäť zvalili na zem, mramorový obklad v zasadačke sa začal štiepiť a opadávať. Pod oknami vybuchol fosfor, plamene šľahali až sem.

	

	Vybehli na hlavnú chodbu.

	

	Vládlo tam peklo. Pre dym takmer nič nevideli, ľudia kričali, niektorí ležali na zemi.

	

	Z prednej časti chodby sa ozvali výstrely. Policajti sa pokúšali kohosi zastaviť, no streľbu z pištolí ukončil rachot automatických pušiek – rýchla kadencia niekoľkých výstrelov a zbrane policajtov nadobro zmĺkli.

	

	„Kurva!“ zanadával Viktor a vytiahol služobný glock.

	

	Harvan stál za ním, ešte stále sa nespamätal z otrasu.

	Červený na čele formácie postupoval vpred. Plán zatiaľ vychádzal, bola to osvedčená taktika Specnazu – kombinácia ľsti, vyvolania zmätku a razantného útoku. Nemohli si dovoliť, aby sa zmobilizovala obrana. Tomu sa potreboval Červený vyhnúť, veď boli iba piati. Ich sila spočívala v prekvapivom a rýchlom údere uprostred zmätku. Kráčal vpred, vedel, kam mieri, plán radnice si pred chvíľou naštudoval z mapy pri vchode, kam zašiel ako bežný návštevník. Potom sa vrátil k dodávke a začal akciu.

	

	Oproti nemu utekali dve ženy, dusili sa, nadýchali sa fosforu. Dvoma výstrelmi ukončil ich trápenie.

	

	Po dlážke sa plazil zranený zamestnanec. Mladík za sebou ťahal vnútornosti. Červený mu strelil do hlavy.

	

	Postupovali vpred.

	„Musíme zmiznúť!“ zakričal Viktor.

	

	Harvan ho nepočúval.

	

	„V mojom meste, na mojom úrade...“ opakoval.

	

	Viktor ho zdrapil za rameno a ťahal k zadnému východu.

	

	Z dymu na konci chodby sa vynorili piati útočníci s puškami.

	

	„Doboha!“ zahrešil Viktor a inštinktívne vystrelil. Zasiahol chlapa na ľavom krídle formácie. Ostatní okamžite spustili streľbu.

	

	Viktor odsotil Harvana za roh, no sám sa ukryť nestihol, rameno mu vybuchlo, zmenilo sa na krvavú kašu, cez ktorú presvitali úlomky kostí.

	

	Zrútil sa na zem, ale okamžite sa odkotúľal, guľky s hvízdaním lietali okolo neho.

	

	Harvan mu pomohol posadiť sa, obaja namáhavo dychčali. Z Viktorovho ramena sa valila krv.

	

	„Zadný vchod, bežte!“ zakričal na primátora.

	

	Harvan zaváhal.

	

	Z chodby doliehal zvuk blížiacich sa krokov. Žoldnieri prišli o svojho druha, to ich rozzúrilo, túžili sa pomstiť, teraz by ich nezastavilo ani samotné peklo.

	

	„Kurva, bežte!“ zopakoval Viktor a zdravou rukou udrel Harvana po tvári.

	

	To ho prebralo. Chytil Viktorovu ruku a stisol ju. Na viac sa nezmohol.

	

	Otočil sa a utekal preč.

	

	Viktor vystrčil ruku so zbraňou za roh, zopár ráz naslepo vystrelil, malo by ich to zdržať.

	

	Žoldnieri sa hodili na zem, prilepili k stenám, každý sa za čosi ukryl. Pozorne sledovali okolie, nespravili by ani krok bez vytypovanej skrýše pre prípad streľby. Červený v okamihu zaregistroval ruku držiacu pištoľ. Vystrelil, ešte kým dopadol na zem.

	

	Zasiahol.

	

	Ruka odletela od tela, Viktor vykríkol, chytil sa za kýpeť, z ktorého striekala krv, a padol na zem.

	

	Červený si ho nevšímal, rozbehol sa za Harvanom.

	

	Zato ďalší žoldnier mu uštedril presný zásah – priamo do stredu tváre, do mozgového centra, nie do čela ako v stupídnych filmoch.

	Primátor dobehol k ohybu dlhej chodby v momente, keď sa na jej konci vynorili štyri postavy. Spustili streľbu, tesne vedľa neho vybuchlo zopár ostrovčekov omietky.

	

	Skočil na schody vedúce k zadnému vchodu. Vrátila sa mu schopnosť premýšľať, a preto vedel, že nemá šancu. Keby sa mu aj podarilo vybehnúť z budovy, čo potom? Prenasledovatelia boli profesionáli, ľahko ho dobehnú alebo zastrelia z diaľky. Nikto mu nepomôže – policajti boli zhromaždení na mieste masakry.

	

	Bral schody po piatich, hlasno dychčal. Žoldnieri bežali potichu, skôr ich za sebou cítil, než počul. Čakal, že sa mu do chrbta už-už zaryje guľka.

	

	Vrazil do dverí zadného východu, spadol, no rýchlo sa pozviechal a bežal ďalej. Mieril na parkovisko za budovou, dúfal, že autá mu poskytnú aspoň chabý úkryt.

	

	Dobehol k prvému radu, skočil za vozidlo, no žoldnieri už stáli vo dverách. Predné sklo na aute sa rozprsklo, guľky prederavili kov.

	

	Dvaja prenasledovatelia mierili na vozidlá, ďalší dvaja sa zakrádali k nemu.

	Na parkovisko vletel čierny mercedes, rútil sa rovno na tých dvoch. Nestihli odskočiť ani vďaka rýchlym reflexom. Auto do nich vrazilo plnou rýchlosťou, zapraskali kosti, jedného muža náraz roztrhol, druhý tresol hlavou o kapotu tak silno, až sa mu lebka rozprskla po prednom skle.

	

	Mercedes začal brzdiť, zhodil z kapoty dokaličené telá, akoby sa mu hnusili. Jeden zo žoldnierov ešte žil, vnútornosti z neho viseli ako morbídne vianočné ozdoby. Pokúšal sa odplaziť.

	

	Červený s druhým žoldnierom začali strieľať, no zneisteli, nepoznali nepriateľa, nevedeli, aká je jeho sila.

	

	Dvere na mercedese sa rozleteli, zvnútra opätovali paľbu. V aute museli byť aspoň štyria, nestrieľali z pištolí, ale zo špeciálnych izraelských samopalov typu Mikro-Uzi. Rýchla paľba prinútila dvojicu stiahnuť sa, ukryli sa do zadného vchodu, odkiaľ pálili v nepravidelných intervaloch.

	

	„Harvan, rýchlo!“ zakričal jeden z agentov.

	

	Primátor v ňom spoznal mladšieho z chlapov, ktorí ho v Bratislave odviezli z parkoviska. Počkal, kým žoldnieri vystrelia, potom sa vrhol k autu. Dobehol práve vo chvíli, keď k nemu Červený hodil útočný granát.

	

	Črepiny vybili sklá a v plnej sile zasiahli jedného z agentov. Zmenil sa na dotrhaný kus mäsa, nevydal žiadny zvuk, len nevládne ovisol a vypadol z vozidla.

	

	Skrčený Harvan nastúpil.

	

	„Máte to pri sebe?“ opýtal sa agent.

	

	„Áno!“ zachripel primátor.

	

	Akoby čakali na túto informáciu. Agent sediaci vedľa Harvana až teraz za ním zabuchol dvere. Mercedes vyštartoval, prudko sa otočil a vyrazil popri poškodenej radnici.

	

	Červený za ním vypálil ďalšiu dávku, no bezvýsledne.

	

	V zúrivosti šmaril zbraň na zem. Táto akcia nevyšla! Stratil troch mužov a hovno vybavil.

	

	Toto mu Harvan zaplatí.

	

	Odteraz začal brať celú záležitosť osobne.

	



	



	       XVII.

	

	 

	Čierny mercedes unikol z mesta po úzkej neudržiavanej lesnej ceste. Na mapách nebola zaznačená, agentov na ňu naviedol Harvan. Za mestom sa napájala na vozovku číslo 59, smerujúcu na Oravu.

	

	Prešli zopár kilometrov, zišli z cesty a zamierili medzi Chočské vrchy. Husté ihličnaté lesy ponúkali veľa zákutí na úkryt. Medzitým sa opäť rozpršalo, cez rozbité okná fúkal studený jesenný vzduch s mrazivými kvapkami. Zastali na neveľkej čistine, šofér vypol motor, všetci sa uvoľnili.

	

	„Volajte ma Dávid,“ predstavil sa agent, ktorého Harvan poznal z Bratislavy.

	

	Vyzeral o niekoľko rokov starší od neho, mohol mať okolo štyridsiatky. Svetlé vlasy mal ostrihané nakrátko, pod čiernym svetrom sa nadúvali svaly, no nepôsobil hrozivo, naopak, keď sa usmieval, zdal sa sympatický. Harvan nepochyboval, že je to klamlivé zdanie, háčik pre naivných. Žiadny trojpísmenkový agent v službe nemohol byť naozaj sympatický a už vôbec nie priateľský.

	

	„Pre vás som v tejto chvíli styčný dôstojník. Moji kolegovia sú tu pre vašu ochranu, nič viac nepotrebujete vedieť,“ pokračoval agent.

	

	Ďalší dvaja muži sa do rozhovoru nezapájali. O mŕtvom kolegovi nepadlo ani slovo, vyzerali, akoby im to bolo fuk. Buď sa dokonale ovládali, alebo im to naozaj bolo ukradnuté.

	

	„Máte pri sebe to, po čo sme prišli?“ opýtal sa Dávid.

	

	„Áno,“ prikývol Harvan, vytiahol z vrecka USB kľúč s kópiami dokumentov a podal mu ho.

	

	Agent kľúč zobral, z priestoru pod sedadlom vytiahol notebook a zapol ho.

	

	„Hneď sa na to pozriem. Nech vieme, o čo ide. Žiadne ďalšie dokumenty v centrále neboli?“

	

	„Za to vám ručím.“ Harvan nepochyboval o tom, že Mičula by bol šťastný, keby mal poruke ešte niečo, čím by mohol uspokojiť ich zvedavosť.

	

	Dávid zasunul USB kľúč do notebooku a načítal súbory.

	

	„Tento zjavne obsahuje mená a nejaké údaje k nim, zrejme adresy alebo telefónne čísla. Všetko zašifrované, bude na tom treba zapracovať. To nič, poradíme si s tým, veľmi nám to pomôže. Ak by šlo o zoznam členov, bolo by to terno!“ rozplýval sa.

	

	Primátor nepovedal nič.

	

	Dávid otvoril druhý dokument. Na monitore sa objavil reťazec čísel, označenie času: 11:00, dátum: 27. 10., a značka T-1900.

	

	„Došľaka!“ vydýchol, keď uvidel údaje.

	

	Agentovi sediacemu vedľa neho sa od úžasu rozšírili oči, no hneď sa ovládol, nasadil kamennú tvár a hľadel na primátora, akoby odhadoval, či pochopil, na čo sa pozerajú.

	

	„Nie, neviem, o čo ide,“ zašomral Harvan na nevyslovenú otázku.

	

	Preňho sa úloha skončila odovzdaním dokumentov. Záležitosti tajnej služby ho príliš netrápili. Spolupracoval, aby dostali tých hajzlov, čo postrieľali jeho ľudí. Koniec. Bodka. Ešte stále sa nespamätal z útoku na radnicu ani zo smrti svojich strážcov, zamestnancov úradu a takmer aj vlastnej. Potreboval pokoj, nie ďalšie hrozivé správy.

	

	„Došľaka!“ zopakoval Dávid a buchol päsťou po stole. Potom sa za prejav emócií zahanbil a, podobne ako ďalší dvaja agenti, nasadil nečitateľný výraz.

	

	„Máme veľký problém,“ povedal napäto.

	

	„Máte, nie máme,“ opravil ho Harvan.

	

	Dávid nezareagoval. „Ten reťazec čísel sú palebné koordináty – pravdepodobne pre taktickú raketu,“ pokračoval. „Označujú súradnice terča, miesto, ktoré raketa zasiahne, údaje o dráhe letu a ďalšie informácie. Sú zakódované do kódu, v akom sa vkladajú do odpaľovacieho zariadenia, preto nevidíme presné stupne, minúty a sekundy.“

	

	„Neviete to dekódovať?“ opýtal sa Harvan.

	

	„V tejto chvíli nie. Každé odpaľovacie zariadenie má vlastný spôsob kódovania. Musí sa na to pozrieť náš technik. Hrozivejšie sú však tie ďalšie údaje. Dátum označuje dnešok, čas jedenásť hodín približne zodpovedá začiatku útoku v Černovej. To T-1900 je vám, predpokladám, jasné.“

	

	„Nie je,“ zavrčal primátor. Mal toho dosť, no aj keď ho starosti iných netrápili, svitlo mu, že ani jeho problémy sa ešte zďaleka nekončia. Okrem toho zmienka o taktickej rakete ho vážne znepokojila.

	

	„Je to bežné vojenské označenie času zostávajúceho do akcie,“ vysvetľoval Dávid. „V tomto prípade zrejme do odpálenia rakety. Té znamená čas, mínus tisícdeväťsto je vlastne mínus devätnásť hodín. O jedenástej hodine teda zostávalo do odpálenia rakety devätnásť hodín. Teraz budú tri popoludní, takže už len pätnásť.“

	

	„Nie som vojenský technik. Čo znamená taktická raketa?“ opýtal sa Harvan.

	

	„Ak zasiahne husto obývanú oblasť?“

	

	„Trebárs.“

	

	„Peklo,“ zamrmlal agent sediaci vedľa Dávida.

	

	„Prečo by niekto chcel...?“

	

	„To sú dohady, na tie nemáme čas. Pôjdete s nami,“ uzavrel sucho Dávid.

	

	„S vami? A kam?“

	

	„Do Bratislavy, do centrály. Je tam technik a šifrant. Informácie sa vyhodnotia.“

	

	„Moment! Dohoda bola, že vám pomôžem zaistiť centrálu Vesny a sme si kvit. Nehovoriac o zmazaní mojich záznamov, čo ste mi sľubovali!“ vybuchol Harvan.

	

	„Tú dohodu s vami uzavrel podplukovník Gemrický. To je jeho vec. Ak bude chcieť, môže po preverení informácií vymazať trebárs aj všetky vaše záznamy. Do Bratislavy s nami musíte ísť. Aj keby som chcel, nemôžem vás teraz len tak pustiť.“

	

	Harvan výstražne prižmúril oči. Takáto reč sa mu nepáčila.

	

	Dávid stratil svoj sympatický výzor, nedal sa zastrašiť, taktiež prižmúril oči, zvraštil obočie a mierne vysunul bradu.

	

	„Mám vám pripomenúť, pán Harvan, aké dôsledky bude mať pre vás neochota?“

	

	„Nevyhrážajte sa,“ zavrčal primátor.

	

	„Myslím, že dobre viete aké. Ak bude treba...“ Dávid luskol prstami. Také ľahké by bolo zničiť ho.

	

	Harvan nemal zaručené ani to, že vystúpi z auta živý.

	

	„Prečo to jednoducho nepošlete e-mailom alebo nenadiktujete do telefónu?“

	

	„Tie informácie nepustím do žiadnej siete. Sám viem najlepšie, čo všetko sa dnes dá s akoukoľvek sieťou urobiť,“ uškrnul sa agent. „Tie kurvy sa nesmú dozvedieť, že vieme, čo to je, že sme to dekódovali. Inak celý plán zmenia a budeme tam, kde sme boli.“

	

	„Ako sa chcete dostať do Bratislavy? Prinajmenšom čiastočne ovládajú políciu a možno aj armádu. Môžu kontrolovať cesty. Tí žoldnieri, čo zaútočili na úrad, už určite podali hlásenie.“

	

	„Nepôjdeme autom, ale letecky. Naša sieť je široká. Relatívne blízko máme k dispozícii vrtuľník. Za chvíľu budeme v Bratislave.“

	

	„Poďte na moment von,“ vyzval ho Harvan.

	

	Dávid bez slova vystúpil, agenti zostali sedieť v aute.

	

	Prešli zopár krokov.

	

	„Počúvam,“ začal Dávid.

	

	„Ak s vami pôjdem, chcem...“

	

	„Žiadne peniaze vám nedáme, na to zabudnite! Okrem toho nie ste v pozícii, aby ste si mohli klásť podmienky.“

	

	„Zohnal som vám dokumenty, inak by boli dávno zmazané! Tak chvíľu počúvajte.“

	

	Agent sa uškrnul, ale mlčal, Harvan to považoval za výzvu, aby teda hovoril.

	

	„Ten vrtuľník patrí vám?“

	

	„Istej agentúre. Často ho používame, je nám k dispozícii. Nerozumiem, kam...“

	

	„Môžete lietať, kam chcete?“

	

	„V podstate áno. Naozaj nerozumiem, kam mierite.“

	

	Harvan zaváhal: „Chcel by som...“

	

	„No vyklopte to!“ agenta prechádzala trpezlivosť.

	

	„Chcem jeden špeciálny let... vyhliadkový. Nad Bratislavským hradom. Tak nízko, ako sa inokedy nesmie lietať.“

	

	„Zbláznili ste sa?! Čo to tárate?“

	

	„Nie pre seba. Pre jednu malú.“

	

	Dávid sa rozosmial.

	

	Harvan zbledol, schmatol ho za golier a prudko pritiahol k sebe. Bolo to bleskurýchle, agent napriek výcviku nestihol zareagovať.

	

	Dvere na mercedese sa rozleteli, vyskočili z nich obaja chlapi.

	

	Dávid zdvihol dlaň, aby počkali.

	

	„O rakete viete len vďaka mne a možno máte aj mená tých vyjebancov,“ syčal Harvan agentovi do tváre. „Riskoval som život, mojich ľudí pre to rozstrieľali na sračky. Nesmejte sa, kurva, nesmejte sa! Pôjdem s vami, ale chcem najkrajší vyhliadkový let okolo Hradu, aký sa dá zažiť. Mimo letových zón. Rozumiete?“

	

	Agent prikývol. Pochopil, že hovorí s bláznom, šokovalo ho, že tento navonok racionálne pôsobiaci chlap je úplne šialený a že v takejto chvíli, keď ide o osud celého štátu a životy stoviek, ba možno tisícok ľudí, so smrteľnou vážnosťou splieta čosi o vyhliadkovom lete pre akési decko.

	

	„Jeden prelet by sme azda vedeli zabezpečiť. Ale teraz ma okamžite pustite, lebo vám rozjebem ksicht a dolámem paprče!“ zvrieskol.

	

	Harvan ho však nepúšťal, iba trochu poľavil stisk.

	

	„Štát, stádo, vy, prezident, premiérka aj arcibiskup sú mi ukradnutí. Úplne ukradnutí,“ precedil pomedzi zuby.

	

	Agent mu vrazil spodný hák. Nie príliš silný, len aby si Harvan uvedomil, kto je tu šéf. Mal právo na použitie donucovacích prostriedkov. Mal by právo aj na to, aby ho na mieste zastrelil, keby chcel.

	

	Primátora prehlo, úder mu z brucha vyrazil všetok dych a spustil vlnu bolestivých kŕčov. Chvíľu mu trvalo, kým začal opäť pravidelne dýchať.

	

	„S vami fakt nie je reč,“ povedal, pozrel Dávidovi do očí a usmial sa.

	



	



	       XVIII.

	

	 

	T-1500

	

	 

	Doviezli sa k blízkemu motorestu pri ceste. Dávid však nepokračoval ďalej, otočil auto, vrátil sa asi päťsto metrov, zišiel na poľnú cestu a zaparkoval za hustou húštinou. „Tu počkáme,“ oznámil. Dvaja agenti vystúpili a pobrali sa k motorestu. Harvan nerozumel, o čo ide, ale nič sa nepýtal, bez slova sedel na zadnom sedadle. cez rozbité okno sledoval hmlu dvíhajúcu sa z okolitých hôr.

	

	Neprešlo ani desať minút, keď začuli zvuk motora. Blížilo sa nejaké auto.

	

	Dávid mu rukou naznačil, že je to v poriadku. O chvíľu sa ukázala stará nenápadná fabia. Jeden z agentov vystúpil a zamával na nich. Mercedes odtiahli do húštiny, kde ho tak rýchlo nikto nenájde. Potom si presadli do menej pohodlného auta, ktoré agenti ukradli pred motorestom.

	

	„To pre prípad, že kontrolujú cesty,“ vysvetlil Dávid.

	

	„Ak nahlásia krádež tejto rachotiny, môžu nás chytiť,“ poznamenal primátor.

	

	Agent za volantom mávol rukou: „Potrebujeme iba hodinu, tak rýchlo sa nespamätajú. Nie v tomto chaose.“

	

	Naštartoval a vycúval naspäť na cestu.

	

	Napojili sa na diaľnicu D1, prešli popri vodnej nádrži Liptovská Mara, Liptovskom Mikuláši a niekoľkých menších obciach. Blížili sa k Vysokým Tatrám, no nesmerovali k nim, prešli popod ich končiare. Pred Popradom zabočili doľava, viezli sa až k obci Nová Lesná, tam zišli z cesty a ponorili sa do podtatranských lesov.

	

	Úzkou horskou cestou prišli až na lúku s nízkou murovanou budovou a vybetónovanou plochou, na ktorej stál stredne veľký vrtuľník.

	

	„Je to AgustaWestland 109K2, rovnaký používa aj Horská služba. Ten náš slúži na maskovanie, preto ten červený kríž na boku,“ vysvetlil šofér.

	

	Harvan si uvedomil, že vrtuľník naozaj pripomína záchranársku helikoptéru, jeho časté prelety nad Tatrami nevzbudzovali žiadnu pozornosť.

	

	Z budovy vyšli dvaja chlapi, podišli k stroju a začali ho pripravovať na štart.

	

	„Ako vedia, že ste to vy?“ opýtal sa Harvan.

	

	Dávid sa uškrnul. „Vedia o nás už dávno. V budove je výkonný ďalekohľad, prehliadli si nás, už keď sme vyšli spoza zákruty.“

	

	„Je rozumné zapojiť do toho ďalších ľudí? Ak má Vesna naozaj také dlhé prsty, nevysnorí, že sme použili vrtuľník?“

	

	„Títo ľudia sú súčasťou internej siete, odtiaľto nič nepresiakne, žiadne obavy,“ ubezpečil ho šofér.

	Zastali pri vybetónovanej ploche, vystúpili.

	

	Agenti si podali ruky s chlapmi pri vrtuľníku. Nepustili sa do rozhovoru, len sa pozdravili a každý sa staral o svoje.

	

	Z budovy vyšiel pilot, krátko sa pozhováral s Dávidom a nasadol do kokpitu. Rotory sa s rachotom roztáčali. Harvan s Dávidom a ďalšími dvoma agentmi nastúpili dozadu, do prepravného priestoru. Jeden z technikov za nimi zabuchol veľké posuvné dvere. Vrtuľník sa chvel, jeho vibrovanie sa stupňovalo, Harvanovi sa zdalo, že sa otriasa. Nasadili si slúchadlá, ktoré stlmili hluk a zároveň umožňovali vzájomnú komunikáciu.

	

	Stroj sa odlepil od zeme, najprv pomaly stúpal, potom akoby nadobudol istotu a ľahkosť. Vzniesli sa do výšky, nebol to veľmi príjemný pocit. Keď sa stúpanie skončilo, naklonili sa mierne dopredu, nabrali rýchlosť.

	

	Leteli popod Vysoké Tatry. Ich končiare ožarovali lúče zapadajúceho slnka. Odrážali sa na holých skalách, jagali na hladinách horských plies. Najmohutnejší sa zdal Gerlachovský štít, no obzreli si všetky vrchy až po Kriváň, ktorý prehliadku uzatváral. Harvan sa zahľadel na tento symbol Slovenska a pomyslel si, že dnes sa rozhoduje o tom, aká táto krajina bude.

	

	Tiene sa zväčšovali, slnko zapadlo, od východu sa blížila noc.

	

	V slúchadlách zapraskal pilotov hlas: „Máme problém. Veľký!“

	

	„Čo sa robí?“ nechápal Dávid.

	

	„Na ôsmej hodine, pozrite!“

	

	Naklonili sa k oknu na ľavej strane. Najprv nič nevideli, v šere sa nedialo nič podozrivé.

	

	„Tam!“ ukázal jeden z agentov.

	

	Na oblohe, približne v ich výške, sa pohybovalo akési svetlo.

	

	„Blíži sa. Čo je to?“

	

	„Vrtuľník. Podľa rýchlosti asi vojenský. Ak ide po nás, sme v riti!“ zakričal pilot.

	

	„Ujdite mu!“

	

	„Na tomto stroji? Nežartujte!“

	

	Svetlá sa medzitým priblížili, zdalo sa, že mieria rovno k nim.

	Ruský útočný vrtuľník Mil Mi-28N, azda najväčšia pýcha Rožného leteckej zbierky, už dávno zachytil pomalý AgustaWestland a podnikol manéver, aby mu odstrihol cestu.

	

	Vďaka pružnej konštrukcii a takmer žiadnemu úložnému priestoru sa mu v rýchlosti nevyrovnal žiadny vrtuľový stroj.

	

	V úspornom kokpite sedel okrem pilota aj Červený, vymohol si to priamo u Damiána, chcel mať istotu, že akcia dopadne dobre, a preto musel prácu urobiť sám.

	

	Okamžite, ako sa v centrále Vesny objavila zdanlivo bezvýznamná správa o ukradnutom aute pri Ružomberku (Damián analytikom ihneď po Harvanovom úteku predvídavo prikázal, aby sledovali takéto správy z okolia mesta) a pripravovanom lete vrtuľníka tajnej služby, bolo im všetko jasné.

	

	Agenti chceli dokumenty aj Harvana previezť do Bratislavy letecky, ešte stále podceňovali Vesnu, verili, že pred ňou môžu niečo utajiť a že nemá potrebné vybavenie na to, aby im sekla po prstoch. Teraz na svoju chybu doplatia.

	

	Ikaros našťastie predvídal, že by mohla nastať situácia vyžadujúca rýchly a efektívny zásah, preto Vesne poskytol svoj obľúbený stroj. Jeho útočný vrtuľník bol na to ako stvorený – na operáciu ho kompletne vyzbrojili.

	

	Červený z kokpitu ovládal tridsaťmilimetrový automatický kanón 2A42, umiestnený v streleckej veži pod prednou časťou trupu. Okrem toho boli na pomocných krídlach prichytené závesníky s dvoma raketometmi a niekoľkými protilietadlovými strelami Igla-V.

	

	Červený sa zaškeril. Teraz si tých hajzľov konečne podá!

	

	V tom šrote, ktorým letia, mu neuniknú. Mi-28N mal všetky výhody na svojej strane – výzbroj, zariadenia na nočný boj i maximálne úspornú konštrukciu projektovanú na bojové konflikty.

	

	Pilot mu potvrdil vhodnú pozíciu – zameral nepriateľský stroj.

	

	Žoldnier stisol spúšť a vystrelil krátku guľometnú dávku. Spŕška olova zasiahla vrtuľník AgustaWestland zboku. Línia výstrelov dotrhala plech, ťahala sa od kokpitu až k úložnému priestoru. Pasažieri sa skrčili, no tridsaťmilimetrové náboje aj tak preleteli telom jedného z agentov.

	

	Vykríkol, rozhodil rukami, hrudník sa mu roztrhol, na okamih zazreli rozorvané pľúca, dýchaciu trubicu i obnažený hrtan. Bezduché telo dopadlo na dlážku.

	

	Vrtuľník sa roztriasol, vnútrajšok zahalil štipľavý dym. „Klesni! Dole!“ ziapal Dávid na pilota. Poslúchol, začal pristávať, bola v tom iba malá nádej, no dostať sa na zem bola jediná šanca. Červený vystrelil ďalšiu dávku.

	

	Zasiahla zadnú časť vrtuľníka, poškodila vyrovnávací rotor. Stroj sa vychýlil z osi, stával sa neovládateľným. „Rýchlejšie! Dole!“ reval Dávid.

	

	„Štyridsať metrov... tridsať...“ vykrikoval pilot vzdialenosť od zeme, ktorá sa rýchlo skracovala.

	

	Otáčali sa, stroj sa chvel, občas zarachotili ďalšie výstrely a helikoptéra sa hrozivo zatriasla.

	

	Dávid otvoril vysúvacie dvere. Do vrtuľníka sa vovalil studený vietor.

	

	„Dvadsať metrov!“

	

	„Rýchlejšie!“

	

	„V takejto rýchlosti nepristanem. Zabijeme sa!“

	Červeného prestala hra s guľometom baviť. Dal pilotovi pokyn, aby pripravil protilietadlovú raketu Igla-V. „Zamerané,“ potvrdil pilot.

	

	Žoldnier priložil palec nad červený odpaľovací gombík.

	„Päť metrov. Nižšie nemôžem, skáčte!“ zakričal pilot na trojicu.

	

	Dávid chytil Harvana a sotil ho k tmavému otvoru.

	

	„Skáč!“ zavelil.

	

	Harvan zaváhal.

	

	„Skáč, kurva!“

	

	Vrhol sa do černoty, hoci nevidel, ako hlboko je zem.

	Na útočiacom stroji sa zablesklo, oddelila sa z neho raketa a so svišťaním vyrazila za cieľom.

	

	Dávid vyskočil hneď za Harvanom. Letel iba okamih, keď ním zatriaslo dunenie výbuchu a silná tlaková vlna. V záblesku uvidel, ako Harvan dopadol na zem.

	

	Vrtuľník explodoval, zmenil sa na obrovskú ohnivú guľu, pilot aj druhý agent boli okamžite mŕtvi.

	

	Dávid tresol o zem, odkotúľal sa, zdrapil Harvana a vrhol sa s ním čo najďalej. Horiaci vrak trojtonového vrtuľníka s rachotom dopadol na zem, palivová nádrž vybuchovala v sérii trhavých explózií, vzduchom lietali ostré črepiny, kusy plechu a úlomky skla.

	

	Mi-28N sa triumfálne vzniesol nad horiace trosky a zakrúžil vo vzduchu.

	

	Červený sliedil za známkami života. Použil by infračervené videnie, no prudké plamene by ho oslepili. Zem prečesali iba kužeľom silného reflektora. Zdalo sa, že nikto neprežil. Ak by aj niektorý z tých chujov mal šťastie, plán už nestihne narušiť. K finálnemu úderu malo prísť o necelých trinásť hodín. Vrtuľník sa potichu vzniesol a zamieril k miestu, kde sa malo odohrať posledné dejstvo operácie.

	



	



	       XIX.

	

	 

	T-1200

	

	 

	V rokovacej sále parlamentu vládlo mŕtvolné ticho. Poslancom premietali zábery poškodenej ružomberskej radnice. Pred niekoľkými hodinami na ňu ktosi zaútočil. Poslanci pozerali na skazu s otvorenými ústami.

	

	Jaroslav Rožný si s uspokojením všimol, ako sa ich zdesenie opäť mení na zlosť. Dokonca im v očiach zachytil nekontrolovateľnú zúrivosť. Vyplývala z bezmocnosti, ktorú pociťovali v posledných hodinách.

	

	Z centrály Vesny ho medzitým informovali o vývoji udalostí. Aj drobný neúspech pri pokuse získať naspäť dokumenty v budove ružomberskej radnice mu napokon zahral do kariet. Radnica, neorenesančná kultúrna pamiatka, bola vážne poškodená, pri útoku zahynuli ďalší ľudia a on sa opäť mohol zviezť na vlne hnevu.

	

	Poslanci už strácali súdnosť, zlosť, čo v nich zovrela, si potrebovali na niekom vybiť. Chceli vinníka, proti ktorému by mohli zakročiť a aspoň trochu utíšiť strašnú bezmocnosť, čo ich nahlodávala už od útoku v Černovej.

	

	Rožný zabije dve muchy jednou ranou. Keď sa z centrály Vesny dozvedel o úlohe, ktorú v dianí zohráva Harvan, potešil sa. Považoval to za šťastnú osudovú prihrávku. Už dávno túžil vybaviť si účty s ružomberským primátorom. Poznal ho ešte ako nulu, zamestnanca múzea a televízneho redaktora. Najprv sa zdalo, že by z neho mohlo niečo byť, no potom fatálne sklamal.

	

	Jaroslav Rožný nebol samoľúby hlupák, vedel sa povzniesť nad mnohé veci. Harvanovi by odpustil drobné prehrešky proti národnému cíteniu, ktorých sa dopúšťal v múzeu. Dokonca ani jeho reportáž o tabuli farára Jána Ferenčíka, ktorá tak rozzúrila Alexandra Vokoša, ho nerozčúlila. Sklamala, to áno. Lenže s podobnými prejavmi hnusného liberalizmu, nadbiehania Maďarom či židákom sa Rožný stretával často.

	

	Dôvodom, prečo chcel zatočiť s tým hajzľom, bolo, že Harvan dal zastaviť jeho projekt na vybudovanie skládky v Ružomberku. Mladý sa akousi zvláštnou náhodou stal primátorom a hneď si myslel, že môže všetko, dokonca aj rušiť jeho, Rožného zámery.

	

	Navyše skládka s pridruženou spaľovňou bola jedným z najväčších projektov, ktoré by mohol dokončiť krátko po svojom odchode z najvyšších politických kruhov. Investoval doň obrovské peniaze, skládka by mu ich niekoľkonásobne vrátila, keby jej výstavbu neprekazil skurvený Harvan.

	

	Tu už nešlo o ideologické či politické spory. Rožný bol čistý pragmatik, v takýchto veciach sa s ním vždy dalo dohodnúť. Keď bolo treba, tľapol si aj s komunistami, Maďarmi, Čechmi či liberálmi, lenže v tomto prípade išlo o peniaze. Pri nich sa končili kompromisy, keď išlo o peniaze, nevyjednával, neustupoval, zabúdal na veľkodušnosť. Najhoršie znášal situácie, keď mu už-už mali spadnúť do lona, ale nakoniec mu to ktosi prekazil.

	

	Primátor navyše ešte akoby mu napľul priamo do tváre, keď dal zmrzačiť jeho projektového manažéra, schopného chlapca, ktorý mu z formálnej stránky zabezpečil už aspoň tridsať podobných projektov.

	

	Po Harvanovom zákroku sa už nikdy nespamätal, sotva prejde zopár metrov. Od preľaknutia sa zajakáva, trpí panickým strachom, ledva vyjde z bytu, nie aby prinášal peniaze. Je nepoužiteľný. Rožného to úprimne mrzelo. Každý človek má preňho cenu vo výške sumy, ktorú dokáže zabezpečiť. Mladý toho prihral dosť. Škoda, že takto skončil.

	

	No nič to, dostal príležitosť vyrovnať aj tento účet. Všetko jednou ranou.

	

	Poslanec, člen bezpečnostného výboru (a zároveň dlhoročný funkcionár Vesny), práve skončil krátky informačný príhovor. Ešte raz zhrnul všetky fakty, ktoré sa zatiaľ podarilo zistiť, i domnienky expertov. Väčšinu z povedaného už poznali. Pozrel na Rožného, ten mu prikývol. Mali pre parlament prekvapenie.

	

	Poslanec pokrčil plecami a s predstieraným zármutkom dodal: „Bohužiaľ, máme overené informácie, že do útoku sú zapletení aj niektorí agenti tajnej služby. A nielen to. Jedným z organizátorov masakry v Černovej bol aj primátor Michal Harvan. Prestrelka pri ružomberskej radnici si vyžiadala vyše dvadsať civilných obetí, vyšetrovanie naznačuje, že zrejme súvisí s Harvanovým zapojením do diania.“

	

	Sála vzrušene zašumela. Táto správa sa zdala neuveriteľná, no neuveriteľných správ si v poslednom čase vypočuli už niekoľko. Všetky sa ukázali ako pravdivé.

	

	Zopár poslancov sa prihlásilo s doplňujúcimi otázkami. Dozvedeli sa, že Harvan je v tejto chvíli nezvestný. Nie je isté, či zahynul v troskách radnice, alebo prežil a je na úteku. Práve preto zatiaľ polícia nezverejňuje všetky podrobnosti.

	

	K slovu sa prihlásil Jaroslav Rožný.

	

	Vztýčil sa v lavici, sršal z neho nefalšovaný hnev. Hlas sa mu triasol, akoby ho najnovšie informácie o útoku na jeho milovaný národ aj štát celkom rozzúrili. Naozaj bol v tej chvíli od hnevu bez seba. Nič nepredstieral.

	

	V spravodlivom rozhorčení pozrel rovno do kamery snímajúcej priebeh zasadania. Z očí mu sršala zlosť. Kdesi v mysli však chladne kalkuloval. Potreboval ešte viac rozdúchať zúrivosť a podnietiť národ k tomu, aby svoju zlosť upriamil na konkrétneho vinníka.

	

	S pohľadom upretým do kamery sa mierne chvejúcim hlasom opýtal: „Kto vlastne ste? Kto ste, pán Harvan?“

	

	Tie vety priam vypľul. chvíľu počkal a potom si na rečnícke otázky sám zodpovedal: „Ste nula!“

	

	Znelo to ako rozsudok, po ktorom nasleduje už len trest. Ten najvyšší. Rád používal túto formuláciu, najmä keď bol opitý – alkoholom alebo mocou. Tváril sa nanajvýš opovržlivo. Naozaj cítil odpor. Veď každého, kto si nenakradol miliardy tak ako on, považoval za nulu. Bola to jeho ontológia, jeho chápanie otázky bytia a ničoty.

	

	Viac nebolo treba. Jeho slová mali priam magický účinok. Sála sa naplnila nenávisťou, smrteľná nenávisť rozhýbala ovzdušie. On, Jaroslav Rožný, bol usmerňovač tej nenávisti, dôležitý človek, veľmi dôležitý, všetci ho tak odrazu vnímali. Mnohí ho neznášali, no v tejto chvíli uznali, že udalosti predvídal a aj teraz sa ukázal ako jediný schopný vodca, ktorý vie, čo treba robiť.

	

	Rožný sa spokojne stiahol. Trochu sa nahrbil, akoby na pleciach cítil bremeno zodpovednosti, ktoré naňho ostatní poslanci zložili. Vedel, že jeho čas príde. Presne o dvadsať minút iný poslanec, člen Vesny, navrhne hlasovanie o jeho vymenovaní za premiéra.

	

	Jaroslav Rožný sa uškrnul.

	

	Výnimočné situácie umožňovali výnimočné riešenia.

	



	



	       XX.

	

	 

	T-1130

	

	 

	Harvan s Dávidom sa v húštine krčili ešte dlho po tom, ako sa helikoptéra vzdialila. Mohla to byť lesť. Útočný vrtuľník Mi-28N sa vyznačoval extrémne tichým chodom, o niekoľko sekúnd sa mohol vrátiť a objaviť ich. Obaja boli popálení, no aj tak ich striasol chlad.

	

	Trosky stroja dohárali, šíril sa z nich zápach taviaceho sa kovu i spáleného mäsa, dym zahltil celé okolie.

	

	Stáli na okraji poľa, o pár metrov ďalej sa začínal ihličnatý les. Pôda bola mäkká a vlhká, mali šťastie, že sa pri zoskoku nedolámali.

	

	„Myslel som, že je po nás,“ zašomral Dávid.

	

	Harvan prikývol.

	

	Agent sa porozhliadal, no viditeľnosť bola slabá, tma a chladný opar zahaľovali okolie. Obloha bola zatiahnutá, cez mračná len miestami prenikol slabý svit hviezd. Harvan vytiahol mobil, spustil funkciu GPS.

	

	„Sme asi päť kilometrov severovýchodne od Štrby,“ povedal po chvíli.

	

	„Šikovná vecička,“ skonštatoval Dávid.

	

	„Iste, môže okamžite zistiť aktuálnu polohu,“ prikývol primátor. „Predpokladám, že chcete pokračovať v ceste.“

	

	„Samozrejme.“

	

	„Nemôžete niekomu zavolať, nech po nás prídu?“

	

	„Z mobilu radšej nie. Okrem toho zjavne máme priesaky aj vo vlastnej sieti,“ Dávid kývol hlavou k troskám vrtuľníka.

	

	„Vraveli ste, že sú to vaši ľudia. Spoľahliví.“

	

	„Vravel, kurva!“ zavrčal agent. „Pôjdeme do Štrby. Tam uvidíme. Možno zoženieme nejaké auto.“

	

	„Pre mňa sa to skončilo. Vyhliadkový let je v riti, na vašu Bratislavu kašlem, mám toho dosť,“ povedal Harvan tichým, no rozhodným hlasom. Znelo to definitívne. Dávid nemal silu hádať sa s ním. Sám bol otrasený z výbuchu a smrti kolegov.

	

	„Ešte sa uvidí,“ zamrmlal.

	

	Harvan mykol plecom.

	

	Mlčky vykročili do tmy.

	Pustili sa cez polia, vzduch bol vlhký a chladný, od Tatier vial mrazivý vietor.

	

	Kráčali asi dvadsať minút, keď sa Harvanovi rozvibroval mobil. Prekvapene naň pozrel. Bol to jeho súkromný telefón, číslo dal iba niekoľkým ľuďom, z ktorých väčšina zahynula počas posledných piatich hodín.

	

	„Môžem?“ pozrel na agenta.

	

	„Máte to číslo dlho?“

	

	„Nie, súkromné čísla často striedam. Toto nemám ani dva týždne. Nie je na mňa registrované, vie o ňom len zopár ľudí.“

	

	„Tak to vezmite. Možno niečo dôležité, ale nehovorte nič konkrétne.“

	

	Harvan prikývol, prijal hovor a priložil si mobil k uchu.

	

	„Konečne som sa vám dovolala! Skúšam to už dve hodiny, sieť je preťažená, vypadáva,“ ozval sa ženský hlas.

	

	„Mária?“

	

	„Áno,“ potvrdila doktorka. „To, čo sa deje, je strašné, pozerám správy. Ale preto nevolám.“

	

	„Niečo s malou?“

	

	„Soničkin stav sa prudko zhoršil. Je to vážne a...“

	

	„Zhoršil?! Vraveli ste, že sa zlepšuje, že bude v poriadku...“

	

	Dávid naňho nechápavo pozeral. Harvan sa mu otočil chrbtom a poodišiel.

	

	„Bolo to tak, Soňa na liečbu dobre reagovala. Ukončili sme CHOP chemoterapiu, účinok cytostatík odoznel a... Organizmus zareagoval zle. Nie je to časté, no občas sa to prihodí. Nedá sa to predvídať. Asi budú musieť nasadiť druhý stupeň terapie. Záchrannú liečbu, zmeniť lieky aj dávkovanie.“ „Hovorili ste...“

	

	„Hovorila som vám, že je to náročná fáza.“

	

	„Nakoľko je to vážne?“

	

	„Dosť. Má vysoké horúčky, niektoré základné funkcie nepracujú dobre.“

	

	Harvanovi sa zakrútila hlava. Brodil sa húštinou uprostred noci, práve sa odohrával pokus o puč, Soni zlyhávajú základné funkcie...

	

	„Čo mám robiť?“ opýtal sa.

	

	„Môžete prísť?“

	

	„Teraz?!“

	

	„Potrebuje vás. Veľmi by pomohlo, keby ste tu boli, možno by sa vzchopila, zabojovala, to môže rozhodnúť.“

	

	„Rozhodnúť o čom?“

	

	„Jednoducho rozhodnúť, nechápete?“

	

	„Ale ja som...“ ovládol sa, nedopovedal, horúčkovito premýšľal.

	

	„Viem, videla som to v správach.“

	

	„Čo ste videli?“

	

	„To, čo sa deje. Zničený mestský úrad. Vraj má v tých útokoch prsty tajná služba a... vy osobne.“

	

	„Čože?! Kto povedal takú sprostosť?“

	

	„Nový premiér.“

	

	„Aký nový premiér?“

	

	„Jaroslav Rožný.“

	

	Harvan zarazene mlčal.

	

	„Viem, že je to hrozná situácia a že máte iné starosti. Lenže moja starosť je Soňa a tá vás potrebuje. Pýta sa na vás.“

	

	„Nemôžem...“

	

	„To dieťa nikoho iného nemá. Dali ste slovo chlapa!“ V neústupčivosti doktorky Anášovej bolo čosi odzbrojujúce.

	

	„Nerozumiete? Ja nemôžem...“

	

	Spojenie sa náhle prerušilo, vypadla sieť, telefón onemel.

	

	Harvan sklonil hlavu, chytil si ju do dlaní, bolo toho priveľa. Snažil sa premýšľať, no nešlo mu to, myšlienky chaoticky vírili, nevedel sa skoncentrovať.

	

	„Čo sa stalo?“ opýtal sa Dávid.

	

	Vysvetlil mu situáciu.

	

	„Do riti!“ zahrešil agent. Sonin stav ho nezaujímal, no informácia o novom premiérovi a jeho obvineniach tajnej služby z účasti na masakre všetko menila. „Môžeme zabudnúť na Štrbu, nesmú nás vidieť, odteraz sme štvaná zver. Televízia o nás určite práve informuje ako o zločincoch. Nikto nás nesmie vidieť, inak po nás všetci pôjdu – polícia, vojsko, kukláči, ešte aj skurvený piaty pluk špeciálneho určenia. Sme pre nich dôležití, aspoň do šiestej ráno, keď to odpália.“

	

	„Pôjdem s vami,“ povedal Harvan rezignovane.

	

	„Kam?“

	

	„Do Bratislavy.“

	

	Dávid nadvihol obočie: „Za ňou?“

	

	„Možno.“

	

	„Bláznite?“

	

	„Asi áno,“ mykol plecom primátor.

	

	Agent sa uškrnul, nechápavo pokrútil hlavou. Ten človek bol naozaj šialený, v hlave to mal pomotané. Pre krajinu by nešiel, no kvôli akémusi cudziemu decku to zvažuje.

	

	„Niečo mi napadlo,“ povedal Harvan. „Keď som zisťoval našu polohu, všimol som si, že cez Štrbu prechádza železnica, košicko-bohumínska trasa. Je veľmi frekventovaná, spája západ s východom. Možno keby sme...“

	

	„Nejaký nákladný vlak?“

	

	Harvan prikývol: „Ak zahneme na juh, dôjdeme priamo ku koľajisku, pretne nám cestu.“

	

	„Preskakuje vám, ale nápady nemáte zlé,“ skonštatoval Dávid spokojne.

	Koľajnice objavili o hodinu. Kráčali pozdĺž nich, až mali na dohľad stanicu v Štrbe. Zastali pri koľajisku a sledovali prechádzajúce vlaky. Za hodinu prešiel tadiaľ rýchlik do Košíc, osobný vlak s niekoľkými vagónmi a dva nákladné. Pred stanicou spomaľovali, jeden dokonca zastal. Smeroval na Žilinu, čo im vyhovovalo.

	

	Prikradli sa k nemu, Dávid nožom zapracoval na zámke krytého vagóna. Netrvalo mu to dlho, ozvalo sa cvaknutie a zámka povolila. Spoločne sa opreli do veľkých posuvných dvier a odsunuli ich nabok.

	

	Vagón bol prázdny.

	

	Nastúpili a znovu zatiahli dvere. Obaja sa triasli od zimy, vonku premrzli, vo vagóne to nebolo oveľa lepšie. Sadli si na studenú dlážku, opreli sa chrbtami o stenu a uvoľnili sa.

	

	O necelých desať minút sa vlak pohol, zopárkrát ním trhlo, no potom sa už plynulo rozbehol a vyrazil smerom k Žiline. Ak budú mať šťastie, zavezie ich priamo do Bratislavy. V opačnom prípade budú musieť prestúpiť.

	Monotónne natriasanie oboch uspávalo, čoskoro od únavy a otrasov z prežitých udalostí zadriemali, no dlho spať nedokázali. Hrkotanie vlaku, zima, no najmä vnútorné napätie ich prebudili, hneď ako si telá trochu odpočinuli. Harvan sa prebral o necelú hodinu, Dávid len driemal s pootvorenými očami.

	

	Viezli sa mlčky, občas niektorý vstal, prešiel k zamrežovanému oknu bez skla a díval sa na tmavú krajinu.

	

	Harvan si pripadal ako v dobytčiaku. Premýšľal o tom, že teraz, keď ho do toho Rožný namočil, sa udalosti v štáte stávajú aj jeho vecou. Nepáčilo sa mu, že musí tráviť noc vo vozni pripomínajúcom dobytčí vagón, nikto by sa v tejto krajine nemal voziť v dobytčiakoch, už nie. Aj preto bolo treba tie neoľudácke kurvy zastaviť.

	

	Ešte stále sa necítil osobne angažovaný, no mŕtvi Ružomberčania, jeho Ružomberčania, ako aj to, že ho Rožný označil za jedného z organizátorov masakry, to všetko ho do toho bahna čoraz väčšmi vťahovalo.

	

	Neznášal Rožného. Nemal ho rád, odkedy sa prvý raz stretli, aj keď mu neublížil – skôr naopak. Bolo to pred ôsmimi rokmi, Michal vtedy pracoval ešte v múzeu. Pred výročím narodenia Andreja Hlinku sa vedeniu múzea podarilo Rožného nahovoriť, aby sponzoroval expozíciu o tomto rodákovi z neďalekej Černovej.

	

	Úloha kurátora, ktorý mal napísať sprievodné texty a vybrať z depozitárov vhodné predmety, sa ušla Michalovi. Veľmi o to nestál, bola to nevďačná záležitosť, no nedalo sa vycúvať. Pustil sa teda do práce. Snažil sa o čo najobjektívnejší prístup, opísal Hlinkove zásluhy, no nevyhýbal sa ani prešľapom.

	

	Jaroslav Rožný prišiel zopár ráz osobne dozrieť, ako práca napreduje. Vtedy Michala prekvapil. V televízii ho vídal vystupovať ako vulgárneho primitíva, ktorý urážal každého, kto mu čo i len trochu oponoval alebo mal iný názor.

	

	V skutočnosti však pôsobil úplne inak. S Michalom sa zhováral pokojne a kultivovane, prejavil pomerne široký rozhľad, nijako mu nezasahoval do práce. Zhovievavo pokrčil plecami aj nad niektorými nelichotivými Hlinkovými citátmi či zábermi, ktoré Michal do expozície zaradil s chuťou provokovať.

	

	Jaroslav Rožný nebol hlupák. Presnejšie, vedel ním byť alebo nebyť podľa svojej vôle, podľa toho, ako vyhodnotil situáciu a aký prístup pokladal v danej chvíli za najlepší.

	

	Mal veľa tvárí, všetky rovnako úprimné. Michal až neskôr zistil, že to medzi mocnými nie je nič neobvyklé, práve naopak.

	

	Odpor v ňom Rožný prebudil až o niekoľko rokov, keď už pracoval ako televízny redaktor. Stál na nádvorí akejsi základnej školy. Betónový priestor zapĺňali povinne nastúpené deti a ich nadšení rodičia. Učitelia zhromaždenie vyzývali, aby radostne skandovali Rožného meno. Veď to bol on, kto sem dnes prišiel slávnostne otvoriť dve nové budovy školského komplexu. Postavili ich zo štátneho grantu, ktorý všemocný Rožný a jeho strana nasmerovali do dedinky neďaleko Ružomberka. Bola to vlastne jeho zásluha, že deti budú mať nové priestory, sám riaditeľ školy to tak povedal. Po prestrihnutí pásky nasledoval búrlivý potlesk.

	

	Poslanec predniesol príhovor, tváril sa skromne, rozprával o budúcnosti detí. Táral o tom, že rád pomáha národu a že mu bude pomáhať do posledného výdychu.

	

	Prirodzene, peniaze na školu nešli legálne. Rožný ako politik nesmel zasahovať do mechanizmu prideľovania štátnych grantov a už vôbec svojvoľne určovať, kam štátne peniaze pôjdu.

	

	Zhromaždený dav to nezaujímalo. Rodičia mu nadšene tlieskali, zaujímala ich nová škola, nie otázka legálnosti, Rožný bol pre nich hrdina, veď im pomohol a pomohol aj ich deťom.

	

	Michal sa na to pozeral zobďaleč. Netlieskal, veď sa už takmer dva roky stretával so Štarchom a veľa sa od neho naučil. Vedel napríklad aj to, že tridsať percent z grantu na nové školské budovy skončilo v Rožného vreckách. Úsporu dosiahli nadhodnotením rozpočtu na ministerstve a niekoľkonásobným porušením stavebných predpisov.

	

	Nové budovy pre deti, z ktorých sa vďační rodičia išli posrať, boli časované bomby. Iba náhoda rozhodne, dokedy budú stáť, či pod sebou nepochovajú desiatky detských telíčok, ktoré teraz radostne vykrikujú Rožného meno.

	

	A toho hrialo vyše desať miliónov korún, ktoré na tejto akcii zarobil. Podobných kšeftov mal rozbehnutých stovky po celom Slovensku. On pomáhal národu vo veľkom.

	

	Michal stál v tieni iba niekoľko metrov od Rožného. Premýšľal, že keby teraz urobil zopár krokov a strelil mu do hlavy z pištole Sig Sauer, ktorú mal zastrčenú v puzdre na bedrách, ušetril by štátu miliardové škody; o morálnom rozvrate, ktorý Rožný stelesňoval, ani nehovoriac.

	

	Mal nutkanie urobiť to. Napokon sa ovládol, aj on si nasadil masku úprimných sympatií a nakrútil s Rožným pekný propagačný rozhovor.

	

	Pachuť presvedčenia, že nemilosrdná fyzická likvidácia takýchto parazitov je jedinou cestou k poriadku, v ňom však už navždy zostala.

	„Prečo ste sa zbavili Vojtecha Drachara?“ prerušil Dávid monotónne hrkotanie vozňa.

	

	Harvana otázka zaskočila. Nečakal ju, nečakal ju tu a teraz, od agenta tajnej služby, ktorému to určite nebolo treba vysvetľovať. Veď on sám sa nepochybne podieľal na množstve oveľa väčších svinstiev.

	

	Mykol plecom: „Musel som.“ Nemalo zmysel zapierať, vedeli o každom jeho kroku, no nechcelo sa mu nič zdôvodňovať. Dúfal, že strohou a priamou odpoveďou Dávida odbije.

	

	„Nemuseli. Vojtech by vás nikdy nezradil. Bol to lojálny typ, vzácne lojálny. Rozprával mi o vás. Aj o Denise.“

	

	Harvanom trhlo: „Čože?! Vy ste ho poznali? Len nepovedzte, že aj on pre vás pracoval...“

	

	Dávid sa usmial: „Kdeže! Teda pracoval, ale iným spôsobom, nevedel o tom.“

	

	„Nerozumiem.“

	

	„Pred trinástimi rokmi som robil v utajení. Pod menom Ondrej Mikula som bol infiltrovaný v istej bratislavskej mafiánskej partii.“

	

	„Ako krysa?“

	

	„Presne tak. Vojtech tam vtedy nastúpil, úplný bažant. Spočiatku mal problémy s výjazdmi aj akciami. Potom si zvykol. No kšefty s drogami a ženami mu nerobili dobre, nebol ako ostatní, nevedel sa vyrovnať s tým, čo robí. Často popíjal. Keď sa ožral, rozprával o Denise aj o vás.“

	

	„Čo rozprával?“

	

	„Denisa mu chýbala, vraj to bola najlepšia baba na svete, atlétka, čo takmer išla na olympiádu, a tak. Mal pred ňou rešpekt, hovoril, že to v živote ďaleko dotiahne, nie ako on.“

	

	„A o mne?“ Harvana prekvapil vlastný záujem.

	

	„Občas povedal, že mu chýba ten okuliarnatý kokot, čo vždy mudruje, ale keď treba, vie dobre poradiť. Až oveľa neskôr som pochopil, že myslel vás.“

	

	Harvan sa uškrnul. Bol to nepríjemný úškrn.

	

	Všetko sa k nemu vracalo, akoby to išlo po kruhu. Dôsledky vlastných rozhodnutí a činov úplne nepochoval. Cítil sa ako v absurdnej verzii románu od Dostojevského. Najprv Lena so svojím umierajúcim manželom, potom chorá Soňa pripomínajúca posledné chvíle s Denisou, Štarch prihovárajúci sa z nahrávky tajnej služby a teraz Vojtech.

	

	„Ako to vtedy pred trinástimi rokmi dopadlo?“ opýtal sa Dávida, aby prerušil nepríjemné myšlienky.

	

	„Začalo prihárať. Bosovia tušili, že v skupine je krysa. Odviedol som podozrenie na iného pešiaka a zúčastnil sa na jeho poprave, inak sa nedalo. Aj Vojtech tam vtedy bol, tiež pomáhal. Potom sa nám konečne podarilo vyvolať vojnu medzi tými gangmi, ktoré nám prekážali. Zopár bosov sme odpravili sami. Vojtech sa vrátil do Ružomberka, moja úloha sa skončila, Ondrej Mikula sa vyparil, prestal existovať.“

	

	Rozhovor uviazol, ani jeden ho už nerozvíjal, prešla ich chuť.

	

	 

	 [image: Image] 

	

	 

	Nasledujúca hodina uplynula v úplnom tichu. Jediným zvukom bolo hrkotanie vagóna a škrípanie koľajníc.

	

	V Harvanovi vírili myšlienky, monotónny pohyb i zvuky ho znova uspávali.

	

	„Nechcel som, aby umrel ako Denisa,“ vyhŕklo z neho. Vyšlo to samo, jednoducho sa uvoľnil tlak v jeho vnútri.

	

	Strhol sa. Nebyť polospánku a zvláštneho stavu, v akom sa v posledných týždňoch nachádzal, nikdy by sa mu čosi také nestalo.

	

	Dávid naňho začudovane pozrel. Ani on nečakal, že mu tento chladný, dokonale sa ovládajúci sociopat povie čosi osobné. A už vôbec nie, že mu po šesťdesiatich minútach ticha odpovie na jeho otázku o Dracharovi.

	

	Zvraštil tvár: „Ako Denisa Filová? Nerozumiem.“

	

	Harvan zaváhal, pohľad mu zmätene prebehol po dlážke. Potom rezignoval. Vnútorný tlak bol priveľký, nedal sa znášať donekonečna. Tma v starom vŕzgajúcom vagóne, anonymný agent, ktorý sa určite nevolal Dávid, žiadny ozajstný záujem... Bolo to ako paródia na spoveď.

	

	„Keď umierala, už to nebola ona. Videl som, čo s ňou choroba spravila. Prosila, aby to skončili, aby ju zabili. Nielen preto, aby ju zbavili bolesti. Bola bojovníčka, zniesla by ju. Ona chcela zomrieť ako Denisa, nie ako kus mäsa.“

	

	Prehrabol si vlasy.

	

	Dávidovi neuniklo, že sa mu trasú prsty.

	

	„Pokiaľ viem,“ povedal potichu, „Drachar žiadny nádor nemal, bol zdravý. Nechápem, ako to súvisí s Denisou.“

	

	„Ale mal. Tiež umieral, aj keď mu rakovina nerozožierala telo. Chápete? Videl som, čo sa s ním robí. Rozpínalo sa to v ňom. Ako v Denise, lenže uňho to nebolo fyzické. Prestával byť Vojtechom, onedlho by skončil ako Laba, Bobo – len ďalší odpad. Boli sme priatelia. Myslím, tak naozaj. Mal som to dopustiť?“

	

	Dávid zažmurkal. Tušil, že Harvanovo myslenie je choré, no takáto absurdnosť mu vyrazila dych.

	

	„Doriti, takže si ho dal radšej zabiť?“ od prekvapenia prešiel na tykanie.

	

	Harvan si to ani nevšimol. Stále hľadel na dlážku.

	

	Zamračene pozrel agentovi do očí: „Vojtech, ozajstný Vojtech, by mi nikdy neodpustil, keby som to nespravil. Zomrel by tak či tak, bola to otázka času, lenže už nie ako Vojtech. Spravil som mu službu.“

	

	Zdalo sa, že to myslí vážne.

	

	„Ďakujem pekne za takú službu,“ zamrmlal agent a pokrútil hlavou.

	

	„Prekvapilo by ma, keby si to pochopil,“ prešiel na tykanie aj primátor. Teraz to už bolo jedno, slová sa z neho valili. „Nemohol som to nechať tak. Rozpúšťalo sa v ňom všetko, čo za niečo stálo. Mal vlastný bordel, pásol štetky, mrzačil ľudí, zabíjal...“

	

	„Pre teba.“

	

	Harvan sa uškrnul, prikývol a opäť sklonil hlavu: „Mňa nemal kto zastaviť.“

	

	„Nevrav, že ťa to mrzí.“

	

	„Čakal som, že to urobí Vojtech, že to pochopí. Keď som ho požiadal, aby odstránil Štarcha, dal som mu na to dôvod. Mal si to v tej hlúpej kotrbe spojiť, preto som mu to naservíroval. Aby si mohol moju vraždu zdôvodniť aj s tou svojou sprostou cťou!“

	

	Dávid nevydržal a rozosmial sa: „Čo to táraš? Príkaz, aby dal Vojtech dole Štarcha, bol tvoj pokus o samovraždu? Tak toto ti nezožeriem!“

	

	Harvan naňho ľahostajne pozrel. Tvár mal prázdnu, bez akéhokoľvek výrazu: „Zle som to odhadol, bolo už neskoro. Rakovina v ňom príliš pokročila. Poslúchol ma a Štarcha zabil. Zlyhal, nebol ozajstným priateľom.“

	

	„Trieskaš chujoviny,“ pokrčil plecami agent.

	

	Harvan ho nepočúval. Nezáležalo mu na ňom, mohol si myslieť, čo chcel. Všetko, čo potreboval, bolo zbaviť sa toho tlaku, jedu, čo sa v ňom hromadil celé roky.

	

	„Keď Denisa umrela a keď som pochopil, kam veci smerujú... Kam smerujeme my s Vojtechom, že to máme obaja v sebe... Keď som dal zmrzačiť Davida Szegeda, vypáliť latinčinárov dom, odstrániť primátora Marackého. Bolo vo mne niečo, čo chcelo, aby som to všetko zastavil, aby to Vojtech skončil. Musel som mu dať dôvod, ktorým by si to ospravedlnil. Stačilo, aby ma prezradil Štarchovi, keď to už nechcel urobiť sám. Tým, že dal Štarcha dole, to vo mne umlčal.“

	

	Dávid mu neveril ani slovo: „Koho chceš presvedčiť takýmito sračkami? Si hnusný zákerný hajzeľ, konal si vypočítavo a chladnokrvne.“

	

	„Odvtedy už áno,“ prikývol Harvan a odmlčal sa.

	

	Tentoraz definitívne.

	Po dvoch hodinách sa konečne dotrmácali do Žiliny. Vlak tam na štyridsať minút zastal, no potom sa znova rozbehol.

	

	„Týmto tempom sme v Bratislave najskôr okolo polnoci. Mali by sme sa vyspať. Každý má dve hodiny, na striedačku. Pre istotu,“ navrhol Dávid.

	

	Harvan súhlasil.

	

	Cesta ubiehala pomaly a monotónne. Nočný chlad im prenikal až do kostí.

	



	



	       XXI.

	Do Bratislavy dorazili krátko po polnoci. Vlak zastal na koľajisku asi tristo metrov od Hlavnej stanice. Zoskočili z vagóna a pešo zamierili do centra. Ulice pôsobili neosobne, neóny i reklamné tabule sa leskli. Mrholilo, Harvan čoskoro stratil orientáciu, nevedel, v ktorej časti mesta sa nachádzajú. Zastali pred nevľúdnou starou budovou.

	

	Dávid stlačil zvonček pri dverách, najprv dlho, potom dva razy krátko. Bol to dohodnutý signál, že je všetko v poriadku. Len na kamery, zobrazujúce návštevníka, sa totiž spoliehať nedalo – ani keď išlo o známu tvár. Mohol byť, napríklad, na muške číhajúcich nepriateľov a plniť nimi vnútené príkazy.

	

	Oceľové dvere otvoril statný ochrankár, oboch pri vstupe prehľadal – ďalšie interné pravidlo. Keď nenašiel odpočúvacie zariadenie ani žiadnu nepovolenú zbraň (Dávid mal pri sebe len subkompaktný Glock 30, samopal Mikro-Uzi zostal v helikoptére), pustil ich ďalej. Ocitli sa vo vstupnej hale centrály. Harvan to tu už poznal.

	

	Na prízemí vládol ruch, pohybovalo sa tu ešte viac technikov a analytikov než pri minulej návšteve. Hmýrili sa medzi prístrojmi, vyhodnocovali informácie, analyzovali získané dáta.

	

	Harvan premýšľal, že všetci títo ľudia sú už zrejme taktiež štvancami, pretože pracovali pre sekciu tajnej služby, ktorá sa nepodvolila Vesne a Rožnému. Všetci dúfali, že prekazia štátny prevrat, ktorý sa už začal. Ešte nevedeli, aké vážne informácie im poskytnú dokumenty, čo im nesú.

	

	Vyšli po schodoch a zamierili do Gemrického kancelárie. Keď ich uvidel, vyskočil spoza stola, prešiel k Dávidovi, podal mu ruku a uznanlivo ho potľapkal po pleci.

	

	„Dobrá práca,“ povedal.

	

	Ani tentoraz Harvanovi ruku nepodal, len ho kývnutím hlavy pozdravil.

	

	„Vďaka za dokumenty,“ zašomral.

	

	Dávid mu podal USB kľúč s materiálmi.

	

	Zasunul ho do počítača. Najprv si prezrel zašifrovaný zoznam členov, potom údaje týkajúce sa odpálenia rakety.

	

	„Pochopili ste, čo to je?“ opýtal sa Dávida. Dokonale sa ovládal, na tvári ani v hlase mu nebolo poznať žiadne prekvapenie či nervozitu.

	

	„Myslím, že áno. Odpaľovacie koordináty.“

	

	„Podľa tohto časového údaja nám do úderu zostáva päť hodín,“ pokýval hlavou a zamyslel sa.

	

	Potom ožil, skopíroval si dokumenty na pevný disk, vybral kľúč, zobral ho a rázne zamieril do vestibulu. Kráčali za ním. Pre Dávida to bolo pokračovanie úlohy, Harvan bol zvedavý, či zistia, aké miesto koordináty označujú. Mal pocit, že pre vec urobil, čo mohol. Ešte sa pozrie, čo zistia, a vyrazí za Soňou.

	

	Vošli do miestnosti plnej blikajúcich panelov, prístroje obsluhoval jediný technik – mladý tridsiatnik v nemodernej kockovanej košeli.

	

	„Pozrite sa na toto,“ povedal Gemrický a podal mu USB kľúč.

	

	Technik sa na nič nepýtal, pripojil kľúč a prezeral si zašifrované dokumenty.

	

	„To prvé je zrejme zoznam mien a kontaktných údajov. Chlapci to rozšifrujú. Druhý dokument je zaujímavejší. Koordináty v kóde pre odpaľovacie zariadenie...“ vysvetľoval.

	

	„Mysleli sme si. Chceme vedieť, pre aké zariadenie,“ prerušil ho Gemrický.

	

	Technik spustil akýsi program, vpísal koordináty do vyznačeného okna, potvrdil.

	

	Na monitore sa ukázal výsledok.

	

	„Áno, štandardné kódovanie pre ruské pojazdné odpaľovacie zariadenie MAZ. Tento reťazec je konkrétne pre typ MAZ-516,“ povedal technik.

	

	„Z toho sa odpaľujú taktické balistické rakety.“

	

	„Áno, prirodzene. Rakety typu Scud.“

	

	„Kurva,“ vydýchol Dávid.

	

	Gemrický naňho zazrel. Takéto prejavy netoleroval. Agenta ospravedlňovali iba stresujúce udalosti, ktorými prešiel. Podplukovník sa ho zatiaľ nepýtal na detaily, tie prídu na rad neskôr. Teraz pred nimi stojí kriticky dôležitá úloha.

	

	„Čo je raketa Scud?“ opýtal sa Harvan.

	

	Technik sa uškrnul: „Scud sú ruské taktické rakety vyvinuté z nacistickej V-2. Sú to pomerne zastarané typy Zem-Zem. Môžu mať konvenčnú vysoko výbušnú hlavicu, ale aj chemickú či jadrovú... Merajú tak dvanásť metrov, hlavica môže vážiť až tonu. Bežný dolet je okolo tristo kilometrov.“

	

	„Čo môže taká raketa spôsobiť?“ zastavil ho Gemrický.

	

	„V husto zaľudnenej oblasti?“

	

	„Áno.“

	

	„Dokonalú spúšť,“ povedal technik a mykol plecom.

	

	„Tak si švihnite, nech k tomu nedôjde! Rozkódujte to, nech vieme, kde je terč!“

	

	Technik sa otočil naspäť k monitoru. V programe zapol akúsi funkciu. Okno, do ktorého vpísal koordináty, zmizlo. Nahradila ho digitálna mapa. Do okna nad ňou opäť prepísal reťazec čísel z dokumentu. Zo dve sekundy sa nič nedialo, potom sa obraz posunul a v jednom bode zasvietil symbol červeného zameriavacieho kríža.

	

	„Tu je to,“ ukázal technik na červený znak.

	

	Dávid sa nahol bližšie, aby prečítal, čo označuje.

	

	Keď mu to došlo, vzpriamil sa, oči sa mu rozšírili, uprel na Gemrického vyjavený pohľad.

	

	„To hádam nie,“ vysúkal zo seba.

	

	„Kde to je? Spamätajte sa!“

	

	„V Bratislave. Študentské domovy Ľudovíta Štúra.“

	

	„Kurva!“ vyletelo z Gemrického. „To je komplex internátov, celé mestečko, sú tam stovky, tisícky študentov...“

	

	„Tu píšu, že osemtisíc študentov,“ ozval sa technik, ktorý medzitým vyhľadal príslušné informácie na internete.

	

	„Je víkend. Osemtisíc ich tam nebude, ale štyri až päťtisíc určite,“ premýšľal nahlas Dávid.

	

	„Aké škody tam môže raketa narobiť?“ podplukovník sa nahol a sústredene sledoval monitor.

	

	Technik spustil trojrozmernú digitálnu mapu, vyhľadal vysokoškolské mestečko, prezeral si ho z viacerých smerov.

	

	„Je to v miernom údolí. Ak by raketa dopadla presne, tlaková vlna by sa nerozptýlila, efekt výbuchu by sa znásobil. Prirodzene, všetko závisí od typu bojovej hlavice. Ak použijú konvenčnú výbušnú, bude to závisieť najmä od jej váhy. Pri najslabšej, päťkilotonovej, vyhladia celý areál, no jednotonová hlavica so silou osemdesiatich kiloton môže vyhladiť celý kraj. Ak použijú jadrovú alebo chemickú hlavicu, napríklad s bojovým plynom VX, budú tu státisíce mŕtvych, aj v Rakúsku.“

	

	„O čosi také im nejde, použijú menšiu, tipujem päťkilotonovú. Tá sa zháňa najľahšie. Chcú dostať len tých študentov,“ povedal Gemrický.

	

	„Ako to môžete vedieť?“ nerozumel technik.

	

	Podplukovník mávol rukou.

	

	„Aj mňa by to zaujímalo,“ ozval sa Dávid.

	

	„Čomu nerozumiete? Veď je to jasné! Spojte si trochu fakty. Sú za tým Vesna a Rožný, teraz už premiér Rožný.“

	

	Harvan pochopil prvý: „Nejde im len o štátny prevrat.“

	

	„Prirodzene, že nie. To vám došlo až teraz? Bolo to jasné hneď, ako ste prišli s tými koordinátmi. Doterajšie akcie mali iba pripraviť pôdu na to, čo príde.“

	

	„Tak o čo ide?“ technik stále nechápal.

	

	Gemrický pred ním ani pred Harvanom nechcel príliš hovoriť, no primátor to povedal za neho.

	

	„Rožnému vždy išlo najmä o peniaze. Aj teraz mu ide v prvom rade o ne. Tým nacionalistickým somarinám ani sám neverí, používa ich len ako politický nástroj, aby mohol ďalej hrabať. Verí im len do tej miery, pokiaľ mu prinášajú peniaze, veľa peňazí. Na ničom inom mu nezáleží. Ani teraz to nie je inak.“

	

	„Veď už ukradol miliardy zo štátneho rozpočtu aj z eurofondov. Čo sype ešte viac?“ opýtal sa Dávid.

	

	„Premýšľaj. Existuje už len jeden výnosnejší biznis!“ Harvan pozrel na Gemrického, či súhlasí. Ten nebadane prikývol. Primátorove dedukčné schopnosti naňho zapôsobili.

	

	Agent prekvapene pozrel na Harvana: „Iný biznis?“

	

	„Veď ti vravím, premýšľaj. Daj si dokopy všetky kroky, ktoré doteraz urobil, aj tú raketu.“

	

	Technikovi odrazu svitlo, oči sa mu rozšírili vzrušením.

	

	„Hádam len nemyslíte...“

	

	„Áno, presne tak,“ konštatoval Harvan a znova pozrel na Gemrického.

	

	Podplukovník chvíľu mlčal, potom prikývol a vyslovil jediné slovo: „Vojna.“

	V kancelárii zavládlo ticho.

	

	„Masakrou v Černovej, vystrieľaním poriadkovej čaty, celou svojou rétorikou vybičoval napätie medzi nami a Maďarmi do krajnosti, už teraz prichádza ku krvavým šarvátkam. Čím väčšie napätie, tým menšia provokácia stačí na vyvolanie vojny. Ak sa stane nejaká katastrofa, napríklad, že raketa vystrelená z Maďarska zabije tisícky slovenských študentov, premiér môže vyhlásiť odvetné kroky, môže vyhlásiť vojnu... Celkom legitímne a so silnou podporou rozhnevaných más,“ chrlil vzrušene Dávid.

	

	„Tú raketu nemusia vystreliť z Maďarska,“ spresnil Harvan. „Stačí, keď sa to tak verejnosti a svetu naservíruje. Zopár tisícok mŕtvych a ľudia prestanú racionálne rozmýšľať, prepuknú tie najprízemnejšie vášne, krvavá národnostná nenávisť, peklo. Aspoň polovica národa bude Rožnému tlieskať, že vyhlásil odvetu, že proti Maďarom rázne zakročil. Takto sa začala väčšina vojen. Ale je reálne vyvolať vojnu? Veď sú oba štáty v NATO a Únii.“

	

	„To, že nevypukne vojna, lebo sme v jednom vojenskom pakte, je ilúzia. Nanešťastie jej verí mnoho ľudí,“ povedal Gemrický. „V praxi sa však vojna môže pokojne začať. Už sa to aj stalo, napríklad medzi Tureckom a Gréckom. Oba štáty patrili do NATO a bojovali spolu. Čo urobia Únia a ďalšie spolky? Možno by na nás uvalili sankcie, embargá, navonok nás budú karhať, vynasnažia sa konflikt urovnať, vytvoriť bezpečnostnú zónu. Pohrozia nám vylúčením zo svojich štruktúr, ba možno nás aj vylúčia. V skutočnosti však budú udržiavať vojnový stav, obe bojujúce strany dotovať zbraňami, technikou, pohonnými látkami, liekmi... Dajú nám prostriedky, aby sme toho čo najviac zničili, a potom nám budú pomáhať s povojnovou obnovou. Vyriešilo by to veľa problémov, v ktorých sa Únia topí. Nič nám neposkytnú zadarmo. Všetko nás bude stáť peniaze, obrovské peniaze. Maďarov takisto. Oba štáty sa kriticky zadlžia na desiatky rokov. Vojna je najlepší biznis, kto by ju nechcel? Robia to tak na celom svete, nebuďme naivní, že tu by to bolo iné. Nikto zo Západu za nás nepôjde umierať, nebuďte smiešni. Predali nás Hitlerovi aj Sovietom, nikdy si pre nás nepálili ruky, prečo by mali teraz? Vojnový konflikt medzi bezvýznamnými štátikmi kdesi na hraniciach východnej Európy – optimálne odbytisko, skvelá príležitosť na záchranu európskej ekonomiky a meny. Žiadne problémy, samé pozitíva.“

	

	„A čo by z toho pritieklo Rožnému?“ vstúpil do podplukovníkovho výkladu Dávid.

	

	„No predsa prachy, veľa peňazí! Robil by to, čo robil doteraz, ale na oveľa vyššej úrovni. Ako premiér by sprostredkúval obrovské štátne zákazky na všetko, čo si vojnový stav vyžaduje. Nemusí ísť ani o otvorenú vojnu, stačí dlhoročný pohotovostný stav s množstvom drobných konfliktov. Znamená to nákup techniky, technológií, zbrojenie, zvyšovanie armádneho stavu... Bral by od západných firiem astronomické provízie. Možno aj vojna naostro by mu urobila radosť. Je to hovädo, rozdrbať nenávidenú Budapešť je isto jeho sen.“

	

	„A čo mŕtvi Slováci? Myslíte, že by ho to netrápilo?“

	

	„To určite!“ uškrnul sa Gemrický a mávol rukou.

	

	„Zdá sa mi to prehnané,“ zapochyboval Dávid.

	

	„Prehnané? Nepravdepodobné? Potom nevieš nič o chorobnej ctižiadosti takýchto ľudí. Rožný baží po moci, za tie roky si na ňu zvykol, je preňho najsilnejšou drogou, nemôže bez nej jestvovať, chce ovládať masy. Správa sa ako narkoman pri abstiaku. Feťák na ulici zabije dôchodkyňu, len aby sa dostal k dávke. Čo urobí vplyvný politik závislý od neustáleho zvyšovania svojej moci a príjmov? Obete nič neznamenajú. Jeho duchovní bratia – gardisti – dali pre majetky vyhladiť sedemdesiattisíc Židov a ani nežmurkli. Prečo by Rožný neobetoval nejakých päť, možno aj desaťtisíc spoluobčanov? Vôbec nič to pre neho neznamená, on inak rozmýšľa. A výbavu na to má. už dávno obchoduje s ruskou mafiou, to vieme. cez ňu nakúpil veľa bojovej techniky z ruských armádnych skladov. Prečo nie aj raketu Scud?!“

	

	Podplukovník sa odmlčal, bez slova vyšiel z kancelárie. Dávid sa pobral za ním.

	

	Technik ešte raz overil, či zakódované súradnice lokalizoval správne.

	

	Harvan ho sledoval, takáto práca ho očarila.

	

	„Ako to funguje?“ opýtal sa.

	

	„Jednoducho. Zadáte koordináty a program ich lokalizuje na mape. Alebo naopak – označíte na mape akékoľvek miesto a softvér vám vyhodí jeho zakódované údaje. Vo formáte pre ten typ odpaľovacieho zariadenia, aký vás zaujíma. My teraz pracujeme s pojazdným odpaľovačom MAZ-516 na rakety Scud. chcete si to vyskúšať?“ technik miloval svoju prácu, takže prekypoval ochotou. Nezdalo sa mu, že by ten neznámy chlap Gemrickému prekážal, veď podplukovník pred ním rozprával celkom otvorene. chcel mu teda v aktuálnej situácii poskytnúť čo najviac potrebných technických informácií.

	

	Harvan sa usmial. Páčilo sa mu to.

	

	„Rád by som.“

	

	Technik ho pustil za počítač. Naozaj to bolo jednoduché. Stačilo na mape vybrať cieľ, potvrdiť a program ukázal reťazec čísel – zakódované cieľové súradnice.

	

	Harvan zopár ráz skúšobne klikol, potom na mape pohľadal akýsi bod. Našiel ho, zvedavo si ho označil a potvrdil. Program vyhodil reťazec čísel.

	

	„Zaujímavý cieľ, len čo je pravda,“ zasmial sa technik.

	

	„Tiež si myslím,“ usmial sa Harvan a ešte raz pohľadom preletel po číslach.

	Harvana si nikto nevšímal, centrála žila hektickým ruchom. Chvíľu sa po nej obšmietal, potom zamieril k východu. Bol najvyšší čas vybrať sa za Soňou, veď slovo robí chlapa.

	

	„Pán Harvan, poďte ešte na chvíľu!“ zakričal naňho Gemrický z poschodia.

	

	Pokrčil plecami a vrátil sa na schodisko.

	

	Podplukovník vošiel do svojej kancelárie a posadil sa za stôl. Tváril sa ustarostene.

	

	„Je to vybavené, nie? Určili ste cieľ. Spustíte poplach, nariadite evakuáciu. Ak by sa aj odpálenie rakety nepodarilo zastaviť, nebudú straty na životoch, potom vystúpite s informáciami, čo máte, a Rožného plán sa zrúti,“ začal Harvan.

	

	Gemrický pokrútil hlavou.

	

	„Je to zložitejšie.“

	

	„Akože zložitejšie?“

	

	„Rožný teraz predstavuje štátnu moc. My sme sa práve stali zločincami. Len čo vystúpime, len čo dáme o sebe vedieť, zlikvidujú nás. Nemajte ilúzie, tak sa to robí. Ide im o všetko.“

	

	„Nemám ilúzie.“

	

	„Poznám pravidlá spravodajských hier. V okamihu, ako prišlo v ružomberskej centrále k úniku informácií, vyslali komando, aby zlikvidovalo všetkých, čo s plánom operácie prišli do kontaktu. Zároveň sa však museli poistiť pre prípad, že by to nevyšlo. Určite už podnikli kroky na polícii, v armáde aj médiách. Ak s touto informáciou prídeme, vyhodnotia ju ako mätúcu správu pochádzajúcu od samotných organizátorov útokov. Nestane sa vôbec nič, jedine sa označíme a pôjdu po nás.“

	

	„Ale evakuáciu predsa musíte nariadiť!“ naliehal Harvan.

	

	„Ide o celý komplex internátov, nemôžete tam zavolať, že v každej budove je bomba alebo že na nich letí raketa. Neverili by vám. Vesna má teraz v rukách ministerstvo vnútra. Chápete, čo to znamená? Určite už všetkých upozornila, že dnes môžu očakávať takéto mätúce výstrahy, ktorých úlohou má byť odpútanie policajtov a silových zložiek od niečoho naozaj dôležitého. Nezasiahnu. Nanajvýš niekoho pošlú, nech to preverí. Dokonca predpokladám, že už strážia všetky prístupy, aby sme tam neprenikli. Z kontrolných postov odídu až zajtra ráno – tesne pred útokom.“

	

	„Čo chcete robiť?“

	

	„Zaujíma vás to? Veď naša spolupráca sa nateraz skončila.“

	

	„Nateraz?“ primátor zvýšil hlas. „Vraveli ste, že keď pomôžem, sme vyrovnaní a moja zložka prestane existovať!“

	

	Podplukovník sa usmial, ale neodvetil.

	

	Tým úsmevom však vyjadril všetko. Ich „spolupráca“ sa nikdy neskončí. Budú ho mať na obojku ako psa, možno mu obojok sem-tam povolia, ale keď bude treba, znova ho pevne utiahnu.

	

	„Pravda je taká,“ pokračoval po chvíli Gemrický, „že máme určité indície, kde by mohla byť hlavná centrála Vesny. Nie je ďaleko od Bratislavy. Nevieme to naisto, zhromažďujeme informácie, vyhodnocujeme ich, čakáme na výsledky prieskumu. Úplnú istotu budeme mať tak o desať hodín. Vtedy sme chceli zasiahnuť, lenže tá raketa všetko mení. Jediná šanca pre tých mladých aj na zastavenie celého zámeru je zariskovať a udrieť okamžite. S tým, čo máme. Nie je toho veľa.“

	

	„Myslíte, že odtiaľ odpália raketu?“

	

	„Dúfame. Ak nie, v ich centrále najlepšie zistíme, kde sa to miesto nachádza. Ak majú naozaj pojazdné odpaľovacie zariadenie, môže to byť kdekoľvek.“

	

	„Chcete, aby som ta išiel s vami?“ začudoval sa Harvan.

	

	„Nemusíte, je to na vás, ale radšej by som vás mal na očiach. Viete toho priveľa. Možno by ste sa aj hodili. V tejto chvíli máme pätnásť operatívcov, ale len piatich analytikov. Potrebujem ich tu, pracujú už druhý deň bez spánku. Nemáte predstavu, aké množstvo dát a informácií sa tu zbieha. Myslí vám to, viete z ľudí vytiahnuť, čo treba, hodili by ste sa.“

	

	„Prišiel som sem kvôli Soni.“

	

	Gemrický sa zamračil: „Naozaj tomu veríte?“

	

	Harvan zaváhal. V tej chvíli nevedel, prečo vlastne prišiel. Možno za Soňou, možno pre starosť o štát a národ, no možno aj pre oveľa hlbšie a temnejšie záujmy... Ťažko sa vo svojich cieľoch orientoval.

	

	Kolabujúca Soňa v nemocnici, tisícky študentov, hajzli, čo ho chcú donekonečna držať v hrsti; iní hajzli, ktorí túžia vyvolať vojnu, len aby im ešte viac narástli kontá, všetko to vírilo, musel to spojiť do jedného celku, vyriešiť jedným šmahom, raz a navždy, aby sa mu to už neplietlo.

	

	„Bude to rýchla akcia, musí byť rýchla a prekvapivá. Nevieme, aká sila tam čaká, bleskový úder je jediná šanca, na nič iné nemáme dostatok ľudí ani potrebnú výzbroj. Nemôžeme sa na nikoho obrátiť, nikto nám nepomôže, sme nepriatelia štátu. V tejto chvíli sa nedá rozlíšiť, kto je priateľ a kto vlastizradca,“ doložil podplukovník.

	

	Harvan váhal. Boli dve hodiny v noci, Soňa aj tak s najväčšou pravdepodobnosťou spí, do nemocnice by sa teraz musel dobýjať. Ráno to pôjde lepšie, ráno pôjde všetko oveľa lepšie...

	

	„Takže? Potrebujem to vedieť, už vyrážame...“

	

	Harvan ešte chvíľu váhal, potom prikývol.

	Prešli do zadnej časti budovy, ktorá slúžila ako garáž. Okrem niekoľkých nenápadných osobných áut tu stáli aj tri čierne SUV – Volkswageny Touareg. Vládol okolo nich čulý ruch. Agenti si kontrolovali zbrane – väčšina z nich bola vyzbrojená automatickými puškami HK MP5 SD s tlmičmi, ktoré medzi sebou nazývali supresory.

	

	„Zavolám do nemocnice, chcem vedieť, čo je s malou,“ oznámil Harvan podplukovníkovi.

	

	„Nehovorte nič konkrétne.“

	

	„Samozrejme.“

	

	Odstúpil o pár krokov, Gemrický sa tiež vzdialil, rozprával sa s chlapmi, spresňoval detaily, vydával rozkazy.

	

	Telefón zazvonil len dva razy a Mária už zdvihla. Prekvapilo ho to, myslel si, že ju zobudí, alebo že vôbec nezdvihne.

	

	„Haló,“ ozvala sa unaveným hlasom.

	

	„Prišiel som, už som v Bratislave,“ oznámil jej.

	

	Čakal, že sa aspoň trochu poteší, no hlas jej neožil.

	

	„Som pri nej, príďte.“

	

	„Ako jej je?“

	

	„Nezlepšuje sa to.“

	

	„Ani trochu?“

	

	„Príďte.“

	

	„Musím ešte vybaviť jednu vec a som tam.“

	

	„Čože? Akú vec?! Ste v Bratislave a nejdete rovno sem?“ jej hlas mrazil.

	

	„Je to dôležité. Nemôžem teraz hovoriť.“

	

	„Soňa je na tom zle, potrebuje vás, celú noc nespala, pýta sa, kde ste!“

	

	Harvan mlčal, zhlboka vydýchol.

	

	„Dali ste slovo,“ naliehala.

	

	„Som tu, už idem! O chvíľu. Nerozumiete?“

	

	„Vyšla som na chodbu z jej izby. Vrátim sa a dám vám ju k telefónu, dobre?“

	

	Išla na to rafinovane, sám Harvan by to neurobil lepšie.

	

	„Dobre,“ povedal.

	

	Počul, ako urobila zopár krokov po nemocničnej chodbe, otvorila dvere, vošla do izby. Povedala niekoľko slov, v reproduktore zašušťala látka.

	

	„Ujo Harvan?“ ozvala sa Soňa. Hlas takmer nespoznal, bol tichý, utrápený, vyhasnutý, musela mať úplne sucho v hrdle, ani meno mu neskomolila.

	

	„Tu som, moja.“

	

	„Kedy už prídeš?“

	

	„Som v Bratislave. Už idem, o chvíľu som pri tebe,“ klamal.

	

	„Bolí to, je mi veľmi zle. Bojím sa,“ pípla.

	

	„Sonička, prídem.“

	

	„Za koľko prídeš?“

	

	„Chvíľočku, pár minút.“

	

	„Dobre, budem čakať.“

	

	Rozhovor ju vyčerpal, slová z nej vychádzali ťažko, nahlas lapala dych.

	

	„O chvíľu som pri tebe, len vydrž, ešte chvíľu.“

	

	„Verím ti, ujo Michal,“ vydýchla namáhavo. Harvan sa mykol, prvý raz ho oslovila menom. Dlhšie sa však nad tým nezamýšľal, aj jeho rozhovor vyčerpal. Bolo to, ako povedal Štarch – keď niečo dlho predstierate, čosi z toho sa na vás nalepí. Harvan už dlho predstieral ľudskosť. Aspoň k Soni. ľudskosť bola zákerná, obrusovala hrany kryštálu, kazila jeho dokonalosť, zahmlievala ľadovú priezračnosť. Votrela sa do jeho duše a začala sa rozpínať. Keď záleží na jednom človeku, začne záležať aj na ostatných; keď záleží na jednom dieťati, aj päťtisíc študentov prestane byť ľahostajných; a potom odrazu čosi pocíti aj voči tomu tupému stádu, rútiacemu sa do vojny ako na bitúnok.

	

	Rozhodol sa, že pôjde s Gemrickým, preto Soni klamal – päťtisíc študentov i celé stádo bolo predsa viac než jedna bytosť, najmä keď išlo len o hodinku, najviac dve.

	

	V telefóne sa znova ozval hlas doktorky Anášovej.

	

	„Čakáme vás. Čo vlastne ešte musíte urobiť?“ syčala.

	

	„Dať dole zopár kokotov,“ odsekol Harvan a ukončil hovor.

	



	



	       XXIII.

	Vyštartovali. Tri touaregy plné operatívcov uháňali v kolóne za sebou.

	

	Ulice Bratislavy ešte neboli zaplnené autami, rýchlo sa nimi preplietli, aby sa dostali z centra. Obišli Lamač, po ceste číslo 505 zamierili k Stupave. Pri Máste však odbočili doprava, do polí a lesov. Terén sa mierne dvíhal, no pre džípy to neznamenalo žiadnu záťaž. Prešli popri výstavbe rodinných domov na Hrubých lúkach a vnorili sa hlbšie do lesov.

	

	Po úzkych neudržiavaných cestách sa viezli vyše dvadsať minút. Najhlbšia tma pomaly redla, východ slnka bol ešte ďaleko, no viditeľnosť sa už zlepšovala. To ich zámerom nenahrávalo.

	

	Našťastie sa z vlhkej lesnej pôdy začali dvíhať chuchvalce hmly. Všetko akoby obalila vata, dovideli len na niekoľko metrov, museli zapnúť diaľkové reflektory. Zastali pred hradbou smrekov, cesta pokračovala ďalej, no Dávid Harvanovi povedal, že posledných sedemsto metrov musia prejsť peši.

	

	Agent mu podal modernú brokovnicu Benelli M90 – vraj na osobnú obranu – ubezpečil sa, či z nej Harvan vie strieľať, a vysvetlil mu, že sa má držať vzadu, vstupovať len do zaistených sektorov, nerobiť najmenší hluk, nerozprávať ani neriskovať.

	

	Potom sa rozdelili do troch tímov a vyrazili do lesa. Harvan kráčal ako predposledný v skupine, v ktorej bol aj Gemrický. Šero vyplnené hustou hmlou mu znemožňovalo sledovať, čo sa deje na čele.

	

	Zastali, nevedel prečo, brokovnicu držal v pohotovostnej polohe a čakal.

	

	Znova sa pohli vpred. Až po niekoľkých metroch si všimol, že v ceste im stojí plot. Agenti najprv zisťovali, či ho môžu prestrihnúť, aby nespustili poplach. Keď nič podozrivé nenašli, prestrihli ho a cez úzku štrbinu sa všetci pretiahli.

	

	Zakrádali sa ešte sto metrov a hustá smrečina sa skončila. Stáli na okraji rozľahlej lesnej lúky. V jej strede sa rozkladal kláštorný komplex. Musel byť veľmi starý, niesol gotické znaky, no z veľkej časti ho prestavali v barokovom štýle.

	

	Budovy boli osvetlené, mohli si ich dôkladne poobzerať. Najkomplikovanejšia sa zdala hlavná kláštorná budova. Tesne pri nej stál malý, jednoloďový gotický kostolík s nízkou vežou. Za hlavnou budovou sa krčilo ešte zopár menších hospodárskych stavieb. Budovy obopínal nevysoký múr.

	

	Agenti sa prikrčili, na čosi čakali. Harvan si tiež čupol a napäto sledoval okolie. Všimol si, že z lesa prebehlo k hospodárskym budovám zopár postáv, museli to byť členovia druhého tímu.

	

	Ďalšie siluety pomaly mierili k hlavnej budove. Keď už stáli blízko pri nej, dva razy sa zablyslo, Harvan začul slabé zapraskanie. Domyslel si, že zlikvidovali dvojčlennú stráž pred vchodom. Priplazili sa k dverám a nehlučne ich vypáčili. Inokedy by zrejme použili trhavinu, ale teraz sa potrebovali dostať dnu nepozorovane.

	

	Agenti ani netušili, aké majú šťastie. Keby sem vnikli inokedy, väčšina z nich by už bola mŕtva. V posledných dňoch tu bývala oveľa početnejšia stráž. Krátko pred polnocou sa však ozbrojenci presunuli do lokality s raketou, aby zabezpečili hladký priebeh jej odpálenia. Zostala tu len niekoľkočlenná posádka.

	

	Harvanov tím sa pohol dopredu, bežali cez hmlu, nebolo ich počuť, zdalo sa, že husté chuchvalce pohlcujú všetky zvuky. Preliezli nízky múr a zamierili ku kláštornej budove. Keď k nej pribehli, brána už bola otvorená, agenti z prvého tímu vošli dovnútra; tí pri hospodárskych budovách ich kryli a istili. Pomocou ďalekohľadov s infračerveným videním sledovali okolie, zbrane mali pripravené na streľbu, striehli na akýkoľvek náznak pohybu.

	

	Harvan nasledoval Gemrického. Vošli do brány, prešli krátkou chodbou a ocitli sa na krížovej chodbe s arkádami, ktorá obopínala štvorcovú rajskú záhradu vo dvore. Z fontány striekala voda, jej žblnkot bol jediný zvuk, čo Harvan počul.

	

	Zrazu sa ozval praskot výstrelov – zrejme zlikvidovali ďalšiu hliadku.

	

	Agenti z ich tímu prečesávali prízemie, ostatní sa pohybovali na poschodí. Keď na niekoho natrafili, ozvalo sa krátke zapraskanie tlmených výstrelov a vzápätí opäť nastalo ticho.

	

	Gemrický sa držal vzadu, pri Harvanovi. V slúchadlách vysielačky ticho šumeli strohé hlásenia operatívcov.

	

	Vyčistenie kláštora netrvalo ani pol hodiny. Až ku koncu sa ozvalo aj zopár hlasných výstrelov a výkrikov, no agenti odpor rýchlo spacifikovali.

	

	Podplukovník si vypočul dlhšie hlásenie, otočil sa k Harvanovi a tlmeným hlasom povedal: „Zdá sa, že kláštor je čistý. Zajali sme zopár mužov. Boli neozbrojení, zrejme radisti. Dostaneme z nich všetko, čo potrebujeme. Najväčší odpor kládli v knižnici – to boli tie výstrely, čo sme počuli. Niekto odtiaľ unikol. Podľa agenta sa spustil výťahom do priestorov pod knižnicou. To by malo byť tam.“

	

	Ukázal na druhý koniec krížovej chodby. Boli tam úzke drevené dvere vedúce do krypty.

	Dvaja operatívci si s nimi rýchlo poradili, pridali sa k nim ďalší dvaja, v taktickej formácii zostupovali po točitých schodoch. Dlho sa nič nedialo, nebolo počuť žiadne výstrely.

	

	V Gemrického slúchadlách čosi zapraskalo. Harvan, stojaci vedľa neho, počul, ako mu agent podáva hlásenie. Znelo to nástojčivo a rozrušene.

	

	„Ideme tam,“ povedal Gemrický do mikrofónu. Otočil sa k Harvanovi: „Poďte aj vy, toto musíte vidieť.“

	

	Podplukovník kráčal s pripravenou MP5 vpredu, Harvan s brokovnicou za ním. Úzke schody sa zavrtávali hlboko pod zem, zostupovať po nich nebolo jednoduché, šmýkalo sa, aj vzduch bol čoraz chladnejší.

	

	Harvanovi nedali baterku, musel sa spoliehať na Gemrického, ktorý ju mal pripevnenú priamo na zbrani. Úzky prúd bieleho svetla však nestačil, takže sa Harvan dva razy pokĺzol, takmer spadol na podplukovníka. Keď dorazili do krypty, naskytol sa im bizarný pohľad.

	

	V krypte osvetlenej hrubými sviecami a vyzdobenej gardistickými prápormi s dvojkrížom stáli štyria operatívci a mierili na zošúvereného starca v čiernej gardistickej uniforme. Starec si agentov vôbec nevšímal.

	

	Pôsobil ako v zajatí náboženského tranzu alebo stareckého šialenstva. Telo sa mu chvelo zimou aj vysilením, no aj tak zostával vzpriamený, opieral sa o kamenný podstavec, na ktorom spočíval sarkofág so zabalzamovanou mŕtvolou. Starec trasúcimi sa rukami hladkal sklo nad rakvou a čosi mŕtvemu šepkal. Po lícach mu stekali slzy. Nezdal sa smutný, skôr to vyzeralo ako slzy radosti, vďačnosti či zadosťučinenia.

	

	Albert Itrich sa naozaj tešil. Udalosti posledných hodín ho priviedli do posvätného vytrženia. Všetko sa vydarilo, všetko išlo podľa plánu, roky plánovania, desaťročia zasvätené tejto chvíli nevyšli navnivoč.

	

	Itrich vedel, že títo votrelci, títo hnusní nepriatelia národa, ktorí sem vtrhli bez kúska úcty, už nemôžu zabrániť poslednému kroku, poslednej bodke korunujúcej jeho dielo. Bolo neskoro. Rožný sa stal premiérom, moc mu už nikto nevezme, postará sa o všetko, aj o týchto gašparov. Zatočí s nimi tak, že nebudú vedieť, čí sú. Teraz sa cítia silní, no už najbližší deň z tohto omylu vytriezvejú, už najbližší deň – prvý deň Rožného úradovania.

	

	Itrich sa pri tej predstave zasmial. Cítil sa dokonale naplnený, všemohúci Boh mu dožičil túto opojnú chvíľu. A večný vodca Andrej Hlinka, ležiaci pod jeho dlaňami, mu daroval silu uskutočniť veľké veci.

	

	„To vyzerá na Hlinkovo telo, sa poseriem,“ skonštatoval pomedzi zuby Gemrický.

	

	„Bude to on,“ povedal Harvan.

	

	Ich krátky rozhovor upútal Itrichovu pozornosť. Akustika v podzemí zreteľne odrážala ich slová.

	

	„Prirodzene, že je to on,“ povedal starec hrdo. „Practe sa odtiaľto, mali by ste sa hanbiť, že pred jeho telom mierite zbraňami na vlastenca!“

	

	Gemrický mlčky vykročil k nemu, Harvan ho nasledoval. Agentom sa to asi nepáčilo, lebo dva razy sykli, chceli ich zastaviť.

	

	Dvojica podišla k vyvýšenému katafalku, na ktorom stál sarkofág. Podplukovník na Itricha stále mieril, so záujmom si obzeral mumifikované telo aj starca v gardistickej uniforme.

	

	„Berte to ako zatknutie. Na formality nie je čas,“ oznámil mu sucho.

	

	Itrich ho ignoroval. Rozrušený pohľad zaostril na Harvana.

	

	„Teba poznám! Harvan, nepriateľ národa, zradca! V Ružomberku, v Hlinkovom meste, si dal zhodiť pamätnú tabuľu kňaza a veľkého vlastenca. Usmažíš sa v pekle!“

	

	„Bol to obdivovateľ Hitlera, rovnaká fašistická sviňa ako ty,“ prešiel na tykanie aj Harvan.

	

	„Nenávidíte slovenskú vec, nenávidíte Slovensko aj vlastný národ,“ prskal starec.

	

	Harvan sa uškrnul. „Vlastenectvo je zlodejská metóda takých, ako si ty, Rožný a podobných svíň. Možno bol aj Hlinka taký. A možno naozaj urobil pre národ veľké veci. To je už jedno. Teba ani tvojich ľudí nikto nepotrebuje.“

	

	Itrich sa rozosmial. Jeho smiech znel pomätene, stres a vypätie posledných hodín otriaslo jeho mysľou. Nenachádzal sa už v reálnom svete, ale kdesi na jeho pomedzí.

	

	„Tak ma zastreľte, popravte ako Tisa, urobte zo mňa mučeníka!“ vyzýval ich. Rozhodil rukami, zatackal sa, stratil rovnováhu. Zašmátral, zachytil sa skleného veka, ktoré to nevydržalo, zošmyklo sa a s rachotom dopadlo na zem.

	

	Itrich sa ako-tak udržal na nohách. Pohľad na Hlinkovo odokryté telo ho ešte viac rozrušil.

	

	„Po tom, čo sa dnes stane, prijmú večného vodcu medzi svätých! Aj ja budem svätý za to, čo som urobil pre národ!“ ziapal.

	

	„To ťažko,“ utrúsil Harvan. Došla mu trpezlivosť, toto šialenstvo bolo treba raz a navždy zastaviť.

	

	Skôr než stihol ktokoľvek zareagovať, zodvihol ruku so zbraňou, priložil hlaveň brokovnice k Hlinkovej hlave a stisol spúšť.

	

	Výstrel neznesiteľne zadunel, ozvena ho zosilnila, všetkými trhlo.

	

	Príval olovených brokov odtrhol krehkú zabalzamovanú hlavu a zmenil ju na jemný prach, ktorý teraz, zmiešaný s dymom výstrelu, vdychovali.

	

	Itrich chvíľu nechápavo zízal.

	

	Hlava večného vodcu navždy zmizla, jej čiastočky stále vírili vo vzduchu, zvyšok tela sa prepadol a začal sa rozsýpať.

	

	„Nie!“ zreval starec, bol to hrozný výkrik, oveľa hroznejší než Mičulovo jačanie pri zbrusovaní zubov. Toto muselo bolieť oveľa viac.

	

	Gemrický sa vrhol na Harvana: „Čo ste to...“

	

	„Nie!“ zakvílil znova Itrich, tentoraz to už vôbec neznelo ľudsky, vykričal zo seba posledný zvyšok ľudskosti, zostala len škrupinka riedkych kostí a tkanív, zahaľujúca čisté šialenstvo.

	

	Aj on sa vrhol na Harvana. Starecké prsty mal skrútené ako pazúry, v návale vražednej zúrivosti mu chcel vydriapať oči.

	

	V čiernej uniforme, s vyvalenými očami a vycerenými ďasnami vyzeral ako bezzubý upír, urobil dva kroky a padol na kolená, očervenel a potom sa nevládne zrútil na bok.

	

	Len čo dopadol na zem, zmocnili sa ho prudké kŕče, zmodrel, z úst sa mu vyvalila pena, chrčal, nevedel nabrať dych, no odrazu akoby uťal – chrčanie prestalo, šialený starec stíchol.

	

	Z úst mu vytieklo trochu nechutnej peny a bol koniec.

	

	Agenti mu priskočili na pomoc, no nemohli už nič urobiť.

	

	Itrich bol mŕtvy.

	

	„Brilantné!“ zavrčal Gemrický, vytrhol Harvanovi brokovnicu z rúk, sotil ho, no potom sa ovládol, otočil sa a vyšiel z krypty.

	V rajskej záhrade naňho čakal Dávid s dobrými správami. Zajatých radistov ani nemuseli mučiť. Po chvíľke vypočúvania im sami prezradili, kde sa nachádza odpaľovacie zariadenie. Už od začiatku to mali priamo pod očami! Keby sa lepšie zamysleli, mohli na to prísť.

	

	„Nepoložili sme si podstatnú otázku,“ povedal Dávid.

	

	„A to?“ nerozumel Gemrický.

	

	„Prečo mali v ružomberskej centrále aj dokument s údajmi o odpálení rakety? Veď to nedáva zmysel. Iste, zoznam členov a kontakty mohli potrebovať, keby v Černovej niečo nevyšlo. Museli mať možnosť rýchlo sa skontaktovať s ktorýmkoľvek členom Vesny, ale prečo tam mali údaje o odpálení?“ „Pretože aj odpálenie sa malo koordinovať odtiaľ – z ružomberskej centrály.“

	

	„Presne tak. Ani Mičula o tom ešte nevedel. V záujme utajenia by ho boli informovali postupne, počas celého dňa. Pridŕžali sa základnej konšpiračnej zásady – každý vedel iba toľko, koľko potreboval na splnenie aktuálnej úlohy. K odpáleniu má dôjsť z lokality blízko Ružomberka.“

	

	„Odkiaľ presne?“

	

	„Zo Smrekovice. Je to vojenský priestor v horách Veľkej Fatry. Pôvodne tam bola zotavovňa ministerstva obrany, ale ktovie, na čo ju prebudovali.“

	

	„Ako je to vysoko?“

	

	„Okolo tisícpäťsto metrov nad morom.“

	

	„Ideálne miesto na odpálenie. Ako ďaleko je to odtiaľto?“ opýtal sa podplukovník.

	

	„Stoosemdesiat kilometrov.“

	

	„Ešte je len niečo po tretej, do odpálenia zostávajú tri hodiny. To by sme mohli stihnúť, cesty budú prázdne.“

	

	„Bude to divoká jazda,“ zaškeril sa Dávid.

	

	„Áno, to teda bude,“ súhlasil Gemrický.

	



	



	       XXIV.

	

	 

	T-0300

	

	 

	Harvan si so záujmom bývalého historika prezrel výzdobu krypty, pozostatky múmie aj uniformu na Itrichovej mŕtvole. Všetko vyzeralo autenticky. Odolal pokušeniu zobrať si na pamiatku Itrichovu slávnostnú dýku gardistického dôstojníka. Nakoniec sa uspokojil s malým zápisníkom, ktorý objavil v jeho vrecku. Zbežne ho prelistoval, bolo v ňom veľa telefónnych čísel.

	

	Gemrickému sa bude hodiť, pomyslel si a vložil si zápisník do vrecka.

	

	Chápal, že spolu s Hlinkovým telom zničil kus histórie, že to bol barbarský čin. Napriek tomu bol presvedčený, že urobil správnu vec. Klaňať sa zabalzamovanému Hlinkovi bolo to posledné, čo táto krajina potrebovala. Mala si z neho zobrať to dobré, odvrhnúť zlé, a najmä konečne vykročiť dopredu. Hlinku nebolo treba milovať ani nenávidieť, stačilo ho akceptovať a sústrediť sa na dôležitejšie veci.

	

	Kohútik potiahol, lebo si uvedomoval, že zlodeji a zločinci typu Jaroslava Rožného by telo zneužili na ďalšie ohlupovanie a ožobračovanie ľudí. Harvan mal pocit, že tunajšie stádo i sám Hlinka si už vytrpeli dosť.

	

	Vyšiel z krypty, vo vrecku sa mu rozvibroval mobil. Najprv raz, potom znova a znova. Pozrel na displej – prichádzali správy o zmeškaných hovoroch. V podzemí nebol signál, zrejme sa mu práve vtedy ktosi snažil dovolať. Dovedna päťkrát. Podľa čísla zistil, že to bola doktorka Anášová. Zavolal jej. Zodvihla až po štvrtom zazvonení.

	

	„Prepáčte, nemal som signál. Všetko je vybavené, vidíte, trvalo to len hodinku, už idem!“ spustil.

	

	„Nenamáhajte sa,“ povedala prázdnym hlasom. „Už nemusíte.“

	

	Čas sa spomalil, natiahol, až celkom zastal.

	

	Harvan začul búšenie vlastného srdca, rajská záhrada zmizla spolu s fontánou aj agentmi, nebolo vôbec nič, len šumenie telefónu a dve slová: „Už nemusíte.“

	

	Najprv neporozumel, potom ho ich význam omráčil.

	

	„Akože nemusím? Veď... pred hodinou...“ zahabkal.

	

	„Telefonát ju vyčerpal, rozrušila sa. O dvadsať minút sa jej stav prudko zhoršil, stúpla jej teplota, rozplakala sa, sťažovala sa na veľkú bolesť v bruchu.“

	

	Mária rozprávala chladno, bez emócií, bol to jej spôsob, ako sa vyrovnávať so stovkami podobných situácií, lenže tentoraz to bolo predsa len horšie. Zostala so Soňou až do konca, no cítila, že to nestačilo, že malá umierala sama, že si to uvedomovala a jej detská duša tým trpela.

	

	Keď Harvan nič nevravel, pokračovala: „Zrejme zlyhala pečeň. Sonička skolabovala, upadla do bezvedomia, kómy, vyhasla. Robili sme, čo sa dalo.“

	

	„Pečeň? Ako Dávidovi Szegedovi?“

	

	„Leninmu manželovi? Nechápem, ako to súvisí.“

	

	„Ja... Musel som...“

	

	„Plakala, chcela vás znova k telefónu. Najmenej päť ráz som vám volala. Stále na vás čakala, bála sa, no čakala, verila vám. Ja tiež...“ doložila.

	

	Tentoraz sa jej v hlase objavila stopa hnevu, sklamania i opovrhnutia.

	

	Harvan cítil, že priepasť medzi nimi sa zmenila na nekonečný vesmír. Ich dvoch oddeľoval mrazivý vesmír, ktorý sa napriek svojej nekonečnosti stále rozpínal. Ilúzie a nádeje o porozumení zhasli. Na oboch stranách a definitívne.

	

	„Musel som...“

	

	Doktorka Anášová sa už neovládala: „Čo ste museli? Čo ste, doboha, museli?!“ zvrieskla. „Choďte do riti! Ona vás potrebovala. Už nikdy nikto vás tak veľmi nebude potrebovať. Boli ste nablízku, mohli ste prísť, aspoň na chvíľu, čo vám, do riti, bolo prednejšie?! Dali ste slovo. Slovo chlapa... od pána Harvana...“ Opovržlivo zasyčala. „Choďte do pekla!“ zavzlykala a prerušila hovor.

	

	Harvan stál, nemý telefón držal stále pri uchu, z okolitej ničoty sa postupne vynáral svet. Najprv šumenie vody z fontány, potom hlasy agentov, rednúca tma a napokon chlad – ten mu zovrel celé telo.

	

	Po mramorovej tvári sa mu skotúľala slza. A za ňou ďalšia.

	

	Pery sa mu zachveli.

	

	Zazdalo sa mu, že slzy na tvári sú to jediné, čo sa v ňom hýbe; boli studené, no neboli to kryštáliky ľadu, ony jediné v ňom neboli zmrznuté, inak sa na ľad zmenilo všetko.

	

	Emócie v ňom zaburácali a vyhasli, ako keď prudko vzplanie pohrebná sviečka a potom náhle zhasne.

	

	Nadýchol sa a vydýchol, po líci mu skĺzla posledná slza. Tretia a posledná, definitívne posledná.

	

	„Mors tua vita mea1,“ zašepkal do ranného mrazu.

	

	Odrazu presne vedel, čo má robiť.

	

	Hmla otravnej človečiny, ktorá mu v posledných mesiacoch zastierala myseľ, zmizla.

	

	Siahol do vrecka a nahmatal Itrichov zápisník.

	Gemrický vyštekol zopár rozkazov skupinke agentov a zamieril k východu z kláštora. Harvan ho dobehol. Už sa dokonale ovládal.

	

	„Vy mi nechoďte na oči!“ zavrčal podplukovník.

	

	Harvan rozhodil rukami: „Nasral ma, prepáčte.“

	

	„Bola chyba brať vás tam, moja chyba. Viete, čo ste spravili? Ten chlap nám mohol...“

	

	Primátor mu skočil do reči: „Ten chlap bol blázon, videli ste to. Len by nás domotal, na to nemáme čas.“

	

	„To je jedno. Tiež som mal sto chutí urobiť čosi také, ale ovládol som sa. Ste hlúpy civil. To si ešte vybavíme.“

	

	„Toto som našiel v jeho vrecku,“ povedal Harvan a podal mu zápisník. „Je tam veľa telefónnych čísel, myslím, že sa vám to bude hodiť. V tom zmätku ste starca ani neprehľadali. Prepáčte mi ten výbuch, neovládol som sa.“

	

	Podplukovník zobral zápisník. Prelistoval ho.

	

	„Vyzerá to dobre, vďaka,“ zamrmlal a pobral sa za svojimi mužmi.

	

	„Počul som, o čom ste hovorili s chlapmi. Miesto odpálenia je pri Ružomberku. Chcem tam ísť s vami.“

	

	Gemrický zastal. Pozrel naňho, akoby spadol z neba: „Ste sa zbláznili? Po tom, čo ste spravili?“

	

	„Poznám to tam, podplukovník, mám veľa kontaktov, môžem sa hodiť. Ak bude treba, miestna polícia dá na mňa určite viac než na vašich agentov. Poznajú ma, budú mi veriť viac než Rožnému. Môžem vám byť nápomocný, je to racionálne, premýšľajte.“

	

	„Jeden chlap hore-dole, mne je to jedno. Budete vzadu, už nedostanete žiadnu zbraň. Ale bude to tam drsné, môžete skapať, toto bola oproti tomu pohodička.“

	

	„To mi je jasné. Aj tak by som šiel.“

	

	„Čo to do vás vošlo? Chceli ste ísť predsa do nemocnice za tou malou.“

	

	„Práve mi odtiaľ volali. Umrela.“

	

	„To ma mrzí,“ zašomral Gemrický.

	

	„Práve preto chcem ísť. Keď som už nebol pri nej, nech to má aspoň zmysel. Tí študenti...“

	

	„Počuli ste, aký je plán?“

	

	„Nie,“ zaklamal Harvan.

	

	„Máme necelé tri hodiny. Rýchlou jazdou sa to dá stihnúť. Pôjdu tam len dve autá, desať chlapov. Plus vy, keď už tak veľmi chcete. Ak sa to podarí, vkĺznete do komplexu. Chlapci majú dve úlohy. Treba nafilmovať to odpaľovacie zariadenie. Ak získame zábery, rozpošleme ich polícii, vojsku, médiám a zavesíme na internet. Potom sa to už nebude dať ututlať. Zapôsobí to celkom inak, než keby sme urobili poplach teraz, bez ničoho. Nebudú to môcť ignorovať ani ututlať. Po druhé, treba získať čas. Ak v blízkosti odpaľovacieho zariadenia zopár ráz vystrelíte alebo tam hodíte granát, budú prinútení kompletne skontrolovať raketu aj zariadenie. To je vojenské pravidlo, neporušia ho za žiadnu cenu, spoľahnite sa. Kontrola zaberie aspoň dve hodiny. Skvelé zdržanie. Za ten čas bude našou úlohou zmobilizovať pomocou záberov a informácií, čo získate, každého, koho sa dá. Verejnosť, silové zložky, zahraničie.“

	

	„Vy nepôjdete?“

	

	„Nie, budem v centrále. Len čo nám pošlete zábery, bude sa treba rýchlo obracať.“

	

	„Rozumiem.“

	

	„Budú tam mať svojich chlapov, videli ste, čo dokážu. Naši agenti majú výcvik, vy nie. Neodporúčam vám ísť, ale uznávam, že môžete byť v niečom prospešný, poznáte to tam. Je to na vás.“

	

	„Pôjdem. Chcem. Je to aj moja vec. Nad touto pliagou predsa musíme vyhrať.“

	

	Neklamal, chcel vyhrať aspoň tento boj, musel ho vyhrať, za každú cenu.

	

	„V poriadku, ako chcete. Tak do toho!“ povedal Gemrický a chlapsky ho potľapkal po pleci.

	

	Harvan podal Gemrickému ruku, keď k nim pribehol jeden z mladších agentov. Vyzeral rozrušený.

	

	„Pán podplukovník, poďte sa pozrieť na toto!“

	

	Vykročili naspäť k budovám. Harvan ich nasledoval. Gemrický zamával na Dávida, nech ide tiež.

	

	Vošli do súkromných priestorov kláštora. Prešli niekoľkými úzkymi chodbami a ocitli sa v stroho zariadenej cele. Asketický dojem rušil len moderný počítač umiestnený na pracovnom stole pod oknom. Bol zapnutý, stáli pri ňom ďalší dvaja agenti a prehrabávali sa v adresároch.

	Gemrický sa obzrel: „Tamtoho sem nepustite! Narobil už dosť škody,“ povedal, keď zbadal, že Harvan išiel za nimi.

	

	Jeden z agentov sa postavil primátorovi do cesty.

	

	Zostal stáť na prahu, nevidel dovnútra, doliehali k nemu len útržky rozhovoru.

	

	„Asi to bola opátova cela. Počítač bol nastavený tak, aby sa dal ovládať čo najjednoduchšie. Je v ňom len zopár programov, prehliadač a prehrávače,“ informoval Gemrického mladý agent. „Pozrite sa na toto.“

	

	Zrejme spustil akýsi súbor, chvíľu sa naň pozerali, no nič sa nedialo.

	

	„Kurva, to je hrôza!“ zavrčal podplukovník.

	

	Ostatní mlčali.

	

	„Kurva!“ zanadával znova Gemrický. „Stiahnem si to svinstvo na kľúč, možno sa to bude hodiť. Aj ty si urob kópiu a drž ju pri sebe. Pre prípad, že by sa u nás niečo dosralo.“

	

	„Rozkaz,“ aj Dávid sa podľa hlasu zdal otrasený.

	

	„Teraz už poďme, nemáme čas,“ zavelil Gemrický po chvíli.

	

	Harvan ich čakal na chodbe pred celou. Agent strážiaci vo dverách ho po celý čas uprene sledoval.

	

	Keď vychádzali, Dávid si vložil USB kľúč s kópiou neznámych dát do náprsného vrecka.

	

	Harvan po ňom skĺzol pohľadom, radšej sa na nič nepýtal, potichu kráčal za nimi.

	

	Vyšli z kláštorného areálu, cez les sa vrátili k džípom, nastúpili a vyštartovali. Po niekoľkých kilometroch sa rozdelili. Džíp s podplukovníkom zamieril k Bratislave, ďalšie dva k diaľnici D1. Zostávali im dve a pol hodiny.

	

	 

	1) Tvoja smrť je môj život.



	



	       XXV.

	

	 

	T-0030

	

	 

	Bola to najšialenejšia jazda, akú Harvan zažil. Džípy sa rútili po mokrých cestách. Na niektorých úsekoch sa už tvorila námraza. Nebyť zručnosti šoférov a kvality automobilov, na akých sa viezli, boli by už dávno niekde v priekope.

	

	Pod Smrekovicu dorazili pred piatou. Obloha bola zatiahnutá, stále vládlo šero. Začínalo primŕzať. Na Smrekovicu viedla osemkilometrová lesná cesta, no oni sa odviezli len na šiesty kilometer, do chatárskej kolónie. Vyššie sa neodvážili, Vesna mohla kontrolovať prístupové cesty.

	

	Zvyšné kilometre museli prejsť peši. Agenti sa rozbehli, Harvan dychčal za nimi. Úsek nebol až taký dlhý, no prevýšenie pomerne veľké, zabralo takmer tridsať minút, kým ho zdolali. Keď sa konečne prikradli k nezalesnenému sedlu, na ktorom stáli budovy vojenskej zotavovne, zostávalo do odpálenia rakety necelých tridsať minút.

	

	Rozdelili sa do dvoch skupín po piatich agentoch. Harvan zostal pri Dávidovi. Jedna skupina sa k objektu približovala zo západu, druhá z juhu. Komplex pozostával z niekoľkých budov – dvoch veľkých horských chát, niekoľkých menších chatiek, spoločnej jedálne, garáží a veľkého parkoviska. Práve na ňom uvideli ozrutný MAZ. Pôsobil tam celkom nepatrične, ako príšera z nočnej mory. Pripomínal veľké nákladné auto, bol však dlhší, masívnejší a hranatejší. Na chrbte niesol dvanásťmetrovú raketu Scud s pripravenou bojovou hlavicou.

	

	Scénu si pozorne prehliadli modernými noktovízormi Simrad KDN 250. Zarazilo ich, že nevidia viac stráží, zazreli len štvorčlennú hliadku, ktorá sa pohybovala okolo odpaľovacieho zariadenia.

	

	Akcia sa začala. Prví kráčali agenti s pripravenými útočnými puškami, za nimi operatívec s kamerou, na konci Harvan.

	

	Druhá skupina sa blížila z juhu.

	

	Už boli päťdesiat metrov od parkoviska, pred nimi stálo zopár chatiek, no vyzerali opustené.

	

	Agenti sa potrebovali dostať o desať-dvadsať metrov bližšie, Harvan sa plazil za nimi.

	Červený, usadený na streche najvyššej horskej chaty, ho sledoval v zameriavači ľahkej ostreľovačskej pušky SV-98. Chcel toho hajzľa dostať ako prvého, tentoraz mu neutečie. Uškrnul sa, tí hlupáci im sami vliezli pod mušku. Naozaj si mysleli, že to najdôležitejšie z celého plánu – raketu – nechajú slabo stráženú? Hlupáci!

	

	Červený zacielil, vlasový kríž mal teraz vo svojom centre Harvanovo srdce. Dostane ranu zhora a od chrbta, schytá to ešte horšie než prasa pri zakáľačke – za smrť troch Červeného chlapcov, ktorú mal na svedomí.

	Agenti sa doplazili k najbližšej chate. Operatívec s kamerou sa vystrčil za roh a nasnímal potrebné detaily MAZu aj rakety. Netrvalo to ani dve minúty. Potom sa stiahol a pomocou špeciálneho zariadenia vytvárajúceho wi-fi pripojenie odoslal zábery Gemrickému do bratislavskej centrály.

	

	V druhej skupine, vzdialenej od nich necelých tridsať metrov, postupovali podobne. Agent s kamerou nasnímal odpaľovacie zariadenie a raketu, jeho úlohou bolo nakrútiť aj zopár záberov z priebehu akcie, preto nasmeroval objektív na prvý tím.

	

	„Máme to,“ povedal Dávid zamračene. „Stiahneme sa naspäť k lesu, zopár ráz vystrelíme na MAZ a zmizneme. Keď vypukne poplach, musí nás tu byť čo najmenej, tak bude šanca, že prežijeme.“

	

	„Rozumiem,“ prikývol Harvan, vstal a vykročil k lesu.

	

	Vtedy zaznel výstrel, potichu, len také prasknutie.

	

	Harvana prehlo, rozhodil rukami, chrbát sa mu zmenil na krvavú kašu. Zastonal, sila úderu ho zhodila na kolená, padal na zem.

	

	Ruky mal roztiahnuté – ako pri ukrižovaní.

	

	Dávid zazrel jeho mŕtvolne vyvrátené zreničky i krv, čo sa mu vyvalila z úst.

	

	To je koniec, pomyslel si.

	

	Harvanovo bezduché telo sa zrútilo na zmrznutú zem, iskra v očiach vyhasla.

	

	Okamih nato aj Dávidov hrudník nemilosrdne roztrhali tri výstrely.

	

	Okolitý les sa rozblikal iskrami – boli to strieľajúce hlavne, agenti vliezli priamo do pasce, boli obkľúčení, nachádzali sa v krížovej paľbe.

	

	Niektorí stihli zareagovať, zopár ráz vystrelili, ale nemali žiadnu šancu, žiadny úkryt. Vzdorovali len zopár sekúnd, palebná sila útočných pušiek ich všetkých roztrhala na kusy.

	

	Dávid ležal na zemi, zalievala ho krv.

	

	To je naozaj koniec, preletelo mu mysľou tesne predtým, než mu výstrel z Červeného ostreľovačky odtrhol polovicu hlavy.

	



	



	       XXVI.

	

	 

	Podplukovníkovi Gemrickému z prízemia centrály oznámili, že videosúbor odoslaný agentmi zo Smrekovice už majú kompletne stiahnutý. Aj pri rýchlom pripojení to trvalo takmer pätnásť minút. Zábery totiž nasnímali vo vysokom rozlíšení, aby na nich neskôr mohli podrobne preštudovať detaily.

	

	Akcia na Smrekovici sa zrejme vydarila, pretože šiesta hodina – čas úderu – už uplynula a žiadny výbuch nenastal. Zásahové skupiny teda museli preniknúť až k rakete a vystreliť pri nej. Bude trvať hodinu, možno dve, kým technici vykonajú bezpečnostnú kontrolu rakety i zariadenia.

	

	Gemrický zbehol po schodoch, prešiel ku skupinke analytikov a dal si záznam prehrať. Zaberie to ďalších desať minút, no chcel mať istotu, že zábery obsahujú to, čo potrebujú.

	

	Na monitore sa ukázali detailné zábery Smrekovice, mobilného odpaľovacieho zariadenia aj rakety. Keď zábery rozpošlú, nikto ich nebude môcť len tak spochybniť, najmä nie bez overenia. To dodá váhu Gemrického tvrdeniam, s ktorými pred verejnosťou vystúpi.

	

	Padnú aj obvinenia, niektorí ľudia, napríklad Rožný, budú musieť vysvetliť veľa vecí.

	

	Analytici medzitým zostavili zoznam FTP adries, na ktoré sa má záznam odoslať. Podplukovník ho preletel pohľadom. Tunajšie i zahraničné médiá, silové zložky, orgány Európskej únie, dokonca veliteľstvo NATO.

	

	„Odošlite to,“ povedal.

	

	Na monitore sa objavil rastúci pásik signalizujúci postup odosielania. Časový údaj pod ním prezrádzal, že to nezaberie ani desať minút.

	Pred budovou na Kuzmányho ulici číslo 16/833, kde na prvých dvoch poschodiach sídli tajná centrála sekcie informačnej služby, vládol čulý ruch. Po ceste jazdili autá, chodníky zapĺňali chodci. Ani dobrý pozorovateľ by si nevšimol, že dvaja či traja muži – úplne nenápadné všedné typy – si so záujmom prezreli oceľové vstupné dvere, rozmiestnenie okien i bočných vchodov. Pri chôdzi na ne vrhli len zopár nenápadných pohľadov. Potom sa stratili medzi ostatnými chodcami...

	Odosielanie sa blížilo ku koncu. O necelé dve minúty sa usvedčujúci videosúbor ocitne na serveroch príjemcov. Gemrický si uľahčene vydýchol. Iste, ešte ich čaká fuška, no to najťažšie už mali za sebou. Zvládli to. Medzi zhromaždenými analytikmi aj operatívcami sa začala šíriť dobrá nálada.

	

	Podplukovníkovi sa nestávalo často, že by sa prestal ovládať. Tentoraz mu na perách hral jemný úsmev.

	

	Vtom budovou otriasla detonácia.

	

	Po nej nasledovali ďalšie dva výbuchy. Granáty vystrelené z troch podvesných granátometov na útočných puškách HK G36K dopadli na oceľové dvere centrály. Prvú explóziu vydržali, no ďalšie dve rozdrvili okolitú stenu a vyvalili ju aj s kusmi muriva.

	

	Na centrálu zaútočilo štyridsať ťažkoodencov – príslušníkov Útvaru osobitného určenia. Zákroky proti teroristom a organizovaným skupinám boli ich bežným chlebíkom. Ani dnešný útok na zradcovskú skupinu stojacu za atentátmi na premiérku, prezidenta, arcibiskupa, vojakov i civilistov nebol výnimkou.

	

	Najmä, keď rozkazy na rýchly preventívny úder prišli rovno od premiéra i novozvoleného ministra vnútra. Policajný prezident musel udeliť potrebné povolenie. Z najvyšších miest mu zdôraznili, že zákrok musí byť rýchly, prakticky okamžitý – záviselo od neho veľmi veľa. Existovalo totiž dôvodné podozrenie, že zradcovská klika napojená na maďarských teroristov sa práve pokúša vyvolať stav všeobecného ohrozenia, dokonca hrozí, že použije zbraň hromadného ničenia.

	

	Väčšinu príslušníkov útvaru tvorili čestní a lojálni chlapi, práve tieto vlastnosti im pri zákroku na nepriateľov štátu dodávali potrebnú energiu. Využili moment prekvapenia a vrútili sa do budovy.

	

	Zaskočení agenti zaváhali iba na chvíľu, Gemrický na votrelcov vystrelil zo služobnej pištole. Ostatní ho nasledovali.

	

	Bola to chyba.

	

	Útočné pušky Heckler & Koch i špeciálna taktika členov útvaru si s odporom ľahko poradili.

	

	Divoká prestrelka trvala krátko.

	

	Podplukovníka zasiahol výstrel z brokovnice. Zlostne a bolestivo vykríkol. Náraz ho odhodil do steny. Kým sa celý zakrvavený zviezol na zem, samopalová dávka rozstrieľala server, z ktorého sa odosielal záznam.

	

	Poslednou Gemrického myšlienkou bolo trpké poznanie, že do odoslania chýbalo iba niekoľko sekúnd.

	

	Všetko bolo márne! Prerušené odosielanie znamená stratu dát! pomyslel si, než navždy stratil vedomie.

	

	Odpor ostatných agentov a analytikov bol o chvíľu zlomený. Kadencia štyridsiatich útočných pušiek a brokovníc urobila svoje.

	

	Na dlážke ležali ôsmi mŕtvi a traja ťažko zranení.

	

	Príslušníci útvaru si dali záležať. Keby tie svine nekládli odpor, možno by prežili. Tým, že vystrelili, spečatili svoj osud.

	

	Veliteľ zásahu dal príkaz na prehľadanie budovy. Chlapi v čiernych uniformách a s kuklami na hlavách sa rozliezli do všetkých kútov. Postupovali ako perfektne zohratý tím, navzájom sa kryli.

	

	Nikoho živého nenašli.

	

	Veliteľ chvíľu váhal, či splniť aj posledný rozkaz z najvyšších miest, ktorý bol dosť nezvyčajný. Potom si však povedal, že celá situácia je neobvyklá. Výnimočné situácie si vyžadujú výnimočné postupy.

	

	S touto myšlienkou zadal potrebné inštrukcie.

	

	Kukláči opustili budovu. Zostali v nej len siedmi. Každý z nich hodil útočný granát k jednému z dátového zariadenia. Rozkaz znel zničiť ich všetky vrátane záložných.

	

	Postupne sa ozvalo sedem výbuchov.

	

	Informácie dlhoročne zhromažďované sekciou tajnej služby prestali existovať.

	



	



	       XXVII.

	

	 

	V budove parlamentu sa už od skorého rána konalo prvé výnimočné zasadnutie za účasti nového premiéra a členov vlády. Mali na ňom navrhnúť a čo najrýchlejšie odsúhlasiť opatrenia, ktoré si vyžadovala výnimočná situácia.

	

	Práve preto V.S.S.N. nikdy nezaložila vlastnú stranu a nezískala moc legálnou cestou. Na to, aby sa vízie jej vodcov naplnili, museli byť prijaté také opatrenia, ktoré boli nemysliteľné v demokratickej spoločnosti, dokonca aj na Slovensku. Dali sa presadiť iba v takýchto extrémnych podmienkach.

	

	Pôvodným zámerom bolo, aby raketa zasiahla cieľ hneď ráno. Rožného však informovali, že nastalo menšie zdržanie. Agenti síce nedokázali odpáleniu zabrániť, aj centrála tajnej služby bola pred hodinou vyhladená, vystrelili však v blízkosti rakety. Nevyhnutná bezpečnostná kontrola zaberie maximálne dve hodiny.

	

	Rožný bol z toho najprv nervózny. Práve prednášal záverečné frázy svojho prejavu o nevyhnutných krokoch zahŕňajúcich zmenu ústavy, navrhol prehodnotiť filozofiu chápania osobných slobôd občana. Parlamentné lavice boli plné, zišli sa tu takmer všetci poslanci. Sedela tu aj kompletná nová vláda. Rožný sa trochu obával priebehu dnešnej schôdze, najmä po tom, ako sa rozšíri správa o výbuchu rakety, tisíckach mŕtvych a okamžitej odvete voči Maďarsku, ktorú nariadi a poslanci mu ju schvália. Pre istotu dal okolie parlamentu strážiť, takmer celý hradný vrch bol vyľudnený, prístupové cesty strážili vojaci a policajti.

	

	„Na záver mám aj dobrú správu,“ zadeklamoval. „Našim silovým zložkám sa nadránom podarilo zlikvidovať agentov tajnej služby spolupracujúcich s nepriateľmi Slovenska pri útokoch v Černovej. Zradcovia sa skrývali v horách Veľkej Fatry, zaliezli tam ako potkany. Pri zatýkaní kládli aktívny odpor, smrteľne zranili dvoch slovenských vojakov, a preto ich museli fyzicky zlikvidovať. Bol s nimi aj ružomberský primátor Michal Harvan.“

	

	Na Rožného pokyn v sále stlmili svetlo, televízne obrazovky, nasmerované tak, aby na ne videli všetci poslanci, zachrčali.

	

	„Ako dôkaz prehráme krátky záznam zo zatýkania. Nie je to príjemný pohľad, ale chcem, aby všetci videli, že s velezradcami sa maznať nebudeme.“

	

	Spustili nahrávku. Boli to zábery z kamery druhého tímu, zostrihané tak, aby neukázali nič z odpaľovacieho zariadenia alebo rakety. V roztrasenom obraze uvideli skupinku agentov a Harvana, ako sa o čomsi radia ukrytí za horskou chatou.

	

	Zazneli výstrely, nebolo vidieť, kto vystrelil.

	

	Prvý padol Harvan, guľka ho zasiahla do chrbta a on sa s rozhodenými rukami zrútil na zem. Ďalší agenti začali strieľať, no vzápätí dvaja z nich padli. Kamera sa zatriasla, zachytila ešte ustupujúcu skupinu agentov strieľajúcich z útočných pušiek.

	

	Kruh okolo nich sa uzatváral, dostali sa do krížovej paľby, o niekoľko sekúnd boli už všetci mŕtvi alebo ťažko zranení.

	

	Záznam sa skončil, v sále zavládlo ticho. Rožný poskytol zábery aj médiám, takže o chvíľu obleteli televízny éter. Vysielali ich všetky stanice. Správa o smrti Michala Harvana vyvolala rozpaky, doteraz ho všeobecne pokladali za vzorového primátora, ktorý sa už dva razy postavil zločinu, priniesol najväčšie obete a za svoju zásadovosť takmer zaplatil životom. Veľa ľudí správe o jeho zločinných zámeroch neuverilo. Fotografia urobená zo záznamu, kde s roztiahnutými rukami, roztrhaným chrbtom a krvou vytekajúcou z úst padá na zem, zaplavila internet.

	

	Rožnému hralo do kariet, že odvrátil pozornosť, národ sa zaoberá postrieľaním hŕstky pešiakov namiesto toho, aby sa mu díval pod prsty. Vedel, že rozhodujúca chvíľa sa blíži.

	

	Svoju reč si dôkladne pripravil – návrh na prijatie zákona o silovej odpovedi na akékoľvek ďalšie maďarské provokácie. Išlo o zákon, ktorý by ho oprávňoval vyhlásiť Maďarsku vojnu, ak sa vyskytne akýkoľvek ďalší útok. Rožný vedel, že sa takýto útok vyskytne. Potom konečne bude môcť voľne konať, nezväzovaný hlúpymi obmedzeniami demokracie, ktorou vždy opovrhoval, avšak naoko musel prijímať jej pravidlá.

	

	Jaroslav Rožný pristúpil k rečníckemu pultu, preletel pohľadom po plných poslaneckých laviciach i po tvárach nových ministrov – svojich súputníkov z Vesny. Dovolil si ich smerom aj jedno šibalské žmurknutie. Tí, ktorí vedeli, o čo ide, ho pochopili a zasmiali sa.

	

	Rožný si napravil mikrofón, odkašľal si a začal.

	



	



	       XXVIII.

	

	 

	V tom čase pojazdné odpaľovacie zariadenie MAZ-516 na betónovom parkovisku v areáli Smrekovice ožilo vlastným životom. Roztriaslo sa a rozhučalo. Obsluhujúci personál ho aktivoval, zadal koordináty cieľa a potvrdil príkaz. Dvanásťmetrová raketa s vysoko výbušnou bojovou hlavicou sa z vodorovnej polohy dvíhala, až kým nestála takmer kolmo. Po krátkom odpočítavaní sa MAZ zachvel, zatriasol, chvíľu sa nič nedialo, no potom z rakety vyšľahol ohnivý jazyk, so zasvišťaním vyletela a niesla sa k oblohe.

	Odpáleniu nič nezabránilo, ani odhodlanie hŕstky agentov s ružomberským primátorom. Celú akciu síce spomalili, ale na jej zmarenie boli prislabí. Teraz ležali mŕtvi neďaleko odpaľovača, bratislavská centrála bola zničená, velitelia zlikvidovaní, ani nestihli informácie o Smrekovici posunúť ďalej. Odpor bol definitívne zlomený, Vesna mala otvorenú cestu.

	Internátny komplex Ľudovíta Štúra sa práve prebúdzal k životu. Základných šesť a pol tisíc lôžok bolo umiestnených v troch objektoch nazývaných Štúrak, Átriové domy a Manželské internáty. Stálo tu však aj zopár ďalších, menších areálov. Tisícky študentov vstávali z postelí. Niektorí ešte spali, včerajší šokujúci deň a celonočné sledovanie správ im dalo zabrať. Takmer všetci zostali na internátoch, vlakovú aj autobusovú dopravu ochromil zmätok v krajine.

	Raketa v prvej fáze letu spálila väčšinu paliva, potom sa stabilizovala. Vďaka vnútornému navigačnému systému dokázala zasiahnuť cieľ, vzdialený necelých dvesto kilometrov, s presnosťou na päťdesiat metrov. Letela rýchlosťou jeden a pol kilometra za sekundu, takže vyvolala hrozivý sonický tresk, ktorého dunenie ohlušovalo krajinu. Spaľovala zostávajúce pohonné látky, každou sekundou bola bližšie k cieľu, pre ktorý ju zostrojili – rozosiať skazu a smrť.

	



	



	       XXIX.

	

	 

	O osude krajiny sa však rozhodlo o dve hodiny skôr.

	

	Na zmrznutej zemi pri vojenskom komplexe ležali skrvavené mŕtvoly agentov. Z oblohy padal prvý tohtoročný sneh, najprv lenivo, potom čoraz hustejšie. Mrzlo, chlad prenikal do špiku kostí.

	

	Harvan otvoril oči.

	

	Necítil bolesť, necítil vôbec nič.

	

	Rebrá, zlomené nárazom plastového projektilu naplneného imitáciou krvi, akoby neexistovali.

	

	Dopadová energia náboja bola taká silná, že ho odhodila, až stratil vedomie. Aj keď išlo len o cvičný plastový náboj, ktorý sa pri náraze roztrhol a postriekal ho umelou krvou, zásah zo vzdialenosti necelých sto metrov mu zlomil dve rebrá a pľúca pomliaždil tak, že mu z úst vytryskla krv.

	

	Harvana to však netrápilo. Úder náboja ho celkom vyšinul, mysľou bol v absolútne inom rozmere.

	

	Už navždy.

	

	Keď sa mu vrátilo vedomie, ocitol sa na chvíľu opäť na dvore kláštora po tom, ako si vypočul správu o Soninej smrti.

	

	Chlad, ktorý ho vtedy zaplavil, mu prečistil myseľ.

	

	V Itrichovom zápisníku našiel na prvom mieste meno „Damián“, dva razy podčiarknuté červeným perom. Vedľa neho bolo naškrabané telefónne číslo. Hneď ako si vypočul Gemrického brífing pre agentov týkajúci sa plánu zaútočiť na Smrekovicu, zavolal Damiánovi.

	

	„Tu Michal Harvan. Gemrického agenti vedia o rakete. Chcú zaútočiť na Smrekovicu. Čakajte útok do troch hodín. Budú desiati a ja. Zbavte ma tých zmrdov. Mám ďalšie informácie, ktoré váš plán zachránia. Akciu budú nakrúcať, musí to vyzerať, že ste zabili aj mňa. Chcem sa s vami rozumne dohodnúť, potrebujete ma. Ak zomriem, skončili ste,“ povedal chladným pokojným tónom, len čo Damián prijal hovor.

	

	Viac slov nebolo treba.

	

	Keď Harvan položil, vybral sa za Gemrickým, aby mu dal Itrichov zápisník a presvedčil ho, nech mu dovolí vyraziť spolu s agentmi na Smrekovicu.

	

	Kým si prehral v mysli scénu ešte raz, snehové vločky mu zasypali tvár.

	

	Potom sa prebral úplne.

	

	Stále žiadna bolesť.

	

	Harvan sa vztýčil, vyzeralo to ako zmŕtvychvstanie.

	

	Konečne sa cítil dobre, obetoval všetko, bolo to znovuzrodenie; keď sa mu pred chvíľou zavreli oči, bol ešte Harvan, keď ich otvoril, bol už dokonalý kryštál – žiadna bolesť, žiadne city, absolútne prázdno. Výlet do sveta ľudí sa skončil, ľudia sú krehkí, príliš krehkí, žiť pre nich znamená bláznivosť, jediné, na čom naozaj záleží, je veľkosť a vybrúsenosť diela.

	

	Chrbtom ruky si z úst utrel krv, čo mu po zásahu vytryskla z pomliaždených pľúc, akoby sa vôbec nič nestalo, akoby si zotieral vodu, ktorou sa omylom pofŕkal.

	Prešiel k Dávidovej mŕtvole, vytiahol mu z náprsného vrecka USB kľúč, na ktorý si agent uložil dáta z kláštora.

	

	Viac toho nestihol.

	

	Pribehli k nemu dvaja žoldnieri, namierili na neho zbrane, no nestrkali do neho, nenásilne ho viedli do jedálne. Za stolom s vysielačkou sedel Damián a čakal na neho.

	

	Stál tu aj Červený, mal pripravený samopal (prepnutý na jednotlivé dávky), bolo na ňom vidieť, že stačí, aby Damián kývol a s chuťou Harvanovi strelí do hlavy. Tentoraz naostro.

	

	„Posaďte sa,“ povedal nový veliteľ Vesny. Harvana zaujalo jeho vitiligo, pokrývajúce polovicu tváre.

	

	Sadol si za stôl oproti nemu.

	

	„Skôr než začneme, treba v jednej veci rýchlo konať,“ oznámil bývalému jezuitovi.

	

	Damián pokýval hlavou: „Počúvam.“

	

	„Agenti odoslali zábery rakety do bratislavskej centrály. Odtiaľ ich môžu rozšíriť a narušiť váš plán.“

	

	„Máte nejaké riešenie?“

	

	„Iste. V mobilnom telefóne. Môžem ho vytiahnuť?“ Harvan si nechcel siahať do vrecka bez povolenia. Červený vyzeral až príliš horlivý.

	

	Damián znova pokýval hlavou.

	

	Primátor vytiahol mobil, zapol funkciu GPS, prešiel do zložky „História uložených polôh“.

	

	Keď ho Dávid s druhým agentom prvý raz zastavili na parkovisku pred bratislavským onkologickým centrom, povedal im, že na nich čakal. Naozaj čakal, že sa skôr či neskôr ktosi z tajnej služby ukáže, preto sa pripravil. GPS funkciu zistenia aktuálnej polohy si v mobile nastavil tak, aby sa dala aktivovať priamo z hlavného menu jediným ťuknutím aj počas rozhovoru.

	

	Keď mu potom Viktor zavolal do centrály, či tam v poriadku dorazil a Dávid mu na chvíľu vrátil mobil, aktivoval ju.

	

	Po rozhovore telefón agentovi vrátil, akoby o nič nešlo. Dostal ho naspäť až na parkovisku, keď sa lúčili. Dávid mu ho sám podal do ruky aj s údajom o polohe ich vlastnej centrály. Harvan tak od začiatku vedel, kde sa nachádza.

	

	Teraz sa chystal tento poznatok zužitkovať.

	

	Podal Damiánovi mobil – na displeji bola mapka s blikajúcim červeným bodom.

	

	„Tam je ich tajná centrála. Zničte ju – celé vybavenie, všetky dátové disky s údajmi o vás a Vesne. Zabite všetkých, ktorých tam nájdete,“ povedal Harvan.

	

	„Ak je to pasca...“ Damián pozrel na Červeného.

	

	„Nebláznite. Tie kurvy ma vydierali. Povedal som im, že s nimi nie je reč.“

	

	Damián pokýval hlavou. To, čo mu primátor vravel, znelo racionálne. Najmä, keď už vedel, čo je Harvan zač.

	

	„S akým odporom máme počítať?“ opýtal sa.

	

	„Ak sa nič nezmenilo, tak päť operatívcov, päť analytikov a podplukovník Gemrický.“

	

	Damián zodvihol zo stola vysielačku a zadal do nej zopár príkazov.

	

	Vďaka nim Útvar osobitného určenia čoskoro zaútočí na centrálu v Bratislave, zmasakruje každého, na koho natrafí, a zničí hardvér – vrátane diskov s Harvanovou zložkou.

	

	„Pomohli ste nám. Oceňujem to.“ Damián sa usmial. Biela koža na ľavej polovici tváre sa mu pri tom nechutne natiahla. „Teraz prejdime na poriadnu reč.“

	

	„Tiež si myslím, že je najvyšší čas.“

	

	„Keď ste sa ozvali, dal som si vás preveriť. Viem toho o vás dosť. Je mi ľúto, že Soňa umrela.“ Touto poznámkou Damián naznačil, ako rýchlo a efektívne vie získať informácie. S Vesnou po ustanovení novej vlády spolupracovali všetky sekcie tajnej služby, vojenskej kontrarozviedky i polície, bez toho, aby o tom vôbec vedeli.

	

	Harvan pokrútil hlavou: „Pochybujem, že je vám to ľúto. To je na vás ľudské, príliš ľudské...“

	

	„Máte pravdu. Útlocitnosť bokom. Nie je mi to vôbec ľúto. Myslím si, že Boh vás trestá zaslúžene.“

	

	„Boh, v ktorého veríte, je dostatočne veľký psychopat na to, aby sa kvôli mne vyvršoval na sedemročnom dievčati.“

	

	„A na ďalších ženách, ktoré kvôli vám umreli,“ doložil Damián s úsmevom.

	

	„Aj na nich. Je to jeho bežná prax, veď v Starom zákone zabíjal státisíce nevinných mužov, žien i detí, nariaďoval vyhladzovanie všetkého živého v osídleniach vyznávajúcich iného boha, vraždenie novorodeniatok a masové znásilňovanie. Štúdium Starého zákona ma fascinovalo vždy. Milosrdný boh v ňom zabije takmer štyristotisíc ľudí a nariadi vyhladiť ďalšie dva milióny. Vzhľadom na vtedajší počet ľudí je holokaust oproti tomu banalita. Ale veď vy to dobre viete, na rozdiel od väčšiny kresťanov bibliu poznáte.“

	

	„Cesty Pána sú nevyspytateľné,“ odvetil so všetkou vážnosťou Damián, ktorého, naopak, z celého Svätého písma najväčšmi fascinovali práve scény masového vyhladzovania, brilantného sociálneho inžinierstva, pri ktorom sa rezalo a rúbalo. Boh činil to, čo sa muselo vykonať, aj keď pri tom nesmierne trpel, veď ľudí neskonale miloval. Také čosi však Harvan, nepožehnaný darom pravej viery, nemohol pochopiť.

	

	„To naozaj v nič neveríte?“ opýtal sa primátora, „váš život musí byť príšerne prázdny.“

	

	„Isteže verím. Chaos, ničota, náhoda, nezmyselnosť... je toho dosť. Preto a len preto je bytie znesiteľné.“

	

	„Ľutujem vás, že vediete taký život.“

	

	„Ľudské, príliš ľudské...“ zopakoval Harvan.

	

	„Znova máte pravdu. Teší ma, že trpíte za svoje hriechy.“

	

	„Hriechy? ľudia, čo horlivo vyznávajú starozákonného psychopata ako vy, dokonca sa mu klaňajú a volajú ho milosrdným bohom, sa tiež stávajú psychopatmi.“

	

	Červený pochopil, že primátor Damiána uráža, a pripravil si zbraň. Čakal na pokyn. Tak sa pred Havranovým príchodom dohodli.

	

	„Príjemne sa s vami doskutuje, ale prejdime k podstate. Nepochopil som jednu vec,“ začal Damián. Havranove poznámky sa ho ani trochu nedotkli. Červený sklonil hlaveň. Dvojica žoldnierov začula, ako sklamane vydýchol.

	

	„A to?“

	

	„Nie ste komunista, liberál, luterán, Žid, Čech ani Maďar. Tak prečo nám od začiatku robíte problémy? Prečo škodíte národu a staviate sa nám do cesty?“

	

	„To nepochopíte.“

	

	„Skúste to, úprimne ma to zaujíma,“ Damián naňho spýtavo pozrel.

	

	„Prekáža mi spôsob, akým premýšľate. Všetky tie nálepky, linajkovanie života iných ľudí na základe vášho transcendentného bludu, nafučaná viera v jedinú nadradenú pravdu, nekonečná arogancia, keď hovoríte o pokore, a pritom veríte, že všetko je tu len kvôli vám, že celému vesmíru záleží iba na vás, že vy ste centrom, že nekonečno sa stará o vaše osobné dobro i zlo.“

	

	„To je predsa sloboda v Kristovi, že robíme, čo treba, nemáme výčitky svedomia, pretože naše činy sú zákonite dobro. Všetko, čo robíme my, je dobro, o tom je kresťanstvo. To zasa nikdy nepochopíte vy.“

	

	„Dobre viete, že tá raketa a vojna sú nezmysly,“ prešiel Harvan k podstate veci.

	

	„Máte pravdu. Nezmysel s vojnou pridali do môjho plánu Itrich s Rožným. Bez môjho vedomia.“

	

	„Pošpinili tým jeho čistotu, nevnímate to tak?“

	

	„Prirodzene, že vnímam. Vidím, že si začíname rozumieť. Tisícky mŕtvych študentov? Vojna? To naozaj nie je príliš kresťanské. Ale najmä je to zbytočné. Cieľom operácie, tak ako som to videl ja, bolo uchopenie moci v štáte a vytvorenie priestoru na prijatie niektorých opatrení, ktoré by boli za iných okolností nemysliteľné. Tie opatrenia sú však nevyhnutné, aby sme mohli pozdvihnúť národ.“

	

	„Čiže sociálne inžinierstvo,“ pokýval hlavou Harvan.

	

	„Škaredý názov, ale v podstate máte pravdu. To bol môj cieľ, čistý cieľ, vznešený. Lenže Itrich s Rožným ho pošpinili hrabivosťou, nízkymi pudmi. Tým osobne opovrhujem.“

	

	„Odpálite tú raketu?“

	

	„Myslíte si, že v tomto štádiu mám na výber? Rožný je premiér, máme v rukách celú vládu, veci sú v pohybe. Nemôžem zničiť plán, inak ohrozím sám seba. Takže odpálim. Alebo máte iné riešenie?“

	

	„Možno áno,“ povedal Harvan, naklonil sa k nemu a tichým hlasom mu zašepkal svoju víziu.

	

	Keď skončil, oprel sa o operadlo stoličky.

	

	Damián sa zamyslel. Dlho premýšľal, zvažoval všetky možnosti, kalkuloval, sumarizoval za a proti.

	

	Zaujala ho čistota, elegancia a absolútna psychotickosť jeho návrhu. Pripomínal mu čosi starozákonné, rukopis podobný svojmu. Jeho rešpekt pred Harvanom ešte viac vzrástol.

	

	„Lenže ak by sme sa dohodli, pán Harvan, nevyhnutne by to vyžadovalo určité...“

	

	„Drobné personálne úpravy,“ dokončil primátor.

	

	„S tým som počítal,“ povedal nečakane chladne Damián a ukázal rukou na Červeného.

	

	Žoldnier sa potešil, že konečne nadišla jeho chvíľa.

	

	Pozdvihol zbraň k Harvanovej hlave, no chlap stojaci vedľa neho zdrapil hlaveň do dlane a chytil mu ruku. Vojak na opačnom boku mu schmatol druhú, jediným bleskurýchlym pohybom vytiahol bojový nôž Uton a vrazil mu ho odzadu do hrdla.

	

	Červený, napriek dokonalým reflexom, nestihol zareagovať.

	

	Štrnásťcentimetrová čepeľ mu preťala krčnú chrbticu i miechu a zaborila sa hlboko do krku. Červeného telo ochablo, ovislo v rukách žoldnierov, prebehla ním vlna kŕčov. Pocítil šok, pulzujúcu bolesť v hrdle a vzápätí sa v oslňujúcom bielom záblesku stratila kuchyňa, Harvan, Damián, stratilo sa v ňom úplne všetko a nakoniec aj on sám.

	

	„Odpracte telo,“ povedal Damián. „S pánom primátorom sa už dohodneme sami.“

	

	Harvan sa ani neotočil, chrčanie Červeného dusiaceho sa vlastnou krvou mu za to nestálo.

	

	„Variatio delectat 2,“ povedal a usmial sa na svojho nového spojenca.

	

	„Kde sme to prestali?“ opýtal sa Damián, akoby sa vôbec nič nestalo.

	

	„Múdre rozhodnutie. Bol to Rožného človek, lojálny, nikdy by vám nedovolil zmeniť plán v takom dôležitom bode a urobiť veci tak, ako som navrhol.“

	

	„Robiť múdre rozhodnutia je mojím prekliatím, pán Harvan. To je spôsob, akým ma Boh trestá. Vedie to k pýche. Pôjdeme? Myslím, že raketa bude čoskoro pripravená na odpálenie.“

	

	„Rád sa na to pozriem,“ prikývol Harvan.

	

	Vstali a spoločne vyšli z jedálne.

	Vonku snežilo čoraz hustejšie, teplota klesala. Blížila sa snehová búrka.

	

	Obsluhujúci personál MAZu Damiána informoval, že dokončil kompletnú kontrolu a nenašiel žiadne poškodenie.

	

	Mohli pristúpiť k odpáleniu.

	

	„Urobíme úpravu koordinátov,“ povedal Damián.

	

	„Zmenu?“ začudoval sa vojenský technik.

	

	„Pán Harvan vám nadiktuje nové cifry,“ spresnil Damián.

	

	Harvan prešiel k vojakovi, ktorý medzitým otvoril ovládací panel MAZu, zapol funkciu zadávania koordinátov a čakal na ďalšie rozkazy.

	

	Harvan mu nadiktoval číselný reťazec.

	

	Technik ho poslušne naťukal do príslušného okna a zapol automatické overenie. Na displeji sa ukázala digitálna mapa s vyznačením nového cieľa.

	

	Vojakove oči sa rozšírili od úžasu.

	

	„To nemôžeme!“ vyhŕkol.

	

	„Ale môžeme,“ ubezpečil ho Harvan ľadovo.

	

	Technik neisto pozrel na Damiána. Ten prikývol.

	

	Viac sa teda nepýtal, potvrdil zmenu koordinátov, zvolal, nech všetci odstúpia, ešte raz všetko skontroloval a stisol potvrdzovacie tlačidlo.

	

	Zariadenie zahučalo, dvanásťmetrová raketa s vysoko výbušnou bojovou hlavicou sa vzpriamila z vodorovnej polohy, až kým nestála takmer kolmo. Po krátkom odpočítavaní sa MAZ zachvel, zatriasol, chvíľu sa nič nedialo, no potom z chvosta vyšľahol ohnivý jazyk, raketa so zasvišťaním vyletela a stúpala k oblohe.

	Harvan sledoval dráhu jej letu na digitálnom displeji. Necítil vôbec nič. Kto chce tvoriť, musí si najprv vytvoriť priestor na tvorbu.

	

	Spomenul si na Štarcha. Ten nebol ochotný prekročiť vymedzené hranice, preto nikdy nepostúpil vyššie, preto sa nestal naozaj veľkým – nebol schopný obetovať ľudskosť, mal jej len štipku, ale bál sa prísť o ňu, chcel zostať človekom, nemal dosť síl na posledný krok, nechcel byť abstraktnou štruktúrou...

	

	Harvan ho musel odstrániť, Štarch chcel udržať čosi ľudské aj v ňom, bránil mu v ozajstnom rozlete. Harvan neodmietal konečnú premenu, naopak, len čo zacítil, že už by k nej mohlo prísť, dychtivo po nej skočil.

	

	Keď teraz sledoval blikajúci bod na displeji, cítil, ako v ňom prebieha metamorfóza, každým posunutím bodu bližšie k cieľu prestáva byť človekom, rozpadávajú a štiepia sa v ňom aj posledné omrvinky slabosti nazývanej ľudskosťou.

	

	Damián stál vedľa neho.

	

	Dvaja spojenci v snehovej búrke, v mraze, úprimnejšom a krajšom než tie najúžasnejšie letá s horúcimi slnečnými lúčmi, z akých sa tešilo stádo.

	Raketa po stabilizovanej fáze letu začala postupne klesať, zamerala cieľ, už nebol tak ďaleko, znesie sa k nemu po elegantnom oblúku.

	Blikajúci bod sa tesne priblížil k terču. Harvan zatajil dych, zazdalo sa mu, že ani ten už nepotrebuje, že je to len ďalšia ľudská zbytočnosť.

	

	Damiánovi v ušiach zneli útržky skladby od Thomasa Tallisa. Ešte nikdy sa necítil tak blízko k Bohu, toto bola sloboda v Kristovi, veľké stvoriteľské dielo.

	

	Ľadové pohľady dvoch mužov sa upierali na displej.

	

	O pár sekúnd raketa zasiahne cieľ.

	Jaroslav Rožný sa dostával do tranzu. Už dávno si rečnenie tak neužil, tlieskalo mu takmer stopäťdesiat poslancov a štrnásť ministrov, cítil svoju prevahu.

	

	Strhol ich, ľahko získa trojpätinovú väčšinu, potrebnú na vyhlásenie vojny, najmä po tom, čo príde v najbližších minútach.

	

	Vedel, že raketa už-už zasiahne študentské mestečko.

	

	„Ak bude treba, pôjdeme aj do tankov a na Budapešť!“ vykríkol s pátosom.

	

	Vtedy raketa Scud vrazila do zeme päťdesiat metrov od južnej strany parlamentu, explodovala a okolie zmenila na živé peklo.

	

	Od epicentra výbuchu sa v mikrosekunde rozbehla tlaková vlna s tvrdosťou ocele.

	

	Narazila do stien parlamentu, rozdrvila ich na milióny úlomkov letiacich s priebojnosťou vystrelenej guľky a hnala sa ďalej.

	

	Poslanci, ministri a Rožný si nestihli uvedomiť, čo sa deje. Väčšina z nich v ďalšom okamihu prestala existovať.

	

	Až teraz sa ozvalo zadunenie.

	

	Detonácia otriasla Hradným vrchom, ohnivá guľa pohltila celé juhozápadné krídlo budovy.

	

	Tlaková vlna zachytila aj vstupné nádvorie hradu, odtrhla kus hradieb i najbližšej veže. Hradná stavba sa nezrútila len vďaka tomu, že ju pred hlavným úderom ochránili ruiny parlamentu.

	„Attingere caelum diagito 3,“ zašepkal Harvan.

	

	On aj Damián v tých okamihoch pocítili Boha, každý vlastným spôsobom.

	

	Harvana zaliala vlna úľavy. Toto potreboval národ. Vyčistil Augiášov chliev, v tejto politickej generácii sa nenašiel ani jeden statočný, všetci boli skazení, podplatiteľní alebo slabosi. Sami by nikdy neodišli. Harvan necítil žiadne výčitky. Už keď sledoval, ako poslanci hlasujú o nedôvere vláde, povedal im, že s nimi nie je reč. Keď sa naskytla vhodná príležitosť, nezaváhal. V bratislavskej centrále tajnej služby si zistil koordináty budovy parlamentu.

	

	„Zaujímavý cieľ,“ zasmial sa vtedy technik v kockovanej košeli.

	

	Harvan prikývol. Získal ďalší kúsok do mozaiky, ktorú skladal od úplného začiatku.

	

	Teraz ju dokončil, všetky kúsky zapadli na správne miesta – Harvan zavŕšil svoju premenu.

	Na mieste, kde ešte pred niekoľkými minútami stála budova parlamentu, samotné srdce štátu, sa teraz týčili ruiny. Takmer polovica stavby sa zrútila. Zo sutín sa valili kúdoly dymu.

	

	Výbuch obnažil južný svah Hradného vrchu až na skalu. V epicentre výbuchu sa otváralo ústie gigantického krátera, čiernej diery – Harvanovej pečate.

	

	Kto chce tvoriť, musí si najprv vytvoriť priestor na tvorbu.

	

	Priestoru mal odrazu dosť.

	

	 

	2) Zmena teší.

	3) Dotknúť sa prstom hviezd.



	



	       XXX.

	

	 

	„Budem potrebovať pomoc Vesny,“ povedal Harvan.

	

	Sedeli s Damiánom v prázdnej jedálni. Vrátili sa tam krátko po tom, ako raketa zasiahla parlament.

	

	Pozorovali snežnú búrku zúriacu za presklenou južnou stenou. Z veľkej plochej obrazovky sa na nich valila ešte zúrivejšia mediálna búrka, ktorá vypukla krátko po výbuchu. Zasiahla nielen slovenský, ale aj európsky a svetový mediálny éter. Teroristický útok na budovu parlamentu, smrť takmer deväťdesiatich poslancov (tí, ktorí prežili, utrpeli ťažké zranenia a mnohí z nich stále bojovali o život), nového premiéra, ôsmich ministrov a dvoch desiatok civilistov otriasla celým civilizovaným svetom.

	

	Bolo to horšie ako pád lietadla, pri ktorom pred dvoma rokmi zahynul poľský prezident a takmer celé vojenské velenie.

	

	Harvan bol spokojný. Keď sa v septembri 2001 spolu s Lenou pozerali na zábery newyorských Dvojičiek, pociťoval nadšenie. Kdesi v hĺbke cítil obdiv k monumentálnosti a monštruóznosti diela, ktoré dokázali teroristi vytvoriť.

	

	Myseľ, ktorá splodila taký nápad, musela byť výnimočná, nepodliehala obmedzujúcej optike dobra a zla. Takého pohľadu sa treba zrieknuť, ten je dobrý iba pre stádo.

	

	„Každý chlap si musí vybrať, či chce byť dobrý, alebo veľký,“ hovorieval Štarch.

	

	Harvan si dnes s konečnou platnosťou vybral, a to spôsobom, o akom sa Štarchovi ani nesnívalo.

	

	„Verejnosť sa z médií dozvedela čriepky faktov. Teraz ich potrebujeme preskupiť do celkom iného vzoru, vyložiť ich opačne, vytvoriť novú interpretáciu. Na to potrebujem Vesnu,“ pokračoval.

	

	Damián ho počúval, sem-tam prikývol.

	

	„Na to máme ešte nejaké zdroje.“

	

	„Je v našom záujme, aby sa to podarilo. V mojom aj vo vašom,“ dodal Harvan.

	

	„Predpokladám,“ zašomral Damián, „že potom budete chcieť Vesnu obetovať.“

	

	„Isteže. Jej obetovaním získame viac než jej udržiavaním pri živote. Už ju nebudeme potrebovať.“

	

	Damián sa usmial. Jeho nový partner vyslovoval nahlas, čo si sám myslel. Prirodzene, že Vesnu už nepotrebovali. Skompromitovala sa, jej existencia už bola škodlivá. Navyše Itrich s Rožným hrabivosťou pošpinili jej ideály.

	

	Samozrejme, Damián použije torzo Vesny na to, aby si vydláždil cestu k ďalšej životnej etape, ale potom s ňou nebude mať zľutovanie. Po Itrichovej smrti mal prístup k jej finančným zdrojom. Na to, aby s nimi mohol voľne disponovať, sa však potreboval zbaviť ostatných členov. Najlepšie, keby celkom zmizli zo scény.

	

	„Keď príde čas, postarám sa, aby vám členovia Vesny nerobili problémy,“ usmial sa Harvan. Čím väčšia moc bola v stávke, tým bol vnímavejší. Práve sa začínalo hrať o najvyššiu formu moci, prinajmenšom na štátnej úrovni.

	

	„Ak by nám to vyšlo, o akú funkciu by ste mali záujem?“ opýtal sa Damián.

	

	„Myslím, že potrebujete nového premiéra,“ odvetil Harvan bez zaváhania.

	

	„Rozumiem. Rožný sa príliš neosvedčil.“

	

	„Dokáže Vesna ovplyvniť vývoj týmto smerom? Stačí vytvoriť vhodné podmienky, trochu postrčiť.“

	

	„Verím, že áno, pán Harvan.“

	



	



	       XXXI.

	

	 

	Onedlho nato začali najvplyvnejšie médiá prinášať šokovanému národu nové informácie. Za útokmi naozaj stála tajná služba, prinajmenšom niektoré jej sekcie. Mozgom technickej časti operácie bol podplukovník Gemrický, lenže zapletený bol do nej aj Jaroslav Rožný. Cieľom štátneho prevratu bolo uchopenie moci úzkou skupinkou ľudí.

	

	Najšokujúcejším však bola úloha ružomberského primátora Michala Harvana. Ten hneď po útoku v Černovej získal údaje o pripravovanom odpálení rakety a snažil sa tej hrôze zabrániť. Informoval políciu, lenže Rožný ho z pozície premiéra označil za zločinca, zmanipuloval indície a poštval proti nemu silové zložky.

	

	Dokonca sa ho pokúsili fyzicky zlikvidovať. Špeciálne komando zaútočilo na budovu mestského úradu, pričom zahynulo množstvo nevinných ľudí. Harvanovi sa aj s informáciami podarilo uniknúť. Spojil sa s hŕstkou agentov verných štátu a demokracii. Spoločne s nimi podnikol zúfalý útok na Smrekovicu, aby prekazil odpálenie rakety. Akcia sa nevydarila, agenti padli, Harvan bol ťažko ranený, prežil len šťastnou náhodou.

	

	Bolo to už po tretí raz, čo sa primátor postavil zoči-voči zločinu, v záujme správnej veci riskoval život. Michal Harvan bol hrdina. Toto označenie sa v médiách začalo objavovať spolu s ďalšími. Harvana označili za „martýra“, „ikonu spravodlivosti“, „pilier demokracie“ i „morálnu autoritu“. Vplyv Vesny bol ešte stále veľký...

	

	Medzi verejnosťou sa ustálila verzia, že Rožný chcel naozaj vyvolať konflikt s Maďarskom, o ktorom dlhé roky blúznil. Úplne sa pomiatol, plánoval odpáliť raketu na parlament a vyhlásiť to za útok maďarských ozbrojených síl. Lenže malo k tomu dôjsť až neskôr – keď on a nová vláda odídu. Zahynuli by poslanci, čím by sa zrušil najnepohodlnejší pilier demokracie – parlament. Vláda by si v takej kritickej situácii mohla robiť, čo by len chcela.

	

	S raketou mu to však nevyšlo. Odpálila sa o čosi skôr, pri prestrelke na Smrekovici zrejme došlo k poškodeniu odpaľovacieho zariadenia. V Rožného smrti bol teda náznak spravodlivosti, spadol do jamy, ktorú kopal národu.

	



	



	       XXXII.

	

	 

	Nový premiér sedel za dubovým stolom vo svojej kancelárii v centre hlavného mesta. Bolo krátko po predčasných parlamentných voľbách – od hrôzostrašných októbrových udalostí uplynuli necelé tri mesiace.

	

	Zranenia, ktoré Harvan utrpel, sa už takmer zahojili, len občas cítil pichanie na mieste, kde mu Červeného projektil zlomil dve rebrá. Bolestivé kŕče a chvenie ruky sa však stratili.

	

	Harvan sa oprel v koženom kresle. Rekapituloval dianie posledných mesiacov. Potreboval si v mysli ešte raz všetkým prejsť, aby sa utvrdil, že záverečná bodka bude urobená správne a korunuje celé jeho doterajšie dielo.

	

	Zvyšky Vesny, riadené Damiánom, vykonali krátko po októbri naozaj dobré dielo. Pomocou ich vplyvu v médiách a silových zložkách sa podarilo Harvana celkom očistiť, ba ešte viac – urobili z neho národného hrdinu.

	

	Damián si totiž správne uvedomil, že národ potrebuje hrdinu a on ho môže mať pod palcom. Jeho samého verejnosť nepoznala, nemal by šancu uchopiť vo vzniknutom chaose moc. Potrvá zopár rokov, kým sa presadí a bude môcť siahnuť po najvyššom poste. Dovtedy mu poslúži Harvan.

	

	„Nerobte žiadne hlúposti. Berte to ako odporúčanie. Istotne chápete, že bez mojej podpory ste nula. Všetky konexie a finančné zdroje Vesny sú v mojich rukách. Viem, ako ste sa zachovali k svojim bývalým partnerom, preto vás vopred upozorňujem – na mňa nič také neskúšajte,“ zdôrazňoval.

	

	Harvan prikyvoval. Vedel, že Damiánovu pomoc potrebuje, aspoň nateraz.

	

	Verejnosť sa v čase zmätkov a otrasov, v neistom období po likvidácii premiérky, prezidenta, parlamentu aj vlády, upla k človeku, ktorého médiá vykreslili ako spasiteľa – k ružomberskému primátorovi Michalovi Harvanovi.

	

	Vyžarovala z neho sila, istota aj rozhodnosť. Ukázal sa ako tvrdý bojovník za demokraciu a spravodlivosť, ochotný nasadiť za tieto ideály aj vlastný život.

	

	Harvanova popularita vzrástla do astronomických výšok. Vtedy sa spolu s Damiánom rozhodli pre osudový krok – obetovali Vesnu.

	

	Harvan verejnosti predložil zoznam osôb organizovaných v skupine stojacej za októbrovými útokmi. Zoznam všetkých šokoval. Nachádzali sa na ňom nielen politici zo všetkých koaličných i opozičných strán, ale aj množstvo prominentov – umelcov, akademikov, finančníkov, veľkopodnikateľov či športovcov. Harvan mal vynikajúcu príležitosť zbaviť sa nepohodlných ich pripísaním na zoznam.

	

	Najprv sa obvineniam bránili, no tlak médií niektorých z nich zlomil. Na povrch sa čoraz zjavnejšie dostávala skutočnosť, že naozaj existovala skupina vplyvných osôb viac či menej zapojených do pokusu o štátny prevrat a možno aj s cieľom vyvolať vojnu s Maďarskom.

	

	Damián, ktorého meno na zverejnenom zozname, pochopiteľne, chýbalo, sa rozhodol peniaze Vesny (teraz už bezpečne prevedené na vlastné tajné účty) zužitkovať dvoma spôsobmi. Najprv si kúpil novú identitu, stal sa úspešným kresťanským podnikateľom, ktorý sa vrátil zo zámoria, aby pomohol ťažko skúšanej krajine, v ktorej vyrastal. Potom sa zameral na druhý cieľ – založil Novú konzervatívnu stranu. Hlásala príklon k skutočným hodnotám – slušnosť a zavedenie morálky do politiky. Mohla si dovoliť kúpiť dostatok mediálneho priestoru, pozitívnych správ i celebrít, preto rýchlo získavala sympatie a podporu voličov.

	

	Čoskoro bol vyhlásený termín predčasných parlamentných volieb. Nové strany sa zlúčili do spoločného bloku, jeho cieľom bolo zavedenie novej politickej línie a kultúry na Slovensku. Aby demonštrovali odlišný prístup, zhodli sa, že blok by mala zastrešovať všeobecne uznávaná osobnosť, morálna autorita, symbol tejto zmeny – rozhodli sa pre Michala Harvana.

	

	Ten sa spočiatku zdráhal (tak mu to odporúčali marketingoví poradcovia), zodpovedne zvažoval, či je na takúto službu národu naozaj vhodný. Napokon sa ho predsa len podarilo presvedčiť. Strany sa rozhodli, že v prípade víťazstva ich bloku bude aspoň na nejaký čas, kým sa spoločnosť stabilizuje, vykonávať funkciu premiéra.

	

	Vo voľbách zaznamenali jednoznačné víťazstvo. Stádo naozaj uverilo, že noví politici môžu priniesť čosi odlišné, aj keď národ zostáva rovnaký.

	

	Harvan sa ujal funkcie. Damián, teraz už vystupujúci pod menom Milan Ondruš, sa stal jedným z podpredsedov parlamentu. Nebol jediným nováčikom; vo vysokých štátnych funkciách sa objavilo množstvo nových tvárí. Tá jeho, vylepšená špičkovou plastickou chirurgiou a čiastočne zbavená nepríjemného vitiliga, medzi ne dobre zapadla. Rýchlo sa stával populárnym – vystupoval sympaticky, často sa usmieval, nebolo v ňom ani stopy po arogancii.

	

	Naozaj priniesol zmenu. Aspoň v to všetci verili. Nepotrvá dlho a bude sa môcť uchádzať o ďalšie vysoké funkcie; veď jeho nová strana sa raketovo stala jednou z najmocnejších a najvplyvnejších...

	

	Harvan sa zamrvil v kresle, rekapitulácia sa skončila, už sa rozhodol.

	

	Končekmi prstov prevracal USB kľúč, ktorý pred tromi mesiacmi vytiahol z vrecka Dávidovej mŕtvoly.

	

	„Non omnia possumus omnes 4,“ povedal do ticha pracovne.

	

	 

	4) Nie všetci môžeme všetko.



	



	       XXXIII.

	

	 

	Začínal sa príjemný februárový deň. Oteplilo sa, akoby prichádzala predčasná jar. Slnečné lúče príjemne zohrievali ranné ulice. Hluk prípravných stavebných prác na Hradnom vrchu hrýzol pokojné ovzdušie.

	

	Milan Ondruš vyšiel zo svojho apartmánu na Zámockej ulici a pohľadom preletel po horách materiálu pripraveného na rekonštrukciu parlamentu i hradných múrov. Nasadol do čakajúcej škody superb. Strana si mohla dovoliť aj oveľa luxusnejšie značky, no dôstojná čierna limuzína z bratského Česka mala demonštrovať umiernenosť novej politickej línie.

	

	Ondruš s úsmevom pozdravil šoféra. Kamarátsky prístup patril k jeho novému imidžu. Sedel mu rovnako dokonale ako elegantný oblek sivej farby. Nasadil si tmavé slnečné okuliare a pohodlne sa oprel v koženom kresle. Limuzína naštartovala, mäkko vyrazila smerom z mesta.

	

	Dnes bol jeho veľký deň. V poslednom čase zažíval veľa takých dní. Tentoraz strana otvárala veľký komunitný komplex v Martine. Bude slúžiť na podporu znevýhodnených sociálnych skupín, vykoná sa v ňom veľa dobra. Jedna z budov pavilónu poslúži ako krízové centrum pre opustené a zneužívané deti. Ondruš pre deti urobil už veľa dobra, chcel v tejto tradícii pokračovať.

	

	Ulice ešte stále lemovali predvolebné bilbordy. Predseda novej strany si peniazmi Vesny zaplatil zrejme najväčšiu predvolebnú kampaň, akú Slovensko kedy zažilo. Prirodzene, dbal na to, aby kampaň zapôsobila, no zároveň nebila do očí nákladnosťou. Skromnosť a umiernenosť – to boli heslá politiky hodnôt a novej politickej kultúry.

	

	Napriek tomu sa pred voľbami neubránil záchvevom pýchy, keď sledoval ulice zaplnené bilbordmi svojej strany. Jeden vedľa druhého, tiahli sa desiatky metrov, neraz lemovali ulice po celej dĺžke. A na každom bol on – Milan Ondruš – usmiaty, sebaistý, odhodlaný obetovať sa za národ. V hornej časti bilbordov bol vytlačený slogan: Za ozajstné hodnoty.

	

	Po voľbách na ne dali dolepiť veľké: Ďakujeme za váš hlas. Nesklameme dôveru.

	

	Limuzína práve prechádzala Zochovou ulicou vyzdobenou takýmito bilbordmi po celej dĺžke.

	

	Odrazu zastali.

	

	„Pozrite,“ povedal šofér.

	

	Milanovi neuniklo, že to vyslovil chvejúcim sa hlasom.

	

	Chvíľu nechápal, čo by mal vidieť. Mechanicky spustil okno, vdýchol teplý vzduch, stále sa usmieval.

	

	„Ježišikriste!“ vykríkol, keď si uvedomil, na čo pozerá.

	

	Oči sa mu rozšírili od šoku. Vždy sa dokonale ovládal, no to, čo videl, ním otriaslo.

	

	Otvoril ústa, pohľadom prebehol po rade bilbordov.

	

	Tá hrôza bola na všetkých! Opakovala sa, kričala z každej reklamnej plochy po celej dĺžke ulice.

	

	Na opačnej strane cesty sa zastavovali chodci, vytvárali hlúčiky, ukazovali na plagáty. Niektorí sa zdesene či znechutene chytali za ústa, ďalší sa nervózne smiali.

	

	Ondruš si v narastajúcej panike všimol, že pri bilbordoch sa pristavujú autá.

	

	Hrôza na reklamných plochách opäť pritiahla jeho pohľad.

	

	Niekto prelepil všetky bilbordy!

	

	Základný motív zostal rovnaký. Motto: Za ozajstné hodnoty, usmievajúci sa Milan Ondruš a pod ním tá príšernosť.

	

	Celú dolnú časť plagátu tvorila mozaika fotografických záberov, na ktorých on, Milan Ondruš, zneužíval deti!

	

	Tváre obetí boli rozmazané, zato tá jeho zo záberov žiarila s nepríjemnou ostrosťou. Stál tam v mníšskej sutane, ešte ako jezuita Damián, a vrážal penis do detského telíčka. Všetky zábery boli z jeho cely v kláštore.

	

	Itrich! Skurvený Itrich! prebehlo mu mysľou.

	

	„Kurva!“ zreval z plných pľúc.

	

	Páchateľ, čo bilbordy prelepil, cynicky ponechal v dolnej časti poďakovanie a prísľub nesklamania dôvery.

	

	„Kurva!“ zahrešil znova.

	

	Šofér pochopil vážnosť situácie, považoval to za útok na stranu. Napadlo mu, že zapne autorádio, možno sa dozvedia viac.

	

	Roztraseným prstom ťukol do gombíka na prístrojovej doske.

	

	„Dnešné ráno prinieslo šokujúcu udalosť. Bilbordy Novej konzervatívnej strany niekto počas noci prelepil zábermi s pedofilným obsahom! Zobrazujú predsedu strany Milana Ondruša zneužívajúceho maloletých. Stalo sa to s bilbordmi NKS po celom Slovensku. Občania sú zhrození a rozhnevaní, dožadujú sa vysvetlenia,“ oznamoval hlas z reproduktorov.

	

	Vtedy sa na limuzínu zniesla prvá spŕška kameňov. Ktosi z hlúčika na chodníku spoznal Ondrušovu vyjavenú tvár v otvorenom okne auta.

	

	„To je on!“ zakričal nejaký muž.

	

	Troch robotníkov bilbordy tak rozzúrili, že do limuzíny začali hádzať mačacie hlavy.

	

	Nik nepremýšľal, či nejde o podvrh.

	



	



	       XXXIV.

	

	 

	Premiér na škandál zareagoval bleskovo. Napriek tomu, že Ondruš bol jeho politický spojenec a hlavný sponzor, postupoval tvrdo.

	

	„Vzniklo podozrenie z obzvlášť závažnej trestnej činnosti, preto budem konať rázne a nekompromisne. Pre pána Ondruša platí zákon tak ako pre každého v tejto krajine,“ oznámil na mimoriadnej tlačovej konferencii.

	

	Ondruša okamžite zaistili a umiestnili do cely predbežného zadržania. Polícia začala vyšetrovať. Poháňaná premiérovým spravodlivým rozhorčením nad odporným škandálom postupovala obzvlášť rýchlo. Médiá i medzinárodný záujem o kauzu ešte urýchlili dianie.

	

	Chlap na záberoch bol bezpečne identifikovaný ako Milan Ondruš. Experti vylúčili, že by mohlo ísť o podvrh. Médiám ktosi podhodil digitálnu verziu záberov, ich autenticita sa potvrdila. Dôsledky boli katastrofálne pre Ondruša aj jeho NKS.

	

	Ondruša čakal súd, spoločensky bol však už navždy odpísaný, zatratený aj prekliaty.

	

	Nová konzervatívna strana sa z tohto úderu už nespamätala, sklamanie a znechutenie voličov boli priveľké, jej preferencie sa prudko prepadli. Dištancovali sa od nej aj ostatní partneri v rámci vládnuceho bloku.

	

	Premiér sa Ondruša verejne zriekol v plamennom prejave, vyjadril pobúrenie, že takýto odpad spoločnosti opäť prenikol do politiky a pokúsil sa ju zdiskreditovať len krátko po tom, ako prišla nádej v čosi lepšie.

	

	Pôvodcu akcie s prelepením bilbordov sa nepodarilo vypátrať – klbko existujúcich i neexistujúcich firiem, finančných operácií a platobných príkazov sa nedalo rozmotať. Musel to však byť niekto veľmi bohatý a vplyvný, keď dokázal zariadiť prelepenie toľkých reklamných plôch za jedinú noc.

	



	



	       XXXV.

	

	 

	Milan Ondruš sedel na vŕzgajúcej posteli vo svojej cele. Bola už noc, jediného spoluväzňa pred pár hodinami odviedli. Udalosti posledných dní Ondruša zlomili. Nechápal, čo sa stalo, no domyslel si, že Itrich ho v kláštore tajne nakrúcal. Vytváral si tak poistku, aby svojho učeníka udržal na uzde. Ondruš starca fatálne podcenil.

	

	Odkiaľ však prišiel tento úder, zostávalo preňho záhadou. Tipoval niektorého člena Vesny, ktorý sa mu pomstil za jej obetovanie. Napadol mu aj Harvan, lenže to sa mu nezdalo veľmi pravdepodobné. Veď mali spoločné zámery a rozbehnuté dôležité projekty. Ondrušovým obetovaním by premiér stratil viac, než by získal.

	

	Zaštrkotanie kľúča ho vytrhlo zo zamyslenia. Ťažké kovové dvere sa odchýlili. Zostal sedieť, bachári zrejme priviedli naspäť spoluväzňa.

	

	Do cely vstúpili tri postavy. Oceľové dvere sa pribuchli. Opäť zaštrkotal kľúč.

	

	„Kto ste?“ opýtal sa Ondruš. Začal tušiť čosi nekalé.

	

	Jeden z trojice skrútil vypínač vedľa dverí. Na strope sa rozblikala neónová trubica. Záblesky osvetlili troch ozrutných väzňov. Uškŕňali sa, sršala z nich hrozba.

	

	Ondruš sa preľakol: „Čo chcete?“

	

	Istotne ide o nejaké nedorozumenie, modlil sa v duchu.

	

	„Vraj si preťahoval chlapčekov,“ zavrčal najozrutnejší z chlapov. Mohol mať stopäťdesiat kíl, tuk sa na ňom priam vzdúval. Ďalší dvaja pôsobili o čosi pružnejšie. Vykročili k nemu.

	

	„Pomóc!“ vykríkol Ondruš. Jeho vresk si nikto nevšímal, dozorcovia akoby sa z chodby vyparili.

	

	Chcel znova zakričať, ale zabránil mu v tom pravý hák od jedného z väzňov.

	

	Ondruš dopadol na dlážku, úder ním otriasol.

	

	„Si jebal chlapčekov!“ vykríkol obor.

	

	Začali do neho kopať, Ondruš ešte nezažil taký výprask. Ležal rozpleštený na zemi a zakrýval si hlavu.

	

	„Ukáž tváričku,“ prihovoril sa mu jeden z chlapov, chytil ho za vlasy a kopnutím mu rozlámal nos.

	

	Usúdili, že stačilo. Odstúpili od neho, sťažka oddychovali.

	

	Začal sa spamätávať, pomyslel si, že to najťažšie má už za sebou, no unáhlil sa.

	

	Zdrapili ho do zápasníckeho chvatu, nemohol sa ani pohnúť.

	

	Tučný obor mu stiahol nohavice.

	

	„Teraz dačo uvidíš!“ zasmial sa.

	

	Vystriedali sa na ňom všetci traja. Užili si to, Ondruš bol pestovaný fešák, často sa objavoval v televízii, vyzeral skoro ako žena. O takéto mäsko bol vo väznici záujem.

	

	Ondruš kvílil, nakoniec sa rozplakal ako dieťa. Prestal sa vzpierať, nevládne ležal a prijímal ich tvrdé prírazy.

	

	Keď sa uspokojili, opäť ho znehybnili. Nevedel, čo ešte chcú, veď ho už dokonale ponížili.

	

	Obor mu na hlavu natiahol celofánové vrecko a stiahol ho.

	

	Ondruš sa zvíjal, fólia na jeho ústach kmitala, narážal do nej jazykom, no nepodarilo sa mu pretrhnúť ju.

	

	Trvalo to dlho, pekelne dlho.

	

	Napokon telo ovislo.

	

	Keď sa väzni ubezpečili, že je mŕtvy, prešli k dverám a búchali na ne päsťami. Úlohu splnili presne podľa inštrukcií.

	



	



	       XXXVI.

	

	 

	Premiér sa zamrvil v kresle. Vdýchol studený vzduch, ktorý do kancelárie prúdil cez otvorené okno. Niektorým návštevníkom chlad v jeho pracovni prekážal, nemohli v nej obsedieť. On ho však potreboval. Čím chladnejšie, tým lepšie. Na dvere ktosi zaklopal, vošla sekretárka. „Pomaly treba ísť,“ začala.

	

	Zdvihol ruku, nech ho neruší, a ukázal na obrazovku. Práve informovali, že Milan Ondruš spáchal v noci samovraždu. Obesil sa na posteľnú plachtu.

	

	Premiér pokrútil hlavou, pozrel na sekretárku. „Príšerný svet, Janka. Povedz mi, koľko hrozných vecí musel spáchať, že sa tak bál spravodlivosti?“ „Je to hrozné, naozaj.“

	

	„Ktovie, čo bol v skutočnosti zač. Ale aj tak, kam ten svet speje?“

	

	Mlčala a čakala, kým vezme na vedomie jej poznámku, že je načase vyraziť.

	

	„Aha, už treba ísť,“ povedal po chvíli. „Nech pripravia autá, o chvíľu som tam,“ usmial sa.

	

	Keď odišla, znova sa oprel v kresle.

	

	Úsmev mu zhasol, ilúzia ľudského tepla zmizla.

	

	Zamyslel sa.

	

	Vlastné slová mu pripadali akési povedomé. Spomenul si na to, čo mu povedala doktorka Anášová o ľuďoch s Aspergerovým syndrómom – správajú sa podľa zaužívaných vzorcov, cítia sa v nich bezpečne, sú odsúdení na neustále opakovanie.

	

	Poznal túto situáciu, už ju zažil.

	

	Bolo to v skromnejších kulisách rodného mesta, no podstata zostávala rovnaká. Tentoraz postúpil vyššie. Očistil krajinu od Bábkara, Rožného, Itricha, Ondruša aj od skorumpovaných a morálne slabých politikov. Uskutočnil vyššiu spravodlivosť.

	

	Premiér vstal, obliekol si dlhý kabát a vyšiel z kancelárie.

	

	Pred budovou čakala kolóna čiernych limuzín.

	

	Stáli tu nastúpení aj jeho najbližší spolupracovníci.

	

	Zopár ministrov, náčelník generálneho štábu ozbrojených síl, policajný prezident, generálny prokurátor, guvernér Národnej banky i riaditeľ tajnej služby.

	

	Vyrážali na rokovanie o zásadných zmenách, ktoré táto krajina potrebuje.

	

	Keď prechádzal okolo nich, pozrel sa každému do očí. Všetci mali chladné pohľady.

	

	Boli to jeho ľudia.

	

	Vykročili za ním. Nasledovali ho potichu, v miernom odstupe.

	

	Harvan nastúpil do špeciálnej pancierovej limuzíny Audi A8 Long prispôsobenej na balkánske pomery. Ostatní sa pousádzali do vládnych BMW. Kolóna vyrazila.

	

	Premiér sa oprel na sedadle a sledoval ľudí náhliacich sa rušnými ulicami.

	

	Čakalo ho veľa práce. Slovensko bola malá krajina. Teraz si to chcel vyskúšať vo veľkom, potreboval ísť vyššie, oveľa vyššie. Mal veľa plánov, ktoré treba naplniť. Harvan presne vedel, čo má robiť.

	

	Za mandľovými očami mu vírili ľadové sny.

	



	



	       Jozef Karika

